(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΣΤ΄

Δευτέρα, 6 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Λαμίας, το 1ο Γυμνάσιο Μολάων Λακωνίας, το 10ο Δημοτικό Σχολείο Τρίπολης και από το 5ο Δημοτικό Σχολείο Πρέβεζας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Τραγική η κατάσταση στην οποία έχει περιέλθει το Γενικό Νοσοκομείο Λαμίας», σελ.
 ii. με θέμα: «Τραγική η κατάσταση στην οποία έχει περιέλθει το Γενικό Νοσοκομείο Λαμίας», σελ.
 iii. με θέμα: «Για τις δραματικές ελλείψεις σε ιατρικό προσωπικό στο Αναισθησιολογικό Τμήμα του Νοσοκομείου Παμμακάριστος και στο Απεικονιστικό Τμήμα του Νοσοκομείου Νίκαιας», σελ.
 iv. με θέμα: «Ακατάλληλο το νερό του Βόλου ακόμα και πριν τις πλημμύρες», σελ.
 β) Προς τον Υπουργό Μετανάστευσης και Ασύλου:
 i. με θέμα: «Μετάκληση εποχιακών εργατών γης», σελ.
 ii. με θέμα: «Διευκρινίσεις για δηλώσεις του Υπουργού Μετανάστευσης και Ασύλου στο πρακτορείο Anadolou, σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Η ρύπανση στη Δυτική Αττική ως πολλαπλασιαστής της απαξίας της ζωής και της περιουσίας των κατοίκων στα Νεόκτιστα Ασπροπύργου», σελ.
 ii. με θέμα: «Αντισταθμιστικά οφέλη σε όλα τα νοικοκυριά ορεινών/μειονεκτικών περιοχών», σελ.
 iii. με θέμα: «Να σταματήσει οριστικά η εγκατάσταση των αιολικών πάρκων στον Έβρο και τη Ροδόπη εντός των κρίσιμων βιότοπων στη Θράκη», σελ.
 iv. με θέμα: «Να διασφαλιστεί η προοπτική βιώσιμης ανάπτυξης στον Κόλπο της Δομβραίνας», σελ.
 δ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Διαδικτυακός εθισμός των νέων Γυμνασίου-Λυκείου», σελ.
 ii. με θέμα: «Μαθήματα-κονσέρβα αντί Ενισχυτικής Διδασκαλίας», σελ.
 iii. με θέμα: «Σεξουαλική διαπαιδαγώγηση στα σχολεία»., σελ.
 ε) Προς τον Υπουργό Προστασίας του Πολίτη:
 i. με θέμα: «Η παραβατική συμπεριφορά ανηλίκων αποτελεί μάστιγα των σύγχρονων κοινωνιών, ενώ η κατάσταση στη χώρας μας ολοένα και χειροτερεύει», σελ.
 ii. με θέμα: «Ανάγκη αποκλειστικής έκδοσης των φωτογραφιών προς εφαρμογή στις νέες ταυτότητες από τους επαγγελματίες φωτογράφους», σελ.
 iii. με θέμα: « Ένοπλη επίθεση στον Ιερό Ναό Αγίου Παντελεήμονα», σελ.
 iv. με θέμα: «Σε ποιες ενέργειες έχει προχωρήσει η Κυβέρνηση σχετικά με τη διαλεύκανση της υπόθεσης Μανιουδάκη;», σελ.
 στ) Προς τον Υπουργό Κλιματικής Κρίσης και Πολιτικής Προστασίας, με θέμα: «Υπερεργασία των Πυροσβεστικών Υπαλλήλων και πάνω από 4.000 κενά μόνιμου προσωπικού, τη στιγμή που 31/10/2023 απολύονται 2.500 έμπειροι Συμβασιούχοι», σελ.
 ζ) Προς τον Υπουργό Αγροτικής Ανάπτυξης και Τροφίμων, με θέμα: «Ενισχύσεις και αποζημιώσεις των παραγωγών κάστανου, αμπελιών και σίτου», σελ.
 η) Προς την Υπουργό Εσωτερικών:
 i. με θέμα: «Ανησυχία πολιτών και αγροτών που πλήττονται από τις πλημμύρες της Τάφρου 66 στα όρια των Νομών Πέλλας και Ημαθίας», σελ.
 ii. με θέμα: «Επίμονη αδιαφορία της Πολιτείας ως προς την μετακίνηση μαθητών στα ειδικά σχολεία της Ανατολικής Αττικής», σελ.
 iii. με θέμα: «Αποκλεισμός χιλιάδων παιδιών από τα Κέντρα Δημιουργικής Απασχόλησης Παιδιών (ΚΔΑΠ)», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.

Β. Επί των επικαίρων ερωτήσεων:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΒΑΡΤΖΟΠΟΥΛΟΣ Δ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΘΡΑΣΚΙΑ Ο. , σελ.
 ΚΑΙΡΙΔΗΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΡΗΤΙΚΟΣ Ν. , σελ.
 ΛΙΒΑΝΙΟΣ Θ. , σελ.
 ΜΑΝΩΛΑΚΟΥ Δ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΝΟΤΟΠΟΥΛΟΥ Α. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΠΑΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΚΥΛΑΚΑΚΗΣ Θ. , σελ.
 ΣΤΑΜΕΝΙΤΗΣ Δ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΟΥΡΝΑΣ Ε. , σελ.
 ΧΑΛΚΙΑΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΣΤ΄

Δευτέρα 6 Νοεμβρίου 2023

Αθήνα, σήμερα στις 6 Νοεμβρίου 2023, ημέρα Δευτέρα και ώρα 13.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αναγνώσω ότι στο πλαίσιο του κοινοβουλευτικού ελέγχου σήμερα, Δευτέρα 6 Νοεμβρίου 2023, οι επίκαιρες ερωτήσεις που θα συζητηθούν είναι οι εξής:

Οι με αριθμό 286/26-10-2023 και 303/30-10-2023 επίκαιρες ερωτήσεις, καθώς και η με αριθμό 333/1-8-2023 ερώτηση θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι με αριθμό 279/23-10-2023, 284/24-10-2023, 287/26-10-2023 και 293/26-10-2023 επίκαιρες ερωτήσεις θα απαντηθούν από τον Υπουργό Προστασίας του Πολίτη κ. Ιωάννη Οικονόμου.

Οι με αριθμό 278/23-10-2023 και 297/27-10-2023 επίκαιρες ερωτήσεις θα απαντηθούν από τον Υπουργό Μετανάστευσης και Ασύλου κ. Δημήτριο Καιρίδη.

Οι με αριθμό 288/26-10-2023, 289/26-10-2023 και 296/26-10-2023 επίκαιρες ερωτήσεις θα απαντηθούν από τον Αναπληρωτή Υπουργό Εσωτερικών κ. Θεόδωρο Λιβάνιο.

Η με αριθμό 294/26-10-2023 επίκαιρη ερώτηση θα απαντηθεί από την Αναπληρώτρια Υπουργό Υγείας κ. Ειρήνη Αγαπηδάκη.

Οι με αριθμό 292/26-10-2023, 299/27-10-2023 και 309/30-10-2023 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Δόμνα Μιχαηλίδου.

Η με αριθμό 302/30-10-2023 επίκαιρη ερώτηση θα απαντηθεί από τον Υφυπουργό Υγείας κ. Δημήτριο Βαρτζόπουλο.

Οι με αριθμό 283/24-10-2023, 311/30-10-2023 και 312/30-10-2023 επίκαιρες ερωτήσεις θα απαντηθούν από τον Υφυπουργό Υγείας κ. Μάριο Θεμιστοκλέους.

Επίσης, η με αριθμό 304/30-10-2023 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας Νικόλαο Ταγαρά.

Η επίκαιρη ερώτηση με αριθμό 290/26-10-2023 θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η επίκαιρη ερώτηση με αριθμό 295/26-10-2023 θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Η με αριθμό 314/30-10-2023 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Προχωρούμε, λοιπόν, τώρα στη συζήτηση της δεύτερης με αριθμό 283/24-10-2023 επίκαιρης ερώτησης πρώτου κύκλου του Βουλευτή Φθιώτιδας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη, προς τον Υπουργό Υγείας, με θέμα: «Τραγική η κατάσταση στην οποία έχει περιέλθει το Γενικό Νοσοκομείο Λαμίας».

Θα απαντήσει ο Υφυπουργός Υγείας κ. Μάριος Θεμιστοκλέους.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κυρία Πρόεδρε.

Κύριε Υπουργέ, δυστυχώς δεν είναι η πρώτη φορά που για τουλάχιστον τρία χρόνια βρίσκομαι στη δυσάρεστη αυτή θέση, να μεταφέρω δηλαδή τις έντονες ανησυχίες, την αγωνία των πολιτών της Φθιώτιδας, αλλά και των όμορων νομών εξαιτίας της τραγικής κατάστασης στην οποία έχει περιέλθει το Γενικό Νοσοκομείο Λαμίας κυρίως εξαιτίας της διαρκούς, της συνεχούς αποχώρησης γιατρών από αυτό. Δυστυχώς, εκτός από μισόλογα από τους προκατόχους σας δεν έχει γίνει καμμία ουσιαστική παρέμβαση προκειμένου να μπει ένα στοπ στην κατρακύλα την οποία βιώνουμε στη Φθιώτιδα.

Θα σας αναφέρω χαρακτηριστικά δύο εκφράσεις πώς ξεκινάει και πώς τελειώνει το δελτίο, η επιστολή που έστειλε η Ένωση των Νοσοκομειακών Γιατρών Λαμίας, η οποία έχει απευθυνθεί και είμαι βέβαιος ότι την έχετε λάβει και εσείς.

Ξεκινάει λέγοντας: «Το Γενικό Νοσοκομείο Λαμίας βρίσκεται στη χειρότερη στιγμή της ύπαρξής του, δυστυχώς μέχρι την επόμενη. Έχει μείνει μόνο και αβοήθητο, όπως και ολόκληρο το ΕΣΥ». Και κλείνει λέγοντας: «Το “πάμε και θα δούμε” δεν είναι πολιτική, είναι εγκληματική αμέλεια, ούτε καν αμέλεια μετά από τόσες προειδοποιήσεις».

Η κατάσταση, δυστυχώς, οξύνεται καθημερινά, δεν βλέπουμε καμμία βελτίωση . Θα σας πω δύο συγκεκριμένα ενδεικτικά παραδείγματα: Το τμήμα επειγόντων περιστατικών το 2019 είχε εννιά γιατρούς, σήμερα έχει μόλις τέσσερις γιατρούς. Η παιδιατρική, άρρηκτα συνδεδεμένη με τη μαιευτική, είχε έξι γιατρούς το 2019, σήμερα έχει μείνει μόνο ένας γιατρός.

Τα ερωτήματα που θέτουν κατά κύριο λόγο οι πολίτες, αλλά και οι εργαζόμενοι στο Γενικό Νοσοκομείο Λαμίας, κύριε Υπουργέ, είναι γιατί αποχωρούν διαρκώς οι γιατροί από το νοσοκομείο, ποιοι είναι οι λόγοι και σε ποιες πρωτοβουλίες θα προχωρήσετε το επόμενο χρονικό διάστημα, προκειμένου να στελεχωθούν οι τόσο κρίσιμες κλινικές. Ενδεικτικά σας ανέφερα κάποιες. Θα αναφέρω και άλλες στη δευτερολογία μου.

Από την πλευρά του Υπουργείου σας, λοιπόν, ποιες πρωτοβουλίες θα λάβετε προκειμένου να αντιστραφεί αυτή η εξαιρετικά αρνητική –είμαι πολύ επιεικής στους χαρακτηρισμούς μου- εικόνα του Γενικού Νοσοκομείου Λαμίας;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Θεμιστοκλέους, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ, κυρία Πρόεδρε και ευχαριστώ και για την ερώτηση.

Αναφέρατε το έγγραφο της ΕΝΙΑΛ που αναφέρει ότι είναι η χειρότερη μοίρα του νοσοκομείου αυτή τη στιγμή. Να δώσω κάποια στοιχεία γιατί είναι καλό να μιλάμε με αριθμούς, παρ’ ότι κάποια προβλήματα αποτυπώνονται και με τους αριθμούς και θα συμφωνήσω μαζί σας. Αρχίζω από τον προϋπολογισμό του νοσοκομείου, το 2018 με 14 εκατομμύρια και το 2023 με 27 εκατομμύρια. Φαντάζομαι κανείς δεν θα θέλει να πει για ένα νοσοκομείο το οποίο υποβαθμίζεται είτε κλείνει, το οποίο έχει αυξήσει τον προϋπολογισμό του στο διπλάσιο από εκεί όπου βρισκόταν.

Επίσης, το ίδιο νοσοκομείο, για το οποίο λέτε ότι βρίσκεται στην τραγικότερη κατάσταση της ιστορίας του, έχει ενταχθεί σε πολύ μεγάλες χρηματοδοτήσεις που αφορά το Ταμείο Ανάκαμψης, ακόμη και σε σύγκριση αν θέλετε με άλλα νοσοκομεία μεγαλύτερα σε μέγεθος, όπως έχουμε την επέκταση της Ογκολογικής Κλινικής με 17 εκατομμύρια και το ΤΕΠ με 5.268.000 ευρώ.

Όσον αφορά το προσωπικό, να δώσουμε κάποια στοιχεία. Γιατί προβλήματα υπάρχουν, υπάρχουν κυρίως στο ιατρικό προσωπικό, αλλά το να χαρακτηρίζει κανείς και να υιοθετείτε τον χαρακτηρισμό ότι βρίσκεται στη χειρότερη στιγμή της ύπαρξής του, φαντάζομαι ότι τα σαράντα επιπλέον άτομα νοσηλευτικό προσωπικό, αν το συγκρίνουμε με το 2019, δεν αποδεικνύουν αυτό, ούτε και τα δώδεκα άτομα λοιπό προσωπικό.

Υπάρχει πρόβλημα στους γιατρούς, γιατί είχαμε κάποιες αποχωρήσεις. Και για να δείξουμε και τη δική μας διάθεση, έχουμε εξήντα δύο άτομα που προκηρύχθηκαν την περίοδο 2019 – 2023. Όλοι οι αριθμοί αποτυπώνουν την κατάσταση, πέρα από συγκεκριμένα τμήματα που είχαμε κάποιες αποχωρήσεις γιατρών που δημιουργούν πρόβλημα στη λειτουργία του νοσοκομείου και θα έρθω και στο σκέλος της ερώτησης σε ποιες ενέργειες θα πρέπει να προβούμε. Έχουν προκηρυχθεί κάποιες θέσεις αυτή τη στιγμή και έχουμε ανοιχτές προκηρύξεις και μπορώ να σας δώσω και τους αριθμούς.

Αυτή τη στιγμή βρίσκονται προκηρύξεις σε εξέλιξη για επτά άτομα ιατρικό προσωπικό, τριάντα εννέα άτομα νοσηλευτικό προσωπικό και λοιπό προσωπικό εννέα. Θα προκηρυχθούν και άλλες θέσεις είτε σε υψηλότερες βαθμίδες γιατρών, για να γίνουν πιο ελκυστικές στους γιατρούς, και θα παρουσιαστεί και μια δέσμη μέτρων όχι μόνο για το Νοσοκομείο Λαμίας αλλά και για τα υπόλοιπα νοσοκομεία, εκεί που βλέπουμε πολλές άγονες θέσεις, έτσι ώστε να το αντιμετωπίσουμε αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σαρακιώτη, έχετε τρία λεπτά για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, αρχικά να πω πως το ότι το νοσοκομείο βρίσκεται στην τραγικότερη κατάσταση δεν το είπα εγώ, το είπαν οι γιατροί. Και εκτός αυτού, θα μπορούσατε να ανατρέξετε και σε δηλώσεις Βουλευτή της Νέας Δημοκρατίας πριν από έναν χρόνο, Γεώργιος Κοτρωνιάς ονομάζεται, συνάδελφος από τη Νέα Δημοκρατία είναι, δεν είναι από τον ΣΥΡΙΖΑ, ο οποίος ανέφερε ότι είναι ένα νοσοκομείο υπό κατάρρευση.

Άρα εγώ στις τοποθετήσεις μου ήμουν πολύ επιεικής. Οι γιατροί και οι συνάδελφοι του κυβερνώντος κόμματος είναι οξύτεροι και θα πρέπει να το δείτε αυτό.

Είναι 6 Νοεμβρίου σήμερα, κύριε Υπουργέ. Θα μπορούσατε να καταθέσετε στα Πρακτικά το πρόγραμμα των εφημεριών του αναισθησιολογικού. Γιατί αυτό που γνωρίζω εγώ είναι ότι κατετέθη με έξι κενά το αναισθησιολογικό και η διευθύντρια του τμήματος αναφέρει ότι το πρόγραμμα θεωρείται επισφαλές. Είχαμε πέντε αναισθησιολόγους το 2019 -γιατί μας είπατε ότι αυξήθηκαν οι θέσεις κ.λπ.- τώρα έχουμε δύο. Η μία απουσιάζει με νόμιμη άδεια. Έχουμε έναν αναισθησιολόγο στο Γενικό Νοσοκομείο Λαμίας. Θα ήταν καλό να καταθέσετε στα Πρακτικά, για να το δουν δημόσια και οι πολίτες της Φθιώτιδας, το πρόγραμμα του αναισθησιολογικού.

Και εκτός αυτού, πείτε μας πώς είναι δυνατόν να μιλάτε για λειτουργία λίστας χειρουργείων τακτικών περιστατικών με αυτή την υποστελέχωση στο αναισθησιολογικό.

Για την παιδιατρική ότι πέσαμε από τους έξι γιατρούς στον έναν το ανέφερα.

Να επανέλθω στα ΤΕΠ. Από εννιά έχουμε τέσσερις. Και ήθελα να ρωτήσω εσάς ή κάποιον άλλο συνάδελφό σας από την Κυβέρνηση: Εσείς θα πηγαίνατε σε ένα ΤΕΠ με ένα οικείο σας πρόσωπο σε σοβαρή κατάσταση να το δει ειδικευόμενος γιατρός ή αγροτικός; Σε εμάς στη Φθιώτιδα γιατί θα πρέπει στο τμήμα επειγόντων περιστατικών να εξυπηρετούνται οι πολίτες από αγροτικούς γιατρούς θέτοντας σε κίνδυνο και τους γιατρούς, οι οποίοι είναι άπειροι και δεν έχουν τις γνώσεις, αλλά πολύ περισσότερο τους ασθενείς οι οποίοι προσέρχονται στο νοσοκομείο; Και μη μου πείτε πάλι για προϋπολογισμό. Εγώ μιλάω πολύ συγκεκριμένα, για στοχευμένα τμήματα.

Στο παθολογοανατομικό τμήμα για τις ιστολογικές εξετάσεις βγαίνουν τα αποτελέσματα με καθυστέρηση ακόμη και έξι μηνών. Να έρθουμε στην ογκολογική; Υπηρετεί στην τόσο κρίσιμη κλινική ένας γιατρός. Είπατε για προϋπολογισμούς. Προχωράτε και καλά κάνετε –και ορθώς- στη διαδικασία ανακαίνισης, επέκτασης της ογκολογικής, δημιουργία ακτινοθεραπευτικού τμήματος.

Με ποιους, κύριε Υπουργέ; Με τη μία γιατρό που υπάρχει για την ογκολογική θα λειτουργήσει και η επέκταση; Πείτε μας συγκεκριμένα πότε και πόσους μόνιμους γιατρούς θα προσλάβετε για αυτή την κλινική.

Εν συνεχεία, «Νιάρχος». Κόψατε κορδέλες, ήρθαν οι κάμερες, όλα καλά. Πότε θα λειτουργήσει; Έχουν περάσει σχεδόν δύο χρόνια από την ολοκλήρωση των ΜΕΘ από τη δωρεά του ιδρύματος «Σταύρος Νιάρχος». Δηλαδή βλέπουμε ότι κόβετε κορδέλες, βγάζετε δελτία Τύπου, βγάζετε φωτογραφίες. Υπάρχει μια μικρή λεπτομέρεια: Δεν έχετε γιατρούς, δεν έχει γιατρούς το Γενικό Νοσοκομείο Λαμίας. Και έρχεστε και μας λέτε για προϋπολογισμούς και εκατομμύρια. Χωρίς γιατρούς πώς θα λειτουργήσουν αυτές οι μονάδες με το παράδειγμα του «Νιάρχος» να είναι το πλέον απτό, το οποίο δεν έχει λειτουργήσει όλα αυτά τα χρόνια;

Και ένα τελευταίο. Ερχόμενος από τη Φθιώτιδα στην Αθήνα για τη συγκεκριμένη επίκαιρη με κάλεσαν από την περιοχή των Λιβανατών, όπου ήταν κλειστό το αγροτικό ιατρείο. Αποτέλεσμα της κατάστασης είναι ότι συμπιέζεται το Νοσοκομείο Λαμίας, πιέζετε τα κέντρα υγείας. Αν πάθει έμφραγμα στην περιοχή των Λιβανατών κάποιος και είναι κλειστό το αγροτικό ιατρείο, ποιος θα ευθύνεται, κύριε Υπουργέ;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Υγείας κ. Θεμιστοκλέους για τρία λεπτά, για να ολοκληρώσει την απάντησή του.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ.

Θα προτιμούσα άλλη φορά να τα είχα στην ερώτηση, έτσι ώστε να είχα και τα στοιχεία να σας τα δίνω, γιατί πάντα απαντάω και δίνω στοιχεία. Απλώς επειδή στη δευτερολογία σας θέσατε πάρα πολλά ερωτήματα, θα προσπαθήσω να απαντήσω σε κάποια από αυτά και με βάση τους αριθμούς.

Είπατε για τη ΜΕΘ, ότι κόψαμε κορδέλα. Αυτή τη στιγμή -για να τα δίνουμε λίγο έτσι όπως είναι- στη ΜΕΘ υπηρετούν πενήντα οκτώ άτομα νοσηλευτικό προσωπικό, υπηρετούν δύο παθολόγοι, τρεις αναισθησιολόγοι, ένας χειρουργός, δύο πνευμονολόγοι. Αυτοί είναι στη ΜΕΘ γιατί μας είπατε ότι είναι κλειστή η ΜΕΘ. Σας λέω πόσοι υπηρετούν. Είκοσι τρεις επικουρικοί νοσηλευτές. Έχουμε σαράντα επτά οργανικές θέσεις και οι τριάντα πέντε είναι καλυμμένες.

Γιατί αν σας ακούσει κάποιος, θα καταλάβει ότι κόψαμε μια κορδέλα στη ΜΕΘ και δεν τη λειτουργήσαμε. Δεν δείχνουν αυτό τα στοιχεία που λέτε και εγώ είμαι ο τελευταίος που θα πω ότι δεν έχουμε πρόβλημα, αλλά μην αμαυρώνουμε μια εικόνα που στο τέλος της ημέρας -αν θέλετε- είναι και η προσπάθεια των γιατρών η οποία γίνεται εκεί.

Στο αναισθησιολογικό τμήμα, ναι, υπάρχει θέμα. Έχουμε πάρει έναν αναισθησιολόγο με δελτίο παροχής υπηρεσιών. Αναισθησιολόγος είναι, εργάζεται, δουλεύει και αυτός πρέπει να προσμετράται. Όπως έχουν μετακινηθεί αναισθησιολόγοι για κάλυψη εφημεριών, έχουν μετακινηθεί και τον Οκτώβριο πάλι για κάλυψη εφημεριών σε μεγαλύτερο αριθμό. Το αναισθησιολογικό τμήμα δεν θα κλείσει. Όσο δύσκολο και να είναι στις μετακινήσεις δεν θα κλείσει.

Θα σας πω και άλλα παραδείγματα: Μονάδα τεχνητού νεφρού που μου κάνετε την ερώτηση και είστε από τον ΣΥΡΙΖΑ, ο οποίος κυβέρνησε. Η μονάδα τεχνητού νεφρού μέχρι το 2020 δεν είχε λειτουργήσει. Δεν είχε λειτουργήσει και ήρθαμε και την λειτουργήσαμε. Να πούμε ότι η μονάδα είναι πάρα πολλά χρόνια που δεν την είχε λειτουργήσει κανείς.

Όλα τα τμήματα τα οποία αναφέρετε και υπάρχουν, αν είναι κρίσιμο το τμήμα, θα υπάρξει μετακίνηση από άλλο νοσοκομείο ή θα πάρει με δελτίο παροχής υπηρεσιών. Ήδη στο νοσοκομείο έχουμε ακτινοδιαγνώστη για τον αξονικό, έναν καρδιολόγο με επεμβατική καρδιολογία, δύο ουρολόγους, έναν παιδίατρο, έναν ιδιώτη αναισθησιολόγο. Όλα αυτά είναι προσπάθειες που καταβάλλει το νοσοκομείο και για να παραμείνει όρθιο και για να προσφέρει τις υπηρεσίες του.

Σας λέω ότι υπάρχουν προβλήματα. Αναφέρατε προηγουμένως την παιδιατρική κλινική. Ναι, θα βρεθούν οι λύσεις, έστω και παροδικές, μέχρι να έχουμε μια μόνιμη λύση στο συγκεκριμένο πρόβλημα.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώθηκε η συζήτηση της ερώτησης.

Συνεχίζουμε με τη δέκατη έκτη με αριθμό 311/30-10-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υγείας, με θέμα «Σοβαρές ελλείψεις ιατρικού και νοσηλευτικού προσωπικού στο Παιδοκαρδιοχειρουργικό Κέντρο του Νοσοκομείου Παίδων «Αγία Σοφία» απειλούν τη λειτουργία του».

Στην ερώτηση θα απαντήσει ο Υφυπουργός Υγείας κ. Μάριος Θεμιστοκλέους.

Κύριε Παπαδόπουλε, έχετε τον λόγο να θέσετε το ερώτημά σας για δύο λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, κύριε Υφυπουργέ, είναι χαρά για εμένα που είστε εσείς εδώ, γιατί είστε χειρουργός, νευροχειρουργός και θα μιλήσουμε την ίδια γλώσσα.

Έχουμε το Νοσοκομείο Παίδων «Αγία Σοφία», το μεγαλύτερο Παιδιατρικό Νοσοκομείο της χώρας και λόγω των γνωστών ελλείψεων σε προσωπικό, νοσηλευτικό και ιατρικό, πέρα από όλα τα τμήματα, έχουμε και το παιδοκαρδιοχειρουργικό, το μοναδικό παιδοκαρδιοχειρουργικό τμήμα της χώρας, το οποίο υποστηρίζεται από παιδιατρικό νοσοκομείο –και ξέρετε τι σημαίνει αυτό- να λειτουργεί με δύο μόνο καρδιοχειρουργούς. Και εσείς ως χειρουργός ξέρετε ότι μια εγχείρηση καρδιάς θέλει τουλάχιστον -το μίνιμουμ- δύο χειρουργούς, δηλαδή αν είναι αυτοί οι δύο άνθρωποι μέσα σε ένα χειρουργείο και γίνει μία αρρυθμία, μία αιμορραγία μέσα στο τμήμα, να μην πω τις δυσάρεστες συνέπειες.

Επίσης, αυτοί οι δύο άνθρωποι που έμειναν εκεί, οι ήρωες, έχουν μόνο τέσσερις φορές τον μήνα χειρουργική αίθουσα διαθέσιμη. Τι θα γίνει με τα περιστατικά; Έχουν συσσωρευτεί δεκάδες περιστατικά, κύριε Υπουργέ μου, τα οποία δεν μπορούν να πάνε λόγω ασφάλειας, λόγω οικονομικών δυνατοτήτων στον ιδιωτικό τομέα. Και ξέρετε ότι τα παιδοκαρδιοχειρουργικά περιστατικά είναι πολύ επείγοντα, ειδικά οι κυανωτικές καρδιοπάθειες απαιτούν άμεσο χειρουργείο, γιατί αυτά τα παιδιά μελανιάζουν, πεθαίνουν, αν δεν αντιμετωπιστούν γρήγορα, όπως είναι οι μεγάλες μεσοκοιλιακές επικοινωνίες, η μετάθεση των μεγάλων αγγείων. Τι θα γίνει με αυτά; Είναι πολύ ευαίσθητο θέμα. Θα μου πείτε, όλο το ΕΣΥ έχει πρόβλημα, αλλά εδώ παίζει πολύ σπουδαίο ρόλο και ο παράγοντας χρόνου.

Έρχομαι σε δύο ερωτήσεις πολύ απλές: Θα πάρουμε άλλους δύο γιατρούς για να μπορεί να λειτουργήσει το σύστημα, αυτή η κλινική; Και επίσης, ένα άλλο ερώτημα είναι -στα νέα ελληνικά θα το πω- το «follow the money», να μας πείτε στην τελευταία δεκαετία –αν μπορείτε- πού δόθηκαν τα νοσήλια του ΕΟΠΥΥ για αυτά τα παιδοκαρδιοχειρουργικά περιστατικά. Σε ποια εκτός από το ΕΣΥ κέντρα, ιδιωτικά ή άλλα; Για να δούμε πού πήγαν αυτά τα λεφτά από αυτές τις νοσηλείες και αυτά τα χειρουργεία, ώστε να ξέρουμε προς τα πού κατευθύνεται το σύστημα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για να απαντήσει ο Υφυπουργός Υγείας κ. Θεμιστοκλέους.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση και ευχαριστώ που επισημάνατε ότι είμαι γιατρός νευροχειρουργός και μάλιστα στο «Αγία Σοφία», οπότε μπορώ να ξέρω πάρα πολύ καλά την κατάσταση που επικρατεί εκεί, όπως και χωρίς καθόλου προσπάθεια μπορώ να σας υποδείξω πώς να κάνετε τις ερωτήσεις.

Όσον αφορά το τελευταίο ερώτημά σας, για να μην φανεί ότι έχει μείνει αναπάντητο, παρακαλώ πρέπει να επανέλθετε με νέα ερώτηση, έτσι ώστε να σας φέρω όλα τα στοιχεία γιατί δεν είμαι πρόχειρος αυτή τη στιγμή, αφού με ρωτάτε οικονομικά στοιχεία του ΕΟΠΥΥ και αν καλύφθηκαν παιδοκαρδιοχειρουργικές επεμβάσεις του εξωτερικού, γιατί φαντάζομαι αυτό με ρωτάτε, για να έχω να σας τα δώσω.

Όσον αφορά το «Αγία Σοφία», στη λίστα αναμονής είναι είκοσι τρία περιστατικά και τα περιστατικά αυτά αναμένεται να χειρουργηθούν τους επόμενους μήνες. Κανένα από αυτά τα περιστατικά -όσο και αν διαρκέσει το χειρουργείο, η αναμονή για το χειρουργείο- δεν αντιμετωπίζει πρόβλημα για την υγεία του. Υπάρχουν, μάλιστα, γιατί σας είπα, όπως το επισημάνατε και μπορώ να γνωρίζω και λεπτομέρειες, κάποια περιστατικά που θα γίνουν σε συνεργασία με κάποιον γνωστό Φιλανδό καρδιοχειρουργό, ο οποίος έχει συνεργασία πλέον με το Παίδων «Αγία Σοφία». Επίσης, οι γιατροί που αναφέρετε ότι είναι δύο, δεν είναι δύο. Υπάρχουν συγκεκριμένα περιστατικά στα οποία είναι περισσότεροι από δύο, απλώς ασκούν και είναι στο χειρουργείο οι δύο από τους υπόλοιπους παιδοκαρδιοχειρουργούς. Υπάρχει το καρδιολογικό τμήμα στελεχωμένο, το παιδοκαρδιοχειρουργικό και το παιδοκαρδιολογικό, που καλύπτουν και τα δύο τμήματα.

Έχουμε αυτή τη στιγμή -να σας δώσω λίγο τους αριθμούς- και τρεις καρδιολόγους οι οποίοι είναι όλοι εξειδικευμένοι σε αυτό και δεν υπάρχει κανένα παιδάκι –μα, κανένα παιδάκι!- που να έχει πρόβλημα καρδιάς και να μην έχει χειρουργηθεί στον χρόνο που απαιτείται και αυτό πρέπει να το τονίσω, ότι ακόμα και σε ένα από αυτά τα παιδιά τα οποία βρίσκονται στη λίστα θεωρηθεί ότι η κατάστασή του έχει γίνει έτσι ώστε πρέπει να έρθει το χειρουργείο πιο νωρίς, θα έρθει το χειρουργείο πιο νωρίς, όπως το γνωρίζετε και εσείς, γιατί άλλωστε είστε και συνάδελφος και αν δεν κάνω λάθος, είστε και της ίδιας ειδικότητας με τους θωρακοχειρουργούς.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Παπαδόπουλε, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, είπατε ότι δεν είναι δύο, είναι τρεις, έχουμε και έναν Φιλανδό σε συνεργασία. Μα, γίνεται να κρατηθεί τμήμα με τέτοια πράγματα, με Φιλανδούς σε συνεργασία και με Γάλλους σε μη συνεργασία; Το ξέρω ότι είναι μερικές δεκάδες τα περιστατικά, αλλά σας είπα ότι αυτά τα περιστατικά δεν μπορούν να περιμένουν, κάπου πηγαίνουν. Έχω γνώση, γι’ αυτό σας είπα και έφερα εδώ αυτή την ερώτηση. Ξέρω ότι το ΕΣΥ είναι σε μεγάλη κατάρρευση. Προχθές στην πατρίδα μου τη Θεσσαλονίκη έπεσε μία οροφή και λίγο έλειψε να σκοτώσει έναν συνάδελφο. Δηλαδή, έχουμε σοβαρότατο πρόβλημα και πρέπει να το δούμε κατάματα. Δεν ήρθα ούτε για αντιπολίτευση εδώ πέρα, προς Θεού! Πρέπει να βάλουμε πλάτη όλοι να δούμε το πρόβλημα με καθαρά μάτια και ούτε από κομματικές ταμπέλες και τέτοια, για να κάνουμε κάτι σοβαρό, να υπηρετήσουμε πραγματικά τον Έλληνα πολίτη.

Σε ό,τι αφορά αυτό το νοσοκομείο, το 2015 είχε έξι θέσεις για παιδοκαρδιοχειρουργούς και τώρα έχει δύο, άντε πέστε τρεις εσείς, αλλά εγώ ξέρω ότι μόνο δύο χειρουργούν. Είχε είκοσι επτά αναισθησιολόγους και τώρα μόνο δύο παιδοαναισθησιολόγους. Οι παιδίατροι από έντεκα που ήταν είναι επτά. Αυτό το λέτε άνθιση της ιατρικής; Όσον αφορά τους παιδοκαρδιοχειρουργούς, σας το είπαμε.

Και ένα άλλο που ήθελα να πω είναι το εξής: Αυτό το νοσοκομείο έχει μια ιδιαιτερότητα που του δίνει ένα σημαντικό ατού για τα παιδοκαρδιοχειρουργικά περιστατικά που δεν το έχει κανένα άλλο ίδρυμα στη χώρα: Υποστηρίζεται από παιδιατρικές κλινικές. Και ξέρετε τι σημαίνει αυτό. Οι συνάδελφοι εδώ μπορεί να μην είναι γιατροί, αλλά ένα σας λέω μόνο, για να το καταλάβουν όλοι: Τα παιδιά δεν είναι μικροί ενήλικες ασθενείς. Τα παιδιά έχουν συγκεκριμένη ιατρική προσέγγιση. Θέλουν άλλον αναισθησιολόγο, άλλη κατανομή στα φάρμακα, στα υγρά, σε οτιδήποτε και αυτό το νοσοκομείο έχει αυτό το πλεονέκτημα. Χειρουργήθηκαν και αλλού παιδοκαρδιοχειρουργικά περιστατικά, αλλά όταν παρουσιάστηκε επιπλοκή, σε αυτό το νοσοκομείο τα πήγαν.

Έχω υπ’ όψιν μου περιστατικό που έκανε εγκολεασμό στο λεπτό έντερο και ξέρετε πόσο επείγων είναι ο εγκολεασμός, αποφράσσει το λεπτό έντερο και έφυγε από άλλο νοσηλευτικό ίδρυμα και ήρθε σε αυτό το ίδρυμα, επειδή έχει και παιδοχειρουργικό τμήμα και ειδική μονάδα νεογνών, έχει όλα τα εργαστήρια που μπορούν να στηρίξουν μια παιδοκαρδιοχειρουργική επέμβαση.

Οπότε δεν είναι ούτε για φθηνή αντιπολιτευτική αντιπαράθεση εδώ και τέτοια, είναι επί της ουσίας το πράγμα. Πρέπει να ενισχυθεί αυτό το τμήμα, είναι πολύ εύκολο να ενισχυθεί αυτό το τμήμα, άσχετα με τη μεγάλη κατάρρευση που υπάρχει παντού σε όλο το ΕΣΥ, αλλά σε αυτό με δυο, τρεις προσλήψεις νομίζω ότι θα μπορέσουμε να λύσουμε το πρόβλημα και να μπορούμε να κοιτάζουμε κατάματα τον Έλληνα πολίτη και να του λέμε «τουλάχιστον έχεις Παιδοκαρδιοχειρουργικό Τμήμα».

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πάλι θα επανέλθω και θα πω ότι τα περιστατικά τα οποία βρίσκονται στη λίστα αναμονής δεν είναι δεκάδες, είναι είκοσι τρία. Απαντάω συγκεκριμένα: Είκοσι τρία παιδάκια βρίσκονται στη λίστα αναμονής και θα χειρουργηθούν σε χρόνο που δεν επηρεάζει την υγεία τους και σας το λέω ως γιατρός και ως Υφυπουργός.

Και το δεύτερο, θα συμφωνήσω μαζί σας για τα πάρα πολύ καλά λόγια, τα εξαιρετικά λόγια, που έχετε πει για το «Αγία Σοφία». Εκεί βρίσκονται εξειδικευμένοι επιστήμονες και βρίσκονται επιστήμονες και γιατροί οι οποίοι είναι απολύτως εξειδικευμένοι για τα παιδιά και γι’ αυτό συγκεντρώνει περιστατικά από όλη τη χώρα. Σε αυτό συμφωνούμε.

Απλώς μη δίνουμε, πρώτον, άλλα στοιχεία -και θα επανέλθω σε αυτό που σας είπα προηγουμένως και δεν σας το ανέφερα- για το καρδιολογικό τμήμα έχουμε τέσσερις καρδιολόγους, τρεις παιδιάτρους που είναι σε συνεργασία, πέντε θωρακοχειρουργούς. Αυτοί είναι που βρίσκονται στο παιδοκαρδιοχειρουργικό τμήμα.

Και στο παιδοκαρδιοχειρουργικό τμήμα υπήρξαν και προβλήματα -φαντάζομαι εσείς θα έπρεπε να τα ξέρετε γιατί είστε και της ειδικότητας αυτής- υπάρχουν προβλήματα με τους αναισθησιολόγους και έχει μειωθεί ο χειρουργικός χρόνος. Μπορούσατε να μου το πείτε αυτό στην ερώτηση, να σας απαντήσω, γιατί αυτό είναι το κυριότερο πρόβλημα. Και όταν λύσουμε το πρόβλημα των αναισθησιολόγων, που θα πρέπει να είναι και εξειδικευμένοι στα παιδιά, όπως σωστά το είπατε, θα αυξηθεί και ο χειρουργικός χρόνος και θα φτάσουμε σε τελείως κατάργηση της λίστας, όπως έχετε πει. Αυτό είναι ένα από τα προβλήματα. Και όσον αφορά το πρόβλημα των αναισθησιολόγων, θα το ξαναπώ και εδώ ότι είναι μια ειδικότητα η οποία βρίσκεται σε έλλειψη σε όλη την Ευρώπη, δεν υπάρχει μόνο σε εμάς. Όμως, αν θέλετε, εγώ σας βοηθώ και στην ερώτηση και σας λέω ότι αυτό είναι το μεγαλύτερο πρόβλημα που έχει το παιδοκαρδιοχειρουργικό.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Και τώρα προχωράμε στη δέκατη πέμπτη με αριθμό 312/30-10-2023 επίκαιρη ερώτηση δεύτερου κύκλου της Βουλευτού Β΄ Πειραιώς της Κοινοβουλευτικής Ομάδας «Κομμουνιστικό Κόμμα Ελλάδας» κ. Διαμάντως Μανωλάκου, προς τον Υπουργό Υγείας, με θέμα: «Για τις δραματικές ελλείψεις σε ιατρικό προσωπικό στο Αναισθησιολογικό Τμήμα του Νοσοκομείου Παμμακάριστος και στο Απεικονιστικό Τμήμα του Νοσοκομείου Νίκαιας».

Κυρία Μανωλάκου, έχετε τον λόγο για να θέσετε το ερώτημα.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, οι μεγάλες κινητοποιήσεις των νησιωτών, αλλά και των υγειονομικών δείχνουν τις τραγικές ελλείψεις που υπάρχουν στα νοσοκομεία όλης της Ελλάδας, ακόμα και της Αττικής, κάτι που αποδεικνύεται και με τις σημερινές επίκαιρες. Ο κόμπος έχει φτάσει στο χτένι!

Το Υπουργείο προσπαθεί να λύσει τα προβλήματα με διαρκείς μετακινήσεις του ιατρικού προσωπικού, βουλώνοντας δηλαδή τρύπες, αλλά ανοίγοντας δυστυχώς μεγαλύτερες. Χαρακτηριστικά, στην «Παμμακάριστο» δεν εφημερεύει καθημερινά αναισθησιολόγος. Σαν λύση δώσατε την εκ περιτροπής κάλυψη αναισθησιολόγου μετακινούμενου ανά ημέρα από κάθε νοσοκομείο αρμοδιότητας της 1ης Υγειονομικής Περιφέρειας.

Οι συνέπειες είναι άμεσες. Στο «Σισμανόγλειο» μετακινήθηκαν δύο αναισθησιολόγοι, μειώθηκαν οι χειρουργικές αίθουσες κατά δύο βάζοντας φρένο σε προγραμματισμένες επεμβάσεις, για τις οποίες οι ασθενείς μπορεί να περίμεναν και μήνες. Στο Κρατικό της Νίκαιας δεν εφημερεύει καθημερινά ακτινολόγος. Στο τμήμα με τον αξονικό και μαγνητικό τομογράφο από τις εννέα οργανικές θέσεις είναι καλυμμένες οι τρεις. Σε αυτό το τμήμα, δηλαδή, λείπει το 75% του ιατρικού δυναμικού. Και πρόκειται για ένα τριτοβάθμιο νοσοκομείο, στο οποίο νοσηλεύονται εκατοντάδες ασθενείς, ενώ γίνονται καθημερινά δεκάδες χειρουργεία. Δεν υπάρχει γιατρός να γνωματεύσει μια αξονική τομογραφία. Άρα, η λειτουργία του γίνεται επισφαλής και τις ημέρες της γενικής εφημερίας πραγματοποιούνται εξετάσεις σε πάνω από διακόσιους ασθενείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τι αποφασίσατε, λοιπόν; Τη μετακίνηση για δεκαπέντε μέρες του μοναδικού ακτινολόγου από το Νοσοκομείο της Ικαρίας. Άρα, το νησί μένει ξεκρέμαστο. Δεν θα μπορούν να γίνονται εκεί τομογραφίες. Και μη νομίζετε ότι υπάρχουν ιδιώτες. Δεν υπάρχουν ούτε ιδιώτες.

Η κατάσταση που έχει διαμορφωθεί είναι οριακή συνολικά στα νοσοκομεία της χώρας. Αντιμετωπίζετε τις ελλείψεις των γιατρών και του προσωπικού σαν περιοδεύοντα θίασο που καλύπτει κενά και δεν προκηρύσσονται όλες οι κενές θέσεις, ούτως ώστε να καλυφθούν άμεσα με μόνιμο προσωπικό.

Τι σας ζητάμε; Να προχωρήσετε άμεσα στην προκήρυξη του συνόλου, όχι κομματιαστά, αλλά του συνόλου των κενών θέσεων και στην «Παμμακάριστο» για αναισθησιολόγο, αλλά και στο Νοσοκομείο της Νίκαιας που αυτή τη στιγμή είναι σε κινητοποίηση γι’ αυτά τα ζητήματα και χαιρετίζουμε τον αγώνα τους. Έχουν στάση εργασίας και είναι μαζί τους και οι κάτοικοι από τις εργατογειτονιές.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Υγείας κ. Θεμιστοκλέους για την απάντησή του.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση. Ας τα πάρουμε λίγο με τη σειρά, γιατί τα γεγονότα είναι και διαφορετικών ειδών.

Στην «Παμμακάριστο», λοιπόν, υπήρχαν δύο αναισθησιολόγοι -θα σας το είχαν πει αν είχατε ρωτήσει πιο συγκεκριμένα και στο νοσοκομείο-, οι οποίοι μετακινήθηκαν στο «Σισμανόγλειο». Το πρόβλημα στην «Παμμακάριστο» δεν ξεκίνησε από το ότι δεν είχαμε αναισθησιολόγους, γιατί ορισμένες φορές υπάρχουν και εσωτερικές διαδικασίες και εσωτερικά προβλήματα. Κρίθηκε, λοιπόν, ότι η βέλτιστη λύση για την εξυπηρέτηση των Ελλήνων πολιτών είναι οι δύο αναισθησιολόγοι να μετακινηθούν στο «Σισμανόγλειο» και η «Παμμακάριστος» να βοηθηθεί για ένα βραχύ χρονικό διάστημα με μετακινήσεις αναισθησιολόγων από άλλα τμήματα, γιατί πρέπει να ξεχωρίζουμε λίγο τα θέματα τα οποία υπάρχουν.

Όσον αφορά τώρα το Νοσοκομείο της Νίκαιας και τους ακτινολόγους, με τους οποίους όντως υπάρχει θέμα, γιατί είναι δύο που είναι στον αξονικό τομογράφο και υπάρχει πολύ μεγάλος φόρτος εργασίας, θα προκηρυχθούν θέσεις και μάλιστα άμεσα. Ειδικά στη Νίκαια θα υπάρξει τις επόμενες μέρες μία fast track διαδικασία. Περιμέναμε, δηλαδή, να ψηφιστεί και η πιο γρήγορη διαδικασία από το ελληνικό Κοινοβούλιο που ψηφίστηκε την προηγούμενη εβδομάδα. Έτσι, λοιπόν, κάποιες θέσεις θα προκηρυχθούν πάρα πολύ άμεσα σε νοσοκομεία της χώρας που έχουμε την πιο μεγάλη πίεση. Και ένα από αυτά τα νοσοκομεία είναι το ακτινολογικό στο Νοσοκομείο της Νίκαιας που είναι και στη δική σας κατεύθυνση, όπως λέτε, να προκηρυχθούν όλες οι θέσεις, έτσι ώστε να αντιμετωπιστεί το πρόβλημα που υπάρχει εκεί. Άρα, ορισμένες φορές το πρόβλημα έχει διαφορετική προέλευση και γι’ αυτό χρειάζεται και διαφορετική λύση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μανωλάκου, πριν σας δώσω τον λόγο, θα ήθελα να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις εκπαιδευτικοί συνοδοί από το 6ο Γυμνάσιο Λαμίας.

Η Βουλή καλωσορίζει τις μαθήτριες, τους μαθητές, αλλά και τους εκπαιδευτικούς. Θα ήθελα απλά να σας ενημερώσω ότι τώρα διεξάγεται η διαδικασία του κοινοβουλευτικού ελέγχου. Αυτό σημαίνει ότι ένας Βουλευτής απευθύνει ερώτημα σε έναν Υπουργό και η συζήτηση είναι αυστηρά μεταξύ των δύο. Αυτός είναι και ο λόγος που βλέπετε άδεια την Αίθουσα του Κοινοβουλίου. Η συνήθης διαδικασία έχει μεγαλύτερη συμμετοχή, αλλά ο κοινοβουλευτικός έλεγχος έχει λίγες παρουσίες.

Κυρία Μανωλάκου, έχετε τον λόγο για τρία λεπτά για τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν μου απαντήσατε. Είναι γενική και αόριστη η απάντησή σας. Το γεγονός ότι είχαν μετακινηθεί από τη «Παμμακάριστο» δύο αναισθησιολόγοι δείχνει ότι πράγματι χρησιμοποιείτε το υγειονομικό προσωπικό σαν μετακινούμενο θίασο. Πήγαν, λοιπόν, στο «Σισμανόγλειο» και προγραμμάτισαν χειρουργικές επεμβάσεις. Τώρα τις τινάζετε στον αέρα ή δεν τις τινάζετε; Σας ρωτάω! Πώς θα καλύψετε αυτό το κενό;

Στη Νίκαια λέτε ότι το πρόβλημα είναι διαφορετικό κ.λπ.. Κοιτάξτε να σας πω. Έχω εδώ το ψήφισμα της γενικής τους συνέλευσης στις 30 Οκτώβρη, την προηγούμενη εβδομάδα δηλαδή, με το οποίο φαίνεται ότι σας έχουν ενημερώσει πολλαπλώς και από πέρυσι -βεβαίως δεν ήσασταν εσείς Υφυπουργός, αλλά δεν είχε σημασία, γιατί η Κυβέρνηση έχει μια συνέχεια παντού, όπως και σε κάθε Υπουργείο-, σας προειδοποιούσαν δηλαδή πολύ νωρίτερα, ότι θα βγουν σε σύνταξη γιατροί, με αποτέλεσμα να δημιουργούνται κενά. Τι κάνατε; Δίνατε υποσχέσεις! Και τώρα με αοριστίες απαντάτε. Εμείς σας ζητάμε χρονοδιάγραμμα. Θα καλύψετε άμεσα τα κενά; Πότε και με πόσους;

Λείπουν έξι αναισθησιολόγοι στο Κρατικό της Νίκαιας. Πότε θα συμπληρωθούν; Πράγματι υπάρχουν δύο μόνιμοι και ένας επικουρικός, αλλά δεν φτάνουν! Για πρώτη φορά, κάτι που λένε και στο ψήφισμά τους, ο αξονικός τομογράφος στη Νίκαια ήταν κλειστός στις 28 και 29 του Οκτώβρη, μετά από εφημερία, είχαν του κόσμου τους νέους ασθενείς και δεν μπορούσαν να ανταποκριθούν.

Μάλιστα, όλα αυτά τα προβλήματα, όχι απλά σας τα έχουν ανακοινώσει, σας τα έχουν πει και τα έχουν στείλει και στους αρμοδίους της 2ης ΥΠΕ, αλλά τα έχουν ανακοινώσει και στην Εισαγγελία του Πειραιά, γιατί φοβούνται ότι μπορεί ακόμα και να τους χρεώσετε.

Και τα λέω αυτά γιατί τις προκηρύξεις τις κάνετε κομματιαστά και όχι όλες μαζί. Αυτό έχει σαν αποτέλεσμα να υπάρχουν και ειδικότητες που σου λέει ότι χρειάζονται έξι, προκηρύσσετε δύο και δεν εμφανίζονται. Ναι. Γιατί; Διότι η εργασιακή επιβάρυνση είναι τρομερή και το ξέρετε και σήμερα μόνιμο προσωπικό παραιτείται. Εξάλλου, έχουν μια σειρά αιτήματα που αν τα ικανοποιήσετε, σίγουρα θα δώσετε λύση.

Και θέλω να πω και το εξής: Υπάρχουν σαράντα χιλιάδες οργανικές θέσεις κενές και τέσσερις χιλιάδες χειρουργικές κλίνες κλειστές λόγω έλλειψης προσωπικού. Τι θα προκηρύξετε; Σας ρωτάω συγκεκριμένα. Τι θα προκηρύξετε για να τα καλύψετε όλα αυτά; Γιατί; Διότι αυτά για τα οποία κατηγορείστε είναι ότι η υποστελέχωση και απαξίωση των κρατικών νοσοκομείων είναι στο πλαίσιο του νέου ΕΣΥ για να ενισχυθεί ακριβώς η εμπορευματοποίηση, δηλαδή η ενίσχυση των ιδιωτών.

Εμείς λέμε καθαρά ότι συμπαραστεκόμαστε στον δίκαιο αγώνα και των υγειονομικών αλλά και του λαού, για δημόσια κρατική υγεία που να καλύπτει τις ανάγκες ενάντια στην ανθυγιεινή σας πολιτική. Είναι σε βάρος του λαού και υπέρ των επιχειρηματικών ομίλων της υγείας. Θα μας βρείτε μαζί τους και θα είμαστε μπροστά.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Υγείας κ. Μάριος Θεμιστοκλέους για την ολοκλήρωση της συζήτησης της ερώτησης.

Ορίστε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πραγματικά, μου είπατε ότι ήμουν αόριστος στην ερώτηση. Σε ποιο πράγμα; Σας είπα ότι στην «Παμμακάριστο» μετακινήθηκαν δύο...

**ΔΙΑΜΑΝΤΩ ΜΑΝΩΛΑΚΟΥ:** Στα νούμερα και στο χρονοδιάγραμμα.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Βεβαίως, στα νούμερα. Ακούστε τα λίγο, γιατί σ’ αυτό είμαι πάρα πολύ καλός. Μπορεί να μην είμαι καλός στον πολιτικό λόγο, να πω για εμπορευματοποίηση και όλα αυτά που λέτε συνεχώς με την ευχέρεια τού να μην έχετε διοικήσει και να μην έχετε κυβερνήσει, αλλά είμαι πάρα πολύ συγκεκριμένος.

Σας είπα ότι μετακινήθηκαν δύο αναισθησιολόγοι από την «Παμμακάριστο» στο «Σισμανόγλειο», όχι για κάλυψη κενών αλλά γιατί υπήρξε δυσλειτουργία στο τμήμα. Και ήμουν πάρα πολύ συγκεκριμένος. Γι’ αυτό σας έχω πει να μην τα βάζουμε όλα στον ίδιο κουβά. Η «Παμμακάριστος» δεν έμεινε ακάλυπτη. Έστω και με μετακινήσεις που είναι ένα δύσκολο μέτρο, εξασφαλίστηκε η λειτουργία της «Παμμακάριστου». Να λέμε τα πράγματα έτσι όπως έχουν γίνει.

Αναφερθήκατε στη Νίκαια. Κατ’ αρχάς, στις 27 και 28 δεν έκλεισε το ακτινολογικό. Την έχω δει την ανακοίνωση. Δεν έχει κλείσει το ακτινολογικό.

**ΔΙΑΜΑΝΤΩ ΜΑΝΩΛΑΚΟΥ:** Έχω το ψήφισμα των γιατρών. Θα σας το δώσω.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Απαντάω στο ψήφισμα των γιατρών. Είμαι πάρα πολύ συγκεκριμένος. Μου είπατε ότι δεν είμαι συγκεκριμένος. Γίνομαι πάρα πολύ συγκεκριμένος.

Στις 27 και 28 δεν έκλεισε το ακτινολογικό. Σας απαντώ και σας λέω…

**ΔΙΑΜΑΝΤΩ ΜΑΝΩΛΑΚΟΥ:** Ο αξονικός τομογράφος λέμε…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ο αξονικός τομογράφος δεν έκλεισε στις 27 και 28. Δεν μπορώ να γίνω πιο συγκεκριμένος απ’ αυτό. Δεν έκλεισε. Ξέρω τι γράφει το ψήφισμα. Δεν έκλεισε.

**ΔΙΑΜΑΝΤΩ ΜΑΝΩΛΑΚΟΥ:** Καλά, εντάξει. Το καταθέτω στα Πρακτικά να το δουν και οι άλλοι.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ωραία.

Οι θέσεις που έχει εξαγγείλει η Κυβέρνηση είναι δέκα χιλιάδες την επόμενη τετραετία και οι έξι χιλιάδες πεντακόσιες θα είναι εντός του 2024. Αυτές είναι θέσεις οι οποίες θα προκηρυχθούν και αφορούν το ΕΣΥ.

Γίνομαι πολύ πιο συγκεκριμένος για το Νοσοκομείο της Νίκαιας, γιατί σας έχω πει ότι θα υπάρξει μια ομάδα θέσεων που θα προκηρυχθούν τις επόμενες μέρες και σε αυτές βρίσκεται το Νοσοκομείο της Νίκαιας για τις συγκεκριμένες ειδικότητες που παρουσιάζεται το πρόβλημα, μαζί με άλλα περίπου δέκα νοσοκομεία της χώρας που θα βγουν οι θέσεις αυτές.

Άρα δεν μπορώ να γίνω πιο συγκεκριμένος από αυτό..

**ΔΙΑΜΑΝΤΩ ΜΑΝΩΛΑΚΟΥ:** Πόσο…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αφήστε λίγο! Σας άκουσα με πολύ μεγάλη προσοχή. Αφήστε λίγο!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, να αποφύγετε τον διάλογο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας άκουσα και θα ξαναπώ -και θα κλείσω με αυτό- ότι ειδικά στα προηγούμενα χρόνια δεν υπάρχει μεγαλύτερη έκφανση του δημόσιου συστήματος υγείας. Εσείς μπορείτε να λέτε για ιδιωτικοποίηση, μπορείτε να λέτε για εμπορευματοποίηση της υγείας, αλλά στα προηγούμενα τέσσερα χρόνια και ειδικά στην πανδημία του COVID ήταν, αν θέλετε, καλύτερη η έκφανση του δημόσιου συστήματος υγείας. Στα δημόσια νοσοκομεία πήγαν οι ασθενείς με COVID. Η Κυβέρνηση στα δημόσια νοσοκομεία στήριξε. Εκεί έριξε το βάρος. Στα δημόσια νοσοκομεία διπλασίασε τις ΜΕΘ και τα δημόσια νοσοκομεία έφτιαξαν αυτό το εμβολιαστικό πρόγραμμα.

Οπότε, όταν έρχεστε και λέτε αυτό που έχετε συνηθίσει να λέτε, δηλαδή τις λέξεις «εμπορευματοποίηση» και «ιδιωτικοποίηση», θα προτιμούσα να ακούσω και κάτι πιο συγκεκριμένο από εσάς.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η πρώτη με αριθμό 278/23-10-2023 επίκαιρη ερώτηση πρώτου κύκλου του Βουλευτή Λακωνίας της Κοινοβουλευτικής Ομάδας «Νέα Δημοκρατία» κ. Νεοκλή Κρητικού, προς τον Υπουργό Μετανάστευσης και Ασύλου, με θέμα: «Μετάκληση εποχικών εργατών γης».

Στην ερώτηση θα απαντήσει ο Υπουργός Μετανάστευσης και Ασύλου κ. Δημήτριος Καιρίδης.

Ορίστε, κύριε Κρητικέ, έχετε τον λόγο για τα επόμενα δύο λεπτά.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Αξιότιμε κύριε Υπουργέ, οι ελλείψεις εργατών γης, τόσο στη Λακωνία όσο και σε ολόκληρη την Ελλάδα, είναι σημαντικές. Αγρότες και παραγωγοί ανησυχούν πολύ διότι δεν μπορούν να καλύψουν τις εργατικές ανάγκες στην παραγωγή και τη συγκομιδή. Η ανησυχία αυτή εντείνεται ακόμη περισσότερο εν όψει του γεγονότος ότι βρισκόμαστε ήδη στις αρχές του Νοεμβρίου. Η άμεση επίλυση του προβλήματος είναι αναγκαία ώστε να αποσοβηθεί ο κίνδυνος είτε να μην καλλιεργηθούν μεγάλες εκτάσεις είτε να μη συγκομιστεί σημαντικός όγκος αγροτικής παραγωγής.

Κύριε Υπουργέ, θεωρώ πως είναι επιβεβλημένο να εξακολουθήσει η Κυβέρνηση της Νέας Δημοκρατίας το μεταρρυθμιστικό της έργο με την άμεση, αποφασιστική και αποτελεσματική επίλυση των σχετικών με τις μετακλήσεις ζητημάτων επ’ ωφελεία του συνόλου της αγροτικής παραγωγικής διαδικασίας.

Γι’ αυτό, λοιπόν, σας παρακαλώ να μου απαντήσετε στα εξής ερωτήματα:

Θα αναλάβετε κάποια πρωτοβουλία τόσο εσείς στο μέτρο της αρμοδιότητάς σας, βέβαια, όσο και η Κυβέρνηση συνολικά, ώστε να επιλυθούν τα προβλήματα στις διαδικασίες μετάκλησης εποχικών εργατών γης; Ποιο είναι το χρονοδιάγραμμα των ενεργειών που προγραμματίζονται και -το κυριότερο- πότε και με ποιες προϋποθέσεις θα καταστεί δυνατή η απρόσκοπτη, άμεση και αποτελεσματική διεκπεραίωση των αιτημάτων μετάκλησης εποχικών εργατών γης;

Σε κάθε περίπτωση πρέπει να ξέρετε η αγωνία τόσο του αγροτικού κόσμου της Λακωνίας όσο και ολόκληρης της Ελλάδος είναι μεγάλη. Επομένως αναμένουμε τις δικές σας απαντήσεις, ώστε να δοθεί η λύση που η Κυβέρνηση θεωρεί πως είναι καλύτερη σε αυτό το κρίσιμο ζήτημα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Καιρίδης, προκειμένου να απαντήσει, για τρία λεπτά.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σας ευχαριστώ πολύ, κύριε συνάδελφε, για την ερώτηση και την ευκαιρία που μου δίνετε να δώσω κάποιες απαντήσεις και εδώ στην Ολομέλεια σε επίπεδο κοινοβουλευτικού ελέγχου. Είναι ένα ζήτημα το οποίο συζητήσαμε και κατ’ ιδίαν και με εσάς και με άλλους συναδέλφους από όλες τις πτέρυγες, κυρίως από τους αγροτικούς νομούς της περιφέρειας.

Είναι, πράγματι, ένα πολύ σοβαρό ζήτημα το οποίο μας απασχολεί πολύ ως Κυβέρνηση και όλα τα συναρμόδια Υπουργεία, προφανώς αυτό της Αγροτικής Ανάπτυξης, της Εργασίας, του ΥΠΕΞ και όλα τα εμπλεκόμενα Υπουργεία, διότι έχει δημιουργηθεί πραγματικά ένα σημαντικό πρόβλημα που αντανακλά στην αγροτική μας παραγωγή, στο ΑΕΠ μας και στην οικονομική ευημερία του τόπου μας.

Σε αντίθεση με ό,τι λέγεται και γράφεται πολύ συχνά, κυρία Πρόεδρε, στις εφημερίδες, σε site και ούτω καθεξής, ο αριθμός των μεταναστών στη χώρα μας βαίνει μειούμενος. Έχουν φύγει πολλοί από τους νόμιμους μετανάστες -κυρίως αλβανικής καταγωγής- και γι’ αυτό παράλληλα με τη μεγάλη οικονομική ανάπτυξη έχει προκύψει αυτή η μεγάλη στενότητα στην αγορά εργασίας που χτυπάει κυρίως στον πρωτογενή τομέα, αλλά όχι μόνο. Έχουμε ζητήματα και στον τουρισμό, στις κατασκευές και αλλού. Η χώρα μας επείγει να αποκτήσει έναν σύγχρονο μηχανισμό νόμιμης μετανάστευσης.

Εμείς ως Υπουργείο Μετανάστευσης και Ασύλου έχουμε κάνει μια σειρά από παρεμβάσεις -που προφανώς δεν είναι επαρκείς και θα πρέπει να επιμείνουμε ακόμα περισσότερο- και σε νομοθετικό επίπεδο, δίνοντας τη δυνατότητα κατάθεσης αιτήσεων ηλεκτρονικά ώστε να διευκολύνεται ο εργοδότης και δίνοντας τον αριθμό των μετακλήσεων σε επίπεδο περιφέρειας και όχι περιφερειακής ενότητας, ώστε όταν εξαντλείται από τη μια ενότητα να μην μπλοκάρει το σύστημα.

Όμως, είναι προφανές ότι και διοικητικά, πέρα από τα νομοθετικά -διότι ό,τι και να νομοθετήσουμε, αν το διοικητικό κομμάτι δεν μπορεί αυτά τα πράγματα να τα εφαρμόσει, έχουμε πρόβλημα- υπάρχει ένα ζήτημα κατακερματισμού του συστήματος μεταξύ των περιφερειών όπου υποβάλλονται τα αρχικά αιτήματα, αποκεντρωμένων που ανήκουν στο Υπουργείο Εσωτερικών και τίθενται υπό την υψηλή εποπτεία του, προξενείων του Υπουργείου Εξωτερικών για τις θεωρήσεις και στη συνέχεια βέβαια ΕΦΚΑ και όλες οι υπόλοιπες Υπηρεσίες του Υπουργείου Εργασίας και ούτω καθεξής.

Είναι ένα σύστημα το οποίο αποδεικνύεται στην πράξη σήμερα δυσλειτουργικό, υποστελεχωμένο, κατακερματισμένο και συχνά ασυντόνιστο.

Χρειάζεται μια γενναία παρέμβαση και σε διοικητικό επίπεδο, ώστε να αποκτήσει η χώρα έναν σύγχρονο μηχανισμό λελογισμένης νόμιμης μετανάστευσης με όρους και κανόνες, γρήγορης και αποτελεσματικής, όχι να βγαίνουν άδειες αφού περάσει η καλλιεργητική περίοδος και αφού δεν τους χρειάζεται πια ο αγρότης.

Είναι ένα καινοφανές πρόβλημα, ένα πρόβλημα το οποίο έχει δημιουργηθεί τα τελευταία χρόνια, είναι ένα, υπό μία έννοια, «ευτυχές» πρόβλημα, δείχνει, δηλαδή, την ευρωστία της ελληνικής οικονομίας και κοινωνίας, η οποία αποζητά εργατικό δυναμικό. Θυμάστε κάποτε, πριν κάποια χρόνια ότι διώχναμε το εργατικό δυναμικό στο εξωτερικό.

Πρέπει και η πολιτεία και σε επίπεδο νομοθεσίας και σε επίπεδο διοικητικό να παρέμβει για να επιταχύνει και να διευκολύνει ακόμη περισσότερο το θέμα αυτό. Είμαστε σε συνεχείς διαβουλεύσεις με τα συναρμόδια Υπουργεία και πολύ σύντομα, κύριε συνάδελφε, θα το δούμε με ένα ολοκληρωμένο πακέτο και σε επίπεδο νομοθετικό και σε επίπεδο οργανωτικό - διοικητικό.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής κ. Νεοκλής Κρητικός για τη δευτερολογία του, για τρία λεπτά.

**ΝΕΟΚΛΗΣ ΚΡΗΤΙΚΟΣ:** Αξιότιμε κύριε Υπουργέ, ξέρω ότι κάνετε ό,τι μπορείτε, αλλά πρέπει τώρα να υπενθυμίσω μερικά από αυτά που είπατε και να δούμε πώς θα μπορέσουμε να προχωρήσουμε.

Πρέπει να μου επιτρέψετε, λοιπόν, να προχωρήσω λίγο περισσότερο, διότι η έλλειψη εργατικού δυναμικού στον πρωτογενή τομέα ξέρετε ότι είναι τεράστια και στις κατασκευές, όπως είπατε, και γι’ αυτόν τον λόγο είναι το κυρίαρχο πρόβλημα που απασχολεί και τον αγροτικό κλάδο, τόσο στη Λακωνία, όπως προείπα, αλλά και σε όλη την Ελλάδα. Επανειλημμένα πλήθος αγροτικών φορέων έχουν αποστείλει αιτήματα για τη διευθέτηση των παραμέτρων που σχετίζονται με τις διαδικασίες εξεύρεσης εργατικού προσωπικού από οποιαδήποτε πηγή είναι εφικτό αυτό να συμβεί. Τον τελευταίο καιρό μάλιστα οι αγροτικοί σύλλογοι από όλη την επικράτεια έχουν ενώσει τις φωνές τους, ώστε να καταφέρουν να ικανοποιηθεί το εύλογο και δίκαιο αίτημά τους. Οι αγρότες σε όλη την ελληνική επικράτεια έχουν περιέλθει σε ένα τέλμα, σε ένα πραγματικό αδιέξοδο. Για τον λόγο αυτόν πρέπει να αντιμετωπιστούν άμεσα οι παθογένειες που αναφέρατε, τόσο της ισχύουσας νομοθεσίας όσο και της διοικητικής πρακτικής που εφαρμόζεται από τις υπηρεσίες. Μάλιστα οι λύσεις αυτές πρέπει να έρθουν άμεσα ή έστω το συντομότερο δυνατό, μέσα σε ένα ορισμένο χρονοδιάγραμμα, ώστε να ενημερωθούν οι αγρότες και να κινήσουν με τη σειρά τους τις κατάλληλες διαδικασίες.

Ενδεικτικά, όπως είπατε και εσείς, θα ήθελα να αναφέρω ορισμένα από τα προβλήματα που παρουσιάζονται: Οι αιτήσεις που υποβάλλονται στις ελληνικές πρεσβείες πολλές φορές απορρίπτονται αναίτια. Οι διαδικασίες στα κατά τόπους τμήματα αδειών διαμονής είναι εξαιρετικά χρονοβόρες, αλλά και άλλες διαδικασίες ενώπιον των αρμοδίων υπηρεσιών είναι δαιδαλώδεις και δημιουργούν σημαντικά προσκόμματα σε ανθρώπους, που σε τελική ανάλυση αυτό που θέλουν είναι να εργαστούν, να παράγουν και να ενισχύσουν τελικά την εθνική αγροτική οικονομία.

Κύριε Υπουργέ, όπως και οι Λάκωνες συμπολίτες μου, έτσι και εγώ αναμένω με αγωνία την άμεση και θετική -και είμαι σίγουρος γι’ αυτό- ανταπόκρισή σας, τόσο τη δική σας, όσο και συνολικά της Κυβέρνησης, ώστε να βρεθούν λύσεις. Είμαι σίγουρος, έχω εμπιστοσύνη στο πρόσωπό σας, γνωρίζετε στην ουσία -έχουμε βρεθεί πολλές φορές- τα προβλήματα που υπάρχουν και είστε σε θέση εσείς και το επιτελείο σας να επεξεργαστείτε τις κατάλληλες και τις καλύτερες λύσεις.

Σας παρακαλώ, λοιπόν, θερμά, τόσο εσάς προσωπικά όσο και συνολικά την Κυβέρνηση, να υπάρξει η ανταπόκριση που όλοι περιμένουμε με όποιον τρόπο κρίνετε εσείς καλύτερο, αλλά σε κάθε περίπτωση άμεσα και αποτελεσματικά, γιατί οι επιπτώσεις του συγκεκριμένου προβλήματος στην ελληνική αγροτική οικονομία είναι ήδη ορατές και δυστυχώς συνεχώς εντείνονται.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, έχετε τον λόγο για να ολοκληρώσετε την απάντησή σας.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σας ευχαριστώ, πραγματικά, κύριε συνάδελφε, γιατί θέτετε το θέμα στη σωστή του διάσταση και πιστεύω ότι χρειαζόμαστε μια ειλικρινή, ουσιαστική συζήτηση για το ζήτημα της μετανάστευσης, πέρα από στερεότυπα, κραυγές και ευκολίες, που συχνά κυριαρχούν στον δημόσιο διάλογο, διότι δεν έχουν ακουστεί αρκετά αυτά και η παραγωγική Ελλάδα το απαιτεί, η Ελλάδα του μέλλοντος, η Ελλάδα της δημιουργίας απέναντι στην Ελλάδα του ψεκασμού, του ψέματος, της φτηνής δημαγωγίας και του λαϊκισμού που έχει κατακλύσει τη συζήτηση για το μεταναστευτικό. Και το λέω αυτό μετά λόγου γνώσεως, διότι έχω άμεση, όπως καταλαβαίνετε και εκ της θέσεώς μου πρόσβαση και στο διαδίκτυο και σε όλα αυτά τα απίθανα τοξικά και πολωτικά, πέραν των αναγκών της ελληνικής κοινωνίας, τα οποία γράφονται.

Είπα προηγουμένως στην πρωτολογία μου και θέλω να προσεχθεί ότι, σε αντίθεση με τις εντυπώσεις που κάποιοι θέλουν να δημιουργήσουν ότι η Ελλάδα έχει κατακλυστεί, ότι η Ελλάδα κινδυνεύει, ότι η Ελλάδα το ένα, το άλλο, ο αριθμός των μεταναστών στην ελληνική επικράτεια βαίνει μειούμενος τα τελευταία χρόνια. Είχαμε εξακόσιες χιλιάδες αλβανικής καταγωγής και έχουμε λιγότερους από τετρακόσιες χιλιάδες, έχουν φύγει. Και αυτοί που έρχονται και παράτυπα φεύγουν και αυτοί στο εξωτερικό. Άρα η χώρα παραμένει μια χώρα διέλευσης και όχι προορισμού. Αυτό είναι ένα πρόβλημα από ένα σημείο και μετά, ιδίως για την αγροτική οικονομία, το οποίο πρέπει να αντιμετωπίσουμε. Πρέπει να επενδύσουμε στον μηχανισμό νόμιμης μετανάστευσης, γιατί είναι υποστελεχωμένες οι ΔΑΜ, οι Διευθύνσεις Αλλοδαπών και Μετανάστευσης των αποκεντρωμένων διοικήσεων, όπως και προξενεία, ακόμη και τα προξενεία πρώτης γραμμής από όπου είναι και οι βασικές χώρες προέλευσης αυτών των μεταναστών. Ξέρετε ότι έχουμε υπογράψει δύο συμφωνίες και θα υπογράψουμε και άλλες διμερείς συμφωνίες, αλλά το θέμα είναι πώς θα υλοποιήσουμε τις συμφωνίες. Εγώ τις έχω έτοιμες τις συμφωνίες και με διάφορες χώρες και με όμορες χώρες, όπως η Μολδαβία, η Γεωργία κ.λπ.. Το θέμα είναι να υλοποιούνται οι συμφωνίες και χρειάζεται να επενδύσουμε πραγματικά σε αυτόν τον μηχανισμό, αλλά και να είμαστε ειλικρινείς και να πούμε ότι από ένα σημείο και μετά δεν θα λειτουργήσει μόνο το εποχικό, η ιδέα ότι ο άλλος θα έρχεται, θα μένει κάποιους μήνες, δεν θα αποκτάει κανένα δικαίωμα, καμμία ρίζα στη χώρα και θα φεύγει και θα ξαναέρχεται, να είμαστε ρεαλιστές, δηλαδή, στις προσδοκίες μας και στο πώς λειτουργεί πραγματικά η αγορά με βάση και την ευρωπαϊκή εμπειρία και να μιλήσουμε και για την εξαρτημένη εργασία και να μιλήσουμε για μια σειρά από άλλα θέματα.

Κλείνοντας, να πω ότι η χώρα είναι απολύτως απέναντι στην παράνομη μετανάστευση, για την οποία όπως ξέρετε έχουμε δώσει μεγάλο αγώνα και τα νούμερα τελευταία κινούνται προς τη σωστή κατεύθυνση, αλλά ταυτόχρονα χρειαζόμαστε και είναι προϋπόθεση οικονομικής ευημερίας και κοινωνικής σταθερότητας τη λελογισμένη νόμιμη μετανάστευση με όρους και κανόνες σύμφωνα με τις ανάγκες, τις προτεραιότητες, τις επιλογές τις δικές μας, της ελληνικής κοινωνίας, ώστε να μπορέσει και ο αγροτικός τομέας να αναπνεύσει από αυτή την κατάσταση. Μέχρι τα Χριστούγεννα θα έχουμε μια σειρά από νέες πρωτοβουλίες στον τομέα αυτόν για να μην αντιμετωπίσουμε ξανά τα προβλήματα που είχαμε φέτος το 2023.

Σας ευχαριστώ πολύ για την ευκαιρία που μου δώσατε.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η έκτη με αριθμό 297/27-10-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Σπαρτιάτες» κ. Πέτρου Δημητριάδη προς τον Υπουργό Μετανάστευσης και Ασύλου, με θέμα: «Διευκρινίσεις για δηλώσεις του Υπουργού Μετανάστευσης και Ασύλου στο πρακτορείο «ANADOLU»».

Στην ερώτηση θα απαντήσει ο Υπουργός Μετανάστευσης και Ασύλου κ. Καιρίδης.

Κύριε Δημητριάδη, έχετε τον λόγο για δύο λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, στις 22 Οκτωβρίου είχατε παραχωρήσει μια συνέντευξη στο τουρκικό ειδησεογραφικό πρακτορείο «ANADOLU» εν όψει της επικείμενης επίσκεψής σας στην Άγκυρα, με αφορμή συζητήσεις για το μεταναστευτικό. Εκεί είχατε πει -στα αγγλικά έγιναν οι δηλώσεις, τις παραθέτω στα ελληνικά, ακριβώς όπως τα είπατε- τα εξής: «Η αλήθεια είναι ότι η Τουρκία έχει σηκώσει μεγάλο βάρος στο θέμα αυτό -το μεταναστευτικό- με τους Σύρους πρόσφυγες και άλλους και η Ευρώπη είναι εδώ για να βοηθήσει με την υποστήριξη της Ελλάδας υπό την προϋπόθεση ότι θα καταφέρουμε να συνεργαστούμε». Επιπλέον, είπατε: «Οι συνθήκες υπαγορεύουν μία πιο εκτεταμένη συνεργασία μεταξύ της Τουρκίας και της Ευρωπαϊκής Ένωσης και η Ελλάδα προωθεί αυτή τη γραμμή επιχειρηματολογίας εντός της Ένωσης». Τέλος, υπογραμμίσατε ότι υπάρχουν κάποιες ιδέες που θα συζητηθούν στην πορεία προς τη Σύνοδο Κορυφής της Θεσσαλονίκης μεταξύ της Τουρκίας και της Ελλάδας σε ενάμιση μήνα, με στόχο ο Τούρκος Πρόεδρος κ. Ρετζέπ Ταγίπ Ερντογάν και ο Έλληνας Πρωθυπουργός κ. Κυριάκος Μητσοτάκης να μπορέσουν να ανακοινώσουν κάτι συγκεκριμένο.

Εάν διαβάσει κάποιος τις δηλώσεις, κύριε Υπουργέ, θα νομίζει ότι η Τουρκία είναι μια φιλική χώρα προς εμάς και ότι ο κ. Ερντογάν είναι ο καλύτερός μας φίλος, ούτε έγινε αυτό που έγινε στο παρελθόν, ούτε Καστανιές υπήρξαν τον Μάρτιο του 2020, ούτε είναι ένας άνθρωπος ο οποίος έχει εργαλειοποιήσει το μεταναστευτικό.

Να σας πω ότι η Τουρκία όχι μόνο δεν είναι φιλική προς εμάς, αλλά αντιθέτως κάθε μήνα μας δίνει χιλιάδες παράνομους μετανάστες. Είναι μια χώρα η οποία έχει, όπως είπα, εργαλειοποιήσει το μεταναστευτικό, είναι μια χώρα η οποία κερδίζει από αυτό εδώ, από τη διακίνηση, και είναι μια χώρα της οποίας ο Πρόεδρος, ο Ρετζέπ Ταγίπ Ερντογάν, έχει απειλήσει ότι αν δεν κάνουμε τα θελήματά του, θα εξαπολύσει εκατομμύρια παράνομους στην Ευρώπη. Μάλιστα δε να τονίσω, όπως έχετε επισημάνει και εσείς, ότι δεν τήρησε τη συμφωνία μεταξύ Ευρωπαϊκής Ένωσης και Τουρκίας στις μεταναστευτικές ροές.

Και επί τη βάσει αυτή θέλω να ρωτήσω σε ποια βάση θα συζητήσετε και κυρίως, από πού αντλείτε τη βεβαιότητα ότι η συμφωνία θα είναι επωφελής και κυρίως ότι θα βρεθεί μια κοινά αποδεκτή λύση. Και, δεύτερον, είναι δυνατόν να εμπιστευόμαστε τον Ρετζέπ Ταγίπ Ερντογάν, έναν αρχηγό κράτους ο οποίος στο παρελθόν δεν έχει τηρήσει τα συμφωνηθέντα; Πώς λοιπόν νομίζουμε σήμερα ότι θα τηρήσει τη μελλοντική συμφωνία, όποια και αν είναι αυτή;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε συνάδελφε, η απάντηση είναι πάρα πολύ απλή.

Διαπραγματευόμαστε και κινούμαστε διεθνώς στη βάση ενός και μόνο πράγματος: της εξυπηρέτησης του εθνικού συμφέροντος. Τίποτε άλλο. Και επιτρέψτε μου να προσπεράσω το παιδαριώδες και να πω τούτο. Οι διεθνείς σχέσεις δεν είναι προσωπικές σχέσεις, δεν είναι σχέσεις μεταξύ φίλων που πείσμωσαν και κρατάνε μούτρα ο ένας στον άλλον. Οι διεθνείς σχέσεις διακρίνονται από ρεαλισμό, θα έλεγα, στα όρια της κυνικότητας.

Αυτή η Τουρκία, όπως είναι- και την έχω περιγράψει κατ’ επανάληψη στο παρελθόν και δεν είναι ανάγκη τώρα να επανέλθω-, είναι καλώς ή κακώς γείτονάς μας και είναι χώρα-κλειδί -το είπα και θα το ξαναπώ- για πρωτογενείς ροές όχι μόνο προς την Ελλάδα αλλά για άλλες τέσσερις χώρες της Ευρωπαϊκής Ένωσης, όπως είναι η Βουλγαρία, η Μάλτα, η Κύπρος και η Ιταλία απευθείας και δευτερευόντως, δευτερογενείς ροές στην υπόλοιπη Ευρώπη.

Θεωρώ ότι είναι πολύ καλύτερο να συνεννοηθούμε, εάν η Τουρκία τηρεί τις υποσχέσεις, παρά να είμαστε σε αντιπαράθεση στην προσπάθεια διαχείρισης και αντιμετώπισης του μεγάλου προβλήματος που είναι η παράνομη μετανάστευση.

Εγώ προσωπικά έχω στηλιτεύσει κατ’ επανάληψη τον ρόλο της Τουρκίας ως διεθνούς κόμβου παράνομης μετανάστευσης, αλλά ταυτόχρονα ξέρω να αφήνω απ’ έξω τον λαϊκισμό, τις ευκολίες, τις συναισθηματικές κορώνες που κάποιους γοητεύουν και συγκινούν και να εξυπηρετούμε ψυχρά και ουσιαστικά το εθνικό συμφέρον.

Ήδη η Τουρκία έχει αλλάξει. Δεν έχει αλλάξει γιατί έγινε καλύτερη ή να την εμπιστευόμαστε για το μέλλον. Έχει αλλάξει διότι η προηγούμενη πολιτική της απέτυχε, κύριε συνάδελφε, στον Έβρο το 2020, όταν επιχείρησε να εργαλειοποιήσει βάναυσα το μεταναστευτικό και είδε ότι υπάρχει τείχος από δω. Κι έρχεται σήμερα και ελέγχει τα σύνορά της καλύτερα και συνεργάζεται με τις ελληνικές αρχές περισσότερο ιδίως στον Έβρο, αλλά και στο Αιγαίο. Έχουμε πολύ δρόμο μπροστά μας και δεν εμπιστευόμαστε κανέναν.

Αυτό που είπα εγώ στον ομόλογό μου Τούρκο και το επαναλαμβάνω και εδώ είναι πάρα πολύ απλό. Τεστάρουμε την Τουρκία ανά δωδεκάωρο, όχι ανά ημέρα, ανά δωδεκάωρο βγαίνουν τα στοιχεία των βαρκών που φεύγουν από τη μικρασιατική ακτή. Έχω και τα τωρινά, στις 7.00΄ το πρωί έρχεται από το Λιμενικό η ενημέρωση και στις 19.00΄ το απόγευμα.

Εάν η Τουρκία δεν βοηθήσει και ξαναμπεί σε μια άλλη λογική, θα είναι και άλλη η αντιμετώπιση. Προς το παρόν τουλάχιστον τις τελευταίες εβδομάδες ολοένα και περισσότερο, στο πλαίσιο και μιας ευρύτερης αλλαγής της τουρκικής στάσης, την οποία εμείς θέλουμε να αξιοποιήσουμε στο έπακρο, για το ελληνικό συμφέρον όχι κανενός άλλου, για το καλό της πατρίδας μας, και σε αυτό είμαστε απόλυτοι, κύριε συνάδελφε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δημητριάδη, έχετε το λόγο για τη δευτερολογία σας.

**ΠΕΤΡΟΣ ΔΗΜΗΤΡΙΑΔΗΣ:** Κύριε Υπουργέ, ότι κρούουμε τον κώδωνα του κινδύνου και σας λέμε να μην εμπιστεύεστε έναν άνθρωπο που είχε στο παρελθόν και θεωρώ ότι έχει ακόμη εχθρικές διαθέσεις δεν είναι λαϊκισμός, είναι πραγματικότητα. Και να σας πω και το άλλο. Έχει διαχρονικά αποδείξει η Τουρκία ότι πολλές φορές μας το παίζουν φίλοι και στην κατάλληλη ευκαιρία μάς χτυπάνε. Αυτό, ξέρετε, δεν είναι κινδυνολογία, είναι η πραγματικότητα.

Είπατε για τις Καστανιές. Ποιος μου εγγυάται ότι δεν θα το ξανακάνει; Είπατε ότι βρήκε τείχος. Να σας πω λοιπόν ότι στα Δωδεκάνησα, επειδή μιλάω με κατοίκους, και στη Λέσβο πάλι συνεχίζουν να υπάρχουν ροές. Ακόμη και σήμερα μίλησα με κάποιον και μου είπε «Περπατάω στην παραλία και βλέπω τις βάρκες να πηγαίνουν στην ακτή». Δεν σταματά ο Ερντογάν.

Ο Ερντογάν είναι ένας άνθρωπος ο οποίος έχει φιλοδοξίες σουλτάνου, έχει επαφές με τη Χαμάς, έχει επαφές με το σουνιτικό ισλάμ και τον ενδιαφέρει μόνο να μας εξαπολύει συνεχώς παράνομους μετανάστες, μόνο και μόνο για να μας δημιουργεί πρόβλημα. Αυτό δεν είναι λαϊκισμός ούτε συναισθηματισμός. Είναι μια πραγματικότητα την οποία πρέπει να τη δούμε και όχι να την κρύβουμε, να στρουθοκαμηλίζουμε και να λέμε «Εμείς δεν βλέπουμε το πρόβλημα».

Δεν σας ζητάω να μας εμπιστευτείτε, σας ζητάω να μας ενημερώσετε τι συζητάτε, τι θα φέρουμε εδώ. Υπάρχουν πάρα πολλοί Έλληνες που ανησυχούν στον Έβρο, τη Λέσβο, τα Δωδεκάνησα. Εγώ λαμβάνω μηνύματα ανησυχίας. Μου λένε «Τι θα γίνει; Τι θα συζητήσουν; Τι θα μας έρθει;». Δεν είναι κάτι συναισθηματικό ούτε είναι κάτι το οποίο μας ήρθε να το πούμε για να κάνουμε αντιπολίτευση, όταν εγώ ακούω εσάς να μας λέτε ότι έχουν αλλάξει οι συνθήκες με μια χώρα η οποία αποδεδειγμένα έχει αποδείξει ότι έχει μια συγκεκριμένη πολιτική.

Απλώς εγώ θεωρώ -θα σας πω τι πιστεύω εγώ- ότι ο κ. Ερντογάν κερδίζει λίγο χρόνο, γιατί έχει κάποια άλλα προβλήματα και έχει στρέψει το ενδιαφέρον του αλλού, στη Χαμάς και σε άλλα σημεία, και με την πρώτη ευκαιρία πάλι θα προσπαθήσει να μας δημιουργήσει πρόβλημα. Αυτό εξηγώ με την ερώτησή μου.

Αυτό που θέλω να επισημάνω είναι ότι -και γι’ αυτό σας το λέω- πρέπει κάποια στιγμή να είστε σε εγρήγορση, να μην είμαστε σε εφησυχασμό και να μη νομίζουμε ότι ξαφνικά ο κ. Ερντογάν έγινε ο καλός μας φίλος ο οποίος θέλει να συνεργαστεί μαζί μας. Οι Τούρκοι δυστυχώς, κύριε Υπουργέ, δεν θέλουν να συνεργαστούν, αυτό το έχουν αποδείξει διαχρονικά.

Και θα σας πω και μια παροιμία που λέει ο θυμόσοφος λαός μας: «Ο λύκος και αν εγέρασε κι άσπρισε το μαλλί του, μήτε τη γνώμη άλλαξε, μήτε την κεφαλή του». Αυτή την παροιμία, κύριε Υπουργέ, σημειώστε τη όταν θα πάτε στις διαπραγματεύσεις, γιατί να ξέρετε ότι αυτό αντιμετωπίζουμε, έναν λύκο ο οποίος δεν αλλάζει. Μας παριστάνει ότι είναι καλός και στην πρώτη ευκαιρία θα μας δημιουργήσει πρόβλημα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, έχετε τον λόγο για να ολοκληρώσετε την απάντησή σας.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε συνάδελφε, γνωρίζετε πάρα πολύ καλά ότι αυτή η Κυβέρνηση και την εθνική άμυνα θωρακίζει, ακριβώς γιατί δεν έχει κάποια αφελή ή συναισθηματική προσέγγιση των διεθνών σχέσεων και τη θωρακίζει εμπράκτως με εξοπλισμούς που δεν είχαμε δει τα τελευταία δεκαπέντε χρόνια. Έτσι δεν είναι; Με τα σύγχρονα F-16, με τις Μπελαρά, με τα Ραφάλ, τα F-35 που θα έρθουν και όλα τα υπόλοιπα, ακριβώς, γιατί δεν εφησυχάζουμε, είμαστε σε απόλυτη εγρήγορση.

Και στο μεταναστευτικό, ο τρίτος φράχτης στον Έβρο χτίζεται και ολοκληρώνεται και το Λιμενικό ενισχύεται με μέσα και οι συνοριοφύλακες προσλαμβάνονται και κάμερες και θερμικές κάμερες και drones και όλα τα υπόλοιπα για να είμαστε πάντοτε προετοιμασμένοι. Ζούμε σε μια πολύ δύσκολη και επικίνδυνη γειτονιά. Βλέπετε τι γίνεται στη Μέση Ανατολή. Αυτό είναι το ένα.

Αναφέρατε πολλούς Έλληνες που ανησυχούν. Εγώ θα αναφερθώ σε μερικούς, λίγους Έλληνες οι οποίοι από συνήθεια ή κατ’ επάγγελμα ανησυχούν και θέλουν να ανησυχούν και να σπεκουλάρουν πάνω σε αυτά τα ζητήματα και να δηλητηριάζουν τον δημόσιο διάλογο με απίστευτα fake news και ψέματα, τα οποία δεν βοηθούν ούτε το εθνικό συμφέρον ούτε την εθνική ασφάλεια ούτε τη σταθερότητα, λέγοντας ότι η Ελλάδα θα γεμίσει με τζιχαντιστές, ότι ο Καιρίδης θα φέρει τους Τούρκους και άλλες τέτοιες ανοησίες.

Λοιπόν η Κυβέρνηση έχει ξεκάθαρη πολιτική, είναι απολύτως απέναντι στην παράνομη μετανάστευση και την πολεμά με κάθε τρόπο, σεβόμενη όμως τις διεθνείς δεσμεύσεις της χώρας, τις ευρωπαϊκές αρχές, το κράτος δικαίου, τις συμβάσεις που έχουμε υπογράψει.

Η Κυβέρνηση, όπως το κάνουν όλες οι κυβερνήσεις, επιχειρεί να συνδιαλεχθεί με τις όμορες χώρες από όπου έρχονται ροές, προκειμένου αυτές να μηδενιστούν. Εάν δεν μηδενιστούν, οι άλλες χώρες θα είναι υπόλογες και θα έχουν άλλες συνέπειες. Προς το παρόν έχουμε καταφέρει να τις μειώσουμε. Βγείτε και πείτε το. Μην αμφισβητείτε τα στοιχεία λέγοντάς μου ότι κάποιος σάς είπε από τη Λέσβο ότι είδε μια βάρκα.

Τα στοιχεία είναι τα επίσημα του Λιμενικού, δημοσιεύονται κάθε μήνα, δεν μπορεί κανείς να τα αμφισβητήσει και έχουμε μια μείωση 43% τον Οκτώβριο και ακόμα μεγαλύτερη τις πρώτες μέρες του Νοεμβρίου. Θα πάμε πάνω από 70%, αν συνεχίσουμε έτσι, στο τέλος Νοεμβρίου. Εφησυχάζουμε; Καθόλου. Επιτρέπεται να εφησυχάζουμε; Καθόλου. Βλέπετε τι γίνεται στη Μέση Ανατολή, επαναλαμβάνω.

Μη μου λέτε εμένα για το τι είναι ο Ερντογάν. Δόξα τω Θεώ, τριάντα χρόνια ασχολούμαι με την Τουρκία και ξέρω πάρα πολύ καλά τι είναι ο Ερντογάν, αλλά αυτόν εξέλεξε -όπως εξέλεξε- ο τουρκικός λαός και αυτός είναι η ηγεσία της γείτονος.

Το δικό μας συμφέρον -όχι το κομματικό, όχι το μικροκομματικό, όχι το προσωπικό, να λέμε ευκολίες και ανοησίες στα κανάλια ή δεν ξέρω πού αλλού-, το εθνικό συμφέρον επιτάσσει σοβαρότητα σε αυτές τις διεθνείς μας σχέσεις, ιδίως με έναν γείτονα όπως είναι η Τουρκία και αυτό κάνει η Κυβέρνηση του Κυριάκου Μητσοτάκη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Η Βουλευτής του ΠΑΣΟΚ - Κινήματος Αλλαγής κ. Μιλένα Αποστολάκη ζητάει την έγκριση άδειας απουσίας στο εξωτερικό από 6 έως 7 Νοεμβρίου του 2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Ακολουθεί η πέμπτη με αριθμό 294/26-10-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση» κ. Μαρίας Αθανασίου προς τον Υπουργό Υγείας, με θέμα: «Ακατάλληλο το νερό του Βόλου ακόμα και πριν τις πλημμύρες».

Στην επίκαιρη ερώτηση θα απαντήσει η Αναπληρώτρια Υπουργός Υγείας κ. Αγαπηδάκη.

Κυρία Αθανασίου, έχετε τον λόγο να θέσετε το ερώτημά σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Κυρία Αναπληρώτρια Υπουργέ, κατά τη διάρκεια της πρόσφατης παρουσίασης στην Εθνική Αντιπροσωπεία του σχεδίου προστασίας της δημόσιας υγείας στη Θεσσαλία από το μόνο υφ’ υμών Υπουργείο, αναφέρθηκε από εσάς ότι το νερό του Βόλου δεν ήταν πόσιμο, ακόμα και πριν από τις πλημμύρες. Συγκεκριμένα αναφέρατε ότι η περιοχή δίνει κρούσματα ιού του Νείλου, γι’ αυτό και όλον τον χρόνο γίνεται επιδημιολογική επιτήρηση.

Προ ολίγων εβδομάδων εντοπίστηκαν ζωντανές προνύμφες. Λαμβάνονται συνεχώς δείγματα και από στάσιμα νερά, προκειμένου να γίνουν προνυμφοκτονίες και να μην υπάρξει έξαρση κρουσμάτων. Επίσης, η Θεσσαλία είναι η δεύτερη περιοχή στη χώρα σε συχνότητα κρουσμάτων λεπτοσπείρωσης πριν από τις πλημμύρες.

Συνεπώς, κατά τα δεδομένα της αποκάλυψης εντός της αίθουσας της Ολομέλειας περί της ακαταλληλότητας του νερού στον Βόλο προπλημμυρικά, τίθενται εύλογα ερωτήματα τα οποία χρήζουν διερεύνησης, ίσως ακόμα και δικαστικής συνδρομής.

Με δεδομένα όλα τα παραπάνω σάς ερωτώ: Πρώτον, δεδομένου ότι ήταν εν γνώσει σας η ακαταλληλότητα του νερού της πόλης του Βόλου, προ των πρόσφατων πλημμυρών, σε ποιες ενέργειες είχατε προβεί προ της επέλασης της κακοκαιρίας «Ντάνιελ», ώστε το νερό του Βόλου να καταστεί ακατάλληλο προς χρήση για να προφυλαχθεί η υγεία των κατοίκων;

Δεύτερον, επειδή ο προβληματισμός των κατοίκων του Βόλου, μετά την αποκάλυψη από εσάς περί του ότι κατανάλωναν ακατάλληλο νερό πριν από τις πλημμύρες, είναι έκδηλος, πώς προτίθεστε να κινηθείτε ώστε να καθησυχάσετε την τοπική κοινωνία, δεδομένου ότι αυτή πια ετοιμάζεται να κινηθεί εναντίον των αρμοδίων υπηρεσιών, οι οποίες δεν την είχαν ενημερώσει ότι κατανάλωνε ακατάλληλο νερό;

Περαιτέρω, εντοπίζετε στοιχεία ολιγωρίας ή αμέλειας από αρμόδιες για την προστασία της δημόσιας υγείας υπηρεσίες στην περιοχή του Βόλου προ των πλημμυρών που αφορούν στη μη λήψη των οφειλόμενων μέτρων για τη διασφάλιση της καταλληλότητας του νερού της πόλης; Αν ναι, πώς θα κινηθείτε απέναντι στις τελευταίες, δεδομένου ότι μην έχοντας προστατεύσει επαρκώς τους Βολιώτες κρίνονται οι ως άνω υπηρεσίες ανεπαρκείς και ακατάλληλες;

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε μαθήτριες και μαθητές και πέντε συνοδοί εκπαιδευτικοί από το 1ο Γυμνάσιο Μολάων Λακωνίας.

Σας καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Θα ενημερώσω και εσάς, μιας και μπήκατε τώρα, ότι αυτή τη στιγμή βλέπετε μια Αίθουσα η οποία δεν έχει πολλούς παρόντες, διότι είμαστε στη διαδικασία κοινοβουλευτικού ελέγχου, δηλαδή ένας Βουλευτής κάνει ερώτημα σε Υπουργό για κάποιο θέμα και η συζήτηση είναι αυστηρά μεταξύ των δύο αυτών, Βουλευτή και Υπουργού, και γι’ αυτό βλέπετε αυτόν τον περιορισμένο διάλογο και την περιορισμένη συμμετοχή.

Τον λόγο έχει η Αναπληρώτρια Υπουργός Υγείας κ. Αγαπηδάκη για την απάντησή της.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κυρία Πρόεδρε.

Κυρία Αθανασίου, κυρίες και κύριοι συνάδελφοι, νομίζω είναι η τέταρτη ή πέμπτη φορά σε ένα διάστημα δύο μηνών που καλείται το Υπουργείο Υγείας να απαντήσει στο ίδιο θέμα, ένα θέμα που από την πρώτη στιγμή και επί της ουσίας είναι ανύπαρκτο, για την ποιότητα του νερού του Βόλου πριν από τις πλημμύρες που προκλήθηκαν από την καταιγίδα «Ντάνιελ».

Σας άκουσα, κυρία Αθανασίου, και πραγματικά θλίβομαι, γιατί με αυτά που ακούω να ρωτάτε είναι προφανές ότι αυτό που επιδιώκετε εδώ είναι να διατηρούμε ένα μη θέμα για επικοινωνιακούς λόγους και όχι ουσία.

Εικάζω ότι δεν είναι σε γνώση σας η απάντηση που έδωσα εδώ στη Βουλή στον συνάδελφο του ΣΥΡΙΖΑ κ. Μεϊκόπουλο για το ίδιο θέμα. Φαντάζομαι ότι δεν γνωρίζετε την απάντηση που έδωσα εδώ στη Βουλή στην ερώτηση του συναδέλφου από το Κομμουνιστικό Κόμμα Ελλάδας κ. Λαμπρούλη για το ίδιο θέμα. Δεν γνωρίζετε ούτε την απάντηση που έδωσα, πάλι εδώ, στην κ. Κωνσταντοπούλου, την Πρόεδρο της Πλεύσης Ελευθερίας, ήδη από τις πρώτες μέρες που είχαμε τα φαινόμενα της κακοκαιρίας «Ντάνιελ».

Συνεχίζοντας την ανάγνωση της ερώτησής σας, προσπαθώ ειλικρινά να καταλάβω πώς καταφέρατε να συσχετίσετε την ποιότητα του νερού, του πόσιμου ή μη νερού, νερού κατάλληλου για ανθρώπινη χρήση, από αυτή την ανταλλαγή όρων που χρησιμοποιούμε αφ’ ενός σε επίπεδο νομικό, αφ’ ετέρου σε επίπεδο καθημερινότητας. Προκλήθηκε αυτή η παρερμηνεία, την έχω διευκρινίσει τρεις φορές και ειλικρινά δεν μπορώ να καταλάβω πώς συσχετίσατε αυτό με τα κουνούπια, τον Δυτικό Νείλο και τη λεπτοσπείρωση. Διότι ο Δυτικός Νείλος μεταδίδεται από τα κουνούπια, η λεπτοσπείρωση από τα τρωκτικά και εσείς έρχεστε εδώ και τα συσχετίζετε όλα αυτά σε ένα μείγμα το οποίο προκαλεί ανησυχία αναιτιολόγητη στους κατοίκους.

Θέλω, λοιπόν, να καταλάβω πού πρέπει να απαντήσω. Για το νερό του Βόλου; Για τη λεπτοσπείρωση; Για τον Δυτικό Νείλο; Διότι αυτά τα θέματα δεν συνδέονται μεταξύ τους. Έχετε μάλιστα καταλήξει και σε αυθαίρετα και εξαιρετικά εξωφρενικά συμπεράσματα, τα οποία είναι αυτά που διακινούνται, ξέρετε, συνεχώς από μέσα αμφιβόλου αξιοπιστίας, που έχουν ως αποτέλεσμα την παραπληροφόρηση.

Το λέω, λοιπόν, ακόμα μια φορά και ελπίζω να μη χρειαστεί να επανέλθω ξανά στη Βουλή για το ίδιο θέμα. Είναι, ξαναλέω, η πέμπτη φορά που γίνεται αυτό. Το νερό του Βόλου και της Μαγνησίας ήταν άριστης ποιότητας πριν από την καταιγίδα «Ντάνιελ» και όλα αυτά τα φαινόμενα που ζήσαμε στη Θεσσαλία, κατάλληλο για ανθρώπινη χρήση. Ουδέποτε ετέθη θέμα καταλληλότητας του νερού πριν από τις πλημμύρες και ούτε φυσικά θα ήταν δυνατό σε έναν δήμο με εκατόν πενήντα χιλιάδες πληθυσμό να είναι ακατάλληλο το νερό και να μην το έχει πάρει κανένας χαμπάρι. Αυτά τα πράγματα ειλικρινά νομίζω ότι αγγίζουν τα όρια της φαιδρότητας.

Όπως είπα, έχω εξηγήσει τι εννοούσα σε σχέση με τη χρήση αυτού του όρου που χρησιμοποιούμε καθημερινά «πόσιμο νερό», «κατάλληλο για ανθρώπινη χρήση». Το διευκρίνισα εδώ και με την κ. Κωνσταντοπούλου. Ως εκ τούτου δεν θα επεκταθώ σε αυτό.

Θέλω όμως να ξέρετε, σε σχέση με τις αρμοδιότητες, ότι για την παρακολούθηση της ποιότητας του νερού ανθρώπινης κατανάλωσης εφαρμόζονται οι διατάξεις της 27829/15-5-2023 ΚΥΑ, με θέμα την ποιότητα νερού ανθρώπινης κατανάλωσης, συμμόρφωση προς τις διατάξεις οδηγίας 2020/2184 του Ευρωπαϊκού Κοινοβουλίου και του Συμβουλίου της 16ης Δεκεμβρίου του 2020.

Δεύτερον, για τις υδρεύσεις δήμων κ.λπ. υπεύθυνοι φορείς ύδρευσης είναι οι δήμοι, οι σύνδεσμοι, οι ΔΕΥΑ, τοπικές, λοιπόν, επιχειρήσεις ύδρευσης και άρδευσης. Αυτός είναι ο πρώτος βαθμός ευθύνης. Αυτοί φέρουν ευθύνη της μελέτης, κατασκευής, λειτουργίας, συντήρησης του συστήματος ύδρευσης και της διενέργειας των υγειονομικών αναγνωρίσεων και εργαστηριακών εξετάσεων, με τη συχνότητα που προβλέπει η ισχύουσα νομοθεσία.

Ο δεύτερος βαθμός ευθύνης είναι οι αρμόδιες υπηρεσίες των περιφερειακών ενοτήτων, οι λεγόμενες «υπηρεσίες περιβαλλοντικής υγιεινής», που συνεργάζονται με τους υπεύθυνους φορείς ύδρευσης, και σε τοπικό επίπεδο, προκειμένου να εξασφαλίζεται συνεχής και απρόσκοπτη παροχή υγιεινού και ασφαλούς πόσιμου νερού, η ποιότητα του οποίου πληροί τους όρους της νομοθεσίας.

Από εκεί και πέρα, ασκούν επιπλέον και εποπτικό έλεγχο της ποιότητας του πόσιμου νερού, για να δούμε αν υπάρχουν προβλήματα στην κατανάλωση, οι υπεύθυνοι φορείς ύδρευσης, για να ανταποκριθούν άμεσα και να γίνουν οι απαραίτητες βελτιώσεις.

Τρίτος βαθμός ευθύνης είναι πράγματι το Υπουργείο Υγείας, το οποίο έχει καταρτίσει κατευθυντήριες οδηγίες και σύμφωνα με αυτές γίνονται μια σειρά από έλεγχοι. Για τον έλεγχο της καταλληλότητας νερού της Θεσσαλίας μετά από τις δύο καταστροφικές πλημμύρες, «Ντάνιελ» και «Elias», κάναμε από την αρχή ένα σύστημα ελέγχων, πολυεπίπεδων, συνεργαστήκαμε και με τις τοπικές αρχές, τη ΔΕΥΑΜΒ στη συγκεκριμένη περίπτωση, και με την περιφέρεια, και κάναμε και τους περαιτέρω εργαστηριακούς ελέγχους στο Περιφερειακό Εργαστήριο Δημόσιας Υγείας στη Θεσσαλία.

Η ανασκόπηση των αποτελεσμάτων γίνεται καθημερινά. Συνεχίζονται και σήμερα που μιλάμε οι εργαστηριακοί έλεγχοι καθημερινά, σε όλο το πεδίο αυτό που επλήγη από τις πλημμύρες. Να πω ότι ακριβώς για λόγους επιστημονικούς όταν τελειώνει ένα φαινόμενο, ξέρετε, δεν σταματάει η επιδημιολογική επιτήρηση ούτε των κουνουπιών στην περιοχή -που δεν έχει καμμία σχέση με το νερό, αλλά τα παρακολουθούμε για άλλους λόγους, και καλώς, όλο τον χρόνο- ούτε φυσικά άλλων ζητημάτων που άπτονται θεμάτων δημόσιας υγείας, όπως, για παράδειγμα, τη λεπτοσπείρωση.

Ελπίζω, λοιπόν, να καταλαβαίνετε ότι με όλα αυτά τα στοιχεία νομίζω ότι εκθέτει και το Κοινοβούλιο να επανερχόμαστε σε ένα θέμα τόσο σοβαρό για καθαρά επικοινωνιακούς λόγους και να πάρετε τις απαντήσεις σήμερα και να τελειώσει όλο αυτό εδώ.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αθανασίου, έχετε τον λόγο για τρία λεπτά για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Κυρία Αναπληρώτρια Υπουργέ, δεν απαιτώ από εσάς και από την ειδικότητά σας να γνωρίζετε ότι όταν το νερό δεν είναι κατάλληλο και δεν ελέγχεται το δίκτυο υδροδότησης υπάρχουν μικροοργανισμοί, ιοί, βακτήρια και παράσιτα και είναι μολυσμένο και απαγορεύεται, γιατί μπορεί να προκαλέσει και υδατογενείς και τροφογενείς λοιμώξεις. Αυτό όσον αφορά για τη σύγχυση που κάνω με τις ερωτήσεις μου.

Όσον αφορά τώρα για το νερό του Βόλου, στην ουσία εσείς μου λέτε ότι δεν δηλώσατε όλα αυτά που εγώ αναφέρω εδώ, ότι το νερό ήταν ακατάλληλο. Δεν ομολογήσατε τίποτα, ότι είχαμε και αυξημένα συμπτώματα λεπτοσπείρωσης. Εγώ αυτό που καταλαβαίνω είναι ότι η θεομηνία «Ντάνιελ» ήταν μόνο η αφορμή για να ανοιχτεί αυτό το ζήτημα της ακαταλληλότητας των υδάτων του Βόλου, το οποίο προϋπήρχε, ώστε να βγει στο φως και να ξεκινήσει η διερεύνησή του.

Η θεομηνία, λοιπόν, δεν προκάλεσε την ακαταλληλότητά του, αλλά τη φανέρωσε, όσο και τη δική σας ανεπάρκεια, μπορώ να πω ευγενικά. Είναι πρωτοφανές, λοιπόν, ότι γεννώνται πολλά και σοβαρά ερωτήματα, όταν μιλούμε για λεπτοσπείρωση και για ιό Δυτικού Νείλου. Μιλάμε για ασθένειες οι οποίες αφορούν σε τριτοκοσμικές χώρες, κράτη τα οποία δεν τηρούν στοιχειώδεις κανόνες υγιεινής και ελέγχου καταλληλότητας του πιο απαραίτητου αγαθού, το οποίο είναι σε καθημερινή ζήτηση, του νερού. Οποιαδήποτε δυσλειτουργία μάλιστα του συστήματος ελέγχου μπορεί κάλλιστα να έχει ως συνέπεια μαζική λοιμική έξαρση, με ολέθρια αποτελέσματα στον γενικό πληθυσμό. Μιλάμε για μια παραγωγική περιοχή της πατρίδας μας, τη Θεσσαλία, τον τροφοδότη σε μεγάλο ποσοστό της χώρας.

Κυρία Αναπληρώτρια Υπουργέ, κάνατε λόγο για εξόντωση προνυμφών ή όχι οι οποίες βρέθηκαν στα ύδατα; Και τα ερωτήματα τα οποία εγώ θέλω να θέσω είναι: Ποιες λύσεις έδωσε η Κυβέρνηση για την αντιμετώπιση του προβλήματος και πότε; Ποια ακριβώς μέτρα ελήφθησαν; Ο φορέας ο οποίος παρακολουθεί την ποιότητα των νερών -εν προκειμένω, επί του παρόντος η περιφέρεια- λάμβανε τακτικά δείγματα; Τα έδινε για έλεγχο στα αρμόδια τμήματα ελέγχου, στο τμήμα Βόλου του Γενικού Χημείου του Κράτους, παραδείγματος χάριν; Εκείνο διαβίβασε τα πορίσματα αρμοδίως για επεξεργασία στα αντίστοιχα τμήματα των Υπουργείων Γεωργίας ή Υγείας; Οι αντίστοιχες αναφορές τι έγιναν; Ελήφθησαν υπ’ όψιν σας ή αγνοήθηκαν; Τέθηκαν προς συζήτηση και επεξεργασία ή τις κλείσατε σε ένα συρτάρι, ασχολούμενοι μόνο με τα θέματα του COVID;

Το Υπουργείο Υγείας, λοιπόν, αν όντως διαβιβάστηκαν σε αυτό οι αντίστοιχες αναφορές -ερώτηση την οποία οφείλετε σήμερα να μου απαντήσετε και όχι να μου μιλάτε για το τι είπατε με τους άλλους συναδέλφους από τον ΣΥΡΙΖΑ, από το ΚΙΝΑΛ και από την Πλεύση-, θέλω να μου πείτε ενεργήσατε αρμοδίως ή μήπως εκεί σκάλωσε το θέμα; Αν όντως εκεί βρίσκεται η καθυστέρηση, μήπως οφείλεται στο γεγονός ότι το Υπουργείο Υγείας κατέληξε να γίνει μονοθεματικό, όπως εν προκειμένω για τον COVID;

Οφείλετε, λοιπόν, να μας απαντήσετε στο ποιος όφειλε να διενεργήσει τις δειγματοληψίες και σε ποια χρονικά διαστήματα όφειλε να το κάνει, αν όντως το έκανε, αν συνέταξε τις οικείες αναφορές με τα προφανή ευρήματα, αν τις διαβίβασε αρμοδίως, αν η αρμόδια αρχή τις έλαβε υπ’ όψιν της και αν διέταξε μέτρα, αν αυτά τα μέτρα τηρήθηκαν και αν έλεγξε την τήρησή τους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αγαπηδάκη, έχετε τον λόγο για να ολοκληρώσετε την απάντηση.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Αθανασίου, μπορείτε να κάνετε όποια αξιολογική κρίση θέλετε για το πρόσωπό μου προφανώς, δεν θα σας επιτρέψω όμως να προσβάλλετε την επιστημονική επάρκεια και τη θεσμική αξία των ανθρώπων του Υπουργείου Υγείας, που μάχονται όλα αυτά τα χρόνια για την προάσπιση της δημόσιας υγείας. Δεν σας επιτρέπω να προσβάλλετε τους ανθρώπους, που τις ημέρες που εσείς ήσασταν στο σπίτι σας ασφαλής ήταν στα λασπόνερα και προσπαθούσαν να βοηθήσουν άλλους να σωθούν και να διασφαλίσουν τη δημόσια υγεία. Αυτό είναι ανεπίτρεπτο. Σας παραδίδω στην κρίση των Ελλήνων πολιτών.

Σε σχέση με τα υπόλοιπα που είπατε, επειδή υπάρχει πολύ μεγάλη άγνοια, επιτρέψτε μου πραγματικά να σας βοηθήσω να αποσαφηνίσετε τα θέματα. Πρώτον, αναφέρετε τα μολυσμένα ύδατα. Έχετε μπερδέψει το νερό το οποίο είναι πόσιμο με τα μολυσμένα ύδατα, τα οποία είναι τα νερά της πλημμύρας και τα οποία σχετίζονται με τις νόσους, όπως, για παράδειγμα, τη λεπτοσπείρωση, που αφορούν τα τρωκτικά κ.λπ.. Είναι άλλο πράγμα αυτό, τα μολυσμένα ύδατα της πλημμύρας -που έχουν φερτά υλικά, μπορεί να έχουν νεκρά ζώα-, είναι άλλο πράγμα το πόσιμο νερό -με το δίκτυο κυκλοφορίας, που μπορεί να έχει πάθει βλάβη, τι έλεγχοι έχουν γίνει- και είναι τρίτο πράγμα η εντομολογική επιτήρηση, το είδος που γίνεται όλο τον χρόνο και πώς αυτή αυξήθηκε, και έχουμε χιλιάδες δείγματα και έχουμε κάνει έγκαιρες παρεμβάσεις σε όλα τα σημεία που επλήγη η Θεσσαλία από την πλημμύρα.

Επιμένετε, λοιπόν, σε αυτές τις αστήρικτες θέσεις. Σας εξήγησα προηγουμένως, αλλά δεν θέλετε να καταλάβετε, ότι είναι τριών βαθμών η εποπτεία και ο έλεγχος του νερού. Και εκτός αυτού, οι υπεύθυνοι φορείς υποχρεούνται να διαθέτουν στους καταναλωτές επαρκείς και επικαιροποιημένες πληροφορίες για το νερό ανθρώπινης κατανάλωσης, που διασφαλίζουν ότι όλα τα άτομα στα οποία παρέχεται το νερό λαμβάνουν τακτικά αυτή την πληροφόρηση τουλάχιστον μία φορά τον χρόνο.

Τηρείται, λοιπόν, αυτή η υποχρέωση των υπεύθυνων φορέων ύδρευσης; Ενημερώνουν τους καταναλωτές; Φυσικά. Και έτσι μπορεί να διαπιστώσει καθένας αν υπήρχε ζήτημα πριν ή μετά τις πλημμύρες και αν λέω ψέματα εγώ ή εσείς. Δεν είναι θέμα άποψης, ξέρετε, αυτό. Δεν πρέπει να υπονομεύουμε την επιστήμη. Το έχει κάνει κι άλλες φορές το κόμμα σας τεχνηέντως. Είναι κάτι που κάνετε συστηματικά και οφείλω να αντισταθώ σε αυτό και να υπερασπιστώ με κάθε τρόπο το κύρος της επιστήμης, γιατί χωρίς αυτό δεν έχουμε τίποτα, κυρία Αθανασίου.

Είναι πάρα πολύ εύκολο να μπείτε στην ιστοσελίδα της ΔΕΥΑΜΒ, της αρμόδιας επιχείρησης στον πρώτο βαθμό του Βόλου, να πάτε εκεί που λέει «Αναλύσεις Πόσιμου Νερού» και να βρείτε όλα τα αποτελέσματα αναλύσεων του νερού του παρεχόμενου δικτύου. Υπάρχουν μηνιαία και τα αποτελέσματα του Σεπτεμβρίου του 2023 και του Οκτωβρίου και όλα τα αποτελέσματα του 2012.

Καταθέτω, λοιπόν, στα Πρακτικά, κυρία Πρόεδρε, και τα σχετικά με το site και όλα τα ενημερωτικά δελτία. Προτρέπω την κ. Αθανασίου να μπει και να ενημερωθεί. Παρακαλώ θερμά να σταματήσει -βρείτε έναν άλλον τρόπο, φαντάζομαι μπορείτε να είστε πιο δημιουργικοί- η πολιτική σπέκουλα γύρω από τα θέματα δημόσιας υγείας. Είναι ανεπίτρεπτο να γίνονται αυτά τα πράγματα από εκπροσώπους εκλεγμένους της Βουλής και να υπονομεύεται με αυτόν τον τρόπο η επιστήμη.

(Στο σημείο αυτό η Αναπληρώτρια Υπουργός Υγείας κ. Ειρήνη Αγαπηδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Προχωρούμε τώρα στην όγδοη με αριθμό 304/30-10-2023 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η ρύπανση στη δυτική Αττική ως πολλαπλασιαστής της απαξίας της ζωής και της περιουσίας των κατοίκων στα Νεόκτιστα Ασπροπύργου».

Θα απαντήσει στην επίκαιρη ερώτηση ο Υφυπουργός Περιβάλλοντος και Ενέργειας κ. Νικόλαος Ταγαράς.

Κυρία Καραγεωργοπούλου, έχετε τον λόγο για δύο λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κυρία Πρόεδρε.

Ο Δήμος Ασπροπύργου αριθμεί περί τις τριάντα χιλιάδες κατοίκους σύμφωνα με τα στοιχεία απογραφής έτους 2021. Ο οικισμός της περιοχής των Νεοκτίστων Ασπροπύργου είναι η πιο υποβαθμισμένη συνοικία του δήμου αυτού. Εγκληματικότητα, ρύπανση, εσφαλμένη λειτουργία φωτεινών σηματοδοτών στον κόμβο της Εθνικής Οδού, ΧΥΤΑ Φυλής σε εγγύτατη απόσταση, ανεπαρκή μέσα μεταφοράς προς το κέντρο του δήμου είναι ορισμένα από τα προβλήματα που αντιμετωπίζουν οι κάτοικοι καθημερινά.

Πριν από τριάντα τουλάχιστον χρόνια σε σχετικά αιτήματα των κατοίκων περί επέκτασης του σχεδίου πόλης, το τότε Υπουργείο ΠΕΧΩΔΕ είχε αποφανθεί ότι στην πολεοδομική μελέτη της περιοχής των Νεοκτίστων θα πρέπει να ληφθούν υπ’ όψιν οι περιορισμοί ως προς την απόσταση από τα διυλιστήρια Ασπροπύργου. Τότε κρίθηκε ότι όχι μόνο δεν πρέπει να δοθούν κίνητρα για πύκνωση του πληθυσμού, αλλά θα πρέπει να γίνει πρόγραμμα μετεγκατάστασης των κατοίκων των Νεοκτίστων και δημιουργίας ζώνης πρασίνου.

Ερωτάται ο Υπουργός:

Ποιος ο σχεδιασμός και ποια η μελέτη που έχουν προβλεφθεί για την απαλλοτρίωση των ιδιοκτησιών των Νεοκτίστων και τη μετεγκατάσταση των οικιστών σε άλλη, κατάλληλη περιοχή, καθώς ήδη σήμερα, έτος 2023, όχι μόνον δεν έχει δημιουργηθεί ζώνη πρασίνου, αλλά με βλάβη της υγείας τους, κίνδυνο ζωής, παραμένουν σε περιοχή όπου βρίσκονται όχι μόνο τα ελληνικά διυλιστήρια, αλλά και εταιρείες πετρελαιοειδών και υγραερίων, σταθμοί φόρτωσης καυσίμων, γεμιστήρια φιαλών υγραερίων, καθώς και ο ΑΔΜΗΕ (Ανεξάρτητος Διαχειριστής Μεταφοράς Ηλεκτρικής Ενέργειας), που σήμερα επεκτείνεται με έργα σε εξέλιξη;

Πώς συμβαίνει τμήμα της ως χώρου πρασίνου αρχικά προβλεπόμενης εκτός σχεδίου πόλης περιοχής των Νεοκτίστων να έχει χαρακτηριστεί ζώνη χονδρεμπορίου και το υπόλοιπο τμήμα να είναι αχαρακτήριστη περιοχή;

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην επίκαιρη ερώτηση της κ. Καραγεωργοπούλου θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε Υφυπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία συνάδελφε, χαίρομαι για την ερώτησή σας στην περιοχή που έχετε το ενδιαφέρον. Θέλω να αναφερθώ γρήγορα για να εστιάσω στα τελευταία, στο ποια θεσμικά πλαίσια έχουν αναπτυχθεί διαχρονικά και πού βρισκόμαστε σήμερα σε ό,τι αφορά τον Δήμο Ασπροπύργου ευρύτερα αλλά και την περιοχή στα Νεόκτιστα Ασπροπύργου που αναφερθήκατε.

Το πρώτο Γενικό Πολεοδομικό Σχέδιο για τον Δήμο Ασπροπύργου εγκρίθηκε το 1992. Το 1995 είχαμε μια πρώτη τροποποίηση του γενικού πολεοδομικού σχεδίου. Το 1996 καθορίστηκαν με προεδρικό διάταγμα οι ζώνες οικιστικού ελέγχου, όπου καθορίστηκαν χρήσεις γης σε μια συγκεκριμένη ζώνη της περιοχής που αναφέρεστε.

Το 2003 υπήρξε μια υπουργική απόφαση για πολεοδόμηση ενός μέρους της περιοχής και αυτό κατέστη το πιο σημαντικό. Το 2023 είχα την τιμή να υπογράψω, στις 7 Απριλίου, φέτος δηλαδή, το Γενικό Πολεοδομικό Σχέδιο του Δήμου Ασπροπύργου, που αυτό το γενικό πολεοδομικό σχέδιο, σε σχέση με τα παλιά γενικά πολεοδομικά σχέδια, αναφέρει και καταγράφει χρήσεις γης παντού, στα διοικητικά όρια των δήμων, στη συγκεκριμένη περίπτωση στα διοικητικά όρια του Δήμου Ασπροπύργου, άρα δεν τίθεται σήμερα που μιλάμε, μετά το τελευταίο γενικό πολεοδομικό σχέδιο, θέμα αρρύθμιστης ή αχαρακτήριστης από πλευράς χρήσης γης.

Σε ό,τι αφορά τα θέματα που βάζετε για την απαλλοτρίωση αλλά και την μετεγκατάσταση του οικισμού Νεοκτίστων Ασπροπύργου, θέλω να σας πω ότι μέχρι σήμερα δεν έχει υποβληθεί κανένα αίτημα και δεν έχει γνωστοποιηθεί αίτημα απαλλοτρίωσης ή περαιτέρω μετεγκατάστασης του συγκεκριμένου οικισμού κι αυτό που σας λέω αναφέρεται και σε βεβαίωση του Δημάρχου Ασπροπύργου, ότι ποτέ δεν έχει ζητηθεί θέμα μετεγκατάστασης μέχρι σήμερα, όπως επίσης αναγράφεται στις απαντήσεις που έχω πάρει από τη Διεύθυνση Απαλλοτριώσεων του Υπουργείου Υποδομών και Μεταφορών αλλά και από τη Διεύθυνση Πολεοδομικού Σχεδιασμού του Υπουργείου Περιβάλλοντος και Ενέργειας.

Άρα η πρώτη απάντηση που έχω να δώσω σχετικά με το πρώτο αίτημά σας, για το αρρύθμιστο από πλευράς χρήσεων γης στην περιοχή που αναφέρεστε και για το θέμα της απαλλοτρίωσης - μετεγκατάστασης, δεν έχει υποβληθεί μέχρι τώρα κανένα τέτοιο στοιχείο και γι’ αυτό δεν μπορώ να σας πω απολύτως τίποτα.

Θα συμπληρώσω, όμως, στη δευτερολογία μου τι άλλο εξελίσσεται σήμερα στην περιοχή. Επίσης θα συμπληρώσω και ποια αλλαγή ταιριάζει και χρειάζεται να γίνει στην περιοχή του Δήμου Ασπροπύργου που θα μπορείτε να κάνετε ως εργαλείο.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Καραγεωργοπούλου, έχετε τον λόγο για τη δευτερολογία σας, για τρία λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, ευχαριστώ για την μέχρι εδώ απάντηση.

Πλην όμως εξακολουθούν και υπάρχουν ερωτήματα σε επιβαρυμένες περιοχές, ανάλογα επιβαρυμένες. Όμως, νομίζω συγκριτικά με άλλες περιοχές της Ελλάδας ο Ασπρόπυργος ενδεχομένως δεν έχει μέτρο σύγκρισης, γιατί η επιβάρυνση που υφίσταται αυτή η περιοχή της δυτικής Αττικής ομολογουμένως ξεπερνάει τα όρια της πραγματικότητας σε οποιοδήποτε άλλο σημείο της Ελλάδας.

Πλην όμως, το ζήτημα της μετεγκατάστασης και της απαλλοτρίωσης δεν θεωρώ ότι δεν έχει τεθεί από τους κατοίκους, γιατί είμαι σε επαφή με την εθελοντική ομάδα κατοίκων Νεοκτίστων Ασπροπύργου -το ένα είναι αυτό- και πολύ αμφιβάλλω αν οι πληροφορίες που έχετε είναι ασφαλείς.

Το δεύτερο που συμβαίνει είναι ότι σε μια τέτοια ανάλογη περίπτωση, που το κράτος έχει τεράστια ευθύνη για την επιβάρυνση της υγείας των ανθρώπων από τη ρύπανση και την κακή λειτουργία ή την παράνομη λειτουργία μεγάλων μονάδων βιομηχανικών στο σημείο, θα έπρεπε να έχει μεριμνήσει το ίδιο με πρωτοβουλία κρατική να έχει συμβεί η μετεγκατάσταση. Δεν περιμένουμε να συμβεί ο καρκίνος, η απώλεια ζωών, για να υπάρχει το περιθώριο της αλλαγής πλεύσης σε ό,τι αφορά την πολιτική της Κυβέρνησης σε σχέση με την περιοχή.

Αυτό που βιώνουν οι κάτοικοι είναι πρωτοφανές. Είναι μια περιοχή η οποία έλκει πλήθος ανθρώπων για εύρεση εργασίας. Ο πληθυσμός έχει αυξηθεί σε σχέση με τη στατιστική του 2021 και βέβαια αυτό δεν συνέβη γιατί αξίζει κανείς να ζει εκεί, σε μια περιοχή όπου η εξαθλίωση, ο φόβος, η δύναμη των όπλων υπερτερούν σε οποιονδήποτε άλλον τομέα πολιτισμού ή παιδείας ή οποιουδήποτε άλλου τομέα. Όμως η ρύπανση είναι επίσης σε τραγικά επίπεδα αυξημένη, με αποτέλεσμα να μην μπορείς περισσότερο από δύο ώρες ως επισκέπτης να αντέξεις την παραμονή σου στο σημείο, πόσω μάλλον να κατοικείς εκεί.

Άρα μιλάμε για ανθρώπους για τους οποίους αυτή τη στιγμή εκτός από την τραγικά αυξημένη εγκληματικότητα που συμβαίνει στην περιοχή -και είδαμε και χθες μόλις στα δελτία ειδήσεων να έρχονται στο φως της δημοσιότητας κραυγαλέες περιπτώσεις με την υποστελέχωση του αστυνομικού τμήματος της περιοχής- υπάρχει και αρρύθμιστο το θέμα των σηματοδοτών στον εθνικό κόμβο, με αποτέλεσμα να κινδυνεύουν οι ζωές των παιδιών τους και οι ίδιοι ακόμη.

Όμως, αυτό που πρυτανεύει είναι ότι απαξιώνεται η ζωή τους και δεν τους λαμβάνετε υπ’ όψιν. Έχουν κάνει πάρα πολλές ενέργειες σε σχέση με την επέκταση του ΑΔΜΗΕ. Έχουν ήδη προχωρήσει σε επιστολές προς τον επιθεωρητή περιβάλλοντος αλλά και σε μηνυτήρια αναφορά σε σχέση με το ατύχημα που συνέβη στον ΑΔΜΗΕ, ο οποίος βρίσκεται δίπλα στα σπίτια τους μέσα στην κατοικημένη περιοχή. Με τραγικό τρόπο δεν έχει ληφθεί πρόνοια από το κράτος σε σχέση με την αδειοδότηση μιας τέτοιας βιομηχανικής εγκατάστασης παραγωγής ηλεκτρικής ενέργειας δίπλα στις κατοικίες. Το 2021 κινδύνεψε η ζωή τους. Η πυρκαγιά έφτασε, δεν ξέρω στα πόσα μέτρα.

Το ίδιο συμβαίνει και με τις φλόγες από τα διυλιστήρια. Οι βιομήχανοι ψάχνουν ευκαιρία με τις νεφώσεις, με τα καιρικά φαινόμενα να αυξάνουν και το μέγεθος της φλόγας που εκπέμπουν από τις καμινάδες των διυλιστηρίων για να μπορούν να παράγουν περισσότερο κέρδος, αλλά έτσι αυξάνουν και τους ρύπους.

Η εκροή των ρύπων είναι σε τέτοιον βαθμό απαράδεκτη, που οι κάτοικοι πλέον έχουν αγανακτήσει. Δεν μπορεί να απαξιώνεται η περιουσία τους και η ζωή τους η ίδια να κινδυνεύει, όταν το κράτος αδιαφορεί για όλες αυτές τις συνθήκες.

Και ένα τελευταίο επιτρέψτε μου μόνο μισό λεπτό και κλείνω.

Θα φέρω ένα παράδειγμα που βίωσαν οι κάτοικοι της Λαυρεωτικής τον προπερασμένο αιώνα, τον 19ο αιώνα. Διότι οι Ασπροπυργιώτες έχουν δώσει παραδείγματα και ισχυρά παραδείγματα, για να τους παραλληλίσω με την ιστορία των Λαυριωτών.

Πρώτον, οι Ασπροπυργιώτες πρωτοστάτησαν στη γερμανική Κατοχή στην Αντίσταση. Δεύτερον στην Επανάσταση του 1821. Και οι Λαυριώτες αντίστοιχα, με τις μεγάλες απεργίες του 1896 και του 1906, δημιούργησαν το έρεισμα για να γίνουν οι απεργίες, ξέρετε τι; Το λαυρεωτικό ζήτημα. Ξέρετε τι ήταν αυτό; Ήταν το ζήτημα που προέκυψε όταν ο Σερπιέρης ζήτησε από το κράτος να τον αποζημιώσει -τον Γάλλο επιχειρηματία που ήρθε να επενδύσει στα μεταλλεία- για τη μόλυνση εκεί.

Και βρέθηκε ένας επιχειρηματίας Έλληνας, ο Συγγρός -έχουμε δώσει και το όνομά του στη Λεωφόρο Συγγρού- ο οποίος είπε εδώ είμαστε, δημιουργώ ένα χρηματιστήριο, επενδύστε τα χρήματά σας και θα σας αποζημιώσω εγώ τον Σερπιέρη και ελάτε σε μένα. Κι έτσι δημιουργήθηκε το λεγόμενο «λαυρεωτικό ζήτημα». Κι από εκεί ξεκίνησαν στη συνέχεια οι απεργίες, γιατί οι συνθήκες εργασίας των μεταλλωρύχων ήταν άθλιες, όπως εξίσου άθλιες είναι και οι συνθήκες εργασίας στον Ασπρόπυργο στις μεγάλες βιομηχανίες, που κανείς δεν τους ελέγχει, όχι μόνο για τη μόλυνση του περιβάλλοντος, όχι μόνο για τις άδειες που έχουν.

Ποια άδεια έχει ο ΑΔΜΗΕ για την επέκτασή του δίπλα στις κατοικίες και πού είναι το κράτος να ρυθμίσει το θέμα της απαλλοτρίωσης και της μετεγκατάστασης, αφού έχει δώσει άδεια στον ΑΔΜΗΕ; Και αντίστοιχα ούτε να προκαλέσετε μια τέτοια επανάσταση σημερινή, με σημερινούς όρους, των κατοίκων του Ασπροπύργου. Γιατί ακριβώς τα ίδια επαναλαμβάνονται στην ιστορία και στις μεγάλες επαναστάσεις του τόπου και της Ελλάδας αλλά και του Λαυρίου αντίστοιχα, με παρόμοιο σύμπτωμα αυτό του Συγγρού και του Σερπιέρη.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ταγαρά, έχετε τον λόγο να ολοκληρώσετε την απάντησή σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία συνάδελφε, σέβομαι την ιστορία της περιοχής όπως σέβομαι και την ευαισθησία των κατοίκων που μεταφέρετε σήμερα εδώ.

Γνωρίζω ότι είναι μια περιοχή με επιβάρυνση μεγάλη και με πολλές ιδιαιτερότητες. Εγώ αναφέρθηκα πριν και μπορώ να απαντήσω, στο κομμάτι τουλάχιστον, που αφορά στην αρμοδιότητά μου, ότι υπήρχε διαχρονικά έλλειμμα σχεδιασμού, κανόνων και τάξης σε όλη την Ελλάδα, όχι μόνο στην περιοχή.

Όμως, αυτό που εξελίσσεται σήμερα είναι αυτές οι διαχρονικές εκκρεμότητες του παρελθόντος, χωρίς κανόνες, να μπορούν να λειτουργούν δραστηριότητες στον χώρο. Απόρροια των συγκρούσεων και των καταστροφών στο περιβάλλον, είναι ότι σήμερα εξελίσσουμε ένα σχεδιασμό και ως εθνικό στοίχημα -έτσι τον έχω περιγράψει από αυτό το Βήμα- ώστε να βάλουμε κανόνες και τάξη στην πατρίδα μας στον χώρο, να ρυθμίσουμε και να οργανώσουμε τον χώρο.

Είπα πριν ότι δεν έχει υποβληθεί κανένα αίτημα και δεν είναι σε γνώση μου, ούτε και των υπηρεσιών, αίτημα απαλλοτρίωσης ή μετεγκατάστασης του οικισμού που αναφέρεστε. Και μπορώ να καταθέσω και τα επίσημα έγγραφα που έχω από τις υπηρεσίες, αλλά και από το σημερινό δήμαρχο του Δήμου Ασπροπύργου.

Διαφορετικά, αν είχε υπάρξει οποιοδήποτε αίτημα και ήταν σε γνώση μας, ανάλογα με το θέμα, θα υπήρχαν και κινήσεις που θα έδιναν απαντήσεις στο ερώτημά σας. Αυτά ως οριζόντια παρατήρηση.

Σε ό,τι αφορά το τελευταίο γενικό πολεοδομικό σχέδιο που είπα ότι υπέγραψα στις 7 Απριλίου φέτος, περιέχει δύο αλλαγές. Μία από τις αλλαγές σχετικά με το γενικό πολεοδομικό σχέδιο το σύγχρονο, σε σχέση με τα παλιά γενικά πολεοδομικά σχέδια είναι ότι περιλαμβάνεται επέμβαση με κανόνες και χρήσεις στα διοικητικά όρια του δήμου, όχι στα όρια του σχεδίου πόλης του δήμου, αλλά στα διοικητικά όρια του δήμου, άρα και στην εκτός οικισμού περιοχή, με καθορισμό χρήσεων γης. Γι' αυτό είπα ότι μετά από το τελευταίο γενικό πολεοδομικό σχέδιο δεν υπάρχει αρρύθμιστη περιοχή μέσα στο Δήμο Ασπροπύργου στα διοικητικά του όρια.

Το γενικό πολεοδομικό σχέδιο αυτό είναι στο ΦΕΚ 267Δ/2023, που μπορείτε να δείτε τον καθορισμό χρήσεων γης παντού, για να μην υπάρχει αρρύθμιστη από πλευράς χρήσεων περιοχή, όπως αναφέρεστε.

Επιπλέον, ένα πρόσθετο στοιχείο των νέων γενικών πολεοδομικών σχεδίων -τώρα εξελίσσονται και άλλα που θα αναφερθώ- είναι ότι υπάρχει και η στρατηγική μελέτη περιβαλλοντικών επιπτώσεων. Αυτή δεν υπήρχε στα παλιά γενικά πολεοδομικά σχέδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Χρειάζομαι λίγο χρόνο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα έχετε χρόνο, κύριε Υφυπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ.

Έλεγα, λοιπόν, ότι στο γενικό πολεοδομικό σχέδιο που εγκρίθηκε τελευταία, έχει εγκριθεί και έχει περάσει κι από διαβούλευση, ακριβώς επειδή η στρατηγική μελέτη περιβαλλοντικών επιπτώσεων λαμβάνει υπ’ όψιν όλα τα στοιχεία και τις ιδιαιτερότητες κάθε περιοχής. Παράδειγμα για την συγκεκριμένη, που έχει πρόσθετες -και το γνωρίζω- επιβαρυμένες δραστηριότητες είναι ότι έχει ληφθεί υπ’ όψιν και η οδηγία Seveso που αναφέρεται σε περιοχές όπου υπάρχει πρόσθετη επικινδυνότητα ανάλογα με το είδος και την ποσότητα και τη θέση αποθήκευσης επικίνδυνων υλικών.

Θέλω να σας πω επειδή γνωρίζω -και αντιλαμβάνεστε τι εννοώ- την περιοχή, έχει ληφθεί υπ’ όψιν και αυτή η παράμετρος. Στα παλιά δεν λαμβανόταν υπ’ όψιν. Αυτά μέχρι σήμερα γι' αυτό που έχει εξελιχθεί.

Και επιπλέον να προσθέσω, είναι αυτή τη στιγμή στα τοπικά πολεοδομικά σχέδια μία οριζόντια παρέμβαση της πολιτείας, για την οποία έχω κάνει πολλές φορές επίκληση ότι είναι στο επίπεδο του εθνικού στοιχήματος, στο να βάλουμε τάξη και να οργανώσουμε τον χώρο και για να μη χάνουμε ευκαιρίες, επενδύσεις, από τη μια πλευρά για την ανάπτυξη αλλά και για να προστατεύουμε εκ των προτέρων το περιβάλλον για το οποίο έχουμε όλοι απόλυτη ευθύνη.

Ήδη για τον Δήμο Ασπροπύργου στις 2 Αυγούστου έχει υπογραφεί η σύμβαση με τον ανάδοχο που θα κάνει τη μελέτη. Αυτή η μελέτη θα εγκριθεί και αυτό είναι κόντρα στα προηγούμενα με προεδρικό διάταγμα, διότι όλα τα γενικά πολεοδομικά σχέδια και τροποποιήσεις που αναφέρθηκαν ήταν με υπουργικές αποφάσεις. Με προεδρικό διάταγμα είχε εγκριθεί η ΖΟΕ, η Ζώνη Οικιστικού Ελέγχου, για την οποία δεν έχει υπάρξει αλλαγή από το 1996 μέχρι σήμερα. Διότι η όποια αλλαγή έπρεπε να γίνει με προεδρικό διάταγμα.

Σήμερα, λοιπόν, επειδή το τοπικό πολεοδομικό σχέδιο που ως μελετητής έχει αναλάβει την ευθύνη να ολοκληρώσει, μπορεί επειδή θα εγκριθεί με προεδρικό διάταγμα να αλλάξει, να τροποποιήσει, να αναθεωρήσει τα πάντα παντού, αρκεί να υπάρχει τεκμηρίωση γι' αυτό, συμπεριλαμβανομένων και των χρήσεων στη ζώνη οικιστικού ελέγχου που υπάρχει.

Τα αναφέρω όλα αυτά -και ευχαριστώ, κυρία Πρόεδρε, για την ανοχή σας- για να δείτε το πόσο σημαντικό είναι να παρεμβαίνουμε, ρυθμίζοντας και οργανώνοντας με κανόνες τον χώρο, ιδιαίτερα στην εκτός σχεδίου δόμηση και εκτός οικισμού διότι τέτοιες δύσκολες καταστάσεις, λόγω του ότι ήταν αρρύθμιστος από πλευράς κανόνων ο χώρος διαχρονικά από το 1923, εκατό χρόνια ακριβώς, ερχόμαστε σήμερα στο 70% της επικράτειας και με ένα προϋπολογισμό πάνω από 400 εκατομμύρια και με τριακόσια προεδρικά διατάγματα συνολικά για όλο τον χώρο, να ρυθμίσουμε αυτά που δεν ρυθμίστηκαν ποτέ.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ήθελα να ενημερώσω το Σώμα ότι δεν θα συζητηθούν κατόπιν συνεννόησης οι εξής ερωτήσεις:

Η με αριθμό 301/30-10-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Στέφανου Παραστατίδη, προς τον Υπουργό Υποδομών και Μεταφορών, με θέμα: «Τραγικές καθυστερήσεις υλοποίησης του έργου τμήματος ΠΑΘΕ Πολυκάστρου Μαλγάρων και μέτρα αποτροπής τροχαίων δυστυχημάτων».

Η με αριθμό 306/30-10-2023 επίκαιρη ερώτηση της Βουλευτού Λασιθίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αικατερίνης (Κατερίνας) Σπυριδάκη προς τον Υπουργό Υποδομών και Μεταφορών, με θέμα: «Απένταξη των συμπληρωματικών έργων ταμιευτήρα Μπραμιάνου, αντιπλημμυρικών έργων Γρα Λυγιάς και φράγματος Μύρτου Περιφερειακής Ενότητας (Π.Ε.) Λασιθίου Κρήτης από το Ταμείο Ανάκαμψης και Ανθεκτικότητας».

Η με αριθμό 298/27-10-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Περιβάλλοντος και Ενέργειας, με θέμα: «Ακίνητα εκτός σχεδίου και πρόσφατες αποφάσεις του Σ.τ.Ε.».

Επίσης, δεν θα συζητηθεί λόγω κωλύματος του Βουλευτή η με αριθμό 310/30-10-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Καραθανασόπουλουπρος τον Υπουργό Εθνικής Οικονομίας και Οικονομικών, με θέμα: «Να επαναλειτουργήσουν όλα τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο».

Σε αυτό το σημείο θέλω να σας πω ότι θα κάνουμε ένα πεντάλεπτο το πολύ διακοπή. Έχει καθυστερήσει να φτάσει ο Υπουργός λόγω της κίνησης έξω, αλλά φτάνει. Περιμένουμε πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί τώρα η πρώτη με αριθμό με αριθμό 286/26-10-2023 επίκαιρη ερώτηση του δεύτερου κύκλου της Βουλευτού Ευρυτανίας της Κοινοβουλευτικής Ομάδας «Νέα Δημοκρατία» κ. Θωμαΐδος (Τζίνας) Οικονόμου, προς τον Υπουργό Περιβάλλοντος και Ενέργειας, με θέμα: «Αντισταθμιστικά οφέλη σε όλα τα νοικοκυριά ορεινών/μειονεκτικών περιοχών».

Στην ερώτηση θα απαντήσει ο Υπουργός Περιβάλλοντος και Ενέργειας κ. Θεόδωρος Σκυλακάκης.

Κυρία Οικονόμου, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κυρία Πρόεδρε.

Κύριε Υπουργέ, ξεκινώντας θα ήθελα να αναγνωρίσω δημόσια τις προσπάθειες της Κυβέρνησης και προσωπικά τις δικές σας, για να δοθούν λύσεις σε ζητήματα πρώτης προτεραιότητας για τους πολίτες, όπως είναι η κάλυψη των αυξήσεων του ενεργειακού κόστους, ένα θέμα που στην αρχή της χειμερινής περιόδου απασχολεί όλα τα νοικοκυριά, απασχολεί, όμως, ιδιαίτερα νοικοκυριά όπως είναι αυτά των ορεινών περιοχών, όπως είναι η Ευρυτανία που έχω την τιμή να εκπροσωπώ.

Επομένως έχουμε εδώ τρεις πτυχές του ζητήματος. Το ένα είναι το δασικό θέμα που μας απασχολεί, το άλλο είναι το οικονομικό και το άλλο είναι το ενεργειακό θέμα και είναι και τα τρία αλληλένδετα.

Για την τελευταία αυτή πλευρά του ζητήματος, ανακοινώσατε πρόσφατα μία καινούργια έκτακτη ενίσχυση από 1-1-2024 που αφορά τη θέρμανση με ηλεκτρισμό 1,2 εκατομμυρίου νοικοκυριών και μεταξύ αυτών είναι πολλά νοικοκυριά που υπάρχουν στην Ευρυτανία. Το ύψος αυτό της έκτακτης ενίσχυσης ανά μήνα θα ανέλθει σε 60 ευρώ επί της βαθμοημέρας του κάθε οικισμού, ένα μέγεθος πολύ σημαντικό για οικισμούς με δριμύ ψύχος, όπου ο αντίστοιχος συντελεστής ξεπερνάει τη μονάδα και εκεί υφίστανται αυξημένες ενεργειακές ανάγκες, όπως η Ευρυτανία.

Στις περιπτώσεις αυτές το τελικό ύψος της ενίσχυσης για θέρμανση με ηλεκτρικό ρεύμα θα προσαυξάνεται κατά 25% για όσους μένουν σε ορεινές περιοχές με πλαφόν τα 480 ευρώ ανά τρίμηνο. Αυτά τα μέτρα έρχονται να συμπληρώσουν και άλλες πρόσφατες ανακοινώσεις σας για την παροχή ειδικής οικονομικής στήριξης σε νοικοκυριά ορεινών περιοχών.

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

Μισό λεπτό, κυρία Πρόεδρε.

Πιο συγκεκριμένα, εξαγγείλατε τη θέσπιση νέων αντισταθμιστικών οφελών σε είδος και σε χρήμα για όλα αυτά τα νοικοκυριά που θα προέλθουν από την εφαρμογή του νέου συστήματος δασικής διαχείρισης, ενός θεσμού που θα προσφέρει νέες θέσεις εργασίας μέσα από την ανάπτυξη και την προστασία των δασικών οικοσυστημάτων. Πρόκειται για ένα σχέδιο, λοιπόν, πολύ μεγάλης σημασίας ιδιαίτερα για νομούς όπως η Ευρυτανία.

Δεδομένου, λοιπόν, ότι πριν λίγες μέρες διευκρινίσατε ότι το χρηματικό μέρος της ανταποδοτικής αυτής παροχής θα δίνεται με τη μορφή εκπτώσεων στους λογαριασμούς ηλεκτρικού ρεύματος, θα ήθελα να μας ενημερώσετε εδώ, τους πολίτες μέσω της Βουλής, που ζουν κοντά στις δασικές αυτές περιοχές όπως είναι η Ευρυτανία, πώς εξειδικεύεται ο αντίστοιχος σχεδιασμός του Υπουργείου, συγκεκριμένα για το ύψος των παροχών, τη διάκρισή τους σε είδος και σε χρήμα, το χρόνο εφαρμογής των νέων σχεδίων δασικής διαχείρισης, από τα οποία θα προκύψουν οι ανταποδοτικές αυτές παροχές και γενικότερα πώς συναρμόζεται το εν λόγω μέτρο με το σχεδιασμό του Υπουργείου για την ενεργειακή στήριξη νοικοκυριών ορεινών περιοχών, όπως είναι η Ευρυτανία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Περιβάλλοντος και Ενέργειας κ. Θόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρία Πρόεδρε, κυρία συνάδελφε, ευχαριστώ για την ευκαιρία να διευκρινίσουμε και να επαναλάβουμε μερικά πράγματα για το νέο σύστημα της διαχείρισης των δασών μας.

Όμως, επειδή αναφέρατε στην αρχή το θέμα της ενίσχυσης των νοικοκυριών, το τρέχον θέμα της ενίσχυσης, πράγματι κάναμε μια παρέμβαση, η οποία πιστεύω ότι είναι σημαντική γιατί έχουμε τέσσερα επίπεδα, στα οποία παρεμβαίνουμε για να βοηθήσουμε τις τιμές και τα νοικοκυριά. Το ένα είναι η άμεση ενίσχυση με διατήρηση του κοινωνικού τιμολογίου των επιδοτήσεων στο κοινωνικό τιμολόγιο α΄ και β΄. Το δεύτερο είναι το τεχνικό ειδικό τιμολόγιο που είναι πολύ επαρκές και ικανοποιητικό. Το τρίτο είναι η έκτακτη ενίσχυση των ενεργειακά ευάλωτων, στην οποία αναφερθήκατε.

Ταυτόχρονα, έχουμε την πίεση στα θέματα ρευματοκοπών και στρατηγικών κακοπληρωτών που όλα αυτά είναι στους λογαριασμούς μας και στους δικούς σας και στους δικούς μας και θα βοηθήσουμε με αυτό τον τρόπο, καθώς και την εισαγωγή του πράσινου τιμολογίου που είναι ένα τιμολόγιο που μπορούν να συγκρίνουν όλοι οι πολίτες και με αυτό τον τρόπο να μπορούν να επιλέγουν πάροχο ξέροντας ποιος είναι ο φθηνότερος.

Σε αυτά θα έρθει να προστεθεί ένα μικρό μέτρο, αλλά ουσιαστικό για τους κατοίκους ορεινών περιοχών που είναι ότι ένα ποσοστό της αποληπτόμενης βιομάζας, η οποία και θα τιμολογείται και θα επιδοτείται, θα πηγαίνει στους κατοίκους και με τον τρόπο που πήγαινε τώρα, δηλαδή με κάλυψη αναγκών θέρμανσης με τη μορφή ξύλου, αλλά ένα άλλο ποσοστό θα πηγαίνει με οικονομικούς όρους και θα ελαφρύνει τους λογαριασμούς του ηλεκτρικού ρεύματος.

Το ποσοστό που θα προσθέσουμε εκεί δεν το έχουμε ακόμη αποφασίσει, αλλά η λογική είναι αντίστοιχη με τη λογική που έχουμε στις ανανεώσιμες πηγές ενέργειας, όπου για παράδειγμα έχουμε 1,5% τώρα που πηγαίνει στους δήμους και 1,5% που πηγαίνει απευθείας στον λογαριασμό του ηλεκτρικού ρεύματος. Κάπου με αυτή τη λογική θα παρέμβουμε και εδώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και πέντε συνοδοί εκπαιδευτικοί από το 10ο Δημοτικό Σχολείο Τρίπολης.

Σας καλωσορίζουμε στο ελληνικό Κοινοβούλιο!

(Χειροκροτήματα απ’ όλες τις πτέρυγες της Βουλής)

Να σας πληροφορήσω ότι παρακολουθείτε τη διαδικασία επίκαιρων ερωτήσεων, δηλαδή ένας Βουλευτής ρωτάει τον Υπουργό για κάποιο επίκαιρο αίτημα και η συζήτηση είναι μεταξύ των δύο αποκλειστικά.

Καλή σας πρόοδο, παιδιά!

Κυρία Οικονόμου, έχετε τον λόγο για τη δευτερολογία σας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κυρία Πρόεδρε.

Κύριε Υπουργέ, με καλύψατε εν πολλοίς στο δεύτερο κομμάτι της απάντησής σας για τη βιομάζα. Σας ευχαριστώ για τις διευκρινίσεις και τα στοιχεία που μας δώσατε. Η επικαιρότητα είναι αυτή, η οποία μας οδηγεί στη γενικότερη θεώρηση του θέματος των κρατικών οικονομικών ενισχύσεων για ενεργειακούς σκοπούς. Αυτό είναι το σημερινό αντικείμενο της επίκαιρης ερώτησής μου. Και επειδή οφείλουμε για τα νοικοκυριά να βλέπουμε ολιστικά το ενεργειακό θέμα, όπως είναι η παροχή κινήτρων εγκατάστασης σε απομονωμένες περιοχές και φυσικά η προστασία των τοπικών οικοσυστημάτων, θα ήθελα να πω ότι ο καθαρισμός και η αξιοποίηση της βιομάζας, στην οποία αναφερθήκατε, που βγαίνει μέσα από τα δάση μας, θα είναι ένας καινούργιος πολύ σημαντικός μηχανισμός από όπου θα προκύψουν πολλά οφέλη για τις τοπικές κοινωνίες. Πολλά από αυτά τα ανταποδοτικά οφέλη συζητούμε σήμερα.

Είναι επίσης εξαιρετικά σημαντικό το γεγονός που επισημάνατε, κύριε Υπουργέ, και εσείς ότι η ενίσχυση έρχεται να προστεθεί και σε άλλες υφιστάμενες, όπως είναι το επίδομα θέρμανσης το κλασικό που θα χορηγηθεί αναδρομικά από τον Οκτώβριο σε νοικοκυριά για την κατανάλωση πετρελαίου, φυσικού αερίου, υγραερίου, καυσόξυλων και βιομάζας. Γνωρίζω επίσης, κύριε Υπουργέ, ότι το θέμα της επιδότησης του ενεργειακού κόστους για τους αγρότες, δεν είναι αποκλειστικά δική σας αρμοδιότητας, είναι όμως μεγάλη η σπουδαιότητα της διατήρησής της για τους γεωργούς και τους κτηνοτρόφους. Για αυτό και η Κυβέρνηση του Κυριάκου Μητσοτάκη συνεχίζει και τον Νοέμβριο την καταβολή αυτής της ενίσχυσης, και μάλιστα αυξημένη σε σχέση με τον προηγούμενο μήνα, αφού ανέρχεται σε 25 ευρώ ανά μεγαβατώρα για το σύνολο της κατανάλωσης. Και θέλω με την ευκαιρία αυτή, κύριε Υπουργέ, γνωρίζοντας το ενδιαφέρον σας για την πρωτογενή παραγωγή, να εξετάσετε με τον κ. Χατζηδάκη κάθε δυνατό τρόπο επέκτασης αυτής της παραπάνω ενίσχυσης των αγροτών μας και για το 2024.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σκυλακάκη, έχετε τον λόγο για την ολοκλήρωση της απάντησής σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Απλώς να πω ότι, όντως, αυτό το θέμα, το τελευταίο, δεν είναι της δικής μου αρμοδιότητας. Με την προηγούμενη ιδιότητά μου θα μπορούσα να σας απαντήσω, με την παρούσα, όμως, δεν μπορώ, γιατί είναι πράγματι θέμα αρμοδιότητας του κ. Αυγενάκη, του κ. Χατζηδάκη και του παλιού και εκλεκτού συναδέλφου του κ. Πετραλιά.

Σε σχέση με τη συνολική παρέμβαση για τα δάση, να πω ότι είναι κρίσιμο τα δάση μας να αποκτήσουν διαχείριση. Είναι εντυπωσιακό ότι ακόμη και μεγάλα και πλούσια δάση, όπως τα δάση της Ευρυτανίας, δεν έχουν σήμερα τη διαχείριση που θα έπρεπε, και αυτό είναι πραγματικά αμαρτία. Εκεί πέρα, λοιπόν, η Κυβέρνηση είναι αποφασισμένη να παρέμβει άμεσα και δραστικά. Να σας πω και το εξής. Σε ό,τι αφορά την Ευρυτανία ειδικά, είναι στις προθέσεις μας να προτεραιοποιηθεί στην εφαρμογή του καινούργιου συστήματος και να αποτελέσει μία από τις περιοχές-πιλότο για την εφαρμογή του καινούργιου συστήματος. Ειδικά η Ευρυτανία έχει ανάγκη από θέσεις εργασίας, από δημιουργία πλούτου, από αξιοποίηση αυτού του καταπληκτικού δασικού οικοσυστήματος το οποίο διαθέτει. Όμως, είναι πάρα πολύ σημαντικό να προστατευθεί και από την κλιματική αλλαγή.

Παλιότερα τα δάση μας τα μεγάλα ήταν τελείως απρόσβλητα λόγω της πολύ υψηλής υγρασίας τους μήνες του καλοκαιριού. Αυτό δεν είναι βέβαιο ότι θα ισχύει στα επόμενα χρόνια και στις επόμενες δεκαετίες. Για αυτό και είναι ανάγκη όλα τα δάση να μπουν σε διαχείριση και σε όλα τα δάση να έχουμε παρέμβαση. Είναι ένα σισύφειο έργο, πολύ δύσκολο, αλλά θα ξεκινήσουμε από την Ευρυτανία, ανάμεσα στις άλλες περιοχές.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η τέταρτη με αριθμό 303/30-10-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Περιβάλλοντος και Ενέργειας, με θέμα: «Να σταματήσει οριστικά η εγκατάσταση των αιολικών πάρκων στον Έβρο και τη Ροδόπη εντός των κρίσιμων βιότοπων στη Θράκη».

Κύριε Δελή, έχετε τον λόγο για να θέσετε το ερώτημά σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Θα πάμε, κύριε Υπουργέ, λιγάκι στον πανέμορφο, μα, και πολύπαθο Έβρο, καθώς, όπως πολύ καλά γνωρίζετε, από τις 19 του φετινού Αυγούστου και για δύο εβδομάδες και πλέον, μια μεγάλη πυρκαγιά κατέκαιγε την περιοχή του Έβρου, κάνοντας στάχτη οκτακόσιες χιλιάδες στρέμματα δασικής έκτασης, ανάμεσα στα οποία, δυστυχώς, και σαράντα έξι χιλιάδες στρέμματα μέσα στο εκπληκτικό εθνικό πάρκο της Δαδιάς. Η φετινή, μάλιστα, καταστροφική πυρκαγιά στον Έβρο συμπλήρωσε, δυστυχώς, το καταστρεπτικό έργο της περσινής αντίστοιχης πυρκαγιάς.

Προσέξτε τώρα το εξής. Λίγες ημέρες μόλις μετά, στις 20 δηλαδή του Σεπτέμβρη του 2023, και ενώ το καμένο δάσος της Δαδιάς ακόμη κάπνιζε, έρχεται μια κρατική υπηρεσία, η Αποκεντρωμένη Διοίκηση Μακεδονίας Θράκης, και βγάζει μία απόφαση με την οποία δίνει άδεια –ακούστε- εγκατάστασης αιολικού σταθμού, -ανεμογεννήτριες δηλαδή- μέσα σε αυτή την καμένη έκταση, και μάλιστα συγκεκριμένα μέσα σε περιοχή η οποία είναι χαρακτηρισμένη ως «Ζώνη Ειδικής Προστασίας», «NATURA» δηλαδή, στο νότιο δασικό σύμπλεγμα του Έβρου. Η πρόκληση και το θράσος είναι ασφαλώς κολοσσιαία, για αυτό και είναι τεράστια και η κατακραυγή απέναντι σε αυτή την απόφαση.

Έξι, λοιπόν ημέρες μετά, στις 26 Σεπτεμβρίου, η Κυβέρνηση η σημερινή της Νέας Δημοκρατίας, προσπαθώντας να χειραγωγήσει και να αμβλύνει αυτές τις αντιδράσεις -τις δικαιολογημένες απόλυτα φυσικά- προχωρεί εσπευσμένα σε μια αναστολή μέχρι έναν χρόνο, όπως λέει, της υλοποίησης έργων και εργασιών στο καμένο δάσος της Δαδιάς. Και ανακοινώνει μια προσωρινή –προσέξτε- αναστολή της άδειας εγκατάστασης ανεμογεννητριών μέσα σε αυτό, χωρίς να πάψει ποτέ να ισχυρίζεται ότι η εγκατάσταση ανεμογεννητριών στο πάρκο της Δαδιάς είναι μια ανεπίτρεπτη επέμβαση, σύμφωνα με τις διατάξεις της δασικής και λοιπής νομοθεσίας. Τώρα τι να σχολιάσει κανείς για όλο αυτό; Δεν το λες ούτε φιλικό προς το περιβάλλον ούτε βέβαια το λες και πράσινη ανάπτυξη, ίσως να το λες μαύρη ανάπτυξη.

Σας ρωτάμε, λοιπόν, κύριε Υπουργέ, τι θα κάνετε ως Κυβέρνηση; Και σας ζητάμε άμεσα να ακυρωθεί -αυτή είναι η σωστή λέξη- να καταργηθεί αυτή η απόφαση της αποκεντρωμένης διοίκησης, με την οποία επιχειρείται η εγκατάσταση ανεμογεννητριών μέσα σε ένα δάσος που ακόμη καπνίζει. Τι θα κάνετε για να αποκατασταθεί ο βιότοπος της αναπαραγωγής αυτών των σπάνιων αρπακτικών που βρίσκονται σε αυτό το δάσος; Και τι θα κάνετε για να ενισχύσετε και με χρήματα αλλά και με προσωπικό το Δασαρχείο του Σουφλίου, το οποίο έχει -ας το ακούσει αυτό ο κόσμος- τέσσερις δασοφύλακες για οκτακόσιες χιλιάδες στρέμματα δάσους, δηλαδή αναλογεί στον καθένα να φυλάξει διακόσιες χιλιάδες στρέμματα. Ας μην το χαρακτηρίσω αυτό. Τι θα κάνετε για να ενισχύσετε αυτό το δασαρχείο με τουλάχιστον, όπως γράφουμε στην ερώτηση, δέκα δασολόγους, σαράντα δασεργάτες, δεκαπέντε δασοφύλακες, έτσι ώστε να υλοποιηθούν και αυτά τα έργα της διαχείρισης και της αποκατάστασης αυτού του δάσους; Περιμένουμε την απάντησή σας με μεγάλη προσοχή.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σκυλακάκη, έχετε τον λόγο για τα επόμενα τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρία Πρόεδρε και αγαπητέ κύριε συνάδελφε, να ξεκινήσουμε κατ’ αρχάς από τα πραγματικά περιστατικά της υπόθεσης.

Τα πραγματικά περιστατικά είναι τα εξής. Η συγκεκριμένη αδειοδότηση από πλευράς συλλογικής απόφασης, στην οποία στηρίχθηκε η αποκεντρωμένη διοίκηση, είχε δοθεί πριν από την πυρκαγιά. Η αποκεντρωμένη διοίκηση επικύρωσε ουσιαστικά αυτή την απόφαση που είχε ληφθεί πριν από την πυρκαγιά. Και το Υπουργείο ήρθε, μόλις έγινε γνωστό, και είπε ότι υπάρχει αναστολή η οποία θα έχει κατ’ αρχάς διάρκεια μέχρι έναν χρόνο, και στο ενδιάμεσο θα υπάρξει μια επιστημονική μελέτη για να δούμε εάν και τι πρέπει να συνεχίζεται σε δραστηριότητες οικονομικές σε αυτή την περιοχή που επλήγη.

Επίσης, να πούμε ότι ευτυχώς η καταστροφή που έγινε στη Λιβαδειά κι η οποία είναι πολύ μεγάλη, έχει αφήσει και πάρα πολλές συστάδες, οι οποίες δεν έχουν πειραχτεί. Θα δούμε πώς θα εξελιχθεί στην επόμενη φάση. Μέσα, δηλαδή, στην καμένη έκταση έχουμε πολλές συστάδες -που τα δέντρα έχουν κρατηθεί- για να δούμε ποια θα είναι η ταχύτητα της φυσικής αναγέννησης στην περιοχή.

Η δική μας πολιτική είναι πολιτική που θεωρεί ότι τον πρώτο λόγο σε αυτές τις περιπτώσεις έχει η επιστήμη. Δηλαδή, τι ακριβώς παρέμβαση έχουν οι ανεμογεννήτριες σε μία περιοχή. Πρέπει αυτό να στοιχειοθετείται επιστημονικά, έτσι ώστε η προστασία του περιβάλλοντος να είναι αποδεδειγμένη και όπου είναι ανάγκη να υπάρχει και το αντίστοιχο περιβαλλοντικό ισοδύναμο, για τις τυχόν αδυναμίες που έχει σε σχέση με την προστασία του περιβάλλοντος, μια οποιαδήποτε παρέμβαση είτε αφορά ανεμογεννήτριες είτε αφορά φωτοβολταϊκό είτε αφορά λατομεία είτε οτιδήποτε άλλο πρέπει να παρεμβαίνει σε δασικές περιοχές.

Εδώ πρέπει να έχουμε την εξής πραγματική εικόνα. Η Ελλάδα έχει περίπου εβδομήντα έξι εκατομμύρια στρέμματα δασικών περιοχών. Έχει 27% της γης σε περιοχές «NATURA» και οι περιοχές «NATURA» καταλαμβάνουν τεράστιες περιοχές σε νομούς με πάρα πολύ κόσμο που ζει και δρα εκεί πέρα.

Η ευρωπαϊκή πολιτική την οποία με πιστότητα εφαρμόζουμε και το ελληνικό Σύνταγμα, επίσης, αναζητά μία ισόρροπη σχέση μεταξύ της προστασίας του περιβάλλοντος, η οποία πρέπει να υπάρχει εις πάσα περίπτωση, και των ανθρωπογενών παρεμβάσεων. Και αυτή τη σχέση θα υπηρετήσουμε και σε αυτή την περίπτωση, αλλά αφού πρώτα έχουμε τα επιστημονικά δεδομένα τα οποία θα υποστηρίξουν την όποια απόφασή μας.

**ΠΡΟΕΔΡΕΥΟΥΣΑ: (Όλγα Γεροβασίλη):** Κύριε Δελή, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΔΕΛΗΣ:** Ναι, κυρία Πρόεδρε, να τα πάρουμε με τη σειρά, λοιπόν.

Πράγματι, έτσι έγιναν τα γεγονότα. Η απόφαση έγκρισης των περιβαλλοντικών όρων έγινε πριν από την πυρκαγιά. Ήρθε, όμως, αυτή η κρατική υπηρεσία αποκεντρωμένης διοίκησης και αφού έγραψε στα παλιά της -κυριολεκτικά- παπούτσια την αρνητική γνωμοδότηση για την εγκατάσταση ανεμογεννητριών του ΟΦΥΠΕΚΑ, επικύρωσε την εγκατάσταση.

Βλέπετε εσείς τις αντιδράσεις, οι οποίες είναι βέβαια μεγάλες και δικαιολογημένες απόλυτα και αναστέλλεται αυτή η εγκατάσταση. Αναστέλλεται, δεν καταργείται, δεν ακυρώνεται. Μόλις πριν από λίγο αφήσατε να εννοηθεί ότι αφού παρέλθει ένα χρονικό διάστημα και αφού γίνει μία μελέτη, που σας πω γι' αυτήν, δεν αποκλείεται να αδειοδοτηθεί εκ νέου η εγκατάσταση ανεμογεννητριών μέσα σε αυτό το καμένο δάσος. Πρόκειται, για να το πούμε καθαρά, να το πούμε ανοιχτά, για έναν προφανή, αλλά απαράδεκτο, πέρα για πέρα, πολιτικό ελιγμό από την Κυβέρνηση σε σχέση με αυτό το ζήτημα και δεν είναι βέβαια και ο μόνος.

Γιατί νομίζω ότι δεν χρειάζονται ιδιαίτερες επιστημονικές τεκμηριώσεις, για να σκεφτεί κάποιος ότι δεν μπορούν να μπουν ανεμογεννήτριες σε μια προστατευόμενη περιοχή, όπως είναι περιοχή «NATURA», πολύ δε περισσότερο σε μια περιοχή η οποία έχει καεί. Έχει, δηλαδή, τραυματιστεί, έχει τρωθεί το φυσικό περιβάλλον, τα πτηνά και τα ζώα έχουν φύγει και την ώρα που εμείς χρειάζεται εκεί να αναδασώσουμε για να τα προσκαλέσουμε, για να έρθουν ξανά πίσω, εμείς θα πάμε να κάνουμε εργασίες. Θα τσιμεντώνουμε, θα ανοίγουμε δρόμους. Καταλαβαίνετε ότι δεν είναι και η καλύτερη μέθοδος για την αναζωογόνηση του δάσους και της ορνιθοπανίδας.

Στέκομαι σε αυτή την ορνιθοπανίδα, γιατί αυτό το δάσος της Δαδιάς, κύριε Υπουργέ, είναι το πιο σημαντικό καταφύγιο των πιο σπανίων αρπακτικών σε όλη την Ευρώπη. μαυρόγυπας, όρνιο, ασπροπάρης και τόσα άλλα.

Αυτός ο βιότοπος, λοιπόν, έχει τρωθεί, έχει πληγεί ανεπανόρθωτα από αυτές τις δύο συνεχόμενες πυρκαγιές. Έχει καεί περίπου το 65% της έκτασης του εθνικού πάρκου και έχουν καεί, σύμφωνα με τις τελευταίες μετρήσεις, οι δύο στις τρεις φωλιές του μαυρόγυπα. Κι έρχεστε εσείς εδώ -δεν χρειάζεται να επιχειρηματολογήσω, βέβαια, για τη σημασία της ορνιθοπανίδας για το περιβάλλον- και δεν δηλώνετε ανοιχτά, το αντίθετο, λέτε ότι θα γίνει μια μελέτη και μπορεί να επιτρέψουμε την αδειοδότηση των ανεμογεννητριών.

Κοιτάξτε, προφανώς αυτό που έχετε στο μυαλό σας είναι αυτό, σας καθοδηγεί όλη αυτή η περιβόητη πράσινη ανάπτυξη, η οποία βεβαίως θα οξύνει τα προβλήματα στο συγκεκριμένο δάσος και όχι μόνο και επιμένετε και εσείς, όπως βέβαια και οι προηγούμενοι από εσάς, να υλοποιείτε με κάθε τρόπο, έστω και με επιστημονικοφανή τρόπο -αξιοποιώντας μελέτες, κατά παραγγελία, συνήθως- να επιμένετε στην με κάθε τρόπο υλοποίηση της καταστροφικής για το περιβάλλον, για τα δάση, για την ορνιθοπανίδα, πολιτική της πράσινης ανάπτυξης.

Στέκομαι σε αυτήν, γιατί είναι η καραμέλα των κυβερνήσεων, η καραμέλα της Ευρωπαϊκής Ένωσης, αλλά ξέρετε κάτι; Όταν προωθείται η καρκινογόνα καύση των απορριμμάτων στον Βόλο, σήμερα που μιλάμε και στη Θεσσαλονίκη, όταν αδειοδοτείτε ως Κυβέρνηση εσείς, μία μονάδα η οποία θα αποθηκεύει και θα αποτεφρώνει επικίνδυνα υγειονομικά υλικά σε κατοικημένη περιοχή στη Σίνδο της Θεσσαλονίκης, όταν αδειοδοτείτε - αυτό και αν είναι!- ΧΥΤΑ αμιάντου σε περιοχή, η οποία επικοινωνεί με τη λίμνη του Πολυφύτου, ε, δεν θα έχετε φυσικά πρόβλημα να αδειοδοτήσετε και αιολικά πάρκα και ανεμογεννήτριες σε περιοχές «NATURA».

Ξέρετε, αυτό δεν είναι και τόσο πράσινη πολιτική ούτε πράσινη μετάβαση και ανάπτυξη, όπως αυτάρεσκα επαναλαμβάνετε και εσείς και όλοι οι προηγούμενοι. Μαύρη, κατάμαυρη είναι αυτή η πολιτική, σαν την πολιτική τη δική σας και σαν την πολιτική της Ευρωπαϊκής Ένωσης.

Και ένα τελευταίο, σαν υστερόγραφο, κύριε Υπουργέ, κάντε επιτέλους κάτι να δοθούν αυτά τα πενήντα χιλιάρικα σε εκείνους τους ανθρώπους, τους δασεργάτες του δασικού συνεταιρισμού στο δάσος του Σουφλίου, που τα περιμένουν μήνες και μήνες που τους τα υπόσχονται και τα έχουν δουλέψει. Πρέπει να τους τα πληρώσετε. Σήμερα, κιόλας, να υπογραφεί αυτό, να τελειώνει αυτή η ιστορία. Είναι ντροπή για το κράτος και για την Κυβέρνησή σας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν σας δώσω τον λόγο, κύριε Υπουργέ, να γνωστοποιήσουμε στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και πέντε εκπαιδευτικοί συνοδοί τους -βλέπω και έναν Βουλευτή, βέβαια, τον κ. Μπάρκα- από το 5ο Δημοτικό Σχολείο Πρέβεζας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Υπουργός, κ. Σκυλακάκης, έχει τον λόγο για να απαντήσει.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα ξεκινήσω από το τελευταίο και θα πω ότι η Κυβέρνηση και εγώ προσωπικά κάνουμε ό,τι μπορούμε να ξεπεραστούν οι γραφειοκρατικές δυσκολίες που εμπόδισαν να αποπληρωθούν οι δασεργάτες. Το ξέρουν καλύτερα από όλους μας οι δασεργάτες και προφανώς, θα αποπληρωθούν.

Σε ό,τι αφορά τώρα, το ότι η πράσινη ανάπτυξη είναι καταστροφική για τα δάση και για τις περιοχές «NATURA» κ.λπ., επιτρέψτε μου να έχω ριζικές διαφορές και διαφωνίες. Αν θέλετε, αυτό που είναι καταστροφικό για τα δάση, είναι η κλιματική αλλαγή, η οποία όχι στην Ελλάδα, αλλά παντού, φέρνει τεράστια καταστροφή των δασών, τεράστια καταστροφή της ορνιθοπανίδας.

Η κλιματική αλλαγή κατέστρεψε τρεις Ελλάδες δάση στον Καναδά φέτος. Τρεις Ελλάδες δάση, στον Καναδά που είναι από τις πιο προηγμένες χώρες, η πηγή των Καναντέρ στην αντιμετώπιση αυτών των φαινομένων. Κατέστρεψε δάση και καταστρέφει τα τελευταία δέκα χρόνια στην Πορτογαλία, στην Ισπανία, στη Γαλλία, στην Καλιφόρνια, κατ' εξοχήν στην Αμερική.

Η κλιματική αλλαγή πού οφείλεται; Σε αυτό που αγαπούσαν πολύ στη σοβιετική εποχή, να καίνε αέριο και κάρβουνο. Να το καίνε αυτό και να στέλνουμε CO2, διοξείδιο του άνθρακα, σε τεράστιες ποσότητες στην ατμόσφαιρα.

Συνεπώς όταν θα μιλάμε για την κλιματική αλλαγή, θα πρέπει να υπολογίζουμε και την καταστροφή των δασών και θα πρέπει να υπολογίζουμε και τι διοξείδιο του άνθρακα αποφεύγουμε κάνοντας αυτές τις πολιτικές. Αυτή είναι η πρώτη παρατήρηση.

Η δεύτερη παρατήρηση είναι ότι την επιστήμη τη χρησιμοποιούμε γιατί είναι ένας τρόπος επίλυσης προβλημάτων και γνώσης. Αν πρόκειται να προκαταλάβουμε τα αποτελέσματα μιας μελέτης, γιατί να την κάνουμε; Τι νόημα έχει; Αν εμείς έχουμε αποφασίσει με πολιτικά κριτήρια ότι αυτό λέει η επιστήμη, τότε τι χρειαζόμαστε την επιστήμη; Είναι η κατάργηση της επιστήμης, που είναι το βασικό χαρακτηριστικό του κάθε είδους λαϊκισμού, θα έλεγα, που κατατρέχει τις σύγχρονες κοινωνίες.

Η συζήτηση προφανώς πρέπει να γίνει, πρέπει να γίνει με κριτήρια επιστημονικά και πρέπει να αναζητούμε λύσεις που να βελτιστοποιούν και την προστασία του περιβάλλοντος και την πράσινη ανάπτυξη.

Με δυσκολία θα δεχθώ ότι ξαφνικά κάποιοι στην Ελλάδα είναι πιο ευαίσθητοι από τους Δανούς, που προωθούν την πράσινη ανάπτυξη και τις ανεμογεννήτριες και τα φωτοβολταϊκά και την αξιοποίηση της βιομάζας και όλα τα υπόλοιπα, ή από τους Σουηδούς και από άλλες χώρες που το κάνουν αυτό. Πιο πολύ αυτό που αισθάνομαι ότι συμβαίνει είναι ότι με την ευκαιρία αυτού του θέματος αποκομίζει ο καθένας τα πολιτικά οφέλη που θέλει να αποκομίσει.

Εμένα, όμως, η δουλειά μου, η δουλειά της Κυβέρνησης δεν είναι τα πρόσκαιρα οφέλη πολιτικά ή άλλα, αλλά είναι να κάνουμε δουλειά, να κάνουμε δουλειά και για να μειώσουμε το διοξείδιο που βγαίνει στην ατμόσφαιρα και καταστρέφει τα δάση μας -αυτό κατά κύριο λόγο, σε ολόκληρο τον πλανήτη το διοξείδιο καταστρέφει τα δικά μας δάση- και να εξασφαλίσουμε την προστασία του περιβάλλοντος με επιστημονικούς όρους, όμως. Να ξέρουμε αυτό που κάνουμε γιατί το κάνουμε, πώς το κάνουμε, ποιοι πλήττονται, πώς βοηθάμε να μην πλήττονται, ποιοι πληθυσμοί πλήττονται και πώς βοηθάμε να μην πλήττονται και όλα αυτά να τα τεκμηριώνουμε πλήρως επιστημονικά. Αυτή είναι η πολιτική μας.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η πρώτη με αριθμό 333/1-8-2023 ερώτηση του κύκλου αναφορών – ερωτήσεων του Βουλευτή Βοιωτίας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Να διασφαλιστεί η προοπτική βιώσιμης ανάπτυξης στον κόλπο της Δομβραίνας».

Κύριε Μουλκιώτη, έχετε τον λόγο για το ερώτημά σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, η ερώτηση έρχεται μετά από κατατεθείσα ερώτηση κανονικά, η οποία δεν απαντήθηκε.

Αναφερόμαστε, λοιπόν, ότι σε μήνυμα, το οποίο εξέδωσε και με τα μέσα ενημέρωσης ο ΣΠΟΑΚ «Ο ΑΡΙΩΝ», ο οποίος ανέφερε ότι στις 27 Ιουλίου του 2023 στη Ρυθμιστική Αρχή Ενέργειας κατατέθηκε αίτηση άδειας παραγωγού ηλεκτρικής ενέργειας, ηλεκτρικού ρεύματος, της εταιρείας Ενεργειακή Στρατηγική Κοινότητα Ανανεώσιμης Ενέργειας Περιορισμένης Ευθύνης.

Σε αυτήν, λοιπόν, καταλαμβάνεται έκταση θαλάσσιας επιφάνειας περίπου επτά χιλιάδων στρεμμάτων στον Κορινθιακό Κόλπο επί συνόλου τριάντα χιλιάδων στρεμμάτων που αφορά τον κόλπο της Δομβραίνας. Ζητείται, δηλαδή, να καταληφθεί το 25% αυτής της έκτασης με πλωτά φωτοβολταϊκά όχι τόσο ανοιχτά από τις βοιωτικές ακτές και αναφέρομαι στις παραλίες, στο Βαθύ, στον Άγιο Ιωάννη, στον Άγιο Νικόλαο και Αλυκή.

Μάλιστα, αξίζει να σημειωθεί ότι η περιοχή αυτή είναι και επιβαρυμένη από τη λειτουργία λιμανιού στο Βαθύ από τη ΒΙΠΕ Θίσβης, αλλά και διάσπαρτες άλλες μονάδες ιχθυοκαλλιεργειών. Μάλιστα, στον κλειστό κόλπο της Δομβραίνας, αν και είναι προστατευόμενη περιοχή ενταγμένη στο ευρωπαϊκό οικολογικό δίκτυο «NATURA» και εκκρεμεί η ανάρτηση και η ολοκλήρωση ειδικής περιβαλλοντικής μελέτης, σχεδιάζεται η ανάπτυξη και άλλων ιχθυοκαλλιεργειών.

Τέλος, η στρατηγική μελέτη περιβαλλοντικών επιπτώσεων περιοχής οργανωμένης ανάπτυξης ΠΟΑΥ για την περιοχή Βουρλιά Βοιωτίας, κύριε Υπουργέ, είναι πρωτότυπη. Δεν ξέρω πώς, αλλά οι νόμιμοι οικισμοί που υπάρχουν, η Αλυκή και ο Άγιος Νικόλαος έχουν διαγραφεί από τον χάρτη, με αποτέλεσμα αυτός ο κόλπος να εμφανίζεται ερειπωμένος πλήρως.

Επειδή, λοιπόν, η χωροθέτηση και η αδειοδότηση αυτού του έργου δεν εδράζεται σε πρόνοιες και κανόνες του ειδικού χωροταξικού πλαισίου όπου θα έπρεπε να προβλέπονται κριτήρια εγκατάστασης και περιοχές αποκλεισμού, αυτό το έργο δεν μπορεί να υλοποιηθεί πριν από την ολοκλήρωση και θέσπιση γενικού χωροταξικού πλαισίου για τον θαλάσσιο και παράκτιο χώρο, όπως υποχρεώνεται η χώρα μας με τη θέσπιση ειδικού χωροταξικού σχεδιασμού από την Ευρωπαϊκή Επιτροπή και για τη θαλάσσια στρατηγική.

Η Βοιωτία αποτελεί ιδιαίτερα επιβαρυμένη περιοχή, κύριε Υπουργέ, σε έργα ΑΠΕ συνολικά που υπερβαίνουν κατά πολύ τον μέσο όρο και όλης της Ελλάδας.

Ο κόλπος της Δομβραίνας εντάσσεται στις προστατευόμενες περιοχές «NATURA 2000» και ερωτάσθε: Εσείς γνωρίζετε σχετικά με την εξέλιξη του συγκεκριμένου έργου και ποιες ενέργειες υπάρχουν για να διασφαλιστεί η απόλυτη τήρηση της νομιμότητας και αφορά την ενεργειακή στρατηγική κοινότητα ανανεώσιμης ενέργειας περιορισμένης ευθύνης για τα πλωτά φωτοβολταϊκά επτά χιλιάδων στρεμμάτων;

Προτίθεστε, επίσης, να προβείτε σε ενέργειες για πιθανές παρατυπίες στη σύνταξη της προαναφερόμενης στρατηγικής μελέτης όπου δύο οικισμοί είναι εξαφανισμένοι από τον χάρτη και σε ποιο στάδιο βρίσκεται και με ποιο χρονοδιάγραμμα η ολοκλήρωση του γενικού χωροταξικού σας πλαισίου που είναι για τη θάλασσα και τον παράκτιο χώρο;

Τέλος, πώς μπορεί να διασφαλιστεί η βιώσιμη ανάπτυξη στον κόλπο της Δομβραίνας, που είναι και προστατεύεται ως οικολογικό δίκτυο «NATURA 2000» και υπάρχει μια δεδομένη επιβάρυνση;

Και, τέλος, κύριε Υπουργέ, η Βοιωτία τι έχει; Ποιος είναι ο υφιστάμενος βαθμός συμμετοχής της στην παραγωγή μορφών ενέργειας από αδειοδοτημένες εγκαταστάσεις ΑΠΕ;

Ευχαριστώ πολύ, κύριε Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά για να απαντήσετε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πέντε ερωτήματα για τρία λεπτά θα μας πιέσουν λίγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε και τρία λεπτά μετά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι, έχουμε και τα άλλα τρία μετά. Να απαντήσω συνοπτικά όσο γίνεται.

Εδώ υπάρχει μια αίτηση η οποία είναι σε αξιολόγηση. Δεν έχει υπάρξει εισήγηση για τους περιβαλλοντικούς όρους. Συνεπώς, δεν μπορώ να προκαταλάβω αν έχει παρατυπίες ή δεν έχει ή τι ακριβώς έχει πριν αποφανθεί η αρμόδια υπηρεσία που είναι η e-ΔΥΠΑ. Αυτό είναι το πρώτο και το δεύτερο ερώτημα.

Το τρίτο ερώτημα αφορά για το χρονοδιάγραμμα για το γενικό χωροταξικό. Έχει εκπονηθεί η εθνική χωρική στρατηγική, έχουν γνωμοδοτήσει οι αρμόδιοι φορείς και ο προγραμματισμός είναι η εθνική χωρική στρατηγική να εγκριθεί στους επόμενους μήνες. Και το ειδικό χωροταξικό που έχουμε για τις ανανεώσιμες αφορά για την ώρα χερσαίες και όχι θαλάσσια πλωτά φωτοβολταϊκά.

Εδώ να πω λίγο κάτι για τα πλωτά φωτοβολταϊκά. Τα πλωτά φωτοβολταϊκά έχουν κάποια πλεονεκτήματα, κυρίως έχουν καλύτερη απόδοση υπό κάποιες συνθήκες γιατί ψύχονται όταν είναι πολύ ζεστή η ατμόσφαιρα, κάτι που μειώνει την απόδοση των άλλων φωτοβολταϊκών. Το πού αυτά, όμως, μπορεί και πρέπει να αναπτυχθούν θέλει μια συζήτηση και περιβαλλοντική και συζήτηση που να εδράζεται στην κοινή λογική.

Παράδειγμα, θα σας έλεγα ένας ταμιευτήρας ενός υδροηλεκτρικού έργου είναι ένα καλό μέρος για να αναπτυχθεί ένα πλωτό φωτοβολταϊκό, γιατί εξασφαλίζει περισσότερο νερό γιατί μειώνει την εξάτμιση και γιατί δεν υπάρχουν οι δυσκολίες που έχει το θαλάσσιο νερό σε αυτή την περίπτωση και γιατί είναι ένας τεχνητός ταμιευτήρας που δεν συνδέεται με τη φυσική οικολογία μιας περιοχής. Λέω ένα παράδειγμα για να έχετε μια αίσθηση ότι μπορεί και να προτεραιοποιήσουμε διαφορετικά το πού θα χρησιμοποιήσουμε αυτή την τεχνολογία.

Σε ό,τι αφορά την περιοχή της Δόμβραινας, να πω ότι το Υπουργείο έχει αναθέσει για όλες τις περιοχές «NATURA» τις είκοσι τρείς ειδικές περιβαλλοντικές μελέτες και σχέδια διαχείρισης και η δική μου οδηγία σήμερα που ήμουν στον ΟΦΥΠΕΚΑ ειδικά για αυτό το θέμα, είναι να προχωρήσουμε άμεσα, καθώς έχει ολοκληρωθεί η διαβούλευση των δέκα ή έντεκα από αυτές τις μελέτες, στα σχέδια διαχείρισης, έστω και προσωρινά, για να μπουν οι περιοχές σε διαχείριση.

Είναι κρίσιμο τις περιοχές «NATURA» να τις έχουμε για διαχείριση για να μπορούμε να έχουμε όχι διαρκώς γνωμοδοτήσεις του ΟΦΥΠΕΚΑ για τα πάντα, πράγμα που μπλοκάρει και τον ΟΦΥΠΕΚΑ και δημιουργεί μια ασάφεια και ανασφάλεια σε σχέση με το τι μπορεί να γίνεται και τι δεν μπορεί να γίνεται.

Είναι χρήσιμο, λοιπόν, να βάλουμε έστω και προσωρινά σχέδια διαχείρισης, όπως κάνουμε στη Φαλάσαρνα, στα Χανιά και αλλού και να τελειώσει αυτή η διαδικασία, για να ξέρουμε τι γίνεται και να ξέρουν και οι επενδυτές και οι κάτοικοι και τα νοικοκυριά τι γίνεται στις προστατευόμενες περιοχές και τι δεν γίνεται και πού γίνεται και πού δεν γίνεται. Αυτά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μουλκιώτη, έχετε τον λόγο για τη δευτερολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, η ερώτηση κατατέθηκε, επειδή ο Σύνδεσμος Προστασίας και Ορθολογικής Ανάπτυξης του Κορινθιακού Κόλπου, «Ο ΑΡΙΩΝ», κατέθεσε αντιρρήσεις κατά της αίτησης που έχει κατατεθεί για την άδεια παραγωγής ηλεκτρικού ρεύματος της εταιρείας την οποία προανέφερα. Και έτσι δημιουργήθηκε μια αίσθηση και μια αναστάτωση στην κοινή γνώμη συνολικότερα πλέον, διότι υπάρχει ο Κορινθιακός Κόλπος, η περιοχή της Βοιωτίας ειδικότερα, η οποία είναι επιβαρυμένη ούτως ή άλλως. Είναι γνωστό ότι είναι επιβαρυμένη με δεδομένες καταστάσεις.

Όμως, η αίσθηση και η μεγάλη αγωνία ποια είναι; Εάν, παρ’ ελπίδα, υπάρξει μια τέτοια κατάσταση, αποκλείεται πλήρως, ολοσχερώς και διά παντός για οποιαδήποτε άλλη εκμετάλλευση και καταστρέφεται ουσιαστικά όλη η παραλία και όλοι οι παραλιακοί οικισμοί.

Άκουσα με προσοχή ό,τι είπατε. Σε σχέση με τη Στρατηγική Μελέτη Περιβαλλοντικών Επιπτώσεων Περιοχής Οργανωμένης Ανάπτυξης Υδατοκαλλιεργειών, ΠΟΑΥ, στην περιοχή Βουρλιά Βοιωτίας, ανέφερα -και αναφέρθηκε και στην ερώτηση- ότι έχουν εξαφανιστεί δύο οικισμοί και δεν μας είπε τίποτα ούτε η Υπηρεσία ούτε εσείς μας λέτε κάτι. Είναι η Αλυκή και ο Άγιος Νικόλαος, οι κατ’ εξοχήν παραθεριστικοί οικισμοί. Έχουν διαγραφεί από τον χάρτη και φαίνεται αυτός ο κόλπος πλήρως ερημικός, ενώ υπάρχουν όχι εκατό ή διακόσιοι, αλλά είναι χιλιάδες κάτοικοι. Το καλοκαίρι είναι πάρα πολλοί οι οικιστές, αλλά και οι παραθεριστές σε αυτή την περιοχή. Είναι τρομακτικό. Και μάλιστα, εδώ φαίνεται ότι έχει καταργηθεί πλήρως. Σε αυτό θα θέλαμε μια απάντηση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Επίσης, κύριε Υπουργέ, δεν απαντήσατε και δεν απαντά η υπηρεσία σε σχέση με τη Βοιωτία ποια είναι η επιβάρυνση της Βοιωτίας, ο υφιστάμενος βαθμός συμμετοχής της στην παραγωγή μορφών ενέργειας και από ήδη αδειοδοτημένες εγκαταστάσεις ΑΠΕ. Στην πρωτολογία σας αναφερθήκατε στη συγκεκριμένη διαδικασία, ότι ακόμα δεν έχει εξελιχθεί και δεν μπορείτε να πάρετε θέση.

Εμείς το θέτουμε υπ’ όψιν σας. Θα θέλαμε σε αυτά τα ζητήματα να ακούσουμε και τις απαντήσεις σας. Δεν γνωρίζω αν γνωρίζει το Υπουργείο για τις αντιρρήσεις τις οποίες έχει ο Σύνδεσμος Προστασίας και Ορθολογικής Ανάπτυξης του Κορινθιακού Κόλπου. Έχει βάλει κάποια ζητήματα. Γνωρίζετε αυτές τις αντιρρήσεις; Τις γνωρίζει η υπηρεσία; Τι θέση παίρνετε και πώς αντιμετωπίζετε το όλο ζήτημα;

Και τέλος, κύριε Υπουργέ, θα θέλαμε στη δευτερολογία σας να μας πείτε τι να πούμε στους πολίτες, λοιπόν, τι να πούμε και στους φορείς και στον δήμο και στην αυτοδιοίκηση ακόμα σε σχέση με αυτό, γιατί υπάρχει μια έκδηλη ανησυχία για τη συγκεκριμένη εγκατάσταση του πάρκου των επτά χιλιάδων στρεμμάτων με τα φωτοβολταϊκά.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ.

Κύριε συνάδελφε, είστε σίγουρος ότι μιλάμε για επτά χιλιάδες στρέμματα;

**ΓΕΩΡΓΙΟΣ ΜΟΥΛΚΙΩΤΗΣ:** Έτσι αναφέρεται στην έκθεση, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν έχω δει την αίτηση, αλλά μου φαίνεται πολύ μεγάλη η έκταση εις πάσαν περίπτωσιν.

**ΓΕΩΡΓΙΟΣ ΜΟΥΛΚΙΩΤΗΣ:** Αν ισχύει αυτό, καλύπτει το 25% όλης της έκτασης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κοιτάξτε, γενικότερα, οι αντιρρήσεις από την ώρα που έχουν κατατεθεί, θα αξιολογηθούν και το περιβάλλον θα προστατευθεί.

**ΓΕΩΡΓΙΟΣ ΜΟΥΛΚΙΩΤΗΣ:** Είναι από τις αντιρρήσεις, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Και επίσης, η ισόρροπη ανάπτυξη θα προστατευθεί. Διότι εδώ πέρα πρέπει να υπάρχει και μια αίσθηση ισόρροπης ανάπτυξης.

Η Βοιωτία, ούτως ή άλλως, έχει έναν υψηλό βαθμό συμμετοχής από πλευράς ενεργών μονάδων ΑΠΕ. Έχει περίπου το 12% του συνόλου της εγκατεστημένης ισχύος, που αντιστοιχούσε στο 14% της παραγόμενης ηλεκτρικής ενέργειας. Υπάρχουν ακόμη και άλλες που δεν έχουν προχωρήσει.

Συνεπώς από πλευράς μεριδίου, είναι ένα υψηλό μερίδιο σε σχέση με τον εθνικό μέσο όρο και αυτό πρέπει να λαμβάνεται υπ’ όψιν στον τρόπο που θα αναπτυχθούν τυχόν πρόσθετες μονάδες στο μέλλον.

Οι τοπικές κοινωνίες θα πρέπει από την εγκατάσταση των ΑΠΕ να βοηθιούνται. Εκεί υπάρχουν και κάποιες σκέψεις του Υπουργείου -δεν θα μπω σε λεπτομέρειες- για να δούμε ξανά το σύστημα των πόρων που πηγαίνουν από τις ΑΠΕ στις τοπικές κοινωνίες, έτσι ώστε να είναι πιο αποτελεσματικό και πιο άμεσα να το καταλαβαίνει ο πολίτης, ως οφέλη στη δική του ζωή. Εδώ υπάρχουν αρκετά προβλήματα στο σύστημα που έχουμε μέχρι σήμερα.

Σε ό,τι αφορά την τελική απόφαση για τη συγκεκριμένη επένδυση, είμαστε πάρα πολύ μακριά, καθώς δεν έχει καν αξιολογηθεί και δεν θέλω να τοποθετούμαι, παραβιάζοντας τον νόμο και εκφέροντας άποψη για επενδύσεις που δεν έχει ολοκληρωθεί η σχετική διαδικασία. Διότι, αν εκφέρω άποψη για μία ή άλλη επένδυση, θετική ή αρνητική, στην ουσία, ως προϊστάμενος Υπουργός, παραβιάζω όλη τη διαδικασία που έχει θεσμοθετηθεί.

Αυτό για το οποίο μπορώ να σας διαβεβαιώσω είναι ότι σε ό,τι αφορά τη δική μου προσωπική, αλλά και πολιτική άποψη, σε σχέση, ας πούμε, με τα φωτοβολταϊκά που είναι σε νερό, πρέπει να προηγηθούν αυτά που έχουν την ελάχιστη επιβάρυνση και όποια μπουν να έχουν μια αναλογία. Αφού είναι εντάξει σε όλα τα περιβαλλοντικά, πρέπει να έχουν και μια αναλογία σε σχέση με το τουριστικό προϊόν της χώρας. Δεν μπορούμε, δηλαδή, να υποβαθμίζουμε το τουριστικό προϊόν σε κάποια περιοχή με πολύ μεγάλες εγκαταστάσεις, οι οποίες μπορούν να δημιουργήσουν θέματα.

Αυτό, για μένα, είναι αντικείμενο μιας συλλογικής διαβούλευσης που πρέπει να κάνουμε. Όμως, να ξέρετε ότι και για το τουριστικό προϊόν οι περιοχές «NATURA» έχουν αυστηρές προδιαγραφές.

Συνεπώς ας βάλουμε τα πράγματα στη σειρά: Περιβάλλον, τοπική ανάπτυξη και πράσινη ανάπτυξη. Και τα τρία πρέπει να είναι σε ισορροπία, με το περιβάλλον να έχει την προστασία που απαιτείται από την ευρωπαϊκή νομοθεσία σε κάθε περίπτωση.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Ευχαριστώ, κύριε συνάδελφε.

Προχωρούμε στη συζήτηση της έβδομης με αριθμό 292/26-10-2023 επίκαιρης ερώτησης δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Διαδικτυακός εθισμός των νέων γυμνασίου - λυκείου».

Θα απαντήσει η Υφυπουργός Παιδείας, Θρησκευμάτων και Αθλητισμού κ. Δόμνα - Μαρία Μιχαηλίδου.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρία Υπουργέ, θέλω, κατ’ αρχάς, να στηλιτεύσω ένα χθεσινό συμβάν. Για πρώτη φορά, νομίζω, δεν έγινε στο Μνημείο του Αγνώστου Στρατιώτη η μεγαλοπρεπής και συγκινητική αλλαγή της Προεδρικής Φρουράς.

Η αλλαγή της Προεδρικής Φρουράς δεν είναι τουριστικό αξιοθέατο και μία απλή ατραξιόν. Συμβολίζει την άγρυπνη και αδάμαστη θέληση του έθνους να φυλάττει τα όσια και τα ιερά του, τα κόκκαλα των Ελλήνων τα ιερά που έπεσαν ανά τους αιώνες για το πολύτιμο αγαθό της ελευθερίας. Οι εναλλαγές στη φρούρηση απεικονίζουν –νομίζω- τη διαδοχή των γενεών σε αυτό το υψηλό χρέος. Θυμόμαστε τους αρχαίους Σπαρτιάτες, «άμμες δε γ’ εσόμεθα πολλώ κάρρονες».

Μετά την κατάργηση του Εθνικού Ύμνου και της έπαρσης της σημαίας μας στα σχολεία θα ζήσουμε προφανώς και την αναιτιολόγητη κατάργηση της αλλαγής φρουράς στο μνημείο. Το κράτος εν τέλει υποκύπτει και φοβάται τις επιδιώξεις οποιασδήποτε μειοψηφίας που δεν σέβεται τα ιερά και τα όσιά μας;

Και έρχομαι στο θέμα: Σύμφωνα με την Αμερικανική Ψυχολογική Εταιρεία, κυρία Υπουργέ, ο διαδικτυακός εθισμός, η «ηλεκτρονική μορφίνη», όπως προσφυώς ονομάστηκε, σήμερα είναι ένα από τα μεγαλύτερα προβλήματα και παρουσιάζει τα εξής συμπτώματα, θα έλεγα: Πρώτον, ανάγκη αύξησης του χρόνου σύνδεσης με το διαδίκτυο, δεύτερον, συμπτώματα στέρησης, ανησυχία, ευερεθιστικότητα, άγχος, φαντασιώσεις, ακούσιες ή εκούσιες κινήσεις δαχτυλογράφησης μετά από διακοπή ή μείωση της χρήσεως, τρίτον, υποχώρηση των πιο πάνω συμπτωμάτων στους χρήστες μόνο μετά από τη χρήση, τέταρτον, χρήση για πολύ μεγαλύτερο διάστημα από ό,τι το άτομο είχε πρόθεση, πέμπτον, επιλογή πολλών δραστηριοτήτων μέσω διαδικτύου, αγορά, επικοινωνία, παιχνίδια, και έκτον, διακοπή ή σημαντική μείωση της κοινωνικής, προσωπικής, δημιουργικής και επαγγελματικής δραστηριότητας λόγω χρήσεως του διαδικτύου.

Το έγκριτο επιστημονικό περιοδικό «ΠΑΙΔΙΑΤΡΙΚΗ» αναφέρει αποτελέσματα έρευνας με εφήβους Αθήνας, ότι «η πολύωρη χρήση πάνω από τέσσερις ώρες εγκυμονεί προβλήματα ανάπτυξης διαδικτυακού εθισμού, η σοβαρότητα του οποίου έχει ανησυχήσει πολλές χώρες. Πρόδρομα συμπτώματα αποτελούν ο υπερβολικός χρόνος ενασχόλησης, η παραμέληση υποχρεώσεων, η απότομη πτώση της σχολικής επίδοσης, η απομόνωση και άρνηση συνάντησης με φίλους, η επιθετικότητα, η αλλαγή στη συμπεριφορά, πονοκέφαλοι και η ξηροφθαλμία».

Πρόσφατη Έκθεση της Οργάνωσης του ΟΗΕ για την εκπαίδευση, την επιστήμη και τον πολιτισμό ανέφερε ότι η υπερβολική χρήση κινητού τηλεφώνου σχετίζεται με μειωμένη μαθησιακή απόδοση, ενώ η πολύωρη έκθεση στην οθόνη έχει αρνητική επίδραση στη συναισθηματική ισορροπία των παιδιών. Προτείνει ότι η μόνη λύση για να αντιμετωπιστεί η διάσπαση προσοχής των μαθητών την ώρα που βρίσκονται στην τάξη είναι να βελτιωθεί η διαδικασία της εκπαίδευσης, να προστατευτούν τα παιδιά από το διαδικτυακό μπούλινγκ και να είναι καθολική η απαγόρευση των κινητών στα εκπαιδευτικά ιδρύματα. Ήδη σε πολλές χώρες αυτό εφαρμόζεται, έχει θεσπίσει και η πολιτεία μας κανόνες.

Παρά –και τελειώνω, κύριε Πρόεδρε- την απαγόρευση του νόμου, όλοι γνωρίζουμε ότι δεν εφαρμόζεται και τα κινητά -το βλέπουμε, το ακούμε και το ξέρουμε εκ πείρας- μέσα στις σχολικές αίθουσες έχουν γίνει ο κανόνας.

Ερωτάσθε, λοιπόν, τι προτίθεστε να κάνετε για να εφαρμοστεί ο νόμος που συστηματικά και καθολικά -θα έλεγα- παραβιάζεται και δεύτερον, σε ποιες μελέτες στηρίζεστε οι οποίες αποδεικνύουν ωφέλιμη την εκτεταμένη χρήση υπολογιστών και νέων τεχνολογιών σε παιδιά και εφήβους και σε ποιες μελέτες που βρίσκουν παιδαγωγική χρησιμότητα στη διδασκαλία μέσω διαδικτύου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, παρακαλώ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε, θίγετε ομολογουμένως ένα σοβαρό ζήτημα. Η άσκοπη και πολύωρη ενασχόληση των εφήβων, ακόμα και των παιδιών, με τα μέσα κοινωνικής δικτύωσης, με ηλεκτρονικά διαδικτυακά παιχνίδια, οι ατέρμονες διαδικτυακές συζητήσεις αποκτούν πλέον χαρακτήρα εθισμού με αρνητικές συνέπειες όχι μόνο στη διαδικασία της μάθησης, αλλά και κυρίως στη συναισθηματική ανάπτυξη, αλλά και ωρίμανση των παιδιών μας. Το φαινόμενο είναι συνέπεια ραγδαίων εξελίξεων στον τομέα της ψηφιακής τεχνολογίας που έχει κυριολεκτικά εισβάλει στη ζωή των πολιτών, έχει εισβάλει στη ζωή όλων μας, στην καθημερινότητα όλων ημών.

Χαρακτηριστικό είναι το παράδειγμα με τα κινητά τηλέφωνα. Ενώ δεκαετίες πριν η χρήση τους αντιμετωπιζόταν από όλους μας -και εγώ το έχω προλάβει- ως μια περιττή πολυτέλεια, σήμερα έχει γίνει αναπόσπαστο κομμάτι της καθημερινότητάς μας, ένα εργαλείο δουλειάς, ένα εργαλείο ενημέρωσης, επικοινωνίας, άντλησης πληροφοριών, ακόμα και ψυχαγωγίας.

Εξίσου σημαντική είναι και η εξέλιξη για την καθημερινότητα στο κομμάτι της ψηφιοποίησης της παροχής υπηρεσιών, αλλά και συναλλαγών είτε μεταξύ πολιτών είτε μεταξύ πολίτη και κράτους.

Δεν υπάρχει καμμία αμφιβολία ότι πρόκειται για μια θετική εξέλιξη, αρκεί να σκεφτούμε πόσο σημαντική είναι η ψηφιοποίηση εκπαιδευτικού υλικού που είναι αδύνατο να τεθεί όλη σε έντυπη και έγγραφη μορφή και μέσα από την ψηφιοποίηση αυτή που έχει γίνει η πρόσβαση και δη η δωρεάν πρόσβαση όλων στο κομμάτι του διαθέσιμου υλικού.

Ωστόσο, αυτό που πρέπει όλες και όλους να μας προβληματίζει είναι αυτό που λέμε «η ψηφιακή ετοιμότητα των πολιτών», η ικανότητά τους, η ικανότητά μας δηλαδή να κάνουμε σωστή χρήση της ψηφιακής τεχνολογίας και κλειδί εδώ πέρα είναι η λέξη «σωστή». Δεν φτάνει οι μαθήτριες και οι μαθητές να ξέρουν να σερφάρουν, να περιηγούνται στο διαδίκτυο, πρέπει να μάθουν να το κάνουν με ασφάλεια, να γνωρίζουν και να αναγνωρίζουν τους κινδύνους και να αποκτήσουν την ικανότητα της αυτοπροστασίας, να θέτουν όρια στην ενασχόλησή τους με τα ψηφιακά μέσα. Τα παιδιά από μικρές ηλικίες πρέπει να αποκτήσουν ψηφιακή παιδεία. Είναι πολύ σημαντικό να αντιμετωπίζουν την ψηφιακή τεχνολογία, το κινητό, τον υπολογιστή, το τάμπλετ ως εργαλεία που διευκολύνουν τη ζωή τους και όχι ως επέκταση του εαυτού τους. Αυτός είναι ο σημαντικός λόγος που το μάθημα της Πληροφορικής έχει ενταχθεί στις τάξεις του δημοτικού, του γυμνασίου, του λυκείου, καταλαμβάνοντας ένα μικρό μεν ποσοστό του διδακτικού χρόνου τους, που είναι, όμως, αρκετά μεγάλο για τον ψηφιακό εγγραμματισμό των μελλοντικών πολιτών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δεν θέλω ούτε ένα λεπτό ακόμα, κύριε Πρόεδρε.

Αναφορικά τώρα με το ερώτημα που θέτετε, δεν υπάρχει αμφιβολία ότι η χρήση κινητών τηλεφώνων στις σχολικές τάξεις πρέπει να απαγορεύεται. Στη χώρα μας η απαγόρευση αυτή ισχύει ήδη από το 2006 με απόφαση της τότε Υπουργού Παιδείας, της αείμνηστης Μαριέττας Γιαννάκου. Αντίστοιχα, η Ολλανδία στην οποία αναφέρεστε -ένα τόσο προηγμένο δυτικοευρωπαϊκό κράτος, όπως η Ολλανδία- αποφάσισε την απαγόρευση της χρήσης του κινητού τηλεφώνου μόλις αυτή τη χρονιά, έτσι ώστε θα είναι απαγορευμένο από την 1η Ιανουαρίου 2024 για τα παιδιά να χρησιμοποιούν κινητό μέσα στα σχολεία. Στη Γαλλία και στη Φινλανδία πρωτοεφαρμόσθηκε το 2018, ενώ στη Μεγάλη Βρετανία είναι στην κρίση των εκπαιδευτικών και των διευθυντών αν θα αφήνουν τα παιδιά ή όχι να έχουν κινητά μέσα στην τάξη.

Βέβαια, το ζητούμενο εδώ δεν είναι η απαγόρευση, είναι η τήρηση και η εφαρμογή αυτής. Ως προς αυτό, ο ρόλος του εκπαιδευτικού είναι για άλλη μια φορά σημαντικός, εφ’ όσον αυτός φέρει την ευθύνη για την εύρυθμη λειτουργία της τάξης του και την παραγωγική και ενδιαφέρουσα, βέβαια, πορεία του μαθήματός του.

Μάλιστα, ο σχολικός κανονισμός απαγορεύει τη χρήση κινητών μέσα στο σχολείο και προβλέπει κάποιες ποινές, παραδείγματος χάριν, όπως η επίπληξη, ή η αφαίρεση του τηλεφώνου για κάποιο χρόνο. Ωστόσο, το ζήτημα αυτό -και κλείνω εδώ- δεν μπορεί να λυθεί μόνο με την αστυνόμευση. Χρειαζόμαστε ενίσχυση τόσο από τους εκπαιδευτικούς μας όσο και από τις οικογένειες των παιδιών για να μπορούμε να τηρήσουμε αυτό τον τόσο σημαντικό κανόνα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Ορίστε, κύριε Πρόεδρε, παρακαλώ, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ο Ροΐδης έλεγε ότι πρέπει να ψηφιστεί ένας νόμος στην Ελλάδα ο οποίος θα προβλέπει να τηρούνται οι νόμοι στην πατρίδα μας.

Κυρία Υπουργέ, η αναζήτηση πληροφοριών στον ωκεανό του διαδικτύου ονομάζεται «surfing», που σημαίνει «περπατώ πάνω στα κύματα», δηλαδή «δεν βουλιάζω στον βυθό της αλήθειας, επιπλέω στην επιφάνεια, ακουμπάω τα επιφαινόμενά της». Ο άνθρωπος ως προς τις δυνατότητες γίνεται αβαθής, ενώ διαθέτει απίστευτες γνώσεις. Οι έξυπνοι που, όμως, αδυνατούν εντελώς να διαχειριστούν την καθημερινότητά τους περισσεύουν επικίνδυνα. Η σοφία έχει εξαφανιστεί. Σας θυμίζω και αυτό που έλεγε ο μεγάλος Άγγλος ποιητής, ο Τόμας Έλιοτ, «χάσαμε τη σοφία για χάρη της γνώσης και χάνουμε τη γνώση για χάρη της πληροφορίας».

Δεν είμαι πεπεισμένος αν οι νέες τεχνολογίες βοηθούν κυρίως στο δημοτικό σχολείο. Είχα διαβάσει παλαιότερα ένα βιβλίο με τίτλο «Ανολοκλήρωτη Επανάσταση», το οποίο υπέγραφε ο μακαρίτης πια Μιχαήλ Δερτούζος, Καθηγητής στο MIT, στο Πανεπιστήμιο της Μασαχουσέτης, ο οποίος με είχε επηρεάσει και για να είμαι ειλικρινής, μέσα στην τάξη δεν χρησιμοποιούσα νέες τεχνολογίες σε μικρά παιδιά, γιατί επέμενα ότι πρέπει ο άνθρωπος να μαθαίνει παρά τους πόδας διδασκάλου, ώστε να μη χάνεται αυτή η ζωντάνια που έχει η σχέση δασκάλου και μαθητή. Εξάλλου, ο μεγάλος ποιητής Κωστής Παλαμάς, τον οποίο επικαλούμαι συνεχώς, μας είχε δώσει και τον ορισμό του σχολείου: «σχολείον ίσον δάσκαλος».

Είπατε κάτι πριν για συνεργασία οικογένειας και σχολείου. Εδώ πρέπει να δούμε τι σημαίνει παιδεία. Βεβαίως παιδεία σημαίνει πρωτίστως γλώσσα. Και η γλώσσα είναι πρώτα-πρώτα δουλειά της μάνας. Ένας σοφός έλεγε ότι οι μαστοί της μάνας είναι τρεις. Οι δύο για το πολύτιμο μητρικό της γάλα και ο τρίτος πολύτιμος μαστός, ο σταλακτίτης θα έλεγα, είναι η γλώσσα της. Όταν η γλώσσα της μάνας είναι γλυκιά, γλυκαίνει και το παιδί. Όταν είναι ξινή, ξινίζει και το παιδί.

Και να θυμηθούμε, να ερανιστώ μία επικαιρότατη φράση του Αγίου Κοσμά του Αιτωλού, που έλεγε: «Όταν τα μήλα είναι ξινά, δεν φταίνε τα μήλα, αλλά φταίνε οι μηλιές». Και μηλιές είστε εσείς οι γονείς, θα έλεγα και οι δάσκαλοι και οι πολιτικοί.

Ο Δερτούζος έλεγε -και τελειώνω- το εξής: «Σε όλο τον κόσμο αγέλες πολιτικών οδηγούμενες από αυτούς των ΗΠΑ επαναλαμβάνουν το ακατάληπτο δόγμα του συρμού, ότι εκατομμύρια παιδιών σε χιλιάδες σχολεία πρέπει να είναι διασυνδεδεμένα. Μπορείτε να αισθανθείτε τη ζέση τους; Δεν είναι τόσο υπεύθυνο και μοντέρνο να θέσουμε τη νέα τεχνολογία στην υπηρεσία του γενικότερου κοινωνικού στόχου της εκπαίδευσης των παιδιών μας; Όχι ακριβώς. Μετά από τριάντα πέντε χρόνια πειραματισμών με τους υπολογιστές σε διάφορους τομείς της εκπαίδευσης, δεν έχει βρεθεί ακόμη απάντηση στο κεντρικό ερώτημα «οι υπολογιστές είναι πράγματι αποτελεσματικοί στην εκπαίδευση;». Τα στοιχεία από πολυάριθμες μελέτες πάνω στο αν οι υπολογιστές βελτιώνουν την ουσιαστική μαθησιακή διαδικασία είναι συντριπτικά εκκρεμή. Ας ασχοληθούμε απλώς με μια στατιστική από τον σωρό των στοιχείων. Οι Αμερικανοί μαθητές γυμνασίου και λυκείου κατατάσσονται σταθερά από δωδέκατοι μέχρι δέκατοι όγδοοι διεθνώς στις ικανότητες που εμφανίζουν στα μαθηματικά και τη φυσική, ενώ οι Ασιάτες μαθητές έρχονται πρώτοι. Κι όμως, οι Αμερικανοί μαθητές έχουν πολύ μεγαλύτερη πρόσβαση σε υπολογιστές απ’ ό,τι οι αντίστοιχοι Ασιάτες. Τι είναι αυτό που κάνουν οι Ασιάτες εκπαιδευτικοί χωρίς την τεχνολογία που καλό θα ήταν να μιμηθούν οι Αμερικανοί εκπαιδευτικοί;

Ένας λόγος που οι απόψεις συνεχίζουν να είναι διχασμένες έχει άμεση σχέση με αυτό που κάνουν καλύτερα οι άνθρωποι δάσκαλοι, να ανάβουν, δηλαδή -και αυτό είναι πολύ ωραίο-, τη φλόγα στην ψυχή του μαθητή, να τον στηρίζουν και να αποτελούν πρότυπο. Αυτό λείπει σήμερα, το πρότυπο. Κανένα από αυτά τα χαρακτηριστικά δεν μεταφέρεται εύκολα μέσω της πληροφορικής». Για να μην παρεξηγηθώ, δεν την απορρίπτω. Μιλάω για το δημοτικό σχολείο. Όμως, νομίζω ότι πρέπει ο δάσκαλος να μπει πάλι στο έδρανο και πρέπει το κέντρο του σχολείου να είναι ο δάσκαλος και όχι πρώτα ο μαθητής. Είναι λάθος αυτή η φράση.

Επαναλαμβάνω, σχολείο ίσον δάσκαλος ή όπως έλεγε και ο Άγιος Γρηγόριος ο Θεολόγος «καλών των διδασκάλων, καλοί και οι μαθηταί γίνονται».

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Αλίμονο, κύριε Πρόεδρε, η πίστη μας -και δεν το λέω εγώ ως εκπαιδευτικός σε εσάς που είστε, επίσης, εκπαιδευτικός- στον εκπαιδευτικό δεν μπορεί να σβήσει, γιατί αν σβήσει η πίστη της πολιτείας στον εκπαιδευτικό, εν τέλει θα σβήσει και η πίστη στο ίδιο το παιδί.

Ο δάσκαλος -και έχετε δίκιο που λέτε ο «δάσκαλος» και όχι ο «εκπαιδευτικός»- είναι αυτός γύρω από τον οποίο υπάρχει το παιδί. Εν τέλει τα παιδιά κάνουν τους ανθρώπους. Αυτό μου το έγραψε ένα παιδί σε ένα σημείωμα σε κάποιο σακίδιο. Οπότε, άμα δεν έχουμε τον δάσκαλο να κάνει το παιδί, φοβάμαι ότι θα έχουμε όλοι μας πρόβλημα. Πιστεύουμε πάρα πολύ στον δάσκαλο.

Και έρχομαι τώρα στο πώς ο δάσκαλος θα είναι το επίκεντρο της εκπαίδευσης, το επίκεντρο της γνώσης, το επίκεντρο της κριτικής ικανότητας που θέλουμε να δημιουργήσουμε στο παιδί, το επίκεντρο της συνδυαστικής σκέψης. Ποιος άλλος θα μάθει στο παιδί τη συνδυαστική σκέψη; Ο δάσκαλος! Ποιος θα βοηθήσει το παιδί να χρησιμοποιήσει ψηφιακά εργαλεία, έτσι ώστε να αντλήσει τη μέγιστη δυνατή πληροφορία από αυτά; Ο δάσκαλος! Ο δάσκαλος είναι αυτός -και επανέρχομαι στην πρωτολογία μου- που θα βοηθήσει το παιδί να χτίσει τη σκέψη του, να χτίσει τα φίλτρα του, να χτίσει την όλη διαδικασία με βάση την οποία θα μπορεί να φιλτράρει, να προτεραιοποιεί, να απορροφά, να διαλέγει την πληροφορία. Ένα από αυτά τα εργαλεία είναι η ψηφιακή γνώση, είναι οι υπολογιστές, είναι τα τάμπλετ, είναι οι διαδραστικοί πίνακες. Εμείς επιμένουμε σε αυτό. Καταλαβαίνουμε τη δυσκολία και την πολυπλοκότητα της ορθής χρήσης των ψηφιακών εργαλείων, επενδύουμε σε αυτήν, επενδύουμε στις επιμορφώσεις των εκπαιδευτικών, των δασκάλων για τη σωστή, για την ολιστική αλλά και για την κριτική χρήση των εργαλείων αυτών, αλλά επιμένουμε στο να μην είμαστε Λουδίτες φοβούμενοι την πληροφορία και την εξέλιξη, την τεχνολογική εξέλιξη.

Χρειαζόμαστε την τεχνολογική εξέλιξη. Και εδώ είναι το δικό μας χρέος ως πολιτεία να μάθουμε τους εκπαιδευτές πως να χρησιμοποιούν αυτά τα ψηφιακά εργαλεία για το βέλτιστο συμφέρον και για το βέλτιστο αποτέλεσμα πάνω στα παιδιά μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, προχωράμε στη δωδέκατη με αριθμό 309/30-10-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Μαθήματα-κονσέρβα αντί ενισχυτικής διδασκαλίας». Θα απαντήσει η Υφυπουργός Παιδείας και Θρησκευμάτων κ. Μιχαηλίδου.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρία Υπουργέ, στην εκπομπή της ΕΡΤ «Επίλογος» στις 26 Οκτωβρίου 2023 ο κύριος Υπουργός μίλησε για την ψηφιακή ενισχυτική διδασκαλία -είναι σε συνέχεια αυτού που συζητούσαμε-, η οποία θα είναι διαθέσιμη από τον προσεχή Φεβρουάριο του 2024 αρχικά για τα μαθήματα της Γλώσσας και των Μαθηματικών και από τον Σεπτέμβριο του 2024 για όλα τα μαθήματα. Σύμφωνα με όσα ελέχθησαν, σκοπός είναι σε πρώτη φάση να βιντεοσκοπήσετε -εννοώ το Υπουργείο Παιδείας- το σύνολο των μαθημάτων, για να μπορεί ένας μαθητής να το δει οποιαδήποτε στιγμή επιθυμεί από το σπίτι του και σε δεύτερη φάση το μοντέλο αυτό να επεκταθεί και στα μαθήματα των πανελληνίων.

Τέτοιες μέθοδοι μάς θυμίζουν, δυστυχώς, τη διαδικτυακή διδασκαλία-παρωδία που έζησαν οι μαθητές την περίοδο των εγκλεισμών λόγω COVID που αντικατέστησε την τάξη και τη φυσική παρουσία του δασκάλου. Νομίζω πως πάλι βάλλεται ο δάσκαλος που, όπως είπα, είναι το κέντρο του σχολείου και θα έλεγα να προσέξουμε ότι η σχέση δασκάλου και μαθητή είναι κατάκτηση που θα πρέπει να την προσέχουμε ως κόρη οφθαλμού.

Μαζί με τον δάσκαλο και τον μαθητή απειλείται σήμερα και η ίδια η έννοια της παιδείας ως ανθρωποποιίας. Αυτός είναι ο ρόλος της παιδείας, η ανθρωποποιία, αφού μέσα στη γενικότερη σύγχυση αξιών φαίνεται να κυριαρχεί ο χρησιμοθηρικός προσανατολισμός στον χώρο της εκπαίδευσης και να απεμπολούνται αλήθειες ζωτικές για τον άνθρωπο και την ελευθερία του.

Αλήθειες που συγκλόνισαν τους πατέρες και τους μάρτυρες, τους αγωνιστές και τους ήρωες που διέσωσαν το έθνος δεν φαίνεται σήμερα να μας αγγίζουν. Χάνεται η αλήθεια ότι η παιδεία αναφέρεται στην ικάνωση της νέας γενιάς να ανακαλύπτει νόημα ζωής και αξιολογικό προσανατολισμό μέσα από τη συνάντηση με τα πολύτιμα στοιχεία της παράδοσης. Και η παράδοση είναι όχι η νεκρή φωνή των ζώντων, αλλά η ζωντανή φωνή των κεκοιμημένων. «Όλοι μαζί…», όπως έλεγε ο Σεφέρης, «…πεθαμένοι και ζωντανοί είμαστε συνυπεύθυνοι και αλληλέγγυοι».

Και ας προσέξουμε πάλι τα μαθήματα-κονσέρβα, γιατί με τα μαθήματα αυτά αντί της πραγματικής ενισχυτικής διδασκαλίας αποκλείονται χιλιάδες αναπληρωτές καθηγητές, οι οποίοι μέχρι σήμερα προσλαμβάνονταν κάθε χρόνο για να παράσχουν ενισχυτική διδασκαλία και οι οποίοι, προφανώς, θα αποκλειστούν. Εμείς διαφωνούμε με αυτή την αντιπαιδαγωγική διαδικασία.

Ερωτάσθε, λοιπόν, τα εξής: Πρώτον, βάσει ποιας μελέτης σκοπιμότητας και ποιων ειδικών εισηγήσεων αποφασίστηκε να αντικατασταθεί η διά ζώσης ενισχυτική διδασκαλία από καθηγητές στην τάξη με το λεγόμενο «ψηφιακό φροντιστήριο»;

Δεύτερον, πόσο εκτιμάτε ότι θα κοστίσει το έργο της ψηφιοποίησης όλων των μαθημάτων και ποιος έχει αναλάβει αυτό το έργο;

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε, το έχω πει επανειλημμένα και το πιστεύω, πραγματικά, ακράδαντα –και σας λέω ξανά ότι είναι μία κοινοβουλευτική συζήτηση μεταξύ δύο εκπαιδευτικών- ότι κανένα, μα κανένα, ψηφιακό μέσο διδασκαλίας δεν μπορεί να υποκαταστήσει τη διά ζώσης διδασκαλία. Αυτό είναι κάτι που πιστεύω ακράδαντα και μέχρι τελευταία στιγμή θα το υπερασπίζομαι. Πραγματικά σας μιλάω.

Η διδασκαλία είναι μια εμπειρική διαδικασία που προϋποθέτει φυσική αλληλεπίδραση μεταξύ εκπαιδευτικού και μαθητή. Δεν νομίζω να υπήρξε ποτέ Υπουργός Παιδείας –όχι απλώς εμείς- ή κυβέρνηση που να υποτίμησε την αξία της σχέσης αυτής. Αυτό, όμως, δεν σημαίνει και ότι η σχέση μαθητή και δασκάλου δεν πρέπει να εξελίσσεται, δεν πρέπει να προσαρμόζεται σε νέα δεδομένα και δεν πρέπει ο εκπαιδευτικός, το σχολείο, το εκπαιδευτικό σύστημα να βλέπει, να φιλτράρει, να υιοθετεί, αν θέλετε, τα δεδομένα που υπάρχουν έτσι ώστε να προσφέρει του υψηλότερου επιπέδου εκπαιδευτικές υπηρεσίες στα παιδιά μας.

Στην εποχή της τέταρτης βιομηχανικής επανάστασης που η πληροφορία μεταδίδεται πραγματικά με την ταχύτητα του φωτός και η διαδικτυακή επικοινωνία έχει μηδενίσει τις αποστάσεις, δεν έχουμε άλλη επιλογή από το να κατανοήσουμε, να ελέγξουμε –και θέλω να το τονίσω αυτό- και να αξιοποιήσουμε τις δυνατότητες που μας δίνονται. Οι δυνατότητες αυτές είναι πολλές. Ζούμε σε μια εποχή τεχνολογικού θαύματος που πρέπει να βάλουμε τα δυνατά μας να ελέγξουμε και να αξιοποιήσουμε όσο το δυνατόν καλύτερα γίνεται και αυτό προς το μοναδικό συμφέρον των ίδιων των παιδιών μας.

Υπάρχουν κίνδυνοι. Οφείλουμε να περιορίσουμε τους κινδύνους αυτούς. Δημιουργούνται, όμως, ευκαιρίες –και ειδικά με τη γεωμορφία και τη γεωποικιλότητα της δικής μας της χώρας- που, αν θέλετε, δίνουν μια ισότητα στην ευκαιρία και στην πρόσβαση διαφορετικών μαθητών.

Τώρα, ως προς το συμπέρασμά σας για το ψηφιακό φροντιστήριο το οποίο θεωρείτε ότι θα αντικαταστήσει την ενισχυτική διδασκαλία έτσι όπως γίνεται σήμερα, θέλω να είμαι απολύτως σαφής. Η ενισχυτική διδασκαλία αφορά στους μαθητές γυμνασίου και σκοπός της είναι η επανεξέταση των μαθητών και των μαθητριών στη διαδικασία της μάθησης, η βελτίωση της απόδοσής τους ώστε να ολοκληρώσουν την υποχρεωτική εκπαίδευση, η μείωση της σχολικής διαρροής και της πρόωρης εγκατάλειψης του σχολείου, καθώς και η αύξηση των ποσοστών πρόσβασης στην επόμενη βαθμίδα που είναι το λύκειο. Πρόσφατα, κιόλας, δημοσιεύσαμε την υπουργική απόφαση η οποία εξειδικεύει, αν θέλετε, τη λειτουργία της ενισχυτικής διδασκαλίας για τη χρονιά αυτή και τις επόμενες ημέρες θα σταλούν επιμέρους οδηγίες.

Θέλω να είμαι σαφής. Δεν έχει καμμία σχέση το ένα με το άλλο. Η ενισχυτική διδασκαλία είναι κάτι το οποίο υπάρχει στο Υπουργείο Παιδείας, θα συνεχίσει να υπάρχει και θα συνεχίσει να εξελίσσεται. Από την άλλη πλευρά, η ψηφιακή ενισχυτική διδασκαλία –ή για να το πούμε πιο απλά και να καταλαβαινόμαστε, το ψηφιακό φροντιστήριο- είναι ένα επικουρικό μέτρο, μία δράση η οποία θα προσφέρει ένα πλουσιότερο πλαίσιο ευκαιριών πάνω και πέρα και από το σχολείο και από την ενισχυτική διδασκαλία, έτσι ώστε όταν ένας μαθητής απουσιάζει από το σχολείο, να μπορεί να ανατρέξει στο ψηφιακό φροντιστήριο να βρει το μάθημα που έχασε εκείνη την ημέρα. Πηγαίνει στο σχολείο και δεν έχει καταλάβει αρκετά καλά το μάθημά του; Πέραν όλων των άλλων, θα μπορεί να ανατρέξει στο ψηφιακό φροντιστήριο, έτσι ώστε να ξαναδεί την ύλη. Έχει κάποια ερώτηση; Θα υπάρχει ένα «Chat Box», όπως το λένε, έτσι ώστε να μπορεί να κάνει μια ερώτηση και εκείνη τη στιγμή κάποιος εκπαιδευτικός να του απαντά πάνω στην ερώτησή του.

Είναι, δηλαδή, ένα επιπλέον επικουρικό εργαλείο στη γλώσσα των μαθητών, το οποίο θα μπορέσει να τους ενισχύσει και μάλιστα, με έναν τρόπο ο οποίος βασίζεται και στην ισότητα της ευκαιρίας, έτσι ώστε να έχει πρόσβαση ένα παιδί το οποίο δεν είναι σε ένα αστικό κέντρο, αλλά είναι σε μια απομακρυσμένη περιοχή. Πολλές φορές μιλάτε για τους ακρίτες μας και είμαι σίγουρη ότι το κάνετε με πραγματική έγνοια για αυτούς. Το ίδιο κι εμείς. Θέλουμε να προσφέρουμε αυτή την ισότητα της ευκαιρίας σε όλους, επικουρικά –ξαναλέω- πέρα απ’ ό,τι άλλο το Υπουργείο έχει ήδη προσφέρει.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, ορίστε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν αμφιβάλλω για τις καλές προθέσεις. Πάντως, να σας πω, κυρία Υπουργέ, ότι μέχρι πέρυσι που ήμουν στη σχολική αίθουσα πολλές φορές έρχονταν γονείς –μιλώ από εμπειρία- και έλεγαν ότι το μεγαλύτερο πρόβλημα που αντιμετωπίζουμε σήμερα με τα παιδιά μας είναι η εξάρτηση από τις νέες τεχνολογίες. Θέλουμε, δεν θέλουμε, υπάρχει ένα τεράστιο πρόβλημα –και μιλάω και για τις δύο ερωτήσεις που σας υπέβαλα- γιατί δημιουργείται στο παιδί η ολέθρια ψευδαίσθηση ότι με το κινητό του κατέχει ο ίδιος αυτές τις γνώσεις. Το θεωρεί τρόπον τινά εξάρτημα της μνήμης του. Για να το πω απλά, το πότε έγινε η μάχη του Μαραθώνα δεν χρειάζεται να το διαβάσουν και να μάθουν και λεπτομέρειες, απλώς θα ανατρέξουν στο κινητό. Είναι προέκταση της μνήμης του εγκεφάλου τους. Κάπως έτσι το θεωρούν τα παιδιά. Είναι ένα τεράστιο πρόβλημα.

Και μια και μιλάμε για τα παιδιά, εμείς είχαμε πάντοτε ψηλά δύο σημαίες ως Νίκη, δηλαδή το «παιδεία» και το «παιδιά», εννοώντας το δημογραφικό και την παιδεία.

Θέλω έτσι παρενθετικώς, κυρία Υπουργέ, να πω και κάτι άλλο το οποίο το συναντούσα. Είναι το θέμα της μουσικής τραπ. Κάποτε έκανα ένα μάθημα και ανέφερα το επίθετο «τρανός». «Αυτός ο ήρωας ήταν τρανός», το λέμε στα μέρη της Μακεδονίας. Τα παιδιά εν χορώ επανέλαβαν από κάτω «Κύριε, ξέρετε και τον Τρανό;». Αναγκάστηκα να μάθω και να δω τι σημαίνει μουσική τραπ και έγραψα ένα κείμενο τότε –είμαι γραφέας, δεν λέω συγγραφέας, χρόνια- για το ότι είναι ένα μουσικό υποείδος που άνθισε στις νότιες πολιτείες της Αμερικής σε μέρη όπου γινόταν διακίνηση ναρκωτικών. Τα ναρκωτικά, τα όπλα, τα πανάκριβα και γρήγορα αυτοκίνητα, η προκλητική επίδειξη πλούτου, η πρόστυχη και χυδαία αντιμετώπιση των γυναικών είναι η πρώτη ύλη για τους στίχους αυτών των τραγουδιών. Έχω ακούσει. Ντρέπομαι να τους επαναλάβω μέσα σε μια τέτοια Αίθουσα. Όμως, τα παιδιά μας τα ακούν. Κάτι πρέπει να γίνει με αυτό το τεράστιο πρόβλημα, γιατί νομίζω ότι είναι μία ύπουλη «κρυφοδαγκανιάρα» που θα έλεγε ο Κόντογλου, κακή επιρροή στα παιδιά μας.

Και θέλω να κλείσω με κάτι. Έχουμε δύο θαυμάσια βιβλία. Παλεύω με τα βιβλία εξ απαλών ονύχων και από εκεί παραπέμπω και ερανίζομαι τις σκέψεις. Έτσι πρέπει να γίνεται. Τα λόγια μας είναι παιδιά πολλών ανθρώπων, λέει ο ποιητής. Έχουμε τα βιβλία «Ο θαυμαστός καινούργιος κόσμος του Χάξλεϊ» και το «1984» του Όργουελ. Τον Όργουελ τον φόβιζαν οι άνθρωποι που θα απαγόρευαν τα βιβλία. Τον Χάξλεϊ τον φόβιζε το γεγονός ότι δεν θα υπήρχε λόγος να απαγορευτεί ένα βιβλίο, γιατί δεν θα βρισκόταν άνθρωπος πρόθυμος να το διαβάσει, μόνο νέες τεχνολογίες. Ο Όργουελ φοβόταν εκείνους που θα μας στερούσαν την πληροφόρηση. Ο Χάξλεϊ φοβόταν εκείνους που θα μας υπερπληροφορούσαν τόσο ώστε να καταντήσουμε πλάσματα παθητικά και εγωιστικά. Ο Όργουελ φοβόταν ότι η αλήθεια θα πνιγόταν σε έναν ωκεανό σύγχυσης. Με λίγα λόγια, ο Όργουελ –προσέξτε- φοβόταν ότι θα μας καταστρέψουν αυτά που μισούμε. Ο Χάξλεϊ φοβόταν ότι θα μας καταστρέψουν αυτά που αγαπάμε. Και, δυστυχώς, επιβεβαιώνεται ο Χάξλεϊ που λέει ότι μας καταστρέφουν αυτά που αγαπάμε. Ρωτήστε τα παιδιά για να καταλάβετε τι εννοώ.

Γι’ αυτό πρέπει οι γονείς, οι μάνες ιδίως, το λέω πάντοτε, να ξαναγίνουν –εντός εισαγωγικών- «λέαινες», Ρωμιές και να ξαναρχίσουν να διδάσκουν στα παιδιά τους γράμματα, σπουδάγματα και του Θεού τα πράματα. Μια που είμαστε στον απόηχο του 1940, μετά το τέλος του πολέμου ένας σοφός είπε «Βγάλτε το στεφάνι της νίκης από τα κεφάλια των στρατιωτών μας και φορέστε τα στα κεφάλια των μανάδων τους».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, χαίρομαι γιατί όλοι για τα παιδιά μας νοιαζόμαστε και η αλήθεια είναι ότι μέσα και στη δευτερολογία σας παρουσιάσατε αγωνίες τις οποίες –δεν σας κρύβω- κι εμείς και εγώ, ακόμα και αν είμαι λίγο μικρότερης γενιάς από εσάς προσωπικά, τις έχω ακόμα και για τη μουσική που ακούνε τα παιδιά μας. Αυτό που είπατε για τους στίχους -που όλοι ντρεπόμαστε είτε να πούμε, ακόμα και να ακούσουμε- είναι πράγματα που μας προβληματίζουν.

Η τεχνολογία, το αποτύπωμα αυτής και η χρήση αυτής και αυτή μας φοβίζει. Όμως, από τη μία δεν είμαστε, αν θέλετε, τεχνολάγνοι και από την άλλη δεν μπορούμε να γίνουμε ούτε τεχνοφοβικοί ούτε Λουδίτες. Σε αυτές τις αγωνίες, που είναι από τις κύριες αγωνίες που υπάρχουν για το εκπαιδευτικό σύστημα του 2023, η απάντηση είναι μία. Μάλιστα, θα την πω και εμφατικά. Είναι εκπαίδευση, εκπαίδευση, εκπαίδευση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Παιδεία, όχι εκπαίδευση.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Παιδεία. Όπως το λέτε. Ακόμα πιο σωστά. Και τα δύο είναι. Άλλο είναι το ένα, κομμάτι του ενός είναι το άλλο. Εκεί δεν θα διαφωνήσουμε.

Στο κομμάτι της εκπαίδευσης εντός σχολείου, στο κομμάτι της παιδείας εντός και εκτός σχολείου –γιατί η παιδεία δεν είναι κάτι το οποίο περιορίζεται, ευτυχώς, μόνο στο ενδοσχολικό περιβάλλον- εκεί θα βρούμε την απάντησή μας, στο πώς δηλαδή επιμορφώνουμε τους εκπαιδευτικούς μας, πώς στηρίζουμε τους εκπαιδευτικούς μας έτσι ώστε αυτοί με τη σειρά τους να θωρακίσουν τους μαθητές.

Εδώ θίξατε κάτι επίσης σημαντικό: τον ρόλο του γονέα, τον ρόλο της ελληνικής οικογένειας και πώς εκείνη μπαίνει στο ισόπλευρο, ισοσκελές -θα δούμε τι είναι- τρίγωνο της εκπαιδευτικής διαδικασίας, της παιδείας ενός παιδιού, έτσι ώστε όλοι μαζί, και οι εκπαιδευτικοί και η οικογένεια, να θωρακίσουν, στην ευάλωτη αυτή ηλικία της ανηλικότητας, το ίδιο το παιδί για να μπορέσει να αναπτύξει την κριτική σκέψη η οποία θα το βοηθήσει να προτεραιοποιήσει, να φιλτράρει.

Ποιο άλλο καθήκον έχουμε μέσα σε όλο αυτό, όσον αφορά στο κομμάτι της παιδείας και όχι τόσο της εκπαίδευσης; Έχουμε καθήκον να δημιουργήσουμε θετικά διαφορετικά πρότυπα, γιατί είναι δική μας ευθύνη να μπορέσουμε να κινητροδοτήσουμε τα παιδιά μας να πάρουν έμπνευση όχι μόνο από εκεί που παίρνουν σήμερα, να πάρουν έμπνευση από ανθρώπους οι οποίοι έχουν θετικό πολλαπλασιαστικό αποτύπωμα στην κοινότητά τους, στην πατρίδα μας, έτσι ώστε αυτοί να είναι αυτό στο οποίο θέλουν να φτάσουν τα παιδιά μας και να μας κάνουν εν τέλει όλους καλύτερους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε, κυρία Υπουργέ.

Συνεχίζουμε με τη δέκατη έβδομη με αριθμό 299/27-10-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας (Ράνιας) Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «Σεξουαλική διαπαιδαγώγηση στα σχολεία». Την ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Δόμνα Μιχαηλίδου.

Παρακαλώ, κυρία Θρασκιά, έχετε τον λόγο για την πρωτολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρία Υπουργέ, το αμέσως προηγούμενο χρονικό διάστημα συγκλονισμένοι πληροφορηθήκαμε τον ομαδικό βιασμό μιας δεκατριάχρονης μαθήτριας σε προαύλιο σχολείου από τρεις ανήλικους, οι οποίοι, μάλιστα, βιντεοσκόπησαν τις πράξεις τους και στη συνέχεια διακίνησαν αυτό το υλικό.

Ενώ όλο και πιο συχνά αποκαλύπτονται περιστατικά σεξουαλικής παρενόχλησης και κακοποίησης παιδιών και εφήβων και αυξάνεται ο αριθμός των σχετικών καταγγελιών, οι οποίες πλέον αφορούν και σε παιδιά μικρότερης ηλικίας. Και, δυστυχώς, οι αριθμοί δεν είναι καν αντιπροσωπευτικοί της πραγματικότητας, αν σκεφτούμε ότι μόνο το 1/3 όσων παρενοχλήθηκαν ή κακοποιήθηκαν σεξουαλικά το αποκαλύπτουν. Πρόκειται για έναν πραγματικό, οδυνηρό και αυξανόμενο κίνδυνο που επαναφέρει εμφατικά την ανάγκη να εστιάσουμε στην πρόληψη, αναδεικνύοντας στην πράξη τη σημασία της σεξουαλικής διαπαιδαγώγησης και της ανάγκης υποχρεωτικής ένταξής της στα σχολεία της χώρας μας, σε όλες τις εκπαιδευτικές βαθμίδες.

Θεσμοθετώντας τη σεξουαλική διαπαιδαγώγηση ως μάθημα στα σχολεία, η σεξουαλικότητα προβάλλει με έναν φυσικό τρόπο ως αναπόσπαστο μέρος και φυσική συνέχεια της ανθρώπινης ανάπτυξης. Οι μαθητές ενημερώνονται με έγκυρο τρόπο για τις λειτουργίες του ανθρώπινου σώματος, για την αυτοδιάθεση, για την αναπαραγωγική διαδικασία, για τον σεξουαλικό προσδιορισμό και, το πιο σημαντικό, μαθαίνουν να λένε «όχι», να αρνούνται, αλλά και να υποψιάζονται κινήσεις και πράξεις και στη συνέχεια, φυσικά, να αναζητούν βοήθεια, από όπου αυτή μπορεί να τους δοθεί.

Επειδή, λοιπόν, η σεξουαλικότητα επηρεάζει όλες τις πτυχές της συναισθηματικής και κοινωνικής ζωής και η σεξουαλική παρενόχληση και κακοποίηση επιφέρουν βαριές, μακροχρόνιες επιπτώσεις στην ψυχική, διανοητική και σωματική υγεία, επειδή η έλλειψη της σεξουαλικής διαπαιδαγώγησης δημιουργεί ένα κενό στην ομαλή ψυχοσεξουαλική ανάπτυξη κυρίως του εφήβου, στην πρόληψη σεξουαλικώς μεταδιδόμενων νοσημάτων, στη μελλοντική δημιουργία μιας υγιούς και υπεύθυνης σεξουαλικής συμπεριφοράς ενώ συνδέεται άμεσα με το μπούλινγκ, τη βία, την κακοποίηση και τις ομοφοβικές αντιλήψεις. Επειδή, σε αντίθεση με την πλειοψηφία των ευρωπαϊκών χωρών, η σεξουαλική διαπαιδαγώγηση στο ελληνικό εκπαιδευτικό σύστημα είναι υποβαθμισμένη. Κάποια στοιχεία στο αναλυτικό πρόγραμμα και κάποιες ενότητες στα εργαστήρια δεξιοτήτων δεν επαρκούν ώστε να παράξουν απτά, μετρήσιμα αποτελέσματα.

Θα ήθελα, λοιπόν, να σας ρωτήσω σε ποιες άμεσες ενέργειες είστε διατεθειμένη να προβείτε, ώστε να ενταχθεί υποχρεωτικά η σεξουαλική διαπαιδαγώγηση στα σχολεία, προσαρμοσμένη στις ηλικιακές ανάγκες των παιδιών και των εφήβων.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτή, η ιστορία της εισαγωγής του μαθήματος της σεξουαλικής αγωγής στην εκπαίδευση είναι μακρά και μάλιστα, ενδιαφέρουσα. Αρκεί να σκεφτούμε ότι η πρώτη εξαγγελία για την εισαγωγή του μαθήματος στα σχολεία έγινε το 1964 από τον Ευάγγελο Παπανούτσο, τότε γενικό γραμματέα του Υπουργείου Παιδείας της τότε κυβέρνησης του Γεωργίου Παπανδρέου. Ήταν μια εξαγγελία την οποία επανέλαβαν στη συνέχεια αρκετοί Υπουργοί και αξιωματούχοι του Υπουργείου Παιδείας πολλών κυβερνήσεων, χωρίς ουσιαστικά ποτέ να γίνει πράξη.

Μάλιστα, το 2018 σαράντα δύο βουλευτές του ΣΥΡΙΖΑ έθεσαν ανοιχτά το ζήτημα στον τότε Υπουργό κ. Γαβρόγλου, με στελέχη του Υπουργείου να απαντούν ότι η κοινωνία δεν είναι έτοιμη να δεχθεί κάτι τέτοιο, ότι το ζήτημα είναι πολυπαραγοντικό και θέλει πολύ λεπτούς χειρισμούς. Ωστόσο, σήμερα, η σεξουαλική διαπαιδαγώγηση έχει προστεθεί ως νέα υποχρεωτική θεματική ενότητα στο ωρολόγιο πρόγραμμα τρεις φορές στην πρωτοβάθμια και δευτεροβάθμια εκπαίδευση, στο δημοτικό και στο γυμνάσιο. Ήταν δέσμευση του Πρωθυπουργού, του Κυριάκου Μητσοτάκη, ο οποίος από το 2018 ως Αρχηγός της αξιωματικής αντιπολίτευσης είχε χαρακτηρίσει την υποχρεωτικότητα του μαθήματος ως επένδυση για το μέλλον και για τη νέα γενιά.

Σήμερα η σεξουαλική διαπαιδαγώγηση έχει ενταχθεί στα εργαστήρια δεξιοτήτων τα οποία αποτελούν μια ολιστική, μια καινοτόμο, μια δυναμική εκπαιδευτική δράση. Εστιάζουμε στην ανάπτυξη -το είχαμε συζητήσει άλλωστε μαζί και την προηγούμενη φορά- μέσω και της ενσυναίσθησης η οποία διδάσκεται με ελαστικό κιόλας τρόπο, που είναι και το ζητούμενο, μέσω των εργαστηρίων δεξιοτήτων, που σε συνδυασμό με τις γνώσεις που παρέχει το σχολείο μπορούν να συμβάλουν ολιστικά στη διάπλαση ελεύθερων, υπεύθυνων πολιτών, αυτό που θα έλεγα και εγώ «ανοιχτά μυαλά».

Τα εργαστήρια δεξιοτήτων, αφού πρώτα προσαρμόστηκαν στο ζητούμενο και εφαρμόστηκαν πιλοτικά σε διακόσια δεκαοκτώ σχολεία, εντάχθηκαν τη σχολική χρονιά 2021-2022 στο υποχρεωτικό ωρολόγιο πρόγραμμα νηπιαγωγείου, δημοτικού και γυμνασίου. Αυτό απαντά και σε αυτό που είπατε ότι ακόμη δεν έχουμε το αποτύπωμα της διδασκαλίας. Έχουμε κλείσει μόνο δύο σχολικές χρονιές πάνω σε αυτό. Το πρόγραμμα των εργαστηρίων είναι σε τέσσερις εκπαιδευτικές ενότητες: «Ζω καλύτερα», «Ενδιαφέρομαι και ενεργώ», «Φροντίζω το περιβάλλον», «Δημιουργώ και καινοτομώ». Ειδικά η σεξουαλική διαπαιδαγώγηση αποτελεί κομμάτι της υποχρεωτικής ενότητας «Ζω καλύτερα» και μάλιστα, υποχρεωτικά τα παιδιά στη Γ΄ και στη ΣΤ΄ δημοτικού και στη Β΄ γυμνασίου κάνουν από πέντε έως επτά εβδομάδες, τρεις φορές μέσα στον σχολικό τους βίο, εργαστήρια και δράσεις πάνω σε αυτό.

Παράλληλα με τα εργαστήρια δεξιοτήτων εξακολουθούν και διευρύνονται και διενεργούνται στην πρωτοβάθμια και στη δευτεροβάθμια εκπαίδευση προγράμματα και δράσεις με σκοπό, παράλληλα, τη σεξουαλική διαπαιδαγώγηση μαθητών και μαθητριών.

Πήρα και ζήτησα τα στοιχεία συγκεκριμένα για το προηγούμενο έτος 2022-2023: Υλοποιήθηκαν ογδόντα προγράμματα αγωγής υγείας που εμπίπτουν στη θεματική της σεξουαλικής διαπαιδαγώγησης με δύο χιλιάδες πεντακόσιους μαθητές και διακόσιους δέκα εκπαιδευτικούς. Πέραν αυτών διοργανώθηκαν από τους υπεύθυνους αγωγής υγείας πρωτοβάθμιας και δευτεροβάθμιας εκπαίδευσης τριάντα δύο δράσεις με έξι χιλιάδες διακόσιους μαθητές και αντίστοιχα τρεις χιλιάδες εκπαιδευτικούς και, τέλος, υλοποιήθηκαν από φορείς -μετά από έγκριση του Υπουργείου και του Ινστιτούτου Εκπαιδευτικής Πολιτικής- άλλα δεκατρία εκπαιδευτικά προγράμματα με θέμα τη σεξουαλική διαπαιδαγώγηση. Με αυτό το άθροισμα των υποχρεωτικών δράσεων -τρεις φορές προς το παρόν στον σχολικό βίο- μέσω των εργαστηρίων δεξιοτήτων, αλλά και παράλληλα με τις έξτρα δράσεις, πλέον οργανωμένα υπάρχει η ενημέρωση των παιδιών με πολλαπλές και ελαστικές δράσεις πάνω σε αυτό το τόσο σημαντικό ζήτημα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, έχετε τον λόγο για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, είναι πολύ βασικό να θέσουμε και δύο ζητήματα με πιο συγκεκριμένο τρόπο.

Το πρώτο έχει να κάνει με το από ποιους γίνεται η σεξουαλική διαπαιδαγώγηση. Προφανώς, όλοι καταλαβαίνουμε ότι αυτό απαιτεί καταρτισμένους ειδικούς ή εκπαιδευτικούς που έχουν επιμορφωθεί σχετικά και σίγουρα πρέπει να υπάρχει στο σχολείο και ένα υποστηρικτικό πλαίσιο, ώστε να σπάσει αυτός ο φαύλος κύκλος του φόβου και της σιωπής.

Διότι όλες οι έρευνες δείχνουν ότι, ειδικά για κάτι που έχει γίνει στον χώρο του σχολείου μέσα ή έξω από αυτό -εννοώ τον προαύλιο χώρο ή άλλα σημεία του σχολείου-, αν δεν καταγγελθεί μέσα στην ημέρα που γίνεται, δηλαδή αν δεν υπάρχει διαθέσιμος εκπαιδευτικός -και δεν εννοώ τη φυσική του παρουσία μόνο ως διαθεσιμότητα, αλλά και την εκπαίδευσή του για να μπορέσει να δεχθεί και να διαχειριστεί μια τέτοια πληροφορία- τα παιδιά μετά σιωπούν για πάντα. Δυστυχώς, τα 2/3 αυτών των περιπτώσεων δεν καταγγέλλονται ποτέ.

Άρα, αυτό που θα ήθελα να μας διευκρινίσετε είναι αν υπάρχει καταρτισμένο προσωπικό ή αν έχουν οι επιμορφωθεί οι εκπαιδευτικοί ώστε να μπορούν και να κάνουν την παράδοση του μαθήματος της σεξουαλικής αγωγής, αλλά και να υπάρχει αυτό το υποστηρικτικό πλαίσιο-δίκτυο μέσα στα σχολεία, ώστε αυτός ο φαύλος κύκλος του φόβου και της σιωπής να σπάσει. Ένα κομμάτι είναι αυτό.

Και ένα άλλο κομμάτι -και με αυτό θα κλείσω τη δευτερολογία μου- που είναι εξαιρετικά σημαντικό είναι το εξής. Καταλαβαίνουμε όλοι ότι ειδικά αυτό το θέμα της σεξουαλικής διαπαιδαγώγησης χωρίς τη συνεργασία των γονέων δεν μπορεί να επιτευχθεί. Δηλαδή, ό,τι και να λένε στο σχολείο οι εκπαιδευτικοί ή –ελπίζω- οι εκπαιδευμένοι ειδικοί ψυχικής υγείας ή υγείας δεν μπορεί να λειτουργείσει αν οι γονείς στο σπίτι, άθελά τους προφανώς, έχουν περιοριστικές πεποιθήσεις, η δική τους παιδεία είναι πολύ διαφορετική ή υπάρχει ταμπού να μιλήσουν γι’ αυτά τα θέματα. Δυστυχώς, στην Ελλάδα του 2023 είναι περισσότερες οι οικογένειες που έχουν αυτούς τους περιορισμούς στη νοοτροπία τους, παρά λιγότερες, όπως θα φανταζόταν κάποιος.

Θεωρούμε σκόπιμο και απαραίτητο να υπάρχει παράλληλα επιμόρφωση παράλληλα και των γονέων, ούτως ώστε η πληροφορία που παίρνει το παιδί από το σχολείο να μην έρχεται σε σύγκρουση με την πληροφορία που παίρνει από τους γονείς. Διότι αν υπάρχει αυτή η σύγκρουση, τελικά από εκεί που παίρνουν την πληροφορία οι έφηβοι είναι οι οθόνες και δεν μπορούμε να επιτρέψουμε στις οθόνες να εκπαιδεύουν σεξουαλικά τα παιδιά μας ή οι συνομήλικοι ο ένας τον άλλον, γιατί αυτό έχει ως αποτελέσματα ολέθριες, επικίνδυνες επιλογές στη ζωή των παιδιών μας σε πολύ ευαίσθητες ηλικίες.

Οπότε, πείτε μας για τον ρόλο των γονέων, αν υπάρχει πρόβλεψη αυτοί να εκπαιδευτούν και ποιοι είναι αυτοί που, τελικά, παράγουν αυτό το έργο της σεξουαλικής διαπαιδαγώγησης στα σχολεία, αν είναι ειδικοί ή εξειδικευμένοι εκπαιδευτικοί.

Σας ευχαριστώ, κυρία Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κυρία Βουλευτή, είναι η δεύτερη φορά που με καλείτε για κοινοβουλευτικό έλεγχο και τολμώ και πρέπει να πω ότι είναι η δεύτερη φορά που με βρίσκει πάρα πολύ σύμφωνη με πάρα πολλά από τα οποία λέτε, αν όχι με όλα. Διότι το θέμα δεν είναι συνεχώς να διαφωνούμε. Το θέμα είναι πώς συνθέτουμε, ιδιαίτερα στο Κοινοβούλιο αυτό και πώς αυτό μετά μεταφέρεται και μεταφράζεται σε ουσιαστική πολιτική.

Ο ρόλος του γονέα είναι πάρα πολύ σημαντικός και πρέπει να είναι και βοηθητικός και επικουρικός και ακριβώς όπως το λέτε, να μην διαφωνεί, να μην είναι μια αντίθετη φωνή με αυτή που το παιδί λαμβάνει και ακούει στο σχολείο και άρα, να πηγαίνει στο σπίτι του και να έχει δύο αντικρουόμενες φωνές.

Τώρα να απαντήσω στο πρώτο σκέλος της ερώτησης της δευτερολογίας σας, αν οι άνθρωποι αυτοί οι οποίοι διαμορφώνουν είτε στα εργαστήρια δεξιοτήτων τα παιδιά μας είτε στις επιπρόσθετες δράσεις μετά από τα εργαστήρια δεξιοτήτων είναι ειδικοί ή αν είναι κατάλληλα επιμορφωμένοι.

Στο κομμάτι των εργαστηρίων δεξιοτήτων, για να μπει ένα εργαστήριο δεξιοτήτων μέσα στο σχολείο σημαίνει ότι το υλικό του έχει ήδη κατατεθεί στο Ινστιτούτο Εκπαιδευτικής Πολιτικής, έχει εγκριθεί από το Ινστιτούτο Εκπαιδευτικής Πολιτικής και δίνει πολύ συγκεκριμένες πληροφορίες στους εκπαιδευτικούς μας πώς μπορούν να προσεγγίσουν με τον πιο δημιουργικό αλλά και τον πιο κριτικό, στο επίπεδο κριτικής σκέψης, τρόπο το κομμάτι αυτό, για να βοηθήσουν και να δουλέψουν ως προς το βέλτιστο συμφέρον του παιδιού και της διαπαιδαγώγησης αυτού και της δημιουργίας κριτικής σκέψης μέσα στο παιδί. Οπότε ναι οι οδηγίες η επιμόρφωση και όλο το υλικό στο κομμάτι αυτό είναι από αυτά που ήδη υπάρχουν. Δεν μπορώ να σας πω ότι αυτό γίνεται ολιστικά σε ό,τι αφορά όλο το Υπουργείο, αλλά συγκεκριμένα ως προς τα εργαστήρια δεξιοτήτων είναι κάτι το οποίο λειτουργεί και λειτουργεί αρκετά πετυχημένα.

Τώρα στο κομμάτι του εξειδικευμένου προσωπικού, μπορώ να πω ότι στα παραπάνω προγράμματα στα οποία αναφέρθηκα στην πρωτολογία μου, δηλαδή τα ογδόντα προγράμματα υγείας, τις τριάντα δύο δράσεις από τους υπεύθυνους αγωγής υγείας αλλά και τα δεκατρία εκπαιδευτικά προγράμματα που έχουν πάρει την άδειά μας, αυτά λειτουργούν με εξειδικευμένους ανθρώπους, δηλαδή δεν είναι απλά εκπαιδευτικοί πάσης φύσεως και ειδικότητας, ας το πω απλά, οι οποίοι έχουν επιμορφωθεί ειδικά και εξειδικευμένα, είναι και πιο εξειδικευμένοι επιστήμονες οι οποίοι πηγαίνουν και βοηθούν τα παιδιά και τους εκπαιδευτικούς μέσα στο σχολικό πλαίσιο.

Κλείνοντας, για τον ρόλο των γονέων, ένα πρώτο βήμα έχει γίνει σε αυτό, αλλά και εδώ πραγματικά θα χρειαζόμασταν και θα ήταν πολύ αισιόδοξο να μπορέσουμε να το δουλέψουμε και μαζί αυτό.

Επειδή παρακολουθείτε πολύ τις εξελίξεις μας, θα το ξέρετε, είναι θέμα ημερών να βγει και η πλατφόρμα των αναφορών για το κομμάτι της ενδοσχολικής βίας. Η πλατφόρμα αυτή από μόνη της, το να κάνεις αναφορές, είναι μία λύση στο ότι σπάει τη σιωπή και είναι μία επικουρική και αυτή υπηρεσία, η οποία θα προσφέρεται από πλευράς Υπουργείου, αλλά από μόνη της δεν είναι μια λύση ή πανάκεια. Η πλατφόρμα όμως αυτή θα έχει και υλικό για παιδιά και γονείς.

Οπότε είναι σημαντικό από ειδικούς και από εξειδικευμένους επιστήμονες το ότι θα στηθεί η πληροφορία, είτε σε μορφή pdf που μπορεί να κατεβάσει κάποιος είτε σε μορφή εκ των υστέρων βίντεο, έτσι ώστε να μπορεί ο γονιός να επιμορφώνεται, να βλέπει, να διαβάζει, να ακούει τι έχουν να πουν οι ειδικοί πάνω σε αυτό, έτσι ώστε να μην είναι σίγουρα μεγάλη η απόκλιση μεταξύ της πληροφορίας που δίνεται από τον εκπαιδευτικό και της πληροφορίας που, λόγω διαφορετικών ερεθισμάτων, μπορεί να παίρνει το παιδί στο σπίτι.

Όμως, ξαναλέω, εδώ υπάρχει πεδίο δόξης λαμπρόν, έχουμε πολλή δουλειά και μπορούμε να κάνουμε πολλή δουλειά, οπότε, πραγματικά, με πολύ ενδιαφέρον να ακούσουμε και δικές σας συγκεκριμένες προτάσεις επ’ αυτού.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Εισερχόμαστε τώρα στη συζήτηση της τρίτης με αριθμό 284/24-10-2023 επίκαιρης ερώτησης πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας ΠΑΣΟΚ - ΚΙΝΗΜΑ ΑΛΛΑΓΗΣ κ. Κωνσταντίνας (Νάντιας) Γιαννακοπούλου, προς τον Υπουργό Προστασίας του Πολίτη, με θέμα: «Η παραβατική συμπεριφορά ανηλίκων αποτελεί μάστιγα των σύγχρονων κοινωνιών, ενώ η κατάσταση στη χώρας μας ολοένα και χειροτερεύει».

Στην επίκαιρη ερώτηση θα απαντήσει ο Υπουργός Προστασίας του Πολίτη κ. Ιωάννης Οικονόμου.

Παρακαλώ, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σήμερα συζητάμε ένα από τα πιο σοβαρά ζητήματα τα οποία ταλανίζουν την ελληνική κοινωνία και ακόμα περισσότερο την ελληνική οικογένεια. Συζητάμε για την ανησυχητική διάσταση την οποία λαμβάνει το φαινόμενο της παραβατικότητας ανηλίκων, της νεανικής βίας και οι αριθμοί μιλούν από μόνοι τους και αναδεικνύουν και την έκταση και την ένταση αυτής της μάστιγας.

Πιο συγκεκριμένα και σύμφωνα με τα στοιχεία τα οποία η ίδια η ΕΛΑΣ έδωσε στη δημοσιότητα, μόνο για τον μήνα Σεπτέμβρη συνελήφθησαν σε ολόκληρη την Ελλάδα συνολικά χίλια τριακόσια πενήντα τρία παιδιά για διάφορα αδικήματα, ενώ σχηματίστηκαν χίλιες διακόσιες μία δικογραφίες για ισάριθμες υποθέσεις. Κατά μέσο όρο, οι αστυνομικοί συνελάμβαναν σαράντα πέντε ανηλίκους σε ημερήσια βάση, δηλαδή, με τις περισσότερες συλλήψεις να καταγράφονται στην Αττική και κυρίως σε δήμους των δυτικών.

Τα ανήλικα θύματα μέσα σε οκτώ μήνες είναι ήδη περισσότερα από αυτά τα οποία καταγράφηκαν όλο το 2022, ενώ έχουν πενταπλασιαστεί σε σύγκριση με το 2021. Καταλαβαίνετε, λοιπόν, και καταλαβαίνουμε όλοι για τι μιλάμε.

Άρα εδώ πρέπει να δούμε συντεταγμένα τι κάνει η πολιτεία, τι κάνετε ως Κυβέρνηση, τι κάνετε και εσείς ως επικεφαλής του Προστασίας του Πολίτη, προκειμένου να αντιμετωπίσουμε αυτό το φαινόμενο, να μπορέσουμε να δούμε ποια είναι τα αίτια, ποιοι είναι οι παράγοντες που τα δημιουργούν προκειμένου να είναι άμεση η προτεραιότητα της πολιτείας για έγκαιρη και ουσιαστική παρέμβαση.

Και για να είμαι ξεκάθαρη και δίκαιη, κύριε Υπουργέ, έχω πλήρη την ευθύνη και τη γνώση ότι σαφώς μιλάμε για ένα φαινόμενο το οποίο δεν μπορούμε να πούμε ότι αφορά 100% το δικό σας Υπουργείο, είναι πολυπαραγοντικό. Βεβαίως και είναι πολυπαραγοντικό αυτό το φαινόμενο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ μισό λεπτό, κύριε Πρόεδρε.

Οπότε, επιτρέψτε μου να σας πω ότι σήμερα δεν μιλάω απλά ως Βουλευτής της Αντιπολίτευσης, σας απευθύνομαι ως μητέρα τριών ανήλικων παιδιών που κάθε μέρα ακούω όλα αυτά τα οποία συμβαίνουν από ανθρώπους, από γονείς, από παιδιά, από γονείς στη δυτική Αθήνα. Χθες μάλιστα στο Ίλιον υπήρχε μια συγκέντρωση διαμαρτυρίας γονέων σε κεντρική πλατεία, γιατί υπήρχε ένας αναίτιος ξυλοδαρμός ανηλίκου έξω από το σχολείο του και δεν μπορούν να βρουν λύση.

Ξέρετε πόσο μεγάλη έκταση έχει το φαινόμενο, ειδικά στην Αττική, ειδικά στη δυτική Αθήνα. Το τι συνέβη στο Ίλιον πριν από περίπου έναν χρόνο, αυτό το άθλιο περιστατικό, νομίζω ότι θα μας σημαδεύει όλους.

Άρα -και κλείνω κύριε Πρόεδρε- εδώ πέρα τα ερωτήματα είναι συγκεκριμένα: Θα εκπονήσετε ένα συγκεκριμένο σχέδιο πρόληψης αυτών των περιστατικών με θύματα ανηλίκους και με δράστες ανηλίκους; Σκοπεύετε να προβείτε στη λεπτομερή ανάλυση όλων των στατιστικών τα οποία έχετε, προκειμένου να μπορέσουμε να βγάλουμε σαφή συμπεράσματα για να είναι και στοχευμένες οι πολιτικές πρωτοβουλίες τις οποίες θα πάρετε για να υπάρξει καταπολέμηση αυτού του φαινομένου;

Και τρίτον -και κλείνω- σκοπεύετε άμεσα να προβείτε σε συνεργασία με τις υπηρεσίες των άλλων συναρμόδιων Υπουργείων, του Υπουργείου Οικογένειας, Παιδείας, Κοινωνικής Συνοχής, σε δράσεις με σκοπό την ενημέρωση, πρόληψη; Θα επιμείνουμε στην πρόληψη. Είναι το άλφα και το ωμέγα όχι, βεβαίως, απλά και μόνο στην καταστολή, που είναι απολύτως σημαντική, αλλά και στην πρόληψη γονέων, εκπαιδευτικών, μαθητών, προκειμένου να μπορέσει να αντιμετωπιστεί στη ρίζα του αυτό το νοσηρό φαινόμενο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, η παραβατικότητα των ανηλίκων από οποιοδήποτε υπόβαθρο, οποιαδήποτε και αν είναι η κίνησή της, είναι μια πάρα πολύ σημαντική διάσταση της πραγματικότητας της σύγχρονης κοινωνίας που ζούμε. Είναι ένα πολυπαραγοντικό ζήτημα που δεν μπορούμε να κάνουμε ούτε πως δεν υπάρχει και κυρίως, δεν μπορούμε να εθελοτυφλούμε και να το παρακολουθούμε απλώς. Δεν μπορούμε να καθόμαστε με σταυρωμένα τα χέρια.

Στο πλαίσιο αυτό θέλω με ειλικρίνεια να πω ότι η σημερινή ερώτηση αποτελεί μια πάρα πολύ εύστοχη παρέμβαση, κυρία συνάδελφε -και σας ευχαριστώ για αυτό- αλλά και μια καλή πρώτη ευκαιρία να συζητήσουμε αρχικά το θέμα, ένα θέμα που εδώ και αρκετό καιρό προφανώς και μας απασχολεί και επεξεργαζόμαστε σχέδιο για να θέσουμε την καταπολέμηση της παραβατικότητας σε όσο το δυνατόν μεγαλύτερο έλεγχο. Κυρίως, όμως, σήμερα είναι μια καλή ευκαιρία -έστω και στον σύντομο χρόνο που η διαδικασία προβλέπει- να το θέσουμε στη σωστή του διάσταση.

Η αιτία της βίας και της παραβατικότητας των ανηλίκων δεν είναι μία. Οι αιτίες είναι πολλαπλές και οι λύσεις προφανώς δεν είναι εύκολες. Δεν μπορεί, ας πούμε, να ισχυριστούμε ότι θα ήταν λύση το να αυστηροποιήσουμε πάρα πολύ τις ποινές. Η θέση αυτή a priori είναι μια προσέγγιση που δεν λαμβάνει υπ’ όψιν της, δεν σέβεται τον χαρακτήρα των φυσικά συμμετεχόντων σε αυτό, των παιδιών.

Η αιτία της βίας και της παραβατικότητας των ανηλίκων σχετίζεται με ευρύτερες κοινωνικές συνθήκες -το ξέρετε, το ξέρουμε καλά- και φυσικά με την κουλτούρα βίας που, δυστυχώς, έχει αναπτυχθεί και έχει κυριαρχήσει το τελευταίο διάστημα.

Οφείλουμε, λοιπόν, να αναγνωρίσουμε την πολυδιάστατη φύση της κατάστασης. Το ζήτημα δεν είναι μόνο αστυνομικό. Το ζήτημα είναι εκπαιδευτικό, είναι κοινωνικό, αφορά την οικογένεια. Η Αστυνομία καλείται να διαχειριστεί το τελευταίο στάδιο. Δυστυχώς, αυτή είναι η πραγματικότητα. Καλείται να διαχειριστεί, για να είμαστε ειλικρινείς, το αποτέλεσμα μιας κουλτούρας βίας που αντανακλά την αποτυχία της οικογένειας, την αποτυχία του σχολείου, την αποτυχία της κοινωνίας συνολικά.

Προφανώς, όμως, υπάρχει και αστυνομική διάσταση. Είμαι εδώ, ως Υπουργός Προστασίας του Πολίτη, να απαντήσω σε μια πολύ σοβαρή ερώτηση.

Γι’ αυτό, στην πρωτολογία μου θα ασχοληθώ κυρίως, κύριε Πρόεδρε, με τα ζητήματα της αστυνομικής διάστασης και θα επανέλθω μετά. Σύμφωνα με τα στοιχεία του εννεαμήνου του 2023 -θα τα καταθέσω και στα Πρακτικά, γιατί αξίζει όλοι να έχουμε μια γνώση της πραγματικότητας και των μεγεθών για τα οποία μιλάμε- πραγματοποιήθηκαν διακόσιες ενενήντα μία παραβάσεις του άρθρου 308 περί σωματικής βλάβης, εννιακόσιες εξήντα εννιά παραβάσεις περί κλοπής, εκατόν ενενήντα δύο παραβάσεις περί ληστείας και σε τρεις περιπτώσεις ο αριθμός των τετελεσμένων αδικημάτων έχει ξεπεράσει τα αντίστοιχα στοιχεία του 2022.

Τα αδικήματα που παρουσιάζουν, κυρία συνάδελφε, τη μεγαλύτερη καταγραφή είναι αυτά κατά της ιδιοκτησίας, με 74% των καταγεγραμμένων παρεμβάσεων το 2023 να είναι κλοπές και ληστείες, ενώ υπάρχουν και στοιχεία που σοκάρουν σε περιπτώσεις σαφώς μικρότερες, που αφορούν περιπτώσεις απόπειρας βιασμού. Θα έρθω σε αυτό στη δευτερολογία μου.

Θέλω να σημειώσω και να προσθέσω, πριν έρθω στις δράσεις τις οποίες έχουμε αναπτύξει, ότι εδώ υπάρχει και μια άλλη διάσταση που πρέπει να την έχουμε υπ’ όψιν μας. Ποια διάσταση είναι αυτή; Πρέπει να είμαστε επιφυλακτικοί σε όλα όσα ακούγονται και λέγονται, γιατί πλείστα από αυτά τα περιστατικά που περιγράφονται δεν έχουν φτάσει με καταγγελίες ποτέ στην Ελληνική Αστυνομία. Δηλαδή, υπάρχει και μια υφέρπουσα φημολογία που έρχεται να ενισχύσει ένα ήδη υπάρχον πρόβλημα.

Έρχομαι τώρα στο τι κάνουμε απέναντι σε αυτά τα σοκαριστικά δεδομένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ και εγώ μισό λεπτό, κύριε Πρόεδρε, παραπάνω. Νομίζω ότι αξίζει τον κόπο να ενημερωθεί το ελληνικό Κοινοβούλιο για ένα πάρα πολύ σημαντικό θέμα.

Απέναντι σε αυτά τα σοκαριστικά δεδομένα ούτε μπορούσαμε ούτε έπρεπε και ούτε, φυσικά, μείναμε αδρανείς.

Πέρα από τη θεσμική μας ευθύνη, πέρα από την ευθύνη και την αίσθηση καθήκοντος που διέπει τους αστυνομικούς, όλοι καταλαβαίνουμε αυτό που είπατε πριν, κυρία συνάδελφε, ότι ως γονείς έχει πολύ μεγάλη σημασία να μην παρακολουθούμε απλώς το φαινόμενο αλλά να παρεμβαίνουμε.

Σταχυολογώ συγκεκριμένες παρεμβάσεις τουλάχιστον των τελευταίων τριών μηνών από τότε που έχω την ευθύνη του Υπουργείου Προστασίας του Πολίτη. Προς το τέλος του καλοκαιριού επισημάνθηκαν σε συγκεκριμένες περιοχές, σε συγκεκριμένα εμπορικά κέντρα της Αθήνας, συγκρούσεις μεταξύ ανηλίκων. Και η Ελληνική Αστυνομία με στοχευμένες δράσεις και συνεχή παρουσία σε αυτά τα εμπορικά κέντρα κατάφερε και αντιμετώπισε οριστικά το φαινόμενο. Δεν είχαμε ξανά τέτοιου είδους ζητήματα, τουλάχιστον εκεί.

Σε περιοχές όπου διαπιστώναμε επαναλαμβανόμενη τέτοια παραβατικότητα εντατικοποιήσαμε την αστυνόμευση και υπάρχουν δείκτες που δείχνουν ότι τα πράγματα βελτιώθηκαν αισθητά. Στις 17 Οκτωβρίου είχαμε μια διευρυμένη σύσκεψη στο Υπουργείο Προστασίας του Πολίτη με αξιωματικούς της Ελληνικής Αστυνομίας, για να δούμε πώς θα ενισχύσουμε ακόμη περισσότερο τι; Πώς θα ενισχύσουμε ακόμη περισσότερο την εμφανή αστυνόμευση και πώς θα προχωρήσουμε σε προληπτικούς ελέγχους, πώς θα αξιοποιήσουμε πληροφοριακά δίκτυα και κεντρικών υπηρεσιών της Αστυνομίας αλλά και των κατά τόπους αστυνομικών τμημάτων, αλλά και το πώς θα ανοίξουμε έναν δίαυλο διαλόγου με τα σχολεία, με τους συλλόγους γονέων και κηδεμόνων, με τους δήμους, προκειμένου να έχουμε μια πιο ουσιαστική ενημέρωση.

Σε αυτό το πλαίσιο κάθε εβδομάδα, από τότε και μετά, διενεργούνται στοχευμένοι προληπτικοί έλεγχοι της ΕΛΑΣ, κυρίως τα Παρασκευοσαββατοκύριακα, με στόχο την αποτροπή αυτών των περιστατικών. Τέτοιες δράσεις έγιναν στο κέντρο, έγιναν στο Σύνταγμα. Μόλις το περασμένο Σαββατοκύριακο, αυτό που μας πέρασε, έγιναν στην Αγία Παρασκευή και στο Ίλιον, την περασμένη εβδομάδα στον Άγιο Δημήτριο και πολλές άλλες.

Παράλληλα, προχωράμε στην ποιοτική αλλά και στην ποσοτική ανάλυση, αυτό που ρωτάτε στην ερώτησή σας, δεδομένων, στατιστικών στοιχείων που να δείχνουν τη διασπορά της νεανικής παραβατικότητας, τη συχνότητα, επικαιροποιούμε τα δεδομένα, και τα ηλικιακά χαρακτηριστικά αλλά και τα γεωγραφικά, με στόχο την ολιστική αντιμετώπιση αυτού του φαινομένου.

Ταυτόχρονα, σκοπεύουμε να εντατικοποιήσουμε, όπως είπα και προηγουμένως, τις επαφές και τις παρεμβάσεις μας στις τοπικές κοινωνίες. Ενεργοποιούμε το αμέσως επόμενο διάστημα το ΚΕΣΠΑ. Το ΚΕΣΠΑ είναι ένα κεντρικό όργανο αντιμετώπισης της εγκληματικότητας, βασική προτεραιότητα του οποίου θα είναι η διενέργεια ενημερωτικών δράσεων και ημερίδων, στοχευμένη στην αντιμετώπιση της νεανικής παραβατικότητας.

Κλείνω. Σε ό,τι μας αφορά, φροντίζουμε ώστε η αστυνόμευση να είναι ακόμη πιο έντονη, ακόμα πιο εμφανής, ακόμα πιο ουσιαστική σχετικά με την πρόληψη και την αποτροπή. Έχουμε δει ότι επιχειρησιακά αυτό αποδίδει. Προφανώς και χρειάζεται να εντατικοποιήσουμε ακόμη περισσότερο και προφανώς, υπάρχουν και μια σειρά από πράγματα που πρέπει να κάνουμε καλύτερα. Ο αριθμός, άλλωστε, των συλλήψεων που περιγράψατε αυτό δείχνει. Δείχνει ότι η επιχειρησιακή αυτή ετοιμότητα της Αστυνομίας σε έναν βαθμό αποδίδει. Δεν το λέμε με χαρά και με περηφάνια. Είναι σημείο παρακμής να έχουμε χίλιους τριακόσιους ανθρώπους, νέα παιδιά που συλλάβαμε το τελευταίο διάστημα, όπως επίσης και εξαιρετικά ανησυχητικό είναι ότι χαμηλώνει συνεχώς ο μέσος όρος ηλικίας των δραστών.

Τέλος, για να ολοκληρώσω αυτό το πρώτο σκέλος -και ευχαριστώ πολύ και για την ανοχή, κύριε Πρόεδρε και τους συναδέλφους- να πω ότι, δεδομένου ότι το ζήτημα δεν είναι μόνο αστυνομικό αλλά έχει και άλλες διαστάσεις, πρέπει να βάλουμε την παράμετρο ότι δεν είναι και αμιγώς ελληνικό. Είναι ένα ζήτημα πανευρωπαϊκό, είναι ένα ζήτημα παγκόσμιο, που ανησυχητικά εξελίσσεται. Η χώρα μας, δυστυχώς, δεν αποτελεί εξαίρεση. Θα ήταν ευχάριστο να αποτελούσε εξαίρεση, αλλά δεν είναι και σε χειρότερη κατάσταση από αυτή που συμβαίνει και σε άλλες χώρες.

Παρ’ όλα αυτά, ούτε δικαιολογίες ούτε διαπιστώσεις είναι ανεκτές. Δεν καθόμαστε με σταυρωμένα τα χέρια όπως σας είπα. Σας περιέγραψα μια σειρά από δράσεις και συνεχίζουμε εντατικά προς την κατεύθυνση αυτή.

(Στο σημείο αυτό ο Υπουργός Προστασίας του Πολίτη κ. Ιωάννης Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας επέτρεψα, κύριε Υπουργέ, να μιλήσετε παραπάνω από τον χρόνο σας, γιατί νομίζω ότι είναι ουσιαστικό να γίνεται παραγωγική συζήτηση εδώ πέρα και να εισφέρονται στοιχεία τα οποία βοηθούν όλους και, βεβαίως, πάνω από όλα έναν γόνιμο αντιπολιτευτικό διάλογο.

Παρακαλώ, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αλίμονο, κύριε Πρόεδρε!

Το ζήτημα της παραβατικότητας των ανηλίκων είναι ένα θέμα το οποίο δεν βλέπουμε ούτε προσεγγίζουμε στο ΠΑΣΟΚ ως ζήτημα στείρας κομματικής αντιπαράθεσης. Είναι ένα θέμα στο οποίο έχουμε σκύψει με πάρα πολύ μεγάλη προσοχή και πάρα πολύ μεγάλο ενδιαφέρον, ακριβώς γιατί αντιλαμβανόμαστε το πόσο πολύ πονάει και αγγίζει την κάθε ελληνική οικογένεια.

Γι’ αυτό, λοιπόν, σήμερα καταθέσαμε αυτή την ερώτηση, και να σας ενημερώσω ότι το ΠΑΣΟΚ θα ακολουθήσει μια δέσμη προτάσεων και πρωτοβουλιών και θα τα αναπτύξει το επόμενο χρονικό διάστημα ακριβώς επάνω στην παιδική παραβατικότητα, ακριβώς πάνω στη νεανική βία, προκειμένου να μπορέσουμε γόνιμα να συμβάλλουμε σε όλον αυτόν τον διάλογο, προκειμένου να μπορέσουμε να προτείνουμε πολύ συγκεκριμένα πράγματα και πολύ συγκεκριμένες λύσεις. Έτσι αντιλαμβανόμαστε τον ρόλο της Αντιπολίτευσης.

Σας άκουσα με πάρα πολύ μεγάλη προσοχή, κύριε Υπουργέ. Βεβαίως και κανείς δεν λέει ότι, όπως σας είπα και στην πρωτολογία μου, δεν είναι ένα πολυσύνθετο και πολυπαραγοντικό ζητούμενο.

Υπάρχουν πολλές αιτίες που οδηγούν στην παιδική παραβατικότητα. Έχει να κάνει με τον τρόπο ζωής, με τα νέα πρότυπα τα οποία προωθούνται. Έχουν να κάνουν με τον εγκλεισμό της πανδημίας. Έχουν να κάνουν με το στοιχείο της αποξένωσης μέσα στην ίδια την οικογένεια. Έχουν να κάνουν με την έλλειψη επικοινωνίας και ελέγχου, με το διαδίκτυο, με την κακή χρήση του διαδικτύου, έτσι όπως έχει μπει. Και, βεβαίως, έχει να κάνει και με την ενδοοικογενειακή βία -μια άλλη τεράστια μάστιγα- την οποία υπόκεινται μέσα στις οικογένειές τους πάρα πολλά παιδιά, και γνωρίζουμε όλοι πώς αυτό λειτουργεί.

Ασφαλώς και αυτό το θέμα δεν αφορά μόνο στο Υπουργείο ΠροΠο αλλά συνολικά στην Κυβέρνηση. Για αυτό και εμείς σας ζητούμε να παρουσιάσετε ένα συγκεκριμένο σχέδιο για την αντιμετώπιση αυτού του ζητήματος. Χρειάζεται παρουσίαση συνολικού σχεδίου που θα άπτεται πρωτίστως, βεβαίως, ναι του Προστασίας του Πολίτη αλλά και όλων των συναρμόδιων Υπουργείων.

Αναφέρατε πιο πριν ότι δεν καταγγέλλονται πολλά από τα περιστατικά. Βεβαίως και δεν καταγγέλλονται. Μήπως αυτό όμως έχει να κάνει με το γεγονός ότι οι οικογένειες, τα παιδιά αισθάνονται ότι δεν μπορούν να βρουν το δίκιο τους, ότι δεν μπορεί να δοθεί λύση, άρα πρέπει να δούμε για ποιον λόγο δεν καταγγέλλονται πολλά από αυτά τα στοιχεία; Διότι δεν μπορώ να δεχτώ ότι είναι απλά και μόνο φημολογία. Νομίζω ότι πρέπει να το δούμε πολύ πιο βαθιά το συγκεκριμένο θέμα της μη καταγγελίας.

Βεβαίως χρειάζονται και περισσότεροι προληπτικοί έλεγχοι. Βλέπουμε και διαβάσαμε σε πρωτοσέλιδα εφημερίδων την προηγούμενη εβδομάδα, ότι οι γονείς αναλαμβάνουν περιπολίες σε πολλές γειτονιές της Αθήνας. Αυτό ακριβώς δεν δείχνει την έλλειψη του κράτους εκεί όπου θα έπρεπε να υπάρχει ακόμα μεγαλύτερη παρουσία του; Αυτό και μόνο δεν είναι ένα καμπανάκι που πρέπει να δούμε ότι πρέπει να υπάρχουν περισσότερες προληπτικές περιπολίες, περισσότερος προληπτικός έλεγχος από τη μεριά της Ελληνικής Αστυνομίας, αλλά όπως σας είπα και πιο πριν να υπάρχει μια συνολική δέσμη μέτρων προστασίας των ανηλίκων από τις παραβατικές συμπεριφορές στήριξης των οικογενειών τους και ενσωμάτωση των παραβατών; Θα μείνω και σε αυτό το τελευταίο και θα το τονίσω αυτό, κύριε Υπουργέ, προκειμένου να μπορέσουμε να τους κάνουμε όλους συμμάχους στην εθνική στρατηγική και προσπάθεια για την αντιμετώπιση της βίας.

Εμείς, λοιπόν, όπως σας είπα, θα επανέλθουμε με συγκεκριμένες προτάσεις, μετά από δέσμη πρωτοβουλιών που θα αναπτύξουμε το επόμενο διάστημα. Προσωπικά δεν θα περιοριστώ μόνο στη σημερινή ερώτηση προς εσάς αλλά θα εξαντλήσω κάθε περιθώριο δυνατότητάς μου, προκειμένου να κινητοποιήσω και να ευαισθητοποιήσω οποιονδήποτε αρμόδιο Υπουργό, θεσμό, αυτοδιοικητικό, οτιδήποτε μπορεί να συμβάλλει στην πρόληψη και την καταστολή αυτού του φαινομένου.

Άρα, με οργανωμένο πλαίσιο, με συστηματική συνεργασία όλων των συναρμόδιων Υπουργείων, με ενεργοποίηση της κοινωνίας των πολιτών και με ενίσχυση των κοινωνικών υποδομών ανά περιοχή, μπορεί να υπάρξει αποτέλεσμα. Κάντε το, λοιπόν, πράξη. Εμείς εδώ πέρα θα είμαστε να σας ελέγχουμε. Πρέπει όλοι να κατανοήσουμε το μέγεθος του προβλήματος και να μην κάνουμε το λάθος να πιστέψουμε εύκολα ότι υπάρχουν επικίνδυνα παιδιά. Όχι. Υπάρχουν παιδιά σε κίνδυνο. Αυτό είναι, νομίζω, το μεγάλο ζητούμενο και σε αυτό πρέπει να σκύψουμε και σε αυτό να δουλέψουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Θέλουμε και πρέπει να ζούμε σε μια κοινωνία όπου τα παιδιά μας δεν θα ωθούνται στον εγκλεισμό, ούτε οι γονείς θα αγωνιούν και θα τρέμουν όταν βγαίνουν τη βόλτα τους, όταν πάνε στο φροντιστήριό τους, όταν γυρίζουν με τις παρέες τους έξω. Δεν είμαστε εκεί, δεν πρέπει να ρέπουμε προς την υπερβολή. Έχουμε ανησυχητικά φαινόμενα, όπως υπάρχουν παντού στον κόσμο, και είμαστε εδώ να τα αντιμετωπίζουμε σε συνεργασία με όλους τους φορείς και τα υγιή κύτταρα της κοινωνίας.

Θέλουμε οι πλατείες και οι παιδικές χαρές να είναι χώροι που τα παιδιά θα διασκεδάζουν, να είναι χώροι συναναστροφής, να μην είναι γκέτο. Θέλουμε το ίντερνετ να είναι ένα εργαλείο στα χέρια των παιδιών και όχι ένα εργαλείο για να κλείνουν ραντεβού συγκρούσεων σαν και αυτές που πολλές φορές έχουμε αποτρέψει. Θέλουμε το μέλλον της χώρας να καθορίζεται από τις επόμενες γενιές και αυτές να μην είναι σε κίνδυνο και να μη δηλητηριάζονται τα μυαλά τους.

Κύριε Πρόεδρε, κυρία συνάδελφε, τα όσα έχουμε δει αυτό το διάστημα στο Υπουργείο Προστασίας του Πολίτη, σε σχέση με τη νεανική παραβατικότητα, σε πολλές περιπτώσεις είναι σοκαριστικά. Θα κάνω μια σύντομη περιγραφή γιατί το ζήτημα δεν είναι τόσο αστυνομικής διαχείρισης τουλάχιστον στο κομμάτι της πρόληψης και της αποτροπής, τουλάχιστον εκεί. Αναφέρω ενδεικτικά:

Συμμαθητές συμπλέκονται μέσα σε σχολικούς χώρους, μέσα σε προαύλια, και η εκπαιδευτική κοινότητα να αδυνατεί να διευθετήσει το ζήτημα, όχι κατασταλτικά, μέσα στην κοινωνία του σχολείου. Εξαναγκασμό σε σεξουαλικές πράξεις μικρών ανηλίκων παιδιών, συμμαθητών που όχι σπάνια βιντεοσκοπούνται και χρησιμοποιούνται, και κάποιοι να κομπάζουν ή να εκβιάζουν. Πριν από κάποιους μήνες πληροφορηθήκαμε για ένα περιστατικό που κάποιοι μαθητές μίσθωσαν, αγόρασαν δίκην μπράβων υπηρεσίες συνομηλίκων τους για να πάνε σε σχολείο μέσα να κυνηγήσουν άλλους μαθητές εκεί.

Περιγράφω μια σειρά από πράγματα για να σας δώσω να καταλάβετε ότι το ζήτημα δεν είναι η πρόληψη ή η Αστυνομία. Ποιος μπορεί να φανταστεί έναν αστυνομικό σε κάθε προαύλιο; Ποιος μπορεί να φανταστεί έναν αστυνομικό σε κάθε χώρο συναναστροφής παιδιών που κάνουν παρέα, που μοιράζονται τα ίδια θρανία, τα ίδια προαύλια, τα ίδια μέσα συγκοινωνίας, τις ίδιες γειτονιές για να κινηθούν, και κάνουν το ένα στο άλλο αυτού του είδους τα πράγματα;

Επειδή, λοιπόν, θέλουμε η κατάσταση αυτή να αλλάξει, είμαστε εδώ για να κάνουμε ό,τι απαιτείται και να μην κρύβουμε το πρόβλημα κάτω από το τραπέζι. Σκέφτηκα πολύ αν πρέπει να μιλήσω για αυτά τα πράγματα όπως είναι σήμερα, αλλά νομίζω ότι πρέπει να ξέρει ο κόσμος τι είναι αυτό που συμβαίνει, τι αντιμετωπίζουμε και πόσο πίσω έχουμε πάει.

Η μαγική λέξη φυσικά είναι η λέξη πρόληψη. Όταν η παραβατική συμπεριφορά εκδηλωθεί προφανώς και πρέπει να υπάρχει καταστολή, πρέπει να υπάρχει αντιμετώπιση. Μεγάλη κουβέντα πώς και τι πρέπει να γίνει εκεί. Και εκεί πρέπει να κάνουμε μια ολόκληρη συζήτηση. Δεν αφορά μόνο την Αστυνομία. Αφορά και τη δικαιοσύνη. Αλλά από την ώρα που μιλάμε για παιδιά, πρέπει να γνωρίζουμε και να συμφωνούμε ότι όταν φτάνουμε στην καταστολή και στην εξιχνίαση έχουμε ήδη αποτύχει, έχουμε αποτύχει ως κοινωνία που κληροδοτούμε στις επόμενες γενιές.

Απαιτείται, λοιπόν, μια ολιστική προσέγγιση και επιτρέψτε μου να πω -και χάρηκα που το άκουσα- ότι απαιτείται και μια διακομματική συνεργασία όλων μας, σε όλες τις διαστάσεις του προβλήματος αυτού, να παρέμβουμε ενεργά για να δημιουργήσουμε ένα προστατευμένο περιβάλλον για τα παιδιά μας, να αποδομήσουμε, δηλαδή, συνολικά την κουλτούρα βίας που δηλητηριάζει τα μυαλά τους, είτε αυτή έρχεται από τις συνέπειες του εγκλεισμού είτε από την ενδοοικογενειακή βία είτε από τις δύσκολες οικονομικές συνθήκες που μπορεί να αντιμετωπίζουν ορισμένοι είτε έρχεται από τον τρόπο της ψυχαγωγίας, από τα τραγούδια που ακούν, από τα παιχνίδια που παίζουν είτε έρχεται από ορισμένες ακραίες, εξτρεμιστικές πολιτικές ομάδες που δηλητηριάζουν τα μυαλά τους προκειμένου να τους σαγηνεύσουν. Από όπου και αν έρχεται, δημιουργούν αυτά τα αρνητικά αποτελέσματα που βλέπουμε και πρέπει συνολικά να τα αντιμετωπίζουμε.

Σε κυβερνητικό επίπεδο έχει ήδη συσταθεί μια άτυπη -θα πάρει πιο επίσημα χαρακτηριστικά- διυπουργική ομάδα εργασίας, με σκοπό τη δημιουργία ενός ολιστικού σχεδίου δράσης και αντιμετώπισης του φαινομένου της βίας και της παραβατικότητας των ανηλίκων και της προστασίας των παιδιών μας. Συμμετέχουν, εκτός από το Υπουργείο Προστασίας του Πολίτη, το Υπουργείο Οικογένειας, το Υπουργείο Δικαιοσύνης, το Υπουργείο Υγείας, το Υπουργείο Αθλητισμού, το Υπουργείο Παιδείας προφανώς, και μια σειρά από γενικές γραμματείες. Δουλεύουμε με ιδιαίτερα γρήγορους ρυθμούς και νομίζω ότι πολύ σύντομα θα είμαστε σε θέση να δώσουμε τα πρώτα δείγματα γραφής, και με δράσεις, με σχέδιο, με συνεργασία, με αλήθεια, με ειλικρίνεια και κυρίως με επικοινωνία με τα παιδιά αυτά να ανασχέσουμε, να σταματήσουμε, να περιορίσουμε το φαινόμενο και να σώσουμε χαρακτήρες, ζωές και ανθρώπους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε.

Εισερχόμαστε τώρα στην πέμπτη με αριθμό 293/26-10-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας Ελληνική Λύση κ. Κωνσταντίνου Χήτα, προς τον Υπουργό Προστασίας του Πολίτη, με θέμα: «Ανάγκη αποκλειστικής έκδοσης των φωτογραφιών προς εφαρμογή στις νέες ταυτότητες από τους επαγγελματίες φωτογράφους».

Την ερώτηση θα απαντήσει ο Υπουργός Προστασίας του Πολίτη κ. Ιωάννης Οικονόμου.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, καλησπέρα! Με τη σχετική κοινή υπουργική απόφαση του δικού σας Υπουργείου και του Υπουργείου Οικονομικών ορίζεται ως μη υποχρεωτική η εμπλοκή επαγγελματία φωτογράφου στην έκδοση των φωτογραφιών για τις νέες ταυτότητες. Το κομμάτι των νέων ταυτοτήτων γενικότερα είναι ένα πολύ σημαντικό θέμα, αλλά σήμερα θα πιάσουμε το κομμάτι αυτό και σε ό,τι αφορά τον τρόπο με τον οποίο το αντιμετωπίζει η Κυβέρνηση είναι σημαντικό αλλά και στην απευθείας ανάθεση που έχει γίνει ουσιαστικά για τις νέες ταυτότητες. Αυτό είναι ένα άλλο κομμάτι που θα το συζητήσουμε μια άλλη φορά.

Εδώ τι κάνετε σήμερα; Η ρύθμιση αυτή είναι βέβαιο -δεν το θεωρούμε μόνο εμείς- ότι θα προκαλέσει πάρα πολλά προβλήματα, κύριε Υπουργέ. Είναι ένα ντόμινο αρνητικών επιπτώσεων σε πολλούς τομείς και, κυρίως, στη δραματική συρρίκνωση του έργου για τους επαγγελματίες φωτογράφους. Έχουμε δίκτυο με τρεισήμισι χιλιάδες καταστήματα φωτογραφικών στην Ελλάδα, αυτών που διατηρούν δηλαδή φωτογραφεία, και τους υπαλλήλους τους με περαιτέρω συνέπεια την ανεργία. Άρα, έχουμε μείωση τζίρου. Αυτό είναι κακό για την Κυβέρνηση, για την πολιτεία και για το κράτος. Και έχουμε ως συνέπειες την απώλεια φορολογικών εσόδων επί του τζίρου, τον ΦΠΑ, και τα υπέρογκα κόστη αγοράς από την πλευρά του Υπουργείου που πρέπει να αγοράσει υλικοτεχνικό εξοπλισμό στα αστυνομικά τμήματα.

Αυτό σημαίνει, κύριε Υπουργέ, οικονομική επιβάρυνση, σημαίνει δαπάνες όχι μόνο για το δημόσιο αλλά και για όλους τους πολίτες. Και, βέβαια, ένα επίσης σημαντικό, το ότι στα καθήκοντα των αστυνομικών συμπεριλαμβάνεται και η λήψη φωτογραφιών. Τι άλλο θα κάνουν, δηλαδή, αυτοί οι άνθρωποι; Αυτό σημαίνει αυτομάτως ότι κάποιοι αστυνομικοί θα λείψουν από την ήδη ελλιπή αστυνόμευση για την ασφάλεια των πολιτών, θα τους κάνουμε και φωτογράφους.

Άρα, προτίθεστε με μία δεύτερη και τρίτη σκέψη, κύριε Υπουργέ, να αποσύρετε την απόφαση για την μη εμπλοκή επαγγελματία φωτογράφου στη λήψη φωτογραφιών για τις νέες ταυτότητες, έτσι ώστε να μην οδηγηθούν οι άνθρωποι αυτοί που στηρίζονται σε αυτό, στη συρρίκνωση και την οικονομική κατάρρευση οι πάνω από οκτώ χιλιάδες -είναι Έλληνες- άνθρωποι που ασχολούνται επαγγελματικά με τη φωτογραφία, έτσι ώστε να μην προκληθούν τεράστιες δαπάνες και από την αγορά και τη συντήρηση του σχετικού εξοπλισμού στα αστυνομικά τμήματα αλλά και από την απώλεια δημοσιονομικών εσόδων που θα προκαλέσει η εντός εισαγωγικών «αποβολή» των επαγγελματιών φωτογράφων από την όλη διαδικασία; Είναι σημαντικό.

Θα θέλαμε είτε στην πρωτολογία είτε στη δευτερολογία, επίσης, να μας ενημερώσετε ακριβώς για το ύψος της δαπάνης που συνεπάγεται η μεταφορά της αρμοδιότητας της λήψης φωτογραφίας από τους επαγγελματίες φωτογράφους σε αστυνομικούς με επιμέρους ανάλυση. Πραγματικά, αν είστε πρόχειρος σήμερα, θα το εκτιμούσαμε.

Επιπλέον, θα θέλαμε ενημέρωση για τον ακριβή αριθμό των στελεχών της Ελληνικής Αστυνομίας που θα αναλάβουν αυτές τις αρμοδιότητες να επανδρώσουν τα γραφεία έκδοσης των νέων ταυτοτήτων και που θα απουσιάζουν φυσικά καθημερινά από τις υπηρεσίες αστυνόμευσης και ασφάλειας των πολιτών.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ για την ερώτηση.

Στον τομέα των ταυτοτήτων, κατ’ αρχάς, τα έχουμε ξαναπεί, θέλω να το προσθέσω και σήμερα, η Ελλάδα κάνει το επόμενο βήμα που είναι ένα πολύ σημαντικό βήμα για την ασφάλεια των πολιτών της, προχωρώντας στην έκδοση του νέου δελτίου ταυτότητας, σύμφωνα με αυτά που πρέπει να ανταποκριθούμε σε επίπεδο Ευρώπης, αλλά και διεθνών οργανισμών.

Το νέο δελτίο ταυτότητας αποτελεί ένα εργαλείο που αξιοποιεί τις δυνατότητες της τεχνολογίας και υποστηρίζει τη συνύπαρξή μας στο πλαίσιο μιας ευνομούμενης πολιτείας και του κράτους δικαίου.

Θέλω να τονίσω πριν έρθω στα ζητήματα της ερώτησής σας, κύριε συνάδελφε, ότι η έκδοση του νέου αστυνομικού δελτίου ταυτότητας είναι μια υποχρέωση της χώρας, αλλά δεν την αντιλαμβανόμαστε μόνο ως υποχρέωση, την αντιλαμβανόμαστε και σαν μια μεταρρυθμιστική επιλογή. Μια επιλογή που θα παρέχει μεγαλύτερη ασφάλεια και που θα διευκολύνει την καθημερινότητα των Ελλήνων πολιτών και στην Ελλάδα και στο εξωτερικό. Άλλωστε, ασφάλεια και διευκόλυνση στο 2023 με όρους της δεκαετίας του ’60, βάσει των οποίων εκδίδαμε τα δελτία ταυτότητας μέχρι σήμερα, δεν μπορούσε να εννοηθεί.

Έρχομαι τώρα στο ζήτημα των φωτογράφων, της εύλογης ανησυχίας τους, το οποίο αρκετές φορές έχουμε κουβεντιάσει. Πρώτα απ’ όλα, θέλω να ξεκαθαρίσω δύο - τρία πράγματα. Ο εξοπλισμός για την έκδοση των ταυτοτήτων έχει αγοραστεί στο σύνολό του. Δεν πρόκειται για έναν εξοπλισμό, δηλαδή, που θα επιβαρύνει από δω και στο εξής. Συμπεριλαμβανόταν στις γενικότερες δαπάνες προμήθειας λογισμικού μηχανισμού όλης αυτής της ιστορίας για την έκδοση των ταυτοτήτων.

Τώρα, το 2018 υπήρχε μια κοινή υπουργική απόφαση περί έκδοσης νέας αστυνομικής ταυτότητας, όπου προβλεπόταν η υποβολή αυτοπροσώπως από τον ενδιαφερόμενο. Να πηγαίνει, δηλαδή, να βγάζει μια φωτογραφία και να πηγαίνει στην αστυνομική αρχή. Στις 27-9-2023, με τροποποίηση προβλέπεται ότι ο ενδιαφερόμενος μπορεί να κάνει δύο πράγματα: Είτε να πάει να βγάλει τη φωτογραφία που θα βάλει στην ταυτότητα στη συγκεκριμένη διαδικασία στα τμήματα ασφαλείας -που διαρκεί από δώδεκα μέχρι δεκαπέντε λεπτά, ενιαία είναι η διαδικασία, λήψη στοιχείων βιομετρικών φωτογραφίας κ.ο.κ.- είτε να πάει σε έναν φωτογράφο έξω, να την ανεβάσει ο φωτογράφος στην πλατφόρμα myPhoto του gov.gr και να την αντλήσει από εκεί ο αρμόδιος αστυνομικός. Γιατί αποκλείστηκαν μια σειρά από άλλες επιλογές, όπως για παράδειγμα να πηγαίνει σε ψηφιακή μορφή, σε στικάκι, σε οτιδήποτε; Για λόγους ασφαλείας. Για λόγους ασφαλείας σε ό,τι αφορά τη λειτουργία του συστήματος, για λόγους ασφαλείας και συμβατότητας με τις προδιαγραφές που είχαμε για να ανταποκρινόμαστε σε όλα αυτά που υπάρχουν και για λόγους προστασίας σε διάσταση και κυβερνοασφάλειας από διάφορες κυβερνοεπιθέσεις.

Συνεπώς δεν είναι αλήθεια ότι κόβουμε τη δυνατότητα από τους φωτογράφους τους διαπιστευμένους να γίνεται και εκεί η διαδικασία. Αφήνουμε αυτή την επιλογή ανοιχτή στον πολίτη είτε να πάει στο αστυνομικό τμήμα και κατά τη διάρκεια διαδικασίας έκδοσης ταυτότητας να φωτογραφηθεί εκεί -με την ίδια διαδικασία στον ίδιο χρόνο, δεν προκύπτει μεγαλύτερη επιβάρυνση- είτε να πάει στον φωτογράφο του και να ανεβεί η φωτογραφία στην εφαρμογή που σας είπα. Όπως δεν αποκλείονται φυσικά και οι φωτογράφοι από μια σειρά από άλλες διαδικασίες που αφορούν άλλα έγγραφα, διπλώματα, διαβατήρια κ.ο.κ., που κι αυτό είναι ένα σεβαστό κομμάτι του τζίρου τους.

Τώρα σε ό,τι αφορά στα στοιχεία που ζητήσατε για τους ανθρώπους που ασχολούνται στην Ελληνική Αστυνομία με τις ταυτότητες και την ανησυχία για το τι θα γίνει στο πεδίο σε ένα υπαρκτό πρόβλημα, θέλω να σας πω το εξής: Έχουμε αυτή την ώρα τριακόσια εξήντα επτά σημεία σε όλη την επικράτεια αρχών έκδοσης ταυτοτήτων, όπου υπάρχουν εγκατεστημένα τα μηχανήματα, ο εξοπλισμός που σας είπα προηγουμένως. Έχουν εκπαιδευτεί γι’ αυτή τη δραστηριότητα οκτακόσιοι εξήντα επτά για την ακρίβεια Έλληνες αστυνομικοί και περίπου οι τετρακόσιοι είκοσι από αυτούς απασχολούνται καθημερινά για την έκδοση των δελτίων ταυτότητας.

Παράλληλα λειτουργούν για διάφορους λόγους και διάφορα συμπληρωματικά τέτοια συνεργεία, είτε για να εξυπηρετούν τους ανθρώπους κατ’ οίκον κινητά κλιμάκια, είτε για άλλες δραστηριότητες. Οι υπόλοιποι είναι αστυνομικοί, οι οποίοι κάνουν κανονικά τη δουλειά τους στο πεδίο και ανάλογα με το αν υπάρχει μεγαλύτερη ζήτηση ή αν λείπει κάποιος από αυτούς, τους αναπληρώνουν. Συνεπώς δεν επιβαρύνεται παραπάνω ο μηχανισμός για τη λήψη της φωτογραφίας ή δεν επιβαρύνεται απ’ αυτή τη διαδικασία το αστυνομικό προσωπικό που βρίσκεται και δουλεύει στο πεδίο. Δεν παρακωλύεται επ’ ουδενί, δηλαδή, το αστυνομικό έργο.

Προτεραιότητά μας είναι η ασφάλεια των δημόσιων εγγράφων, θα παραμείνει προτεραιότητά μας η ασφάλεια των δημόσιων εγγράφων. Αντιλαμβανόμαστε μια αναστάτωση και μια αγωνία που έχει επέλθει στους επαγγελματίες φωτογράφους γι’ αυτή την εξέλιξη. Επαναλαμβάνω, όμως, ότι ούτε κόβεται η δυνατότητα να πηγαίνει ο πολίτης εκεί να φωτογραφίζεται και ούτε φυσικά τους στερεί τη δυνατότητα αυτή και από μια σειρά από άλλα έγγραφα που εκδίδει η Ελληνική Αστυνομία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, αντιλαμβάνεστε, λέτε, την αγωνία των ανθρώπων αυτών, αλλά δεν θέλουν αντίληψη αυτοί οι άνθρωποι, θέλουν μια λύση. Αντιλαμβάνεστε ότι ένας ο οποίος θέλει να πάει να βγάλει καινούργια ταυτότητα είναι πολύ πιο εύκολο να πάει κατευθείαν στο αστυνομικό τμήμα και να το κάνει. Δεν θα πάει και στον φωτογράφο να βγάλει φωτογραφία και στην Αστυνομία να υπογράψει ή οτιδήποτε άλλο. Θα το κάνει μία φορά αυτό το πράγμα. Επίσης, δεν αντιλαμβανόμαστε για ποιο λόγο μπήκε η ελληνική Κυβέρνηση και το συγκεκριμένο Υπουργείο σε μια διαδικασία να ξοδέψει. Δεν μου απαντήσατε πόσα χρήματα ξοδεύτηκαν για να πάρετε όλον αυτόν τον υλικοτεχνικό εξοπλισμό.

Αυτά που έχετε αγοράσει, κύριε Υπουργέ, θα τα καταθέσω και στα Πρακτικά μετά, διότι μιλάμε τώρα εδώ για φωτογραφία με πολύ πρόχειρα πράγματα. Αυτό εδώ είναι φωτογραφική μηχανή το πολύ των 500 ευρώ. Μιλάτε για ασφάλεια, τι ασφάλεια; Εδώ είναι πέντε εποχές πίσω, είναι ξεπερασμένη τεχνολογία κατά πέντε έτη. Δεν έχουν κανέναν επαγγελματικό φωτισμό, όπως τα έχετε στήσει και συγγνώμη για την έκφραση, αλλά είναι σαν μικρά τσαντιράκια με παραβάν μέσα στα αστυνομικά τμήματα. Δεν έχουν καμμία βιομετρική πρόβλεψη. Πώς θα βγει, λοιπόν, η καινούργια πολυδιαφημισμένη ασφαλή, όπως λέτε, νέα ταυτότητα; Με αυτά εδώ τα τσαντιράκια που έχετε στήσει στα αστυνομικά τμήματα;

Εγώ δεν καταλαβαίνω, επίσης, τη σπουδή του κράτους να καταργήσει, να εξουδετερώσει ουσιαστικά, έναν κλάδο και να μεταφέρει την αρμοδιότητα αυτή στην Αστυνομία. Δεν το καταλαβαίνω. Μιλάμε για αθέμιτο ανταγωνισμό. Ξεκάθαρα! Και προσέξτε, ο αθέμιτος ανταγωνισμός ξεκινάει από την ίδια την πολιτεία. Είναι απίστευτο αυτό το πράγμα.

Υπάρχει ήδη σημαντική μείωση στη δουλειά αυτών των ανθρώπων. Έβγαζαν περίπου δεκαπέντε με είκοσι φωτογραφίες την ημέρα, πλέον γνωρίζετε αυτά τα προβλήματα. Το να λέτε ότι «γνωρίζουμε την ανησυχία τους», ξέρετε δεν λέει κάτι. Πρέπει να κάνετε κάτι!

Επίσης, ποιο είναι το σκεπτικό που αγοράστηκαν όλα αυτά; Και αφού μιλάτε για την ασφάλεια, πρέπει να υπάρχει ψηφιακή αποτύπωση 100% και όχι τώρα στη γωνιά του αστυνομικού τμήματος βάλαμε ένα παραβάν, έναν αστυνομικό που τον εκπαιδεύσαμε. Τι εκπαιδεύσαμε; Είναι δυνατόν να φθάσει στο επίπεδο του επαγγελματία φωτογράφου ένας αστυνομικός; Τι να πρωτοκάνει αυτός ο αστυνομικός; Όλα ο αστυνομικός τα κάνει. Όλα πια! Οκτακόσια εβδομήντα άτομα δεν θα λείψουν, δέκα εκατομμύρια Έλληνες δεν θα πάνε να βγάλουν ταυτότητα; Κάποιοι θα πάνε να βγάλουν ή όσοι θέλουν, εν πάση περιπτώσει, δεν ξέρω τι θα γίνει με αυτή την ιστορία. Κάποια στιγμή, όμως, θα υπάρξει φόρτος εργασίας. Τι να πούμε; «Βγάζουν φωτογραφίες οι αστυνομικοί, δεν μπορώ να τους βγάλω έξω να προφυλάξουν τον πολίτη;». Αφήστε τις οικονομικές απώλειες, τα περί τζίρου που σας είπα, έσοδα, ΦΠΑ, φόρο κ.λπ.. Και την ίδια στιγμή επιβάλλεται και ένα τέλος 10 ευρώ στον πολίτη για την έκδοση ταυτότητας, για μια διαδικασία η οποία είναι υποχρεωτική. Δηλαδή, και με υποχρεώνεις να το κάνω και με χρεώνεις και 10 ευρώ. Για ποιον λόγο να το κάνω; Για να βγει το έξοδο ή το deal που έγινε για να αγοραστεί ο εξοπλισμός;

Για το θέμα των ταυτοτήτων τώρα ένα γενικό σχόλιο. Για εμάς είναι και πολιτικό είναι και οικονομικό -γιατί μιλάμε για πολλά εκατομμύρια ευρώ με απευθείας ανάθεση που έγινε- είναι και βιωματικό ή θρησκευτικό, αν θέλετε, για κάποιους άλλους. Θα τα πούμε σε μια άλλη ερώτηση αυτά και όχι σήμερα. Σήμερα έχει να κάνει πραγματικά σε σχέση με αυτούς τους συμπολίτες μας οι οποίοι ουσιαστικά χάνουν τη δουλειά τους.

Ειλικρινά, κύριε Υπουργέ, μιας κι είστε ο πολιτικός προϊστάμενος, περισσεύουν αστυνομικοί για κάτι τέτοιο; Ήδη –το ξέρετε πολύ καλά- λείπουν αστυνομικοί από τους δρόμους, από το πεδίο δράσης της καθημερινότητας. Επίσης –και κλείνω- η Κυβέρνησή σας ήταν αυτή που διαφήμισε και νομοθέτησε αν θυμάστε –που θυμάστε- την εφαρμογή myPhoto και οι επαγγελματίες φωτογράφοι στήριξαν τη συγκεκριμένη απόφαση και νομοθεσία, την εφαρμογή αυτή, επένδυσαν σε αυτή, για να μπορεί να εξυπηρετηθεί ο πολίτης, με διάφορες δικλίδες ασφαλείας. Αυτά λέγατε, θυμάστε.

Υπάρχει ένα δίκτυο έτοιμο, τρεισήμισι χιλιάδων φωτογραφιών ανά την Ελλάδα. Πρέπει να το ξανασκεφτείτε. Είναι πραγματικά πρόβλημα. Και έρχεστε τώρα και βάζετε αστυνομικούς να βγάζουν φωτογραφίες στα αστυνομικά τμήματα. Νομίζουμε ότι είναι κατάντια. Και προσέξτε, να λειτουργούν σαν υποτυπώδη στούντιο φωτογράφησης, χωρίς να υπάρχει η κατάλληλη ούτε τεχνογνωσία -κανένας αστυνομικός δεν πρόκειται να μάθει μέσα σε δύο - τρία μαθήματα ή ένα σεμινάριο που θα παρακολουθήσει- και είναι και αμφίβολο αν θα υπάρχει κι ο κατάλληλος εξοπλισμός. Αυτά στη διάθεσή σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ναι, κύριε Πρόεδρε.

Για τα γενικότερα ζητήματα των ταυτοτήτων είπα κάποια πράγματα στην πρωτολογία μου, είπατε κι εσείς. Καταλαβαίνω ότι θα έχουμε συνέχεια σε αυτή την πολύ ενδιαφέρουσα συζήτηση. Για μας είπα ότι είναι μια μεταρρυθμιστική επιλογή, που ανταποκρίνεται στις υποχρεώσεις της χώρας, και προφανώς όλη προετοιμασία και ό,τι απαιτούνταν να γίνει για να φτάσουμε μέχρι εδώ έχει γίνει, με τη διαφάνεια και με τη νομιμότητα που απαιτείται και που ελέγχεται, και ελέγχτηκε άλλωστε πολλές φορές από φορείς και από δομές ελληνικής πολιτείας.

Έρχομαι τώρα στο συγκεκριμένο θέμα. Κύριε συνάδελφε, για να είμαστε ειλικρινείς, εδώ ένα ζήτημα υπάρχει. Θα σας πω τι ζήτημα υπάρχει και τι δεν υπάρχει. Υπάρχει το ζήτημα ότι όντως ένας κλάδος, σε σχέση με τον τρόπο που εκδίδονταν οι ταυτότητες μέχρι τώρα, αλλά άλλης τεχνολογίας, άλλων προδιαγραφών, άλλης διαδικασίας, στερείται το δικό του προνόμιο. Διότι μόνο εκεί ήταν. Αυτό το θέμα είναι υπαρκτό και υπάρχει. Είναι ένα θέμα που μας απασχόλησε. Σας είπα πώς τοποθετηθήκαμε, πώς πάρθηκαν οι αποφάσεις.

Σε αυτή τη φάση δεν εξετάζουμε κάτι διαφορετικό. Εδώ είμαστε, όμως, δεδομένου ότι αυτή η διαδικασία θα κρατήσει δύο και τρία χρόνια, να δούμε πώς διαμορφώνονται τα πράγματα στο μέλλον για να δούμε κάτι διαφορετικό. Αλλά αυτό είναι το μόνο θέμα που υπάρχει, το γεγονός δηλαδή ότι από εκεί που είχαν το αποκλειστικό προνόμιο, τώρα έχουν και το παράλληλο προνόμιο, μπορεί ο άλλος να πηγαίνει στα αστυνομικά τμήματα.

Άλλο θέμα δεν υπάρχει. Γιατί δεν υπάρχει; Πρώτον, διότι ο αστυνομικός που είναι εκεί δεν είναι ένας αστυνομικός ειδικός φωτογράφος, ο οποίος επιβαρύνεται με μια παραπάνω υπηρεσία από αυτή που θα έκανε έτσι κι αλλιώς, προκειμένου να ακολουθήσει τη διαδικασία για να βγει η ταυτότητα. Είναι ένας σεταρισμένος μηχανισμός με μηχανήματα σύγχρονης τεχνολογίας. Εάν η φωτογραφία δεν πληροί τις προϋποθέσεις που πρέπει να πληροί, δεν γίνεται να ενταχθεί συνολικότερα στο σύστημα. Αυτό απαντά και στις ανησυχίες τις εύλογες που υπάρχουν για το αν θα γίνεται με τις προδιαγραφές που θα υπάρχει. Ένα το κρατούμενο.

Δεύτερον, σας απάντησα ποιος είναι ο αριθμός των ανθρώπων που ασχολείται με τη συγκεκριμένη διαδικασία, προκειμένου να βγει σε πέρας αυτή η μεγάλη μεταρρύθμιση. Δεν είναι άνθρωποι οι οποίοι θα λείψουν από το πεδίο χωρίς να έχουν κάποια δουλειά να κάνουν. Είναι ζυγισμένοι, αριθμημένοι, υπολογισμένοι μέσα στο γενικότερο πρόβλημα και έλλειψη προσωπικού που κάνουμε, για να έρθει σε πέρας μια πάρα πολύ σημαντική διαδικασία σε ό,τι αφορά την Ελληνική Αστυνομία. Έτσι έχουν τα πράγματα. Αυτά είναι τα ζητήματα.

Είμαστε εδώ παρακολουθώντας την εξέλιξη της πορείας των ταυτοτήτων, που εξελίσσεται πολύ ομαλά, με τα ραντεβού να έχουν ανοίξει, να έχουν σχεδόν κλειστεί μέχρι και το τέλος του πρώτου μήνα του 2024, να είμαστε σε έναν πολύ ικανοποιητικό αριθμό και ροή τώρα, να έχουμε αποφύγει την ταλαιπωρία των πολιτών και να εξελίσσεται αυτή η διαδικασία αλλαγής με βάση τα σύγχρονα τεχνολογικά χαρακτηριστικά ασφάλειας που πρέπει να έχουμε, όπως επιβάλλεται και από τη συμμετοχή μας στην Ευρωπαϊκή Ένωση, αλλά όπως μας ζητούν και διάφοροι διεθνείς οργανισμοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κύριε Υπουργέ.

Προχωρούμε στην έκτη με αριθμό 279/23-10-2023 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Σπαρτιάτες» κ. Αθανασίου Χαλκιά, προς τον Υπουργό Προστασίας του Πολίτη, με θέμα: «Ένοπλη επίθεση στον Ιερό Ναό Αγίου Παντελεήμονα».

Θα απαντήσει ο Υπουργός Προστασίας του Πολίτη κ. Οικονόμου.

Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Καλησπέρα, κύριε Υπουργέ. Την Πέμπτη 19 Οκτωβρίου 2023 σημειώθηκε σύλληψη ατόμου με καταγωγή από τη Συρία, ο οποίος είχε εισέλθει παρανόμως στη χώρα μέσω των χερσαίων συνόρων στην περιοχή του Έβρου, εντός του Ιερού Ναού Αγίου Παντελεήμονα στο κέντρο της Αθήνας. Ο εικοσιτετράχρονος άντρας με καταγωγή από τη Συρία εισήλθε στον ιερό ναό και έφερε στην κατοχή του μαχαίρι, ενώ φώναζε την περίφημη στους ακραίους ισλαμιστές φράση «Ο θεός είναι μεγάλος» στα αραβικά. Παρ’ όλο που δεν κατέστη ξεκάθαρο, εάν είχε την πρόθεση να χρησιμοποιήσει το μαχαίρι, έχουμε κάθε λόγο να πιστεύουμε ότι θα το έπραττε, καθώς ο συγκεκριμένος άντρας έχει απασχολήσει πολλάκις τις αρχές στο παρελθόν, σύμφωνα με δημοσιεύματα.

Το περιστατικό αυτό έρχεται να προστεθεί σε μια σειρά από ακραίες επιθέσεις που έχουν σημειωθεί τόσο εντός του Ιερού Ναού Αγίου Παντελεήμονα όσο και στην γύρω από αυτόν περιοχή. Μαρτυρίες των κατοίκων αναδεικνύουν τα προβλήματα που αντιμετωπίζουν σε καθημερινή βάση, ενώ οι επιθέσεις τείνουν να συμβαίνουν ειδικά κατά τη λειτουργία του ιερού ναού. Χαρακτηριστικό αποτελεί το γεγονός της επίθεσης με γκαζάκια κατά τη διάρκεια της Αναστάσιμης ακολουθίας το περασμένο μόλις Πάσχα.

Παρ’ ότι τα προβλήματα αυτά είναι γνωστά στις τοπικές αρχές, το Τμήμα Ασφαλείας Αγίου Παντελεήμονα παραμένει υποστελεχωμένο, ενώ το ειδικό βαν της Αστυνομίας για την προστασία του ιερού ναού, το οποίο έδρευε στην περιοχή τα προηγούμενα χρόνια, έχει σταματήσει τη δράση του, αφαιρώντας το δικαίωμα στην ασφάλεια από τους κατοίκους της περιοχής. Παρ’ ότι έχουν γίνει κατ’ επανάληψη αιτήματα για την αύξηση της προστασίας και την παροχή επιπλέον αστυνομικών στο εν λόγω τμήμα ασφαλείας, δεν έχει ληφθεί έως και σήμερα κανένα μέτρο.

Ερωτάται ο αρμόδιος Υπουργός: Προτίθεστε να πάρετε άμεσα μέτρα για την προστασία των κατοίκων στην περιοχή του Αγίου Παντελεήμονα και την απρόσκοπτη τέλεση των θρησκευτικών τους -και όχι μόνο- καθηκόντων και αν ναι ποια θα είναι αυτά;

Δεύτερον, με ποιον τρόπο εξετάζετε τα αιτήματα των αιτούντων άσυλο και πώς διασφαλίζετε ότι δεν εισέρχονται στη χώρα άτομα που ανήκουν σε ακραίους ισλαμιστές;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η Ελλάδα έχει καταφέρει να είναι ένα σύγχρονο κράτος δικαίου, δημοκρατικό, φιλελεύθερο, με ομοιογενή χαρακτηριστικά, που παράλληλα σέβεται και προάγει όλα τα ανθρώπινα δικαιώματα. Σεβόμαστε την διαφορετικότητα. Ταυτόχρονα όμως -θέλω να το ξεκαθαρίσω- σεβόμαστε και προάγουμε τον άδολο πατριωτισμό, τις παραδοσιακές αξίες, τη θρησκεία μας, ως θεμελιακές αξίες, θεμελιακές συνιστώσες του Ελληνισμού διαχρονικά.

Η απόπειρα εργαλειοποίησης περιστατικών και γεγονότων, με σκοπό την προβολή ακραίας ανησυχίας, θέσεων, την ανάπτυξη επίπλαστων φόβων, ακόμα-ακόμα και τη διαιώνιση κάποιων ρατσιστικών θέσεων, με απώτερο σκοπό να δημιουργούμε ανησυχίες ή να ψαρεύουμε σε θολά νερά, είναι κάτι που πρέπει να μας βρίσκει όλους συνολικά απέναντι.

Εμείς επιλέγουμε κάθε γεγονός να το αντιμετωπίζουμε στις πραγματικές του διαστάσεις, στα μεγέθη που έχει και να μην επιτρέπουμε να διαταράσσεται ούτε η συνεκτικότητα της κοινωνίας και των πολιτών ούτε και η κοινωνικοοικονομική ζωή του τόπου, είτε αυτό αφορά την πρωτεύουσα είτε την υπόλοιπη Ελλάδα, με υπερβολές και με προεκτάσεις που δεν ανταποκρίνονται στην πραγματικότητα.

Σε ό,τι αφορά το περιστατικό για το οποίο με ρωτάτε: Με συντονισμένες και άμεσες ενέργειες των αστυνομικών της Γενικής Αστυνομικής Διεύθυνσης Αττικής απετράπη εκείνη τη μέρα -ήταν Πέμπτη 19 Οκτωβρίου 2023 νομίζω- ένα επεισόδιο στον Ιερό Ναό του Αγίου Παντελεήμονα, στο κέντρο της Αθήνας, με δράστη υπήκοο τρίτης χώρας.

Η Αστυνομία έδρασε άμεσα. Ακολουθήθηκε κατά γράμμα η διαδικασία που προβλέπεται σε αυτές τις περιπτώσεις, με τη συνδρομή όλων των αρμόδιων υπηρεσιών, και σχηματίστηκε η δικογραφία και η παραπομπή ενώπιον της δικαιοσύνης του συγκεκριμένου ατόμου. Έγιναν ταυτόχρονα και όλα τα υπόλοιπα που πρέπει να γίνουν σε χρόνο ρεκόρ, έρευνες στα σπίτια που διέμενε, προληπτικές ενέργειες ελέγχου σε ανθρώπους με τους οποίους είχε συναναστροφή και ούτω καθεξής.

Αναφορικά με το ειδικό όχημα βαν της Ελληνικής Αστυνομίας που ρωτάτε, που διατίθεται για την προστασία του Ιερού Ναού του Αγίου Παντελεήμονα, προσωρινώς έχει αντικατασταθεί από εποχούμενη περιπολία της Διεύθυνσης Αστυνομίας Αθηνών.

Παράλληλα, κιόλας από την 7η Σεπτεμβρίου του 2023, με σχετική διαταγή της Γενικής Αστυνομικής Διεύθυνσης Αθηνών, επικαιροποιήθηκε και εντατικοποιήθηκε ο επιχειρησιακός σχεδιασμός αστυνόμευσης ευρύτερα στην περιοχή του Αγίου Παντελεήμονα και στην Αχαρνών, που περιλαμβάνει σε καθημερινή βάση αυξημένες δυνάμεις της Διεύθυνσης Αστυνόμευσης Αθηνών.

Τέλος, σε ό,τι αφορά αυτό που με ρωτάτε στην ερώτηση που καταθέσατε, βρισκόμαστε σε άμεση συνεργασία με το Υπουργείο Μεταναστευτικής Πολιτικής και Ασύλου, που έχει την ευθύνη απονομής ασύλου, και συνδράμουμε όποτε προβλέπεται και όποτε χρειάζεται.

Θέλω να ξεκαθαρίσω, με αφορμή την ερώτηση του κυρίου συναδέλφου, κύριε Πρόεδρε, ότι είναι απολύτως φυσιολογικό να είμαστε όλοι ανήσυχοι με αυτά που γίνονται μετά την τρομοκρατική επίθεση της Χαμάς και τον πόλεμο που διεξάγεται στη Γάζα. Σε ό,τι αφορά τη χώρα μας, έχουμε εντατικοποιήσει από την πρώτη στιγμή τα μέτρα φύλαξης σε πιθανούς, σε προφανείς στόχους, ελληνικούς και ξένους, είτε αυτό αφορά ισραηλινούς στόχους, είτε αφορά παλαιστινιακούς στόχους, είτε αφορά μέρη στα οποία κινείται πάρα πολύς κόσμος. Έχουμε αυξήσει την εμφανή αστυνόμευση, πέραν της φύλαξης, γύρω από όλα αυτά και προφανώς έχουμε τα ραντάρ και τις κεραίες μας ανοιχτές, τα πληροφοριακά μας δίκτυα ενεργοποιημένα, για να συλλέγουμε κάθε κρίσιμη πληροφορία, κάθε ερέθισμα, που θα μας οδηγήσει προληπτικά στο να αποτρέψουμε πράγματα που κανείς δεν θέλει να ζήσουμε στη χώρα μας.

Προφανώς η κατάσταση είναι δύσκολη, όχι μόνο για την Αθήνα, όχι μόνο για την Ελλάδα, αλλά για ολόκληρη την Ευρώπη. Είμαστε υποχρεωμένοι από την εξέλιξη των πραγμάτων να είμαστε σε εγρήγορση, να έχουμε εντατικοποιημένες και επικαιροποιημένες τις επιχειρησιακές μας δράσεις, αλλά αυτό απέχει αρκετά από το να πούμε ότι βρισκόμαστε σε κατάσταση πανικού. Έχουμε τον νου μας. Λαμβάνουμε τα μέτρα μας με ψυχραιμία, με αποφασιστικότητα και με επαγγελματισμό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΑΘΑΝΑΣΙΟΣ ΧΑΛΚΙΑΣ:** Κύριε Υπουργέ, πραγματικά με στενοχωρεί και με θλίβει αν πιστεύετε ότι οι Σπαρτιάτες πάμε να κάνουμε εδώ μια μικροπολιτική βασισμένη σε αερολογίες και τα σχετικά. Οι Σπαρτιάτες προσπαθούμε να αναδείξουμε προβλήματα που αφορούν τον ελληνικό λαό και να έχουμε μια εποικοδομητική αντιπολίτευση για να υπάρξουν πραγματικές λύσεις.

Από την επίσκεψή μου στο ναό, αυτό που εξέλαβα από τους κατοίκους και τους ιερείς είναι ότι έχουν τρομοκρατηθεί και δεν είναι μεμονωμένο περιστατικό. Θα καταθέσω μετά στα Πρακτικά διάφορα δημοσιεύματα με διάφορες περιπτώσεις εκτός από τη συγκεκριμένη. Έχουμε κάποιους ιμάμηδες σε ένα μεγάλο νησί της χώρας μας να εξυμνούν και να καλούν σε τζιχάντ. Έχουμε δημοσιεύματα την ημέρα της αποτρόπαιης επίθεσης που δέχτηκαν Ισραηλινοί πολίτες από την τρομοκρατική οργάνωση της Χαμάς που έσφαζαν αδιακρίτως γυναικόπαιδα, να πανηγυρίζουν σε hot spot της χώρας μας. Έχουμε δει φαινόμενα ακραίων ισλαμιστών.

Οι Σπαρτιάτες δεν έχουμε κανένα πρόβλημα με τους μουσουλμάνους. Σεβόμαστε πλήρως το ελληνικό Σύνταγμα περί ανεξιθρησκείας. Ο καθένας είναι ελεύθερος να πιστεύει ό,τι θέλει, αλλά σε καμμία των περιπτώσεων δεν μπορούμε να αποδεχθούμε ακραίους ισλαμιστές φονταμενταλιστές.

Επειδή έχουμε πάρα πολλά φαινόμενα και στην Ευρώπη με επιθέσεις από τέτοιους κύκλους, γι’ αυτό και γίνεται αυτή η κουβέντα, για να δούμε τι μέτρα ακριβώς έχετε λάβει, αν οι μυστικές μας υπηρεσίες κατευθύνονται, αν τους παρακολουθούν, τέλος πάντων.

Τίθεται ένα σοβαρό ερώτημα. Δεν είναι αποκλειστικά αρμοδιότητά σας, αλλά νομίζω ότι έχετε μια αγαστή συνεργασία με το Υπουργείο Μετανάστευσης. Όλα αυτά τα άτομα που αιτούνται ασύλου και θέλουν να έχουν τα προτερήματα μιας δημοκρατικής χώρας και την προστασία της, δεν είναι δυνατό να λειτουργούν έτσι και να ασπάζονται τέτοιες απόψεις, ούτε να κάνουν κλοπές και ληστείες ενδεχομένως. Άρα για όλα αυτά τα άτομα, όταν προβαίνουν σε τέτοιες ενέργειες, μήπως θα έπρεπε να κοιτάμε το αίτημα ασύλου να καταργείται, να μην εξετάζεται και να γίνεται άμεση απέλαση; Ο συγκεκριμένος εκείνη την ημέρα είχε διοικητική απέλαση, η οποία δεν έχει πραγματοποιηθεί.

Σας ευχαριστώ.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Η στάση της ελληνικής πολιτείας απέναντι σε ακραίες συμπεριφορές, σε δυνητικά εξτρεμιστικές στάσεις, η στάση της ελληνικής πολιτείας και της ελληνικής Κυβέρνησης, αυτής της Κυβέρνησης, απέναντι σε όσους θέλουν παράνομα να έρχονται στη χώρα και να καλλιεργούν τέτοιου είδους νοσηρά σενάρια που έχουν στο μυαλό τους, δεν είναι κάτι που μας απασχολεί τώρα ούτε είναι κάτι για το οποίο προφανώς και η ελληνική Κυβέρνηση τώρα είναι που θα δώσει δείγματα γραφής. Είναι ένα περιβάλλον στο οποίο έχουμε δώσει δείγματα γραφής από το 2020, από τότε που είχαμε την υβριδική επίθεση στον Έβρο, είναι η αλλαγή κουλτούρας σε ό,τι αφορά την αντιμετώπιση όσων θεωρούν ότι η χώρα μπορεί να είναι ξέφραγο αμπέλι σε ό,τι αφορά το μεταναστευτικό και το προσφυγικό, είναι οι δράσεις της Ελληνικής Αστυνομίας στον Έβρο, του Ελληνικού Λιμενικού στα νησιά μας, είναι η προσέγγιση συνολικά της ελληνικής πολιτείας απέναντι σε αυτό με το γεγονός ότι η χώρα έχει σύνορα και ασκεί μια αυστηρή και δίκαιη μεταναστευτική πολιτική, σεβόμενη τα ανθρώπινα δικαιώματα.

Αυτό είναι που εμείς θεωρούμε ότι θωρακίζει τη χώρα, αυτό είναι που πρέπει να κάνει μια ισχυρή χώρα όπως είναι και αισθάνεται ισχυρή η Ελλάδα στο πλαίσιο της Ευρωπαϊκής Ένωσης, στο πλαίσιο του κράτους δικαίου, στο πλαίσιο της αυτονόητης υποχρέωσής μας να προστατέψουμε την κοινωνία μας, τη χώρα μας, τα σύνορά μας και τα σύνορα της Ευρώπης.

Προφανώς με αυτά που εξελίσσονται πολύ κοντά, στη γειτονιά μας, ένα περιφερειακό υποσύστημα, οφείλουμε να είμαστε δύο και τρεις φορές πιο ενεργοποιημένοι, σε μεγαλύτερη εγρήγορση, όχι, όμως, σε πανικό. Οφείλουμε να αξιοποιούμε τα δίκτυα πληροφοριών, οφείλουμε να συμπεριφερόμαστε με σύνεση, οφείλουμε να καταγράφουμε τα γεγονότα, οφείλουμε να φροντίζουμε με τις δυνάμεις μας μέσα στις δομές να μην παρατηρούνται έκτροπα. Νομίζω ότι η Ελληνική Αστυνομία, σε συνδυασμό και με άλλες υπηρεσίες, έχει φροντίσει να εξασφαλίσει μια σχετική ησυχία μέσα στις δομές, χωρίς να παρατηρούνται πράγματα που όλοι μπορεί να φοβόμαστε ότι θα ήταν χειρότερα.

Βλέπουμε ένα κύμα αντιδράσεων που πυροδοτείται από αυτά που γίνονται στη Γάζα όχι μόνο στη χώρα, αλλά και αλλού. Με σύνεση, με ψυχραιμία, με αποφασιστικότητα είμαστε εδώ για να κάνουμε μετρημένα βήματα γιατί, κύριε συνάδελφε -και έχει σημασία να το ξεκαθαρίσουμε αυτό- η Αστυνομία, η ΕΛ.ΑΣ., όπως και οι υπόλοιπες υπηρεσίες του κράτους, δεν είναι ούτε μπορεί να λειτουργήσουν σαν μια ομάδα ή σαν μια παρέα που ο καθένας μπορεί να κάνει ό,τι θέλει. Στη δημοκρατία δεν έχει σημασία μόνο ο σκοπός και το αποτέλεσμα. Έχει και το μέσο, έχει και το πώς.

Στο πλαίσιο αυτό η δράση μας καθορίζεται από το Σύνταγμα και από τους νόμους. Όποιος δεν σέβεται το Σύνταγμα και τους νόμους, όποιος δεν σέβεται τις διαδικασίες βάσει των οποίων τού συμπεριφέρεται η χώρα, είτε είναι Έλληνας πολίτης είτε έχει βρεθεί στη χώρα με τον οποιοδήποτε τρόπο έχει βρεθεί, μην έχετε καμμία αμφιβολία ότι θα υφίσταται χωρίς εκπτώσεις, χωρίς αστερίσκους τις συνέπειες αυτής της παράνομης, παραβατικής, άδικης συμπεριφοράς του. Αυτό κάναμε και αυτό θα εξακολουθούμε να κάνουμε.

Δυο λόγια και για κάτι που είναι πολύ σχετικό με την επίκαιρη ερώτησή σας. Σε ό,τι αφορά την αστυνόμευση στην Αθήνα, έχουμε πλήρη επίγνωση ότι και στην Αθήνα και αλλού υπάρχουν περιθώρια να είμαστε πολύ πιο αποτελεσματικοί. Αυτό επεξεργαζόμαστε με ένα σχέδιο αναδιάταξης των δυνάμεων και των υπηρεσιών, με περισσότερη εμφανή αστυνόμευση, με περισσότερες περιπολίες, ώστε να νιώσει ο κόσμος πολύ περισσότερη Αστυνομία κοντά του, για ασφάλεια στις γειτονιές της Αθήνας, στις γειτονιές των δήμων της Αθήνας. Το πετύχαμε σε ένα βαθμό με την Τροχαία. Νομίζω ότι τα αποτελέσματα είναι αρκετά εμφανή στους καλόπιστους, αυτούς που κυκλοφορούν στους δρόμους σε σχέση με το παρελθόν. Θα το πετύχουμε και σε ό,τι αφορά την εμφανή αστυνόμευση με μια σειρά σχεδίων και αλλαγών μαζί με την προσθήκη και την υποστήριξη της τεχνολογίας στο όχι πολύ μακρινό χρονικό διάστημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Θα συζητηθεί η δεύτερη με αριθμό 287/26-10-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανάσιου (Νάσου) Ηλιόπουλου προς τον Υπουργό Προστασίας του Πολίτη, με θέμα: «Σε ποιες ενέργειες έχει προχωρήσει η Κυβέρνηση σχετικά με τη διαλεύκανση της υπόθεσης Μανιουδάκη;».

Στην επίκαιρη ερώτηση του κυρίου συναδέλφου θα απαντήσει ο Υπουργός Προστασίας του Πολίτη κ. Ιωάννης Οικονόμου.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ήταν Παρασκευή 1 Σεπτεμβρίου όταν ο Κώστας Μανιουδάκης ξεψύχησε δεμένος με χειροπέδες στα χέρια αστυνομικών των ΤΑΕ Σούδας. Η επίσημη ανακοίνωση μιλούσε για καρδιακή ανακοπή κατά τη διάρκεια τυπικού αστυνομικού ελέγχου.

Ποια είναι, όμως, η αλήθεια; Η οικογένεια καταγγέλλει ότι όταν είδαν τη σορό του αδικοχαμένου στο Κέντρο Υγείας Βάμου, το πίσω μέρος του κεφαλιού είχε αφήσει στο κρεβάτι μεγάλες ποσότητες αίματος. Στο σημείο του ελέγχου βρέθηκαν κηλίδες αίματος και σπασμένα τα γυαλιά του αδικοχαμένου. Μάλιστα, τα γυαλιά βρέθηκαν σε μεγάλη απόσταση από μια μεγάλη κηλίδα αίματος που υπήρχε στο συγκεκριμένο σημείο.

Ξέρετε, το σημείο που έγινε ο έλεγχος είναι δίπλα στο χωριό, είναι ένα σημείο στο οποίο υπάρχουν σπίτια, υπάρχουν επιχειρήσεις, πλέον ο κόσμος μιλάει και στο χωριό οι κάτοικοι λένε ότι τον άνθρωπο τον σκότωσε στο ξύλο η Αστυνομία. Υπάρχουν μαρτυρίες οι οποίες αναφέρουν ότι τον πέταξαν κάτω και τον έδειραν, ότι ένας αστυνομικός με το γόνατό του τον πίεζε δυνατά στο στήθος. Έχουμε, δηλαδή, μία περίπτωση στην οποία έχουμε έναν άνθρωπο με τραύμα στο πίσω μέρος του κεφαλιού το οποίο αιμορραγεί ανεξέλεγκτα, με εκδορές σε όλο το κεφάλι και πολλά σημάδια στο πρόσωπο. Κατανοείτε κι εσείς ότι αυτά δεν συνάδουν με την εικόνα θανάτου από καρδιακή ανακοπή.

Σε σχέση με την έρευνα, η οικογένεια ακόμα δεν έχει πάρει τα αντίγραφα της δικογραφίας. Η οικογένεια έχει ζητήσει τα στοιχεία των αστυνομικών που μετείχαν στο συγκεκριμένο έλεγχο και επίσης ακόμα δεν τα έχει πάρει. Με την άρνηση παροχής των συγκεκριμένων στοιχείων δεν είναι δυνατό να ασκηθούν οι απαραίτητες νομικές ενέργειες και μιλάμε εκ μέρους μιας οικογένειας που αυτήν τη στιγμή, πέρα από το ότι έχασε τον άνθρωπό της, έχει και ανήλικα παιδιά.

Μάλιστα, η ανακοίνωση που έβγαλε η Ένωση Αστυνομικών Υπαλλήλων Χανίων προχώρησε σε ένα ακόμα περιστατικό αυθαιρεσίας, γιατί προσπάθησε να προδικάσει το αποτέλεσμα της έρευνας και να εκφοβίσει πολίτες που ήθελαν να μιλήσουν.

Όλα τα παραπάνω -και θα αναφερθώ μόνο σε ένα στοιχείο από την τελευταία έκθεση του Συνηγόρου του Πολίτη σχετικά με τον εθνικό μηχανισμό διεύρυνσης περιστατικών αυθαιρεσίας- μπλέκουν, αν θέλετε, σε μια μεγαλύτερη εικόνα. Στη συγκεκριμένη έκθεση ο Συνήγορος του Πολίτη μιλάει για αδράνειες συνολικά ως προς την έγκαιρη συλλογή κρίσιμου αποδεικτικού υλικού και αυτό είναι μόνο ένα από τα στοιχεία της συγκεκριμένης έκθεσης.

Με βάση αυτά θέλω να σας ρωτήσω σε ποιες ενέργειες θα προχωρήσετε για τη γρήγορη και απρόσκοπτη ολοκλήρωση της έρευνας, σε ποιο στάδιο βρίσκεται ο πειθαρχικός έλεγχος των εμπλεκόμενων αστυνομικών και αν σήμερα, αυτή τη στιγμή που μιλάμε οι συγκεκριμένοι συνεχίζουν να εκτελούν κανονικά τα καθήκοντά τους και να βρίσκονται στον δρόμο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ. Έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Κύριε συνάδελφε, η Ελληνική Αστυνομία εκτελεί τα καθήκοντά της με κύριο σκοπό την ασφάλεια των πολιτών, την προστασία των πολιτών. Και κάνει αυτό το ιερό χρέος όπως επιτάσσουν το Σύνταγμα και οι νόμοι. Το είπα και προηγουμένως. Οφείλουμε να λειτουργούμε όπως η δημοκρατία ορίζει. Η Αστυνομία οφείλει να δρα οργανωμένα με βάση την εκπαίδευσή της, οφείλει να δρα με βάση αυτά που προσδιορίζει το Σύνταγμα και οι νόμοι. Γιατί, όπως είπα και προηγουμένως, στη δημοκρατία δεν έχει σημασία μόνο ο σκοπός και το αποτέλεσμα αλλά και το μέσο. Ο αστυνομικός, δηλαδή, δεσμεύεται να λειτουργεί μεταξύ άλλων με τις αρχές της αναλογικότητας, της αναγκαιότητας, της καταλληλότητας.

Η αστυνομία οφείλει να δρα οργανωμένα με βάση την εκπαίδευσή της. Αυτό είναι που λέμε, αυτό είναι που περιγράφουμε, αυτό είναι που γίνεται στη συντριπτική πλειοψηφία των περιπτώσεων και που εφαρμόζουν οι άντρες και γυναίκες της Ελληνικής Αστυνομίας. Και όπου αυτό δεν εφαρμόζεται οι εσωτερικές διαδικασίες ελέγχου, όπως περιγράφονται, αποδίδουν την ευθύνη ή ερευνούν σε βάθος περιστατικά παραβατικότητας και αυθαιρεσίας. Δεν αφήνουμε καμμία σκιά να πλανάται διότι δεν έχουμε κανένα λόγο να αφήσουμε καμμία σκιά να πλανάται. Θέλουμε μια σύγχρονη, αποτελεσματική και δημοκρατική αστυνομία και προς αυτόν τον τρόπο δουλεύουμε.

Σε ό,τι αφορά στο περιστατικό για το οποίο με ρωτάτε, υπήρξε πράγματι ένας έλεγχος από αστυνομικούς του τμήματος αστυνομικών επιχειρήσεων Χανίων στον πενηνταοκτάχρονο οδηγό ο οποίος φέρεται, αντιλαμβανόμενος τον επικείμενο έλεγχο, να πέταξε παραπλεύρως του οδοστρώματος συσκευασία με δέκα περίπου γραμμάρια ακατέργαστης κάνναβης η οποία κατασχέθηκε και αποτελεί στοιχείο της δικογραφίας. Στην εξέλιξη του περιστατικού κατά τη διάρκεια του αστυνομικού ελέγχου ο οδηγός αισθάνθηκε ξαφνική αδιαθεσία, έχασε τις αισθήσεις του με αποτέλεσμα την πτώση του στο έδαφος. Άμεσα οι αστυνομικοί πρόσφεραν τις πρώτες βοήθειες. Εκλήθη το ΕΚΑΒ με το οποίο διαμετακομίστηκε στο Κέντρο Υγείας Βάμου όπου δυστυχώς διαπιστώθηκε ο θάνατός του.

Αδράνησε η αστυνομία από την στιγμή που συνέβη αυτό το τραγικό περιστατικό; Προσπάθησε να συγκαλύψει κάτι; Προσπάθησε να κρύψει την αλήθεια; Όχι, είναι η απάντηση. Σε καμμία περίπτωση. Για τη διακρίβωση των συνθηκών και των αιτιών του θανάτου των αιτιών του θανάτου επιλήφθηκε η προανάκριση. Παραγγέλθηκε η διενέργεια νεκροψίας, νεκροτομής και τοξικολογικής εξέτασης ενώ και η κατασχεθείσα ποσότητα ακατέργαστης κάνναβης στάλθηκε για εργαστηριακή εξέταση. Ακολουθήθηκε, δηλαδή, κατά γράμμα, κύριε συνάδελφε, η προβλεπόμενη, έτσι κι αλλιώς και από το νόμο, αλλά και από προφανή ευαισθησία, διαδικασία. Μετά το πέρας της προανάκρισης η δικογραφία υποβλήθηκε αρμοδίως στον εισαγγελέα πρωτοδικών Χανίων. Βρίσκεται, δηλαδή, στα χέρια της ελληνικής δικαιοσύνης. Αυτό σε επίπεδο δικαιοσύνης.

Δεν μείναμε όμως μόνο εκεί. Δεν ήταν μόνο αυτό. Άμεσα με αφορμή τα δημοσιεύματα, που αναρτήθηκαν στο διαδίκτυο και από το οποίο προέκυπταν οι αιτιάσεις για τις ενέργειες των αστυνομικών και οι ισχυρισμοί σαν κι αυτούς που περιγράψατε αλλά και άλλοι για τις ενέργειες των αστυνομικών, διατάχθηκε από τη γενική περιφερειακή αστυνομική διεύθυνση Κρήτης άμεσα προκαταρκτική διοικητική εξέταση η οποία ανατέθηκε σε αξιωματικό που ουδεμία σχέση είχε ούτε με τη διεύθυνση εκεί ούτε με τους αστυνομικούς οι οποίοι είχαν εμπλοκή στο περιστατικό. Στη συνέχεια, κατόπιν καταγγελιών εκ μέρους των συγγενών του θύματος για πιθανή τέλεση πειθαρχικών παραπτωμάτων, από τους διενεργούντες τον έλεγχο αστυνομικούς, που επισείουν και επιβολές πειθαρχικών κυρώσεων, η διαταχθείσα προκαταρκτική διοικητική εξέταση αναβαθμίστηκε και μετατράπηκε σε ένορκη διοικητική εξέταση. Τέλος, ενημερώθηκε άμεσα η ανεξάρτητη διοικητική αρχή, ο Συνήγορος του Πολίτη, προκειμένου να εξετάσει εάν θα επιληφθεί ως εθνικός μηχανισμός περιστατικών αυθαιρεσίας και αυτός το θέμα.

Τι αποδεικνύουν όλα αυτά; Ότι κάνουμε τα πάντα, όπως σε κάθε περίπτωση έτσι και σε αυτή, προκειμένου να μη μείνει καμμία σκιά, να γίνουν όλες εκείνες οι ενέργειες, που απαιτούνται για να πάρουν και οι συγγενείς ως οφείλουν τις απαντήσεις που θέλουν. Έχασαν τον άνθρωπό τους. Αλλά για να μη μένει και καμμία σκιά για τον τρόπο με τον οποίον εξελίχθηκε αυτό το περιστατικό που είχε την τραγική κατάληξη και για τον τρόπο με τον οποίον συμπεριφέρθηκαν οι άνθρωποι, που ενεπλάκησαν επιχειρησιακά στο περιστατικό αυτό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε. Έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, υπάρχει ένας αποκαλυπτικός διάλογος ανάμεσα στον γιατρό και τους αστυνομικούς όταν ο αδικοχαμένος μεταφέρθηκε στο κέντρο υγείας με την ακατάσχετη αιμορραγία στο πίσω μέρος του κεφαλιού. Ρώτησε τους αστυνομικούς τι είχε συμβεί. Η απάντηση των αστυνομικών ήταν ότι έπεσε και χτύπησε. Δηλαδή, η γραμμή αυτή τη στιγμή και της αστυνομίας και από ό,τι καταλαβαίνω και της Κυβέρνησης, περίπου είναι γραμμή ζαρντινιέρας. Έχουμε έναν άνθρωπο τον οποίο σταματάνε αστυνομικοί τον δένουν, βρίσκεται με πολλαπλά τραύματα, καταλήγει, ξεψυχάει στα χέρια της Ελληνικής Αστυνομίας και η γραμμή είναι ότι έπαθε απλά καρδιακό και για τα χτυπήματα μάλλον έπεσε και χτύπησε μόνος του. Πώς ένας άνθρωπος 1,84 δεμένος με χειροπέδες μπορεί να πέσει και να χτυπήσει σε όλο του το κεφάλι προφανώς κανένας δεν μπορεί να το εξηγήσει. Κανένας δεν μπορεί να το εξηγήσει αν θέλει να βρει απαντήσεις στην υπόθεση.

Αν θέλετε να μιλήσουμε για σκιές να σας πω ότι με βάση την τελευταία έκθεση του Συνηγόρου του Πολίτη μόλις σε δεκαέξι από τις εκατόν δεκατρείς υποθέσεις, που επεξεργάστηκε ο μηχανισμός για το 2022 αναγνωρίστηκε πειθαρχική ευθύνη. Τι είναι αυτές οι υποθέσεις; Εβδομήντα έξι υποθέσεις για προσβολή σωματικής ακεραιότητας, σαράντα επτά για προσβολή προσωπικής ελευθερίας, είκοσι οκτώ με ρατσιστικό κίνητρο, είκοσι πέντε για βασανιστήρια, έξι για προσβολή γενετήσιας ελευθερίας.

Κύριε Οικονόμου, έχετε μια μεγάλη ευθύνη σαν Κυβέρνηση γιατί όλες αυτές οι υπηρεσίες λειτουργούν πάντα με το πολιτικό σήμα. Και το πολιτικό σήμα το οποίο δώσατε από την πρώτη στιγμή ήταν αίσθημα αυθαιρεσίας και ατιμωρησίας. Το είδαμε στην υπόθεση Ινδαρέ με αυτά που κάνατε όταν μπήκατε στο σπίτι μιας οικογένειας, ξυλοφορτώσατε στους ανθρώπους, τους φορτώσατε με ψέματα τα οποία, μετά στο δικαστήριο, πέσανε. Το είδαμε με την πρωτοφανή πράξη Υπουργού να πηγαίνει στη Γενική Αστυνομική Διεύθυνση Αθηνών Αττικής για να επισκεφτεί αστυνομικούς που είχαν πυροβολήσει και είχαν δολοφονήσει εικοσάχρονο πολίτη. Το είδαμε ακόμα και με περιστατικό βιασμού μέσα σε αστυνομικό τμήμα. Βιασμός από αστυνομικούς σε κοπέλα μέσα σε αστυνομικό τμήμα. Για όλα αυτά υπάρχει ένα πολιτικό σήμα ατιμωρησίας, το οποίο δημιουργεί συνθήκες ανασφάλειας στην ελληνική κοινωνία. Το λέμε πάρα πολύ απλά. Όλα τα στοιχεία που υπάρχουν αυτή τη στιγμή δείχνουν ότι οι αστυνομικοί πέφτουν διαρκώς σε αντιφάσεις σε σχέση με αυτά που έχουν υποστηρίξει.

Δεν απαντήσατε γιατί ακόμα η οικογένεια δεν έχει στα χέρια της τα ονόματα των ανθρώπων, που έκαναν τον έλεγχο. Πρέπει η οικογένεια να πάρει στα χέρια της τα ονόματα των ανθρώπων που έκαναν τον έλεγχο. Πρέπει όλα τα στοιχεία να πάνε στην οικογένεια και στους δικηγόρους που έχει βάλει στη συγκεκριμένη υπόθεση η οικογένεια.

Να είστε σίγουροι ότι θα τα ξαναπούμε γι’ αυτή την υπόθεση. Θα είμαστε εδώ. Δεν θα επιτρέψουμε να ξεφύγετε τόσο εύκολα με μια γραμμή ζαρντινιέρας ενός ανθρώπου οποίος πέθανε στα χέρια της Ελληνικής Αστυνομίας και περίπου μας λέτε ότι έπεσε κάποιος στο χώμα και χτύπαγε μόνος του το κεφάλι. Θα είμαστε εδώ για να παλέψουμε για δικαιοσύνη και για την υπόθεση του Κώστα Μανιουδάκη αλλά και για κάθε θύμα αστυνομικής αυθαιρεσίας και αστυνομικής βίας σε αυτή τη χώρα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ. Έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ.

Κύριε Ηλιόπουλε, δεν μου προκαλεί έκπληξη το γεγονός ότι σπεύδετε να υιοθετήσετε κάθε θεωρία και κάθε άποψη περί αστυνομικής αυθαιρεσίας βίας και οτιδήποτε. Με αυτή την πολιτική κουλτούρα έχετε πορευθεί στο δημόσιο βίο. Όχι μόνο εσείς προσωπικά αλλά και το κόμμα σας. Με πολύ μεγάλη ευκολία να υιοθετείτε οτιδήποτε ακούγεται, λέγεται, κυκλοφορεί.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ο Συνήγορος του Πολίτη είναι οτιδήποτε ακούγεται;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ. Μη διακόπτετε τον Υπουργό.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Αυτό που δεν ακούσατε στην πρωτολογία μου σε ό,τι αφορά το συγκεκριμένο περιστατικό και όλες τις προεκτάσεις τις οποίες κάνατε, είναι κάτι το οποίο αποτελεί πραγματικότητα. Η υπόθεση αυτή δεν βρίσκεται πλέον στα χέρια ή στο συρτάρι κάποιου αστυνομικού τμήματος, κάποιας αστυνομικής υπηρεσίας στα Χανιά ούτε μόνο στο πλαίσιο μιας εσωτερικής διαδικασίας ένορκης διοικητικής εξέτασης -με ό,τι αυτό συνεπάγεται- στα χέρια της Ελληνικής Αστυνομίας. Βρίσκεται στα χέρια της δικαιοσύνης. Η δικαιοσύνη έχει στα χέρια της νεκροψία, έχει στα χέρια της νεκροτομή, έχει στα χέρια της καταγγελίες, έχει στα χέρια της μάρτυρες, έχει στα χέρια της τα πάντα. Εσείς, λοιπόν, που σπεύδετε να υιοθετήσετε τη μία πλευρά, τις καταγγελίες, τις αυθαιρεσίες, το οτιδήποτε, είστε εσείς ο ίδιος που έρχεστε και μιλάτε για δικαιοσύνη. Περιμένετε, κύριε Ηλιόπουλε τη δικαιοσύνη. Εδώ είμαστε και μην έχετε καμμία αμφιβολία ότι η δικαιοσύνη αυτά που θα βγάλει και αυτά που θα αναδείξει είναι αυτά, που θα αντανακλούν την πραγματικότητα της υπόθεσης αυτής, όπως και κάθε άλλης υπόθεσης.

Από κει και πέρα η Ελληνική Αστυνομία, όπως σας είπα και προηγουμένως, υποχρεούται να λειτουργεί με βάση την εκπαίδευσή της με βάση το καθήκον της, με βάση αυτά που ορίζει το Σύνταγμα και οι νόμοι. Και αυτή είναι η πραγματικότητα. Η Αστυνομία δεν είναι ούτε παρέα, ούτε συμμορία. Όμως μην τρελαθούμε. Μην περάσουμε και στο άλλο άκρο. Το αίσθημα της ανασφάλειας δεν δημιουργείται από αυτά που περιγράψατε. Το αίσθημα ανασφάλειας δημιουργείται όταν ορισμένοι επιμένουν να επιβάλλουν τους νόμους των συμμοριών στους νόμους της δημοκρατίας. Όταν τάγματα εφόδου κουκουλοφόρων, μπαχαλάκηδων, ακροδεξιών, εξτρεμιστών, σερίφηδων θεωρούν ότι μπορούν να υποκαταστήσουν τη νομιμότητα και τη δημοκρατία για να επιβάλουν αυτά που είναι στο κεφάλι τους. Όταν θεωρούν ότι με το «έτσι θέλω» μπορούν να καταλαμβάνουν χώρους πανεπιστημιακούς χωρίς να έχουν την παραμικρή άδεια, ούτε από πρυτανεία, ούτε από πρύτανη, ούτε από διοίκηση της σχολής, ούτε από κανέναν. Όταν καταστρέφουν, εφορμούμενοι από εκεί, περιουσίες πολιτών.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μιλάμε για νεκρό άνθρωπο και λέτε ό,τι να’ ναι.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Η Ελληνική Αστυνομία, λοιπόν, με βάση το Σύνταγμα και τους νόμους είναι και οφείλει να είναι ο θεματοφύλακας της νομιμότητας, της κοινωνικής γαλήνης, των δικαιωμάτων της ελευθερίας των πολιτών. Αυτό κάναμε και αυτό κάνουμε. Και όπου διαπιστώνονται περιπτώσεις αυθαιρεσίας, όπου διαπιστώνονται περιπτώσεις διαφθοράς είμαστε αμείλικτοι. Και είμαστε αμείλικτοι για δύο λόγους. Πρώτον, διότι αυτό είναι εκτός του πλαισίου λειτουργίας μιας σύγχρονης, δημοκρατικής, αποτελεσματικής αστυνομίας, όπως είναι η ΕΛ.ΑΣ. και δεύτερον διότι αδικεί τη συντριπτική, τη μεγάλη πλειοψηφία των ανδρών και των γυναικών της Ελληνικής Αστυνομίας. Με στοιχεία όμως ατράνταχτα και με τη βούλα της δικαιοσύνης. Όχι με το να σπεύσουμε να υιοθετήσουμε από την πρώτη στιγμή ό,τι καταγγέλλεται, ό,τι λέγεται, ό,τι κυκλοφορεί, ό,τι ισχυρίζεται, εν πάση περιπτώσει, ο καθένας για τους δικούς του λόγους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Συνεχίζουμε τώρα με τη δέκατη ένατη, με αριθμό 314/30-10-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Κλιματικής Κρίσης και Πολιτικής Προστασίας,με θέμα: «Υπερεργασία των πυροσβεστικών υπαλλήλων και πάνω από 4τέσσερις χιλιάδες κενά μόνιμου προσωπικού, τη στιγμή που 31-10-2023 απολύονται δυόμισι χιλιάδες έμπειροι συμβασιούχοι».

Κύριε συνάδελφε, έχετε το λόγο για την πρωτολογία σας.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα το οποίο σήμερα συζητάμε είναι ένα θέμα το οποίο απασχολεί κάθε Έλληνα και κάθε Ελληνίδα, διότι αφορά ένα Σώμα το οποίο μας προστατεύει κάθε καλοκαίρι, κάθε φθινόπωρο, κάθε χειμώνα, κάθε άνοιξη, από καταστροφές. Αφορά τους Έλληνες πυροσβέστες, τους ηρωικούς Έλληνες πυροσβέστες, που φέτος το καλοκαίρι πάλεψαν με πυρκαγιές μεγάλου μεγέθους και εντάσεως κάτω από πρωτόγνωρες συνθήκες. Εκείνους που έσωσαν ζωές, εκείνους που οδήγησαν σε πολύ μεγάλες εκκενώσεις χιλιάδες κατοίκους και τουρίστες, εκείνους που στάθηκαν από την πρώτη στιγμή δίπλα στους πολίτες, δίπλα σε εκείνους οι οποίοι κινδύνευσαν στις καταστροφικές πλημμύρες της Θεσσαλίας, εκείνους που είδαμε μετά την πυρκαγιά στη Ρόδο να κοιμούνται στο κατάστρωμα του πλοίου ή εκείνους που πηγαινοέρχονταν κάθε μέρα από τα Γιάννενα για να αντιμετωπίσουν τις πυρκαγιές στη Δαδιά.

Και βρίσκομαι εδώ σήμερα για αυτούς, γιατί εσείς δείχνετε να αρκείστε μόνο σε μεγαλοστομίες και δημόσιους επαίνους, με τις ενέργειές σας να δείχνουν, δυστυχώς, το αντίθετο.

Και πρέπει να ακουστεί, κύριε Υπουργέ, κύριε Πρόεδρε, αυτό. Διότι οι πολίτες σήμερα δεν γνωρίζουν ότι οι πυροσβέστες μας αναγκάζονται να αγωνίζονται εξαντλημένοι, κάνοντας υπεράνθρωπες προσπάθειες, δουλεύοντας από δεκατέσσερα έως και δεκαεπτά εικοσιτετράωρα το μήνα ο καθένας λόγω των συνεχόμενων γενικών και μερικών επιφυλακών. Δεν γνωρίζει ο κόσμος ότι τα οφειλόμενα ρεπό για την υπερεργασία τους ξεπερνούν, πλέον, τον αστρονομικό αριθμό του ενάμισι εκατομμυρίου ημερών -ξαναλέω, ενάμισι εκατομμύριο ημέρες- ενώ σε άδειες, πάνω από πεντακόσιες χιλιάδες ημέρες. Δεν γνωρίζουν οι πολίτες ότι, μόλις, την προηγούμενη εβδομάδα απολύσατε δυόμισι χιλιάδες έμπειρους αξιόμαχους πυροσβέστες, ανθρώπους, που έχουν δοκιμαστεί επί σειρά ετών στο πεδίο των πυρκαγιών και έσωσαν ζωές και περιουσίες φέτος το καλοκαίρι.

Μοιάζει πραγματικά απίστευτο αυτό, διότι σε αυτές τις απολύσεις ακούγονται και μια σειρά ζητημάτων τα οποία ξεπερνούν τη λογική, χρησιμοποιώντας τον ηλικιακό ρατσισμό ως κομμάτι της πολιτικής σας. Επιλέξατε να αφήσετε άνεργους, πυροσβέστες που προσλήφθηκαν από το 2019 και με ηλικιακό όριο πρόσληψης τα σαράντα και σαράντα πέντε έτη, προαναγγέλλοντας επί της ουσίας ότι όχι μόνο δεν θα ανανεώσετε τις συμβάσεις τους και δεν θα τους αποκαταστήσετε εργασιακά, αλλά ότι και σε σχετική προκήρυξη που πρόκειται να εκδώσετε, θα βάλετε ηλικιακό όριο, αποκλείοντας επί της ουσίας δια παντός την πρόσληψή τους.

Επομένως, κατόπιν αυτών, σας ερωτώ: Ποιος είναι ο προγραμματισμός του Υπουργείου σας για μόνιμες προσλήψεις και πλήρη εργασιακή αποκατάσταση των εποχικών πυροσβεστών που μόλις απολύθηκαν, των δυόμισι χιλιάδων πυροσβεστών που μόλις απολύθηκαν και σε ποιες ενέργειες θα προβείτε προκειμένου να μην συνεχιστεί η κατάσταση της συνεχούς ανάκλησης των αδειών των πυροσβεστών.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, κ. Ευάγγελος Τουρνάς.

Παρακαλώ, κύριε Υπουργέ, έχετε το λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, κύριε Χρηστίδη, πρώτα απ’ όλα, με αφορμή τη λήξη της αντιπυρικής περιόδου πριν λίγες ημέρες, θα ήθελα να εκφράσω προς το Πυροσβεστικό Σώμα, αλλά και προς το σύνολο των φορέων της πολιτικής προστασίας, την ευαρέσκειά, διότι ανταποκρίθηκε στο φετινό πολύ δύσκολο καλοκαίρι όσον αφορά στις μεγάλες πυρκαγιές που αντιμετωπίσαμε με επαγγελματισμό, με σοβαρότητα και υπευθυνότητα, εν μέσω ιδιαίτερα δύσκολων συνθηκών.

Πρωτίστως, θέλω να απευθυνθώ σε όλους τους συμπολίτες μας οι οποίοι δοκιμάστηκαν εφέτος και από τις φωτιές αλλά και από τις πλημμύρες και να τους διαβεβαιώσω ότι η πολιτεία βρίσκεται δίπλα τους και κάνει ό,τι χρειάζεται για την αποκατάσταση των ζημιών που υπέστησαν.

Ερχόμενος τώρα στα ερωτήματά σας και ξεκινώντας από το πρώτο, που αφορά στις προσλήψεις που προγραμματίζει το Υπουργείο μας, σάς τονίζω τα εξής. Από την πρώτη στιγμή που συστήθηκε το Υπουργείο Κλιματικής Κρίσης και Πολιτικής Προστασίας θέσαμε ως πρωταρχικό στόχο την ενίσχυση του Πυροσβεστικού Σώματος σε ανθρώπινο δυναμικό. Για το σκοπό αυτό δόθηκε η εντολή στο Σώμα από εμάς να συνταχθεί εμπεριστατωμένη μελέτη που να αποτυπώνει τις πραγματικές ανάγκες για την εκπλήρωση της αποστολής.

Η μελέτη αυτή κατέληξε στην ανάγκη για αύξηση της οργανικής δύναμης κατά τρεις χιλιάδες εξακόσιες τριάντα θέσεις, όπως αναφέρεται. Η νέα οργανική δύναμη επικυρώθηκε με προεδρικό διάταγμα πριν από ένα χρόνο και πλέον ισχύει η νέα οργανική δύναμη αυτή των δέκα χιλιάδων πεντακοσίων ατόμων. Στο πλαίσιο αυτό κάναμε τις εξής ενέργειες:

Πρώτα από όλα αυξήσαμε τον αριθμό των εισακτέων στις παραγωγικές σχολές, από εκατόν πενήντα πέντε, σε εκατόν ενενήντα πέντε σπουδαστές. Δηλαδή, είχαμε σε πρώτη φάση μια αύξηση 30%, ενώ από του χρόνου, με παρέμβασή μας και με ΠΥΣ, ο αριθμός των εισακτέων θα αυξηθεί στα τριακόσια άτομα. Δηλαδή, θα έχουμε μια αύξηση 100%.

Επιπρόσθετα, το 2022 προσελήφθησαν πεντακόσιοι πυροσβέστες για τις ειδικές μονάδες δασικών επιχειρήσεων, οι οποίοι προήλθαν -και το τονίζω αυτό- από τη δεξαμενή των εποχικών πυροσβεστών. Αντίστοιχα και για τη φετινή χρονιά προχωρούν οι διαδικασίες για την προκήρυξη διαγωνισμού πρόσληψης επτακοσίων πυροσβεστών στα πρότυπα των ΕΜΟΔΕ. Τέλος, το 2022 προσλήφθηκαν εκατόν τριάντα δύο πτυχιούχοι αξιωματικοί ειδικών καθηκόντων, οι οποίοι έχουν ενταχθεί ήδη στις υπηρεσίες του Σώματος.

Συνοψίζοντας, λοιπόν, το 2022 προσελήφθησαν για το Πυροσβεστικό Σώμα οκτακόσια τριάντα δύο άτομα, ενώ για το 2023 θα προσληφθούν συνολικά -και θα ενταχθούν- οκτακόσια ενενήντα πέντε άτομα.

Και πάμε τώρα στο θέμα των εποχικών πυροσβεστών που θίξατε. Όπως γνωρίζετε, επιπλέον του μόνιμου προσωπικού, προβλέπεται νομοθετικά και η κάλυψη αναγκών εποχικής περιόδου για τις εποχικές ανάγκες του καλοκαιριού. Γινόταν με όλες τις κυβερνήσεις, έγινε επί ΠΑΣΟΚ, έγινε επί ΣΥΡΙΖΑ, γίνεται και επί των ημερών μας. Ήδη με την προκήρυξη του διαγωνισμού του 2020 προσελήφθησαν χίλιοι τριακόσιοι πυροσβέστες εποχικής απασχόλησης, οι οποίοι έχουν το δικαίωμα να συνεχίσουν να προσλαμβάνονται μέχρι το 2024. Επίσης, με περσινή ΠΥΣ προσλάβαμε δυόμισι χιλιάδες εποχικούς για την κάλυψη αυτών των αναγκών.

Στο σημείο αυτό επισημαίνω ότι δεν επιτρέπεται νομοθετικά η μετατροπή των συμβάσεων από ορισμένου χρόνου, σε αορίστου χρόνου. Εμείς δεν απολύσαμε, αλλά έληξαν οι συμβάσεις των δυόμισι χιλιάδων εποχικών.

Από κει και πέρα, να σας επισημάνω ότι, όπως προανέφερα, οι προσλήψεις αυτές γίνονται από τη δεξαμενή των εποχικών πυροσβεστών, μοριοδοτώντας αυτούς τους ανθρώπους για την προϋπηρεσία, την εμπειρία που έχουν αποκτήσει, για να τους εντάξουμε στο Πυροσβεστικό Σώμα ως μόνιμους πυροσβέστες.

Συνεχίζοντας τώρα στο δεύτερο θέμα, όσον αφορά στην ανάκληση των αδειών. Κύριε Βουλευτά, όπως καταλαβαίνετε και από το ίδιο το γράμμα του νόμου, πρόκειται για ένα μέτρο κατ’ εξαίρεση, που λαμβάνεται μόνο λόγω εξαιρετικών και έκτακτων υπηρεσιακών αναγκών. Αποτελεί το έσχατο μέτρο της διοίκησης, ιδίως στις περιπτώσεις που τα συμβάντα των πυρκαγιών ξεπερνούν τις δυνατότητες του μηχανισμού.

Σε αυτές τις περιπτώσεις, λοιπόν, είτε ο αρμόδιος διοικητής πυροσβεστικών υπηρεσιών νομού είτε ο Αρχηγός του Πυροσβεστικού Σώματος κατά νομό, έχει το δικαίωμα και ανάλογα με την έκταση των συμβάντων να κηρύξει γενική επιφυλακή, μέτρο το οποίο είναι και η ανάκληση των αδειών. Αυτό συνέβη φέτος, το ίδιο συνέβη το 2021 στις μεγάλες πυρκαγιές της Εύβοιας, όπως επίσης και το 2007, δηλαδή στα είκοσι αυτά χρόνια τρεις φορές χρειάστηκε να ενεργοποιηθεί αυτό το μέτρο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, νομίζω ότι είναι πολύ σημαντικό για τους ανθρώπους, που παρακολουθούν και για τους οποίους άκουσα πολύ ζεστά λόγια και συγχαρητήρια, να αφήσουμε τα παλαμάκια -τα οποία είδαμε και στο παρελθόν για τους νοσηλευτές- και να προχωρήσουμε σε πράξεις.

Έχετε και εσείς κατά το παρελθόν χρησιμοποιήσει τον ν.3938/2011 και θα μπορούσατε να τον χρησιμοποιήσετε και σε αυτή την περίπτωση, για να έχουμε την απορρόφηση των ανθρώπων εκείνων που πρέπει να είναι στο κομμάτι της πυρόσβεσης.

Το λέω αυτό, διότι σας άκουσα με πολύ μεγάλη προσοχή, αλλά απαντήσεις δεν παίρνω. Και μου κάνει εντύπωση, διότι σε αυτή εδώ την Αίθουσα πριν από περίπου τρεις μήνες, ήταν ο κ. Μητσοτάκης ο οποίος εξήρε το έργο των πυροσβεστών, τους οποίους τώρα τους αφήνουμε στο έλεος του Θεού. Γιατί; Θέλω να είμαι πολύ συγκεκριμένος:

Μιλάμε για ανθρώπους οι οποίοι -δεν είναι απλά δίκαιο αυτό το οποίο ζητούν, αλλά είναι και αναγκαίο για τη θωράκιση της χώρας- έχουν προσληφθεί με αξιοκρατικά κριτήρια, ίδια με αυτά που προβλέπονται για μόνιμες θέσεις στα σώματα ασφαλείας και με προκηρύξεις υπό την εποπτεία του ΑΣΕΠ, ο μέσος όρος ηλικίας τους είναι κατά πολύ μικρότερος από αυτόν των πυροσβεστών πενταετούς υποχρέωσης και των μονίμων πυροσβεστών και μπορούν να καλύψουν επαρκώς το τεράστιο ηλικιακό κενό που υπάρχει στο Σώμα -είναι ηλικίας μεταξύ είκοσι δύο και σαράντα ετών- και η συντριπτική τους πλειονότητα έχει υπηρετήσει στις ειδικές δυνάμεις, ενώ ένα πολύ μεγάλο ποσοστό αυτών είναι κάτοχοι πτυχίου τριτοβάθμιας εκπαίδευσης.

Ειλικρινά, κύριε Υπουργέ, δεν κατανοώ, πώς ακριβώς περιμένετε να λειτουργήσει με επάρκεια και να συνδράμει τους πολίτες ένα Πυροσβεστικό Σώμα πλήρως αποδεκατισμένο χωρίς ανθρώπους επί της ουσίας; Πώς είναι δυνατόν να μιλάμε για προσλήψεις πεντακοσίων ατόμων κατ’ έτος, όταν αυτή τη στιγμή τα οργανικά κενά είναι πάνω από τέσσερις χιλιάδες; Με λίγα λόγια, αν αύριο το πρωί προσλαμβάναμε τους δυόμισι χιλιάδες εποχικούς πυροσβέστες και πάλι θα υπήρχαν κενά. Θέλω να μου δώσετε και μια σαφή απάντηση και γύρω από αυτό το οποίο σας ανέφερα προηγουμένως, για τον ηλικιακό ρατσισμό. Θεωρείτε ότι είναι πολυτέλεια να διαθέτετε ένα έτοιμο, έμπειρο προσωπικό και εσείς να το στέλνετε στην ανεργία, χωρίς κανένα απολύτως πλάνο για το εργασιακό τους μέλλον;

Δεν υπάρχει κανένας σχεδιασμός. Το λέω αυτό διότι εκτός των ζητημάτων, που αφορούν τα θέματα της εργασίας, πρέπει να δούμε εδώ σε ποιες συνθήκες εργάζονται και πώς αμείβονται. Δεν έχουμε μια ξεκάθαρη απάντηση για τον λόγο που δεν αξιοποιήσατε τους πεντακόσιους πυροσβέστες που υπηρετούν στη ΕΜΟΔΕ τους χειμερινούς μήνες.

Εδώ, λοιπόν, θέλω να σας πω ότι το ζήτημα είναι κρίσιμο και πρέπει να μας απασχολήσει τώρα, πριν έρθουμε ξανά μπροστά σε πολύ μεγάλες καταστροφές. Μιλάμε για ανθρώπους για τους οποίους πρέπει πρώτα απ’ όλα να δούμε την ένταξή τους στο επίδομα επικίνδυνης και ανθυγιεινής εργασίας. Είναι αδιανόητο να μην αναγνωρίζει η πολιτεία έμπρακτα τον υψηλό βαθμό επικινδυνότητας του επαγγέλματος του πυροσβέστη, επικινδυνότητα με τη μορφή ατυχήματος στα πεδία των επιχειρήσεων, καθώς και των ασθενειών που προκύπτουν από όλους εκείνους τους βλαβερούς παράγοντες στους οποίους είναι εκτεθειμένοι και φυσικά στις στρεσογόνες καταστάσεις και τη σωματική καταπόνηση, που έχουν σαν αποτέλεσμα την πρόκληση πολλές φορές πολλαπλών προβλημάτων υγείας, όπως είναι οι καρδιοπάθειες και οι παθολογικές παθήσεις.

Δεύτερον, θέλω να σταθώ στο ζήτημα των συνεχόμενων επιφυλακών. Το πυροσβεστικό προσωπικό, κυρίως, στην κεντρική και στη νότιο Ελλάδα εργάζεται το καλοκαίρι περισσότερο από τα τρία τέταρτα των θερινών μηνών, καθώς ο δείκτης επικινδυνότητας είναι διαρκώς ή εν πάση περιπτώσει πάρα πολύ συνηθισμένα σε βαθμό «3» και πάνω. Αυτό έχει ως αποτέλεσμα συνέπειες και στην καταπόνηση του προσωπικού, καθώς αυτό υποφέρει με τις συνεχόμενες υπηρεσίες και την περαιτέρω αύξηση των ήδη χρωστούμενων ημερών. Επομένως, το μέτρο με το οποίο θα πληρωνόταν ο υπαλλήλους αν κάνει υπερεργασία στην ανάπαυσή του και θα πληρωθεί αυξάνοντας τη διαθεσιμότητα του προσωπικού βλέπουμε ότι δεν έχει ανταπόκριση εκ μέρους σας. Δεν γίνεται ένας άνθρωπος που δουλεύει τη βάρδια του, κάνει επιφυλακή και μετά έχει το ρεπό του, να δουλέψει επιπλέον και πληρωτέα υπερωριακά. Ο αριθμός των τεσσάρων ημερών τον μήνα, καθώς και το ποσό το οποίο έχει οριστεί πείθει ελάχιστους να προβούν σε αίτηση ενδιαφέροντος και αυτό γιατί προφανώς οι περισσότεροι δεν μπορούν να θυσιάσουν τη μοναδική μέρα ξεκούρασης και να χάσουν την επαφή με το οικογενειακό, το κοινωνικό τους περιβάλλον.

Το τελευταίο στο οποίο θέλω να αναφερθώ είναι το ζήτημα της ανάκλησης των αδειών. Πρόκειται για ένα υπερβολικό μέτρο. Συνέβη δύο φορές τουλάχιστον φέτος, αφού ήδη βρίσκονταν οι πυροσβεστικοί υπάλληλοι σε γενική επιφυλακή και όπως φαίνεται εκ του αποτελέσματος δεν συνέβαλε κιόλας καθόλου στην κατάσβεση των πυρκαγιών.

Επομένως, έχει έρθει η ώρα και σε αυτό το ζήτημα να δείτε, κύριε Υπουργέ, πώς από τα λόγια, τα παλαμάκια και τα ευχαριστήρια θα περάσετε στις πράξεις. Είναι καίριο ζήτημα να δώσουμε στους ανθρώπους μας -εκείνους οι οποίοι θυσιάζονται καθ’ όλη τη διάρκεια του έτους για εμάς με τις υπερπροσπάθειές τους, αφήνοντας τις οικογένειές τους στην άκρη- πραγματική στήριξη, να είμαστε εμείς ως κράτος δίπλα τους και όχι να βλέπουν την Κυβέρνηση -σε όποια μορφή έχει, με όποιον Υπουργό έχει- να τους τάζει άλλα την προεκλογική περίοδο και να τους κάνει διαφορετικά μετά τις εκλογές. Αυτό είναι και άδικο και άνισο και -αν θέλετε- χτυπάει και την κοινωνική ηρεμία, την κοινωνική συνοχή σε ένα σημείο το οποίο δεν πρέπει, στην αξιοπρέπεια ανθρώπων οι οποίοι είναι χαμηλοαμειβόμενοι, άνθρωποι οι οποίοι έχουν πολύ μεγάλη επισφάλεια και επικινδυνότητα στην καθημερινότητά τους.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Φοβούμαι, κύριε Χρηστίδη, ότι δεν με ακούσατε στις απαντήσεις μου. Λέτε ότι απολύσαμε τους δυόμισι χιλιάδες εποχικούς και δεν κάναμε αυτό το οποίο προέβλεπε ότι έκανε το 2011 με τον ν.3938 του ΠΑΣΟΚ. Εγώ έχω να σας πω ότι και τότε υπήρχαν οι εποχικοί πυροσβέστες επί εποχής ΠΑΣΟΚ και μάλιστα αυτοί οι τέσσερις ήταν εποχικοί οι οποίοι προσελήφθησαν και μάλιστα με περιπετειώδη τρόπο. Τέσσερις χιλιάδες άτομα προσελήφθησαν χωρίς κανένα ηλικιακό κριτήριο, χωρίς αξιολόγηση, χωρίς τίποτα. Εντάχθηκαν με τη λογική ότι όσοι εξ αυτών πληρούν το κριτήριο του ανώτατου ορίου των σαράντα ετών, θα μπορούσαν αργότερα να μονιμοποιηθούν -μετά την παρέλευση της πενταετίας- και από εκεί και πέρα οι υπόλοιποι θα παρέμεναν ως ΠΠΥ, Πυροσβέστες Πενταετούς Υποχρέωσης. Αυτό ήταν το -ασύνταχτο, χωρίς κανέναν στρατηγικό σχεδιασμό- μεγάλο λάθος, γιατί δημιούργησε από εκεί και πέρα τεράστιες παθογένειες.

Αυτή τη στιγμή θα σας πω απλά ότι από τους τέσσερις χιλιάδες, οι χίλιοι πεντακόσιοι μονιμοποιήθηκαν, γιατί χρησιμοποίησαν τις ευεργετικές διατάξεις εκείνου του νόμου, του ν.3938. Υπήρχαν, όμως και δυόμισι χιλιάδες οι οποίοι δεν τις πληρούσαν και άρα έπρεπε να παραμείνουν ως είχαν ΠΠΥ. Γι’ αυτούς έγινε κάτι τραγελαφικό το 2018, όπου δεν είχαν ανανεωθεί οι συμβάσεις τους, απολύθηκαν, προσλήφθηκαν ξανά κ.ο.κ..

Έχω να επισημάνω το εξής: Από αυτούς έχουμε κάποιους -περίπου τετρακόσιους- οι οποίοι είναι πάνω από εξήντα ετών, ενώ κάποιοι από αυτούς όπως προσελήφθησαν είναι από εβδομήντα έως εβδομήντα τριών ετών, πυροσβέστης μάχιμος σε αυτή την ηλικία. Εγώ είμαι εξήντα έξι.

Πάμε παρακάτω. Άλλοι χίλιοι τετρακόσιοι εξ αυτών, συνολικά δηλαδή χίλιοι οκτακόσιοι, ακόμη και αν παραμείνουν εσαεί, δεν θα μπορούν να συμπληρώσουν -σε προχωρημένη ηλικία- τα συντάξιμα για να φύγουν τουλάχιστον στα πενήντα πέντε ή και στα εξήντα, που είναι το καταληκτικό όριο της ηλικίας των πυροσβεστών μας.

Άρα, αντιμετωπίζουμε προβλήματα πώς θα μπορέσουμε να τους εντάξουμε, να τους ομογενοποιήσουμε, να τους μονιμοποιήσουμε, για να μπορέσουν να συνταξιοδοτηθούν. Είναι τεράστια προβλήματα, γιατί προσελήφθησαν χωρίς κανένα στρατηγικό σχέδιο. Παρ’ όλα αυτά και μετά την πρόσληψη αυτών των ανθρώπων μαζικά και χωρίς κανένα φίλτρο συνέχισαν -και το ΠΑΣΟΚ και οι επόμενες κυβερνήσεις- να προσλαμβάνουν εποχικούς πυροσβέστες.

**ΠΑΥΛΟΣ ΧΡΗΣΤΙΔΗΣ:** Και ο κ. Χαρδαλιάς το 2020.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Επαναλαμβάνω και σας λέω ότι η εποχικότητα ισχύει και στην Ελλάδα και παντού. Ισχύει και θα ισχύει ακόμα και αν φτάσουμε την οροφή δυνάμεων των δεκαεπτά χιλιάδων τριακοσίων ατόμων, που είναι η νέα δομή την οποία φτιάξαμε και είναι η νέα οργανική δύναμη. Ακόμα και αν το φτάσουμε, πάλι θα χρειαζόμαστε τους εποχικούς πυροσβέστες για να ενισχύσουν το Πυροσβεστικό Σώμα κατά την αντιπυρική περίοδο.

Κύριε Πρόεδρε, με συγχωρείτε, γιατί τέθηκαν πολλά ερωτήματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, συνεχίστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εκείνο που έχω να σας πω είναι ότι η οργανική δύναμη μέχρι πέρυσι ήταν δεκατρεισήμισι χιλιάδες άτομα. Εμείς αναδείξαμε το πρόβλημα, θέλοντας να ενισχύσουμε το Πυροσβεστικό Σώμα. Εμείς ζητήσαμε να γίνει η μελέτη, κύριε Χρηστίδη, έτσι ώστε να δούμε ποιες είναι οι δυνάμεις που χρειάζεται το Πυροσβεστικό Σώμα για να μπορέσει να ανταποκριθεί σε αυτές τις συνέπειες της κλιματικής κρίσης. Αυτή η μελέτη έβγαλε τις τρεισήμισι χιλιάδες άτομα. Από εκεί και πέρα προχωράμε με στρατηγικό σχέδιο, μεθοδικά να προσλάβουμε κάθε χρόνο για τα επόμενα χρόνια τον αριθμό που χρειαζόμαστε, που μπορεί να απορροφήσει το Πυροσβεστικό Σώμα, να εκπαιδεύσει και να αξιοποιήσει και βέβαια που μπορεί να χρηματοδοτήσει και το ελληνικό κράτος παράλληλα με τις υπόλοιπες ανάγκες που έχει -όπως είπατε- για το ΕΚΑΒ, για τα νοσοκομεία, για την παιδεία κ.ο.κ..

Με ένα, λοιπόν, στρατηγικό σχέδιο προχωράμε. Πήραμε πέρυσι οκτακόσια τριάντα δύο άτομα, με τους πεντακόσιους ΕΜΟΔΕ και βέβαια συνεχίζουμε και φέτος όπου θα πάρουμε εννιακόσια άτομα και του χρόνου και τον άλλο χρόνο, έτσι ώστε να ενισχύσουμε το Πυροσβεστικό Σώμα να μπορεί να ανταποκριθεί στην αποστολή του.

Όσον αφορά τους εποχικούς, εμείς δεν απολύσαμε κανέναν. Έληξαν οι συμβάσεις τους και γι’ αυτό αποχώρησαν. Όμως, επειδή αναγνωρίζουμε την αξία τους, την ικανότητά τους και όλα αυτά τα προσόντα τα οποία έχουν, γι’ αυτό τους μοριοδοτούμε αντίστοιχα, έτσι ώστε όσοι προσλαμβάνονται, να προέρχονται -ει δυνατόν- από τη δεξαμενή των εποχικών πυροσβεστών. Αυτή είναι η αναγνώριση και αυτή είναι η εκτίμηση.

Και δεν μένουμε μόνο στα λόγια. Λέτε για χειροκροτήματα. Βεβαίως! Είναι η ηθική αναγνώριση της προσφοράς τους. Όμως από εκεί και πέρα φροντίζουμε και να τους αποκαταστήσουμε με τον τρόπο που σας είπα, αλλά και να τους αποζημιώσουμε. Τα κονδύλια της επιπρόσθετης εργασίας είναι 11 εκατομμύρια, τα οποία έχω υπογράψει προσωπικά για τους πυροσβέστες, τους ΠΠΥ και τους εποχικούς. Αυτά τα 11 εκατομμύρια διατέθηκαν για την υπερωριακή απασχόληση, τα νυχτερινά και τις εξαιρέσιμες.

Και όχι μόνο αυτό. Για πρώτη φορά πέρυσι, αλλά και φέτος βρήκαμε ένα επιπλέον κονδύλι της τάξεως των 4 εκατομμυρίων για όποιον θέλει να δουλέψει στο ρεπό του και να ανταμειφθεί γι’ αυτό. Ήδη, έχει δαπανηθεί το ποσό των 3,5 εκατομμυρίων και εκτιμούμε ότι μέχρι το τέλος του έτους θα καλυφθεί όλο το ποσό.

Άρα, λοιπόν και υλικά προσπαθούμε να τους αποζημιώσουν γι’ αυτήν την υπερεργασία, γι’ αυτήν την προσφορά τους.

Πάμε τώρα στην επιστράτευση…

**ΠΡΟΕΔΡΕΥΩΝ (Γεώργιος Γεωργαντάς):** Τις ανακλήσεις των αδειών και με αυτό ολοκληρώστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας είπα ότι είναι το έσχατο μέτρο, το οποίο στην εικοσαετία έχει χρησιμοποιηθεί τρεις φορές. Άρα, λοιπόν, μόνο σε έκτακτη ανάγκη είναι κατά νόμο δικαίωμα του διοικητή ή του αρχηγού του Πυροσβεστικού Σώματος να το εφαρμόσει και να το ενεργοποιήσει. Όμως είναι και ηθικό το θέμα. Φανταστείτε όπως είπατε εσείς, ο πυροσβέστης μας, ο οποίος αποτελεί τη θωράκιση του πολίτη, του κάθε Έλληνα, αυτός που στο πρόσωπό του ο καθένας βλέπει την ασφάλειά του να απουσιάζει την ώρα της μάχης. Την ώρα δηλαδή, που το φαινόμενο ξεπερνάει τον μηχανισμό και αναγκαζόμαστε να ενεργοποιήσουμε όλες τις δυνατότητες τις οποίες έχουμε, δηλαδή, τον επιχειρησιακό βραχίονα της πολιτικής προστασίας που είναι το Πυροσβεστικό Σώμα, την τοπική αυτοδιοίκηση, τους εθελοντές, σε κάποιες περιπτώσεις ακόμα και τον Ευρωπαϊκό Μηχανισμό Πολιτικής Προστασίας, να απουσιάζει ο πυροσβέστης. Ηθικά σας διαβεβαιώνω ο παθιασμένος πυροσβέστης που αγαπάει τη δουλειά του, που έχει φιλότιμο και είναι της προσφοράς δεν το δέχεται ούτε αυτός. Θέλει να είναι στο πεδίο εκείνη την ώρα. Και σε αυτή την έκταση, σε αυτή τη διάσταση ενεργοποιείται και αυτό το μέτρο. Σε στιγμές εξαιρέσιμες, στις οποίες όλοι μας, όσοι είμαστε ταγμένοι για την προστασία της ανθρώπινης ζωής ή της περιουσίας των συμπολιτών μας αλλά και του φυσικού περιβάλλοντος, πρέπει όλοι να είμαστε εκεί. Γιατί όλοι μαζί μπορούμε καλύτερα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συζητηθεί η δέκατη τρίτη με αριθμό 290/26-10-2023 επίκαιρη ερώτηση δεύτερου κύκλου του Βουλευτή Κιλκίς της Κ.Ο. «ΣΥΡΙΖΑ -Προοδευτική Συμμαχία» κ. Πέτρου Παππά, προς τον Υπουργό Αγροτικής Ανάπτυξης και Τροφίμων, με θέμα: «Ενισχύσεις και αποζημιώσεις των παραγωγών κάστανου, αμπελιών και σίτου». Την ερώτηση θα απαντήσει ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης.

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, είναι γεγονός ότι η κλιματική αλλαγή δημιούργησε φέτος προϋποθέσεις για μια πολύ δύσκολη χρονιά για τους αγρότες. Τα ακραία καιρικά φαινόμενα και τα ασταθή παράλληλα καιρικά φαινόμενα δημιούργησαν το γεγονός ότι η συγκομιδή έγινε πολύ όψιμα σε σχέση με άλλες χρονιές.

Το πρώτο σκέλος του ερωτήματός μου αφορά τους αμπελουργούς και τους καστανοπαραγωγούς. Με αφορμή το Κιλκίς από το οποίο προέρχομαι εγώ και για το οποίο έχω σαφή εικόνα, σας γνωρίζω αν δεν το γνωρίζετε εσείς ότι ο τρύγος φέτος είχε πολλά προβλήματα. Λόγω των βροχών της άνοιξης και του Ιουνίου αναπτύχθηκε γρήγορα ο περονόσπορος με αποτέλεσμα παρά τις πολύ ακριβές φυτοπροστατευτικές παρεμβάσεις, τις οποίες έκαναν οι αγρότες, μεγάλο ποσοστό της καλλιέργειας σε σταφύλια να πληγεί. Αυτό προκάλεσε πληγή και στις οινοποιήσιμες ποικιλίες στο Νομό Κιλκίς και στη συνέχεια οι καύσωνες του Ιουλίου και του Αυγούστου, αλλά και οι βροχοπτώσεις στις αρχές Σεπτεμβρίου δεν άφησαν τα σταφύλια να ολοκληρώσουν τον φυσιολογικό κύκλο ωρίμανσής τους με αποτέλεσμα να πάει πίσω ο τρύγος.

Θα επανέλθω και θα μιλήσω και για τους καστανοπαραγωγούς, οι οποίοι είναι 60% κάτω φέτος στην παραγωγή ακριβώς γιατί την εποχή της ανθοφορίας επλήγησαν από ακραία καιρικά φαινόμενα, από πολλές βροχοπτώσεις με αποτέλεσμα να μην έχει υψηλή παραγωγή καστάνων στο καστανόδασος του Πάικου, το οποίο είναι το μεγαλύτερο καστανόδασος της Ελλάδας, στον Νομό Κιλκίς και μοιράζεται με τον Νομό Πέλλας.

Το πρώτο μου ερώτημα αφορά πώς -και αφού δεδομένου του γεγονότος ότι ο ΕΛΓΑ δεν αποζημιώνει την ακαρπία- σκοπεύετε να ενισχύσετε τους καλλιεργητές κάστανου και αμπελιών, ώστε να αντισταθμιστούν οι απώλειες αυτές των εισοδημάτων της μειωμένης παραγωγής, γεγονός το οποίο είναι πάρα πολύ σημαντικό ειδικά για τους καστανοπαραγωγούς, το οποίο είναι ένα μοναδικό προϊόν στον νομό και στην περιοχή της Παιονίας που κρατάει τους νέους και τον κόσμο στην περιοχή.

Το δεύτερο σκέλος του ερωτήματός μου αφορά τους σιτοπαραγωγούς. Εκεί δεν μιλάμε για κλιματολογικές συνθήκες, οι οποίες προκάλεσαν τη μείωση της αξίας του σίτου, αλλά του ουκρανικού προβλήματος. Μετά την εισβολή της Ρωσίας δημιουργήθηκε όπως γνωρίζετε καλά ένας διάδρομος αλληλεγγύης, καταργήθηκαν οι δασμοί, καταργήθηκαν οι ποσοστώσεις, με αποτέλεσμα να έχουμε φθηνό ουκρανικό σιτάρι. Οι όμορες χώρες της Ουκρανίας, όπως η Πολωνία ζήτησαν και πήραν μια ενίσχυση εκατοντάδων εκατομμυρίων ευρώ για τους σιτοπαραγωγούς τους. Στην Ελλάδα δεν αναγνωρίστηκε αυτό το πρόβλημα. Δεν ζητήσαμε να πάρουμε, με αποτέλεσμα και ποσότητες σίτου να μείνουν αδιάθετες, αλλά και οι τιμές στις οποίες πουλήθηκε το σιτάρι να είναι πολύ χαμηλές, με αποτέλεσμα ερήμην τους οι Έλληνες αγρότες να έχουν υποστεί μείωση εισοδήματος.

Σκοπεύετε να ζητήσετε αποζημίωση από την Ευρωπαϊκή Ένωση γι’ αυτήν την έκτακτη συνθήκη της διάθεσης σε χαμηλή τιμή ουκρανικού σίτου; Και αν ναι ποιο θα είναι το χρονοδιάγραμμα για την καταβολή αυτής της ενίσχυσης;

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Αγαπητέ συνάδελφε, είναι σημαντικό ξεκινώντας τη συζήτησή μας να δούμε ποια είναι η εικόνα που έχουμε από τις επισημάνσεις των γεωτεχνικών του ΕΛΓΑ σε διάφορες περιοχές της χώρας για τις καλλιέργειες αμπελιού και κάστανου που αναφέρετε στην ερώτησή σας.

Για τις μεν αμπελοκαλλιέργειες όπως είπατε παρατηρείται προσβολή από περονόσπορο, για τις δε καλλιέργειες κάστανου παρατηρείται μικροκαρπία λόγω κλιματικών συνθηκών και φυτοπαθολογικές και εντομολογικές προσβολές.

Ας δούμε τώρα το τι ισχύει θεσμικά. Σύμφωνα με τον κανονισμό του ΕΛΓΑ αποζημιώνονται μόνο οι άμεσες ζημιές στην παραγωγή, που οφείλονται σε ασφαλιστικά καλυπτόμενα αίτια όπως αυτά περιγράφονται από τον ισχύοντα νόμο. Δεν αποζημιώνονται οι δευτερογενείς ή εκείνες που οφείλονται σε μη ασφαλιζόμενα ασφαλιστικά καλυπτόμενα αίτια. Ως εκ τούτου οι φυτοπαθολογικές προσβολές, όπως ο περονόσπορος εν προκειμένω ή η ακαρπία ή μικροκαρπία δεν καλύπτονται ασφαλιστικά. Είμαι άλλωστε σίγουρος ότι θα το γνωρίζετε αυτό, αφού περιγράφονται στον ν.3877, που ισχύει από το 2010.

Σε κάθε περίπτωση όμως, η δική μας Κυβέρνηση έχει συγκεκριμένη λογική αντιμετώπισης αυτών των φαινομένων που περιλαμβάνει τη συνεχή παρακολούθηση της εξέλιξης των καλλιεργειών από τον οικείο ΕΛΓΑ. Εφόσον λοιπόν, από τις διαπιστώσεις και τα στοιχεία των αρμοδίων υπηρεσιών προκύψει η ανάγκη στήριξής τους, τότε θα αξιοποιηθεί κάθε εργαλείο που μας δίνει η εθνική και ενωσιακή νομοθεσία και πάντοτε εντός των δημοσιονομικών ορίων.

Το έχουμε άλλωστε πράξει και άλλες φορές κατά τη διακυβέρνησή μας. Ενδεικτικά μάλιστα για τις συγκεκριμένες καλλιέργειες κατά τη διακυβέρνησή μας έχουν δοθεί ενισχύσεις ως εξής: για τον αμπελοοινικό τομέα 34.431.695 ευρώ στην επικράτεια εκ των οποίων 481.946 ευρώ στο Κιλκίς. Για τα κάστανα 8.350.464 ευρώ στην επικράτεια εκ των οποίων 672.465 ευρώ στην Περιφέρεια Κιλκίς. Για τα κάστανα μάλιστα η ενίσχυση δόθηκε μέσα στο 2023 με την υπ’ αριθμόν ΚΥΑ 516/100039 του Μαρτίου του 2023 επί υπουργίας του σημερινού Προεδρεύοντος στη Βουλή Γεωργίου Γεωργαντά.

Επανέρχομαι επομένως, για να σας διαβεβαιώσω ότι αποτύπωση των ζημιών έχει γίνει και παρακολουθείται στενά και αδιαλείπτως η εξέλιξή τους. Σκοπός είναι να διαμορφώσουμε μια πλήρη εικόνα στη διάρκεια όλης της καλλιεργητικής περιόδου ώστε να μπορούμε να αξιολογήσουμε την κατάσταση και τότε θα είμαστε σε θέση να πούμε αν και ποιες παρεμβάσεις θα προχωρήσουμε εφόσον αυτές κριθούν απαραίτητες.

Επιπροσθέτως, προς ενημέρωσή σας, σας αναφέρω ότι για τις ζημιές καλυπτόμενες ασφαλιστικά στον νομό έχουν γίνει εκατόν δέκα αναγγελίες και έχουν υποβληθεί πεντακόσιες ογδόντα δηλώσεις ζημιάς. Οι εκτιμήσεις έχουν ολοκληρωθεί και θα ακολουθήσει η προβλεπόμενη διαδικασία για την καταβολή των αποζημιώσεων στους ασφαλιστικά ενήμερους δικαιούχους, άμεσα, εντός ενός χρόνου από την εμφάνιση της ζημιάς και σε μία δόση σε αντίθεση με ό,τι ίσχυε παλαιότερα επί των ημερών του ΣΥΡΙΖΑ που αποζημιώσεις καταβάλλονταν σε δεκαεπτά μήνες μετά από την εκδήλωση του φαινομένου της ζημιάς και μάλιστα, σε τρεις δόσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τη δευτερολογία σας.

**ΠΕΤΡΟΣ ΠΑΠΠΑΣ:** Κύριε Υπουργέ, δεν άκουσα καμμία απάντηση στο δεύτερο σκέλος της ερώτησής μου για τους σιτοπαραγωγούς.

Επανέρχομαι λοιπόν, να θυμίσω ότι λόγω του διαδρόμου αλληλεγγύης που ανοίχθηκε με την Ουκρανία και λόγω της κατάργησης των δασμών και ποσοστώσεων, φτηνό ουκρανικό σιτάρι έγινε εύκολα διαθέσιμο στην Ελλάδα, υπονομεύοντας την τοπική παραγωγή.

Και παρ’ ότι πληρούνταν οι προϋποθέσεις οι Έλληνες αγρότες να ενταχθούν σε οικονομική ενίσχυση, εφόσον αιτούνταν το αρμόδιο Υπουργείο στην Ευρωπαϊκή Ένωση, αυτό δεν συνέβη. Η Πολωνία έλαβε εκατοντάδες εκατομμύρια ευρώ για λιπάσματα και πρώτες ύλες, για να αντισταθμιστούν ακριβώς αυτές οι οικονομικές απώλειες από την εισαγωγή των ξένων σιτηρών. Θα ήθελα μια απάντησή σας, εάν σκοπεύει τώρα το ελληνικό Υπουργείο Αγροτικής Ανάπτυξης να καταθέσει αντίστοιχο αίτημα προς τους φορείς της Ευρωπαϊκής Ένωσης και αν, ναι, ποιο θα είναι το χρονοδιάγραμμα για την καταβολή, εφόσον λάβουμε κι εμείς -όπως έλαβαν κι άλλες όμορες της Ουκρανίας χώρες- την επιδότηση αυτή.

Θα επανέλθω και στο πρώτο ερώτημα, γιατί δεν έλαβα μια σαφή απάντηση. Λέτε ότι έχετε καλές προθέσεις, αν και εφόσον και να αποζημιώσετε. Με ποιο ακριβώς χρονοδιάγραμμα; Θα αναφερθώ λίγο στο Κιλκίς. Το Κιλκίς είναι ένας ακριτικός νομός, ο οποίος έχει χάσει δέκα χιλιάδες πληθυσμού από το 2011 μέχρι το 2021. Η αγροτική παραγωγή είναι ιδιαίτερα σημαντική για τους κατοίκους. Ένα μεγάλο μέρος του πληθυσμού είναι καλλιεργητές αμπελιών, καλλιεργητές καστάνων, όπως σας είπα, που συγκρατούν τον πληθυσμό στις περιοχές αυτές. Υπάρχει ΠΟΠ προϊόν, το ΠΟΠ κρασί της Γουμένισσας, το οποίο είναι εξαγώγιμο προϊόν και υπάρχουν αμπελουργίες, οι οποίες είναι σε μεγάλη άνθηση και υπάρχουν οινοπαραγωγοί οι οποίοι έχουν κάνει σοβαρές επενδύσεις στην περιοχή.

Αν αφήσουμε αυτούς τους ανθρώπους ακάλυπτους, θα εγκαταλείψουν τόσο την αμπελουργία όσο και την καστανοπαραγωγή, η οποία είναι πολύ σημαντική για την ανάπτυξη της περιοχής. Επισημαίνω για άλλη μια φορά, ότι η παραγωγή των καστάνων ήταν 60% κάτω φέτος, τουλάχιστον 60% σε σχέση με τις άλλες χρονιές. Μιλάμε για μια εξαιρετικά έκτακτη συνθήκη, η οποία ρίχνει τους καστανοπαραγωγούς σε μια ανέχεια άνευ προηγουμένου. Το ίδιο συμβαίνει και με τα σταφύλια. Χάθηκε ο κόπος μιας ολόκληρης χρονιάς.

Επανέρχομαι και στο πρώτο ερώτημα, αν έχετε σκοπό να ενισχύσετε τους καλλιεργητές καστάνου και αμπέλων, εφόσον διαπιστώσετε -όπως είπατε- ότι υπάρχει αυτή η ζημία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ έχετε τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, σας απάντησα με πλήρη σαφήνεια και με ακρίβεια τι ακριβώς συμβαίνει για τα κάστανα και όσον αφορά τα αμπέλια.

**ΠΕΤΡΟΣ ΠΑΠΠΑΣ:** Στο δεύτερο σκέλος καθόλου.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Προφανώς ο χρόνος είναι τέτοιος όπου την απάντηση τη χωρίζω σε δύο μέρη, γι’ αυτό και θα ασχοληθώ στη δευτερολογία μου ακριβώς και με το θέμα με τα σιτηρά και να δούμε τι ακριβώς συμβαίνει, εν τέλει, με τα δημητριακά.

Αρχικά, να σημειώσω ότι η Κυβέρνησή μας δεν αμφισβήτησε ποτέ τη σημασία που έχουν για την οικονομία και την πρωτογενή παραγωγή στη χώρα μας, Αντίθετα, η ένταξη στην προηγούμενη προγραμματική περίοδο και η παραμονή στη νέα περίοδο στο καθεστώς των συνδεδεμένων ενισχύσεων προϊόντων, όπως στο σκληρό σιτάρι, το ρύζι, αποδεικνύουν τη σταθερή αξία που δίνουμε με τη στρατηγική μας στα συγκεκριμένα προϊόντα.

Πέραν, όμως, αυτών, εκμεταλλευόμενοι τη συγκυρία και προς όφελος της κοινωνίας και των παραγωγών, πήραμε την πρωτοβουλία και εντάξαμε στο καθεστώς συνδεδεμένων ενισχύσεων για τη νέα προγραμματική περίοδο 2023-2027, κατόπιν διαπραγματεύσεων με την Ευρωπαϊκή Επιτροπή, το μαλακό σιτάρι, το κριθάρι και τον αραβόσιτο. Ο συνολικός προϋπολογισμός για το μαλακό σιτάρι είναι 29.120.000, για το κριθάρι 41.600.00 και για τον αραβόσιτο 211.750.000. Με πράξεις καταδεικνύεται το ενδιαφέρον για τον συγκεκριμένο κλάδο.

Αναφέρεστε τώρα στην ερώτησή σας για τα μεγάλα αδιάθετα αποθέματα σίτου, που υπονοείτε ολιγωρία από την Κυβέρνησή μας, σχετικά με τις αποζημιώσεις από την Ευρωπαϊκή Ένωση σε αντιδιαστολή με άλλες χώρες που έλαβαν αυτές τις αποζημιώσεις. Η εικόνα, όμως, αυτή είναι μακριά από την πραγματικότητα. Και τι εννοώ με αυτό; Όσον αφορά τον σκληρό σίτο, τα αποθέματα δεν διαφέρουν από τα συνήθη κάθε έτους και δεν έχει παρατηρηθεί καμμία αξιοσημείωτη ή ανησυχητική αύξηση. Άλλωστε, δεν υπήρξε κάποιο αίτημα προς το Υπουργείο μας γι’ αυτό που να περιγράφει μια τέτοια κατάσταση και να αιτείται αποζημίωσης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Η καταγραφή των αποθεμάτων γίνεται με τα οριζόμενα στην ΚΥΑ 1368/2022. Τα στοιχεία υποβάλλονται με τις δηλώσεις αποθεμάτων, αποτελούν πληροφοριακά δεδομένα της Γενικής Γραμματείας Εμπορίου του Υπουργείου Ανάπτυξης και Επενδύσεων.

Σε ό,τι αφορά τον μαλακό σίτο, θα γνωρίζετε ασφαλώς ότι όχι μόνο δεν υπάρχει πλεονάζων απόθεμα, αλλά παρατηρείται και έλλειψη, την οποία έλλειψη πάμε να αντιμετωπίσουμε δίνοντας κίνητρο για την καλλιέργειά του, μέσω της συνδεδεμένης ενίσχυσης που ανέφερα η οποία εκτιμάται στα 100 ευρώ το στρέμμα.

Σχετικά με τις αποζημιώσεις από την Ευρωπαϊκή Ένωση, και για να μην μείνει κανένα ίχνος υποψίας, κάνω σαφές ότι δόθηκαν με απόφαση της Ευρωπαϊκής Επιτροπής αυστηρά και μόνο για τις πέντε όμορες χώρες της Ουκρανίας στις οποίες υπήρχε υπερβολική συσσώρευση ουκρανικών σιτηρών, λόγω του πολέμου προκαλώντας ταραχές στην ιστορική αγορά αυτών των χωρών. Καμμία άλλη χώρα δεν έλαβε παρόμοια αποζημίωση, γιατί σε καμμία άλλη χώρα δεν υπήρχε παρόμοια συνέπεια και διαταραχή της αγοράς.

Αντιστοιχούν όμως και στη χώρα μας 15 εκατομμύρια ευρώ από το υπόλοιπο γεωργικό αποθεματικό του 2023 τα οποία θα αξιοποιηθούν με τον καλύτερο δυνατό τρόπο στη βάση ιεράρχησης των αναγκών όπως έχουν αυτές διαμορφωθεί μέχρι αυτή τη στιγμή.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Συνεχίζουμε με την ενδέκατη, με αριθμό 295/26-10-2023, επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Αγροτικής Ανάπτυξης και Τροφίμων, με θέμα: «Πληρωμές που προκύπτουν μετά τους έκτακτους ελέγχους που πραγματοποιεί ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)».

Θα απαντήσει ο Υφυπουργός κ. Διονύσιος Σταμενίτης.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κύριε Υπουργέ, προηγουμένως ήταν ο Νομός Κιλκίς, πάμε στον Νομό Σερρών, εσείς είστε από τα Γιαννιτσά του Νομού Πέλλας. Πιάσαμε την κεντρική Μακεδονία με τρεις νομούς καθαρά αγροτοκτηνοτροφικούς. Όμως, ερημώνει γενικότερα η ύπαιθρος λόγω της αστυφιλίας και λόγω του εμπαιγμού απέναντί σας προς τους αγρότες και τους κτηνοτρόφους. Υπάρχει ένα κοινωνικό φαινόμενο στα όρια της κοροϊδίας αυτή τη στιγμή με τον ΟΠΕΚΕΠΕ.

Ο ΟΠΕΚΕΠΕ κάθε χρόνο πραγματοποιεί ελέγχους, και το ξέρετε, και πολύ καλά κάνει για να μην υπάρχουν έκνομες ενέργειες. Τι γίνεται, λοιπόν, τώρα; Διασταυρωτικοί έλεγχοι, βάση δεδομένων, επικαιροποίηση εγγράφων, η χαρτούρα καλά κρατεί και έχουν να πληρωθούν οι άνθρωποι από το 2019. Ενστάσεις φυσικά και υπάρχουν και οι υποχρεώσεις τρέχουν. Εμείς καλά πληρωνόμαστε κάθε μήνα, μια χαρά όλα, αυτοί χρωστάνε σε γεωπόνους, φάρμακα, λιπάσματα, ΔΕΗ, προμηθευτές, οικογένειες για να πάνε φροντιστήρια.

Έχω μια ένσταση εδώ -δεν μπορώ να το δείξω εξατομικευμένα γιατί προστατεύω τα προσωπικά δεδομένα του ανθρώπου- από Ευκαρπία Σερρών. Πρόκειται για ένσταση του 2021, για ελέγχους του 2019 και ακόμη τίποτα και πάμε πλέον προς το 2024.

Κι εγώ σας ρωτώ: Οι άνθρωποι αυτοί ελέγχθηκαν, και καλώς ελέγχθηκαν για να δούμε τη νομιμότητα σε ό,τι αφορά τη βάση δεδομένων, τα στρέμματα που καλλιεργούν, αυτά που έχουν δηλώσει, κάποια στρέμματα ήταν παράνομα και αυτά θα κοπούν και καλώς θα κοπούν για να εφαρμοστεί ο νόμος. Τα εναπομείναντα όμως δεν τα έχουν πληρωθεί. Και, μάλιστα, είναι άνθρωποι καθόλα νόμιμοι διότι, ξέρετε, είναι δειγματοληπτικός ο έλεγχος και πολύ σωστά γίνεται. Όμως, να καθυστερεί από το 2019 να πληρώσει ο ΟΠΕΚΕΠΕ αυτούς τους ανθρώπους;

Πρόκειται για ανθρώπους που ο ίδιος ο Υπουργός κ. Αυγενάκης ζητάει παραίτηση του ΔΣ του ΟΠΕΚΕΠΕ. Θυμάστε τι έλεγε κάποτε ο Χάρρυ Κλυνν χαριτολογώντας: «Μα και πριν από εσάς, πάλι εσείς ήσασταν κυβέρνηση». Άρα, ευθύνες έχουμε και για τους προκατόχους σας. Δεν ξέρω, ο κ. Κεδίκογλου, ο κ. Στύλιος, αλλά πείτε τους: «Ο ΟΠΕΚΕΠΕ λειτουργεί κράτος εν κράτει; Είναι φέουδο; Στα καντόνια ανήκει ο ΟΠΕΚΕΠΕ;» Γιατί δεν πληρώνονται αυτοί οι άνθρωποι όταν έχουν επωμιστεί όλον αυτόν τον έλεγχο και τους καθυστερούμε από το 2019; Έτσι δεν γίνεται δουλειά, όπως λέμε στην καθομιλουμένη.

Οι αγρότες είναι σε απόγνωση, οι κτηνοτρόφοι σε απόγνωση, σας ψηφίζουν, μετανιώνουν μετά που σας ψηφίζουν και τρέχουμε και δεν φτάνουμε τώρα, κύριε Υπουργέ μου. Από αγροτική περιοχή είστε. Πού θα πάει αυτή η βαλίτσα κοινωνικά; Πού θα πάει αυτό; Δεν αντέχουν άλλο.

Απλήρωτοι από το ’19, ’20, ’21, ’22, μπήκαμε ’23, τελειώνει η χρονιά. Και πείτε μου εσείς πώς θα πληρώσουν τις ανελαστικές υποχρεώσεις τους και γενικότερα τα καθημερινά τους έξοδα.

Άρα, λοιπόν, πάρτε τώρα θέση. Προσδιορίστε ένα χρονοδιάγραμμα επακριβώς, όχι γενικά και αόριστα, πότε θα πληρωθούν. Πείτε συγκεκριμένη ημερομηνία. Μας ακούνε τούτη την ώρα και πρέπει να ξέρουν τι θα πουν σ’ αυτούς που οφείλουν να τους πληρώσουν.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Πράγματι έχουμε μπροστά μας ένα ζήτημα τεχνικής φύσεως με αντικειμενικές δυσκολίες και το συζητήσαμε και την προηγούμενη εβδομάδα εδώ στη Βουλή στο πλαίσιο κοινοβουλευτικού ελέγχου ενός συναδέλφου μας, Βουλευτή για άλλο νομό. Και θα μου επιτρέψετε να επαναλάβω όσα είπα και τότε, γιατί ισχύουν και τώρα.

Αρχικά για την οικονομία της συζήτησης, αλλά κυρίως για να μην δημιουργούνται λαθεμένες εντυπώσεις θα ξεκαθαρίσουμε πρώτα από όλα τι εννοούμε εκκρεμότητες πληρωμών παλαιότερων ετών. Οι εκκρεμότητες των πληρωμών παρελθόντων ετών δεν αφορούν σε πληρωμές τακτικές, οι οποίες δεν έγιναν από κάποιες παραλείψεις του Οργανισμού Πληρωμών. Αφορούν συμπληρωματικές πληρωμές μεμονωμένων παραγωγών με αστοχίες, παραλείψεις στις αιτήσεις τους, οι οποίες μετά την αξιολόγηση διορθώθηκαν με την προβλεπόμενη διαδικασία διοικητικών πράξεων, καθώς και τους παραγωγούς στους οποίους τα αιτήματα δικαιώθηκαν διοικητικά ή δικαστικά. Δηλαδή ναι μεν αφορούν σε παλιά έτη, αλλά πρόκειται για περιπτώσεις που δικαιώθηκαν εκ των υστέρων, αλλά και ακόμη μετά από αρκετά χρόνια, όπως είπατε και εσείς. Το παράδειγμά σας αφορά το ’19, στο οποίο έγινε ένσταση το ’21 και αξιολογήθηκε το ’22.

Να πούμε τώρα ότι οι συμπληρωματικές πληρωμές παρελθόντων ετών όσο απομακρυνόμαστε από το εκάστοτε έτος διενεργούνται όλο και πιο αραιά και αυτό γιατί είναι μια φυσιολογική διαδικασία δεδομένου πρώτον, ότι αφορούν σε όλο και λιγότερο αριθμό παραγωγών, δεύτερον, δίνεται προτεραιότητα στο τρέχον έτος και τέλος, η πληρωμή είναι μια χρονοβόρα διαδικασία και δύσκολη. Άρα, δεν είναι δυνατόν κάθε φορά που δικαιώνεται ένας μικρός αριθμός παραγωγών να πραγματοποιείται και μία πληρωμή. Για να διενεργηθούν αυτές οι πληρωμές πρέπει να υπάρχει ανάδοχος εταιρεία που θα αναλάβει το πληροφοριακό σύστημα.

Ο ΟΠΕΚΕΠΕ, λοιπόν, για τις εκκρεμότητες των πληρωμών αυτών, αλλά και για τις ανάγκες προσαρμογής, μετάβασης υφιστάμενων συστημάτων στα δεδομένα της νέας ΚΑΠ έχει πραγματοποιήσει δημόσιο ηλεκτρονικό διεθνή διαγωνισμό για την επιλογή του αναδόχου για το έργο με τίτλο: «Συντήρηση των πληροφοριακών συστημάτων που υποστηρίζουν τη διαχείριση του ΕΚΔΔΑ για τις ανάγκες μετάβασης στο νέο στρατηγικό σχέδιο της νέας ΚΑΠ». Η διενέργεια του διαγωνισμού έγινε με την υπ’ αριθμόν 35067 στις 7-6-23 διακήρυξη. Επισημαίνουν ότι πρόκειται για έναν ειδικό διαγωνισμό μόνο για τον συγκεκριμένο σκοπό τις πληρωμές των παλαιών ετών. Ο διαγωνισμός βρίσκεται στο στάδιο προσυμβατικού ελέγχου από το Ελεγκτικό Συνέδριο και μετά την ολοκλήρωση του οποίου θα ακολουθήσει υπογραφή της σύμβασης, η υλοποίηση της οποίας θα παράσχει την κατάλληλη τεχνική υποστήριξη για τη διεκπεραίωση αυτών των πληρωμών. Το χρονοδιάγραμμα των πληρωμών θα καθοριστεί λαμβάνοντας υπ’ όψιν και τις διαδικασίες διεκπεραίωσης των τρεχουσών πληρωμών του Οργανισμού, λαμβάνοντας υπ’ όψιν τις προτεραιότητες, όπως είπα και πάλι των πληρωμών. Όπως σας είπα ήδη είναι ένα ζήτημα τεχνικό, το οποίο έχουμε τον σχεδιασμό να το αντιμετωπίσουμε και έτσι, λοιπόν, θα πράξουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, να επισπεύσετε να πληρωθούν με προσωπικές σας ενέργειες. Θα πείτε και στον ομοϊδεάτη σας Υπουργό -και ο ομοϊδεάτης σας ο άλλος Υπουργός είναι δίπλα σας που ανήκει στους επαΐοντες για το ψηφιακό κράτος και καλώς- να απλοποιηθούν για να υπερκεράσουμε γραφειοκρατικές αγκυλώσεις, κωλυσιεργίες. Οι άνθρωποι θέλουν στην τσέπη τους ευρώ να πληρώσουν τις υποχρεώσεις.

Πάμε λίγο στα δύσκολα τώρα. Έχουμε 20% μείωση της βασικής ενίσχυσης με τη νέα ΚΑΠ που υπέγραψε πάλι η χώρα, χωρίς να τη δει καθόλου. Διότι έχουμε αμαρτίες του παρελθόντος για την Κοινή Αγροτική Πολιτική. Πήγε και υπέγραψε από την Ευρωπαϊκή Ένωση πάλι χωρίς να βλέπει τι υπογράφει. Με συγχωρείτε, θα το εξηγήσω.

Το «πρασίνισμα» ως ενίσχυση τελείωσε. Τώρα έχουμε καινούργια λέξη, μην κάνω και κανένα σαρδάμ, γιατί είναι και δύσκολη, «αντιδιανεμητική». Ούτε να την πούμε δεν μπορούμε.

Εσείς την καταλάβατε; Ακούγεται τόσο δύσκολο. Τι είναι πάλι αυτό; Για να κόψει στους αγρότες χρήμα, γιατί βλέπουν στους λογαριασμούς κουτσουρεμένες επιδοτήσεις. Κάποτε έπαιρναν δέκα χιλιάδες, έχουμε φτάσει στις πέντε χιλιάδες. Γιατί; Γιατί επινόησε η «Ενωμένη Γηραιά» το περιβόητο «πρασίνισμα», που δεν ξέρουμε ακόμη τι είναι. Και τώρα το ονομάζει με αυτήν τη λέξη: «αντιδιανεμητική». Δεν μπορούμε να την πούμε κιόλας, κύριε Πρόεδρε.

Βάζετε δέκα οικολογικά συστήματα για να πάρει κάποιος την επιδότηση, αλλά οι παραγωγοί που ήδη είναι σε αυτά τα γεωργοπεριβαλλοντικά προγράμματα δεν θα πάρουν. Αυτοί, δηλαδή, που είναι στις σπάνιες φυλές, που είναι σε ό,τι αφορά στις νέες καλλιέργειες και είναι σε αυτά τα προγράμματα μέσα -γεωργία, κτηνοτροφία- στα οποία ήδη βρίσκονται, γιατί μπήκαν μέσα σε αυτό που λέμε βιολογική κτηνοτροφία, γεωργία, έξυπνη γεωργία, όπως τη βαφτίζει η περιβόητη Ευρώπη, που μόνο για τον πρωτογενή τομέα δεν ενδιαφέρεται, γιατί έχει άλλα εκεί να προάγει, αυτοί θα μείνουν απ’ έξω. Δηλαδή, όλους αυτούς, με τα δέκα οικολογικά συστήματα, που έχετε επινοήσει και έχετε βαφτίσει, θα τους πετάξετε όλους έξω. Αυτό πρέπει να το ξέρουν οι αγρότες και οι κτηνοτρόφοι.

Όσο για εφέτος γίνεται το «έλα να δεις». Διευκρινιστική εγκύκλιος στην εγκύκλιο. Δηλαδή, εφέτος δεν έχει γίνει καμμία ενημέρωση για το πώς θα λειτουργούν όλα αυτά, ποιος θα είναι ο τρόπος που βγαίνει το τελικό ποσό που θα πάρει ο αγρότης και ο κτηνοτρόφος δεν το ξέρει κανείς. Η μία διευκρινιστική εγκύκλιος ακολουθεί την άλλη, μέχρι και την προηγούμενη εβδομάδα. Ούτε εσείς στο Υπουργείο δεν ξέρετε να δώσετε διευκρινιστική εγκύκλιο και δικαίως, γιατί η Ευρωπαϊκή Ένωση «θολώνει τα νερά» και θέλει ψάξιμο εκεί.

Παραδείγματος χάριν, σε ό,τι αφορά τον ΟΠΕΚΕΠΕ, είναι ένα «μπάχαλο». Το λέει αυτό και ο Υπουργός σας. Δεν υπάρχει καμμία ενημέρωση σε αυτούς τους ανθρώπους. Αγρότες και κτηνοτρόφοι ανενημέρωτοι. Δεν ξέρουν τι τους ξημερώνει! Έχασαν το 20% στην ενιαία ενίσχυση και αυτή η μείωση στην ενιαία ενίσχυση θα πάει στο 50%.

Για τον ΕΛΓΑ θα το συζητήσουμε, κύριε Σταμενίτη, κύριε Υπουργέ μου, σε μία άλλη συνεδρίαση. Έχει άλλες αμαρτίες ο ΕΛΓΑ, εκεί υπάρχει άλλο «έλα να δεις». Όπως λέει ο κανονισμός του ΕΛΓΑ δεν αποζημιώνει από την έντονη βροχόπτωση, παρά από την πλημμύρα. Λες και η βροχόπτωση δεν θα φέρει πλημμύρα. Δηλαδή, εάν έχουμε ένα επικλινές χωράφι και φύγουν τα νερά δεν αποζημιώνει. Αυτό για το καταστατικό πρέπει να το δούμε αλλιώς.

Όμως εδώ τώρα έχουμε όχι απλά ψαλίδισμα, κατακρεουργούμε τους αγρότες με βάση την «αντιδιανεμητική» -άντε την έμαθα τη λέξη τώρα- γιατί καταργήθηκε, λέει, το «πρασίνισμα». Πάμε, λοιπόν, και υπογράφουμε τη νέα ΚΑΠ, τη νέα Κοινή Αγροτική Πολιτική, με το έγκλημα που κάναμε από το 2003 να βγάλουμε παραδοσιακές καλλιέργειες, γιατί έτσι προστάζει η ενωμένη Ευρώπη, γιατί είχαμε υπογράψει και τη Συνθήκη GATS, που γίνονται αθρόες εισαγωγές απ’ έξω, και οι δικοί μας αγρότες και κτηνοτρόφοι δεν μπορούν να πουλήσουν τίποτα.

Δείτε το, λοιπόν, αυτό το «πρασίνισμα» που καταργήθηκε με αυτή τη νέα μοντέρνα λέξη της περιβόητης Ευρώπης, που μόνο κοινωνική δεν είναι, παρά είναι μία συγκεκριμένη οικονομική κάστα κρατών και ανθρώπων, που λυμαίνουν και τον πρωτογενή τομέα και οι άνθρωποι βλέπουν στους λογαριασμούς τους, από εκεί που περίμεναν περίπου 8.500 να έχουν πάει στα 5.000;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Για δείτε το λίγο. Να ξαναεξετάσετε, αν μπορείτε, την ένστασή σας αυτή για τη νέα ΚΑΠ και να πούμε την αλήθεια στους αγρότες και στους κτηνοτρόφους με την κατάργηση σε ό,τι αφορά το «πρασίνισμα» από τον ΟΠΕΚΕΠΕ, ο οποίος έχει γίνει αυτή τη στιγμή κράτος εν κράτει -και το καταγγέλλετε και εσείς οι ίδιοι και καλώς το καταγγέλλετε, αλλά πριν από εσάς πάλι εσείς ήσασταν- να δούμε τι θα γίνει, γιατί δεν πάει άλλο αυτή η κατάσταση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, έχετε όλον τον χρόνο στον κοινοβουλευτικό έλεγχο να κάνετε ερωτήσεις για τον ΕΛΓΑ. Οι απαντήσεις είναι συγκεκριμένες, όπως και για τη νέα ΚΑΠ.

Εμένα θα μου επιτρέψετε να μείνω λίγο στην καθ’ αυτού ερώτησή σας και όπως είπα και στην πρωτολογία μου αναφορικά με τις πληρωμές των παρελθόντων ετών υπάρχει μία διαδικασία αυτού του διαγωνισμού που βρίσκεται σε εξέλιξη, είναι μία διαδικασία που έχει δρομολογηθεί και συνεπώς δεν συντρέχει κανένας λόγος ανησυχίας για τους παραγωγούς.

Όμως, για να μη μείνει κανένα ίχνος ανησυχίας, διευκρινίζω τα εξής: Σε ό,τι αφορά τη χρηματοδότηση των ενισχύσεων αυτή είναι κατά βάση κοινοτική, ενώ κατά περίπτωση όπου η διεκπεραίωση των πληρωμών οδηγεί σε υπέρβαση του ανώτατου χρηματικού ορίου των κοινοτικών κονδυλίων και της τρέχουσας «ρεζέρβας» χρημάτων, αυτές -όπου υπάρχει δυνατότητα- πραγματοποιούνται από εθνικούς πόρους στη βάση κυβερνητικών αποφάσεων.

Αγαπητέ και αγαπητοί συνάδελφοι, θα σας πω επίσης ότι η Κυβέρνηση της Νέας Δημοκρατίας έχει αποδείξει ότι δεν έχει αφήσει τίποτα στην τύχη του, γι’ αυτό και οι παραγωγοί κάθε φορά την ψηφίζουν είτε στις πρώτες είτε στις δεύτερες εκλογές και θα συνεχίσουν να την ψηφίζουν. Έχει αποδείξει ότι βρίσκεται σταθερά, αταλάντευτα, δίπλα στους παραγωγούς, παρεμβαίνοντας, σχεδιάζοντας και εφαρμόζοντας πολιτική για τη στήριξή τους, όποτε είναι απαραίτητο, αλλά και για την επίλυση χρόνιων ζητημάτων, όπως αυτό που συζητάμε σήμερα.

Τα παραδείγματα είναι πολλά και μπορώ να σας δώσω μερικά από αυτά, όπως είναι το παράδειγμα της αντιμετώπισης του κόστους παραγωγής λόγω ενεργειακής κρίσης, οι παρεμβάσεις για την αντιμετώπιση των αρνητικών συνεπειών που δημιούργησε η πανδημία ή προκάλεσε ο πόλεμος στην Ουκρανία, αλλά και παρεμβάσεις μόνιμου χαρακτήρα, όπως η μείωση της φορολογίας, η μείωση κατά τρεις ποσοστιαίες μονάδες των ασφαλιστικών εισφορών για τους εργαζόμενους των αγροτικών επιχειρήσεων, η εξαίρεση από υποχρέωση καταβολής τέλους επιτηδεύματος για τους αγρότες κανονικού καθεστώτος. Υπάρχουν και άλλες παρεμβάσεις.

Και να μην ξεχνάμε ότι η Κυβέρνηση της Νέας Δημοκρατίας και του Κυριάκου Μητσοτάκη είναι αυτή που μερίμνησε για την επιχορήγηση του ΕΛΓΑ, για να μη διακυβεύονται οι αποζημιώσεις των παραγωγών. Είναι, επίσης, αυτή που έχει εξασφαλίσει και τις ενισχύσεις τους, μέσω όλων των προβλεπόμενων και νόμιμων διαδικασιών.

Ένα θέμα για τις ενισχύσεις. Όπως ξέρετε ή όπως θα πρέπει να γνωρίζετε, η χώρα μας είναι η μόνη ίσως χώρα στην Ευρωπαϊκή Ένωση η οποία διατήρησε τα ίδια χρήματα για τους παραγωγούς μετά από μια μεγάλη διαπραγμάτευση που έκανε ο ίδιος ο Πρωθυπουργός Κυριάκος Μητσοτάκης κι έτσι οι Έλληνες παραγωγοί θα συνεχίσουν να παίρνουν τα 2 δισεκατομμύρια τον χρόνο, προφανώς με άλλη μορφή, σε άλλους διαφορετικούς χρόνους.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την έβδομη επίκαιρη ερώτηση με αριθμό 288/26-10-2023 του πρώτου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Βελβερούδη προς την Υπουργό Εσωτερικών, με θέμα: «Ανησυχία πολιτών και αγροτών που πλήττονται από τις πλημμύρες της Τάφρου 66 στα όρια των Νομών Πέλλας και Ημαθίας».

Θα απαντήσει ο Αναπληρωτής Υπουργός Εσωτερικών κ. Θεόδωρος Λιβάνιος.

Κύριε Βελβερούδη, έχετε τον λόγο.

**ΚΟΜΝΗΝΟΣ ΒΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Η τάφρος 66, κύριε Υπουργέ, είναι μια τάφρος, όπως ξέρετε και εσείς, μήκους τριάντα οκτώ χιλιομέτρων. Κατασκευάστηκε από το 1928 έως το 1930, με σκοπό την αποξήρανση της Λίμνης των Γιαννιτσών και ταυτόχρονα, την διοχέτευση των νερών των γύρω βουνών Βερμίου, Βόρα και Τζένας για την αποτροπή των πλημμυρών.

Στις προδιαγραφές της Τάφρου 66 απαιτείται ο καθαρισμός της κάθε πέντε χρόνια, εξασφαλίζοντας έτσι τη ροή του νερού, αλλά και την αποκατάσταση των αναχωμάτων από τυχόν φθορές. Δυστυχώς, η τελευταία φορά που έγινε καθαρισμός στο κομμάτι του Δήμου Σκύδρας ήταν το 1998 με 2002, δηλαδή είκοσι δύο χρόνια πριν.

Από τότε μέχρι και σήμερα, από τις συνεχείς πλημμύρες, η κοίτη της Τάφρου 66 έχει ανέβει επικίνδυνα με αποτέλεσμα να μειωθεί η χωρητικότητα σε νερό. Ειδικότερα, μέσα στην κοίτη βρίσκονται δέντρα, θάμνοι, σκουπίδια, μπάζα και φερτή ύλη, με συνέπεια να δυσχεραίνεται η εκροή του νερού και να μειώνεται ο όγκος εκροής. Έτσι, η πιθανότητα της πλημμύρας γίνεται όλο και πιο έντονη, ενώ ελλοχεύει ο κίνδυνος να σπάσει το ανάχωμα και να επέλθει ολική καταστροφή.

Όταν μάλιστα το νερό της Τάφρου 66 υπερχειλίζει και αδυνατεί να διοχετευθεί διά του ποταμού Αλιάκμονα, έχει ως αποτέλεσμα η λεκάνη απορροής των υδάτων που βρίσκεται στην περιοχή του βιολογικού καθαρισμού της Σκύδρας, να πλημμυρίζει όλα τα χωράφια, με συνέπεια μεγάλες ζημιές σε καλλιέργειες και κατοικίες.

Λόγω της συνεχιζόμενης αυτής αμέλειας των αρμοδίων, όσον αφορά τον καθαρισμό και τη συντήρηση της Τάφρου 66, τίθενται σε συνεχή κίνδυνο ανθρώπινες ζωές και περιουσίες, όπως και η απώλεια του ζωικού και φυτικού κεφαλαίου, αλλά και του αγροτικού εξοπλισμού.

Κατόπιν τούτων ερωτάται ο Υπουργός: Τι μέτρα προτίθεται να λάβει για την αντιμετώπιση του κατεπείγοντος αυτού προβλήματος, εν όψει μάλιστα και του επερχόμενου χειμώνα, ιδίως όσον αφορά: α) στον άμεσο καθαρισμό της Τάφρου από την αρχή μέχρι και τις εκβολές της στον Αλιάκμονα, όπου, υπ’ όψιν, απαιτείται και ο συντονισμός όλων των εμπλεκόμενων αρμόδιων φορέων της αυτοδιοίκησης, β) στην επιδιόρθωση και ενίσχυση του αναχώματος σε όσα σημεία απαιτείται με αντιπλημμυρικά πλέγματα, γ) στην τακτική συντήρηση και επιτήρησή της σύμφωνα με τις προδιαγραφές και τέλος στην ανάγκη υδραυλικής και μηχανικής μελέτης του έργου, που να λαμβάνει υπ’ όψιν και τα νέα δεδομένα της κλιματικής αλλαγής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Για την Τάφρο 66 να ξεκαθαρίσουμε κάτι: Αυτά τα έργα είναι αποκλειστικής αρμοδιότητας της δευτεροβάθμιας Τοπικής Αυτοδιοίκησης, άρα εν προκειμένω της Περιφέρειας Κεντρικής Μακεδονίας. Όπως γνωρίζετε είναι αυτοδιοικούμενα όργανα και το κράτος δεν μπορεί να τους κάνει έλεγχο σκοπιμότητας, αλλά έλεγχο νομιμότητας επί των πράξεων. Αυτό είναι ένα κομμάτι.

Σχετικά με την ερώτησή σας, λοιπόν, απευθυνθήκαμε στην Περιφέρεια Κεντρικής Μακεδονίας και θα μου επιτρέψετε να καταθέσω μετά τη δευτερολογία και την απάντηση της περιφέρειας στα Πρακτικά, για να έχετε πληρέστερη ενημέρωση. Αφού περιγράφει το ιστορικό της κατασκευής και όλα αυτά, μας αναφέρει τις ενέργειες που έχει κάνει σχετικά με την Τάφρο 66.

Το πρώτο, λοιπόν, είναι ότι προχωράει το Φράγμα του Αλμωπαίου στον Νομό Πέλλας προκειμένου με απόφαση του Γενικού Γραμματέα του Υπουργείου Αγροτικής Ανάπτυξης να ανοίξει ο δρόμος για την κατασκευή του έργου από το ΥΠΑΑΤ, ενώ γίνεται μια προσπάθεια να ενταχθεί στο ΕΣΠΑ. Έχει εκπονηθεί μελέτη αντιπλημμυρικής προστασίας στην περιφερειακή διώρυγα και στον ποταμό Λουδία από την Περιφέρεια Κεντρικής Μακεδονίας και έχει ολοκληρωθεί η μελέτη. Προσπαθεί να ενταχθεί πλέον το κυρίως έργο, προϋπολογισμού 23.500.000 ευρώ περίπου, στο ΕΣΠΑ για να προχωρήσει άμεσα στην υλοποίηση.

Μέχρι τότε, μεταξύ άλλων, έχουν κάνει ορισμένες επείγουσες δραστηριότητες, κοινώς τα επείγοντα, προκειμένου να αποφευχθεί η πλημμύρα. Έχει δαπανηθεί περίπου 1.350.000 ευρώ και αφορά μεταξύ άλλων καθαρισμό γεφυρών, απομάκρυνση δένδρων, καθαρισμό των εκβολών του Τριποταμού. Επίσης, κόπηκαν δέντρα στα πρανή της κοίτης, δυόμισι χιλιάδες δέντρα αφαιρέθηκαν από την Τάφρο 66 τα οποία εμπόδιζαν τη ροή του ύδατος. Επιπρόσθετα αφορά καθαρισμούς αυτοφυούς βλάστησης.

Τέλος, επισημαίνει και αυτό που λέτε και εσείς και αυτό που συμφωνούμε όλοι, ότι χρειάζεται ένα ριζικό έργο καθαρισμού της Τάφρου 66, ένα έργο το οποίο έχει τη δεκαετία του 30 από αμερικανική εταιρεία. Προφανώς, επειδή η ένταση και συχνότητα των πλημμυρικών φαινομένων εντείνεται τα τελευταία χρόνια, χρειάζεται περισσότερη εγρήγορση.

Εμείς ως Υπουργείο Εσωτερικών δεν έχουμε λάβει κάποιο συγκεκριμένο αίτημα για χρηματοδότηση του συγκεκριμένου έργου. Άλλωστε έχει δικό της ΠΕΠ η περιφέρεια, το οποίο το αξιοποιεί σύμφωνα με τις πολιτικές προτεραιότητες που τοποθετεί η κάθε περιφέρεια. Είμαστε, όμως, στη διάθεση της Περιφέρειας Κεντρικής Μακεδονίας, όπως και των άλλων περιφερειών, προκειμένου να συμβάλουμε στην επίλυση τέτοιων ζητημάτων, τα οποία είναι πολύ σημαντικά, ιδίως για μια περιοχή κάμπου η οποία έχει και αντιπλημμυρική ζώνη και όλα τα σχετικά, για να διαφυλάξουμε και τις περιουσίες και τις καλλιέργειες των αγροτών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε συνάδελφε, έχετε τον λόγο.

**ΚΟΜΝΗΝΟΣ ΒΕΛΒΕΡΟΥΔΗΣ:** Ευχαριστώ, κύριε Πρόεδρε.

Μου δόθηκε η εντύπωση ότι λάθος απευθυνθήκαμε στο Υπουργείο Εσωτερικών ή από ό,τι κατάλαβα η Μακεδονία κείται μακράν -εφόσον είναι αρμοδιότητα της περιφέρειας εκεί- από την Αθήνα. Δεν ξέρω αν έχει καταλάβει η Περιφέρεια Κεντρικής Μακεδονίας πόσο σοβαρό είναι το θέμα, γιατί αυτά τα έργα που άκουσα δεν έχουν σχέση με την Τάφρο, τα περισσότερα τουλάχιστον, τα πρώτα. Τέλος πάντων.

Οι ενέργειες που έχουν γίνει μέχρι σήμερα για την αντιμετώπιση του μείζονος αυτού προβλήματος και για την αποτροπή του κινδύνου καταστροφής είναι ημίμετρα εμβληματικού χαρακτήρα και γίνεται τμηματική αντιμετώπιση για το θεαθήναι περισσότερο. Θα έπρεπε να έχουν ήδη ληφθεί μέτρα ολιστικής αντιμετώπισης, μέτρα συνολικού καθαρισμού συντήρησης και επισκευής της Τάφρου, εν όψει του επερχόμενου χειμώνα, λόγω και των θλιβερών γεγονότων στη Θεσσαλία, καθώς ελλοχεύει ο κίνδυνος να συμβούν τα ίδια και χειρότερα σε περιοχές απ’ όπου περνά η Τάφρος. Άλλη μια βιβλική καταστροφή, δηλαδή, για την οποία δυστυχώς οι άνθρωποι θα κοιτάνε προς το Υπουργείο και προς την Περιφέρεια, όπως έγινε και στη Θεσσαλία.

Οι σημερινές διαπιστώσεις είναι οι εξής: Η Τάφρος αυτή -ενημερωτικά το λέω- διασχίζει δύο νομούς, πρώτα τον Νομό Πέλλας και μετά τον Νομό Ημαθίας. Υπάρχουν δύο τμήματα της Τάφρου, συνολικού μήκους πέντε χιλιομέτρων, στον Νομό Πέλλας που όχι απλώς δεν έχουν καθαριστεί εδώ και δεκαετίες, αλλά θυμίζουν Αμαζόνιο. Έχω εδώ πέρα και φωτογραφίες και τον χάρτη της περιοχής για να τα δώσω μετά στα Πρακτικά να μπορεί οποιοσδήποτε να τα δει. Μιλάμε για το ακαθάριστο τμήμα που βρίσκεται ανάμεσα στη Γέφυρα Λιποχωρίου και στη Γέφυρα Αρσενίου. Όπως είπατε και εσείς, έγιναν κάποιες προσπάθειες καθαρισμού, αλλά το να καθαρίσεις ένα σημείο και να αφήσεις το υπόλοιπο ακαθάριστο σε ένα ποτάμι σημαίνει ότι έχεις ένα ποτάμι το οποίο ρέει με μεγάλο όγκο νερού και κάποια στιγμή το περιορίζει στην εκροή, δηλαδή το βουλώνεις, ας το πούμε έτσι.

Τι θα έχει ως αποτέλεσμα αυτό; Οποιοσδήποτε εχέφρων άνθρωπος μπορεί αμέσως να το αντιληφθεί. Πολύ απλά θα πλημμυρίσει το τμήμα που βρίσκεται ακριβώς πριν το πρώτο δυσδιάβατο εμπόδιο, που είναι τα τριάμισι χιλιόμετρα ακαθάριστης τάφρου.

Στην εν λόγω περιοχή, λοιπόν, βρίσκεται η λεκάνη απορροής της τάφρου. Και τι είναι αυτή η λεκάνη; Τώρα βέβαια για σας που δεν έχετε πάει, πιθανόν, εκεί πέρα θα σας φαίνονται λίγο περίεργα. Έχει επινοηθεί αυτή η λεκάνη για να μπορεί όταν γεμίζει με μεγάλο όγκο νερού η τάφρος αυτή, να εκτονώνεται αυτός ο όγκος σε ένα σημείο που είναι καλλιεργήσιμες εκτάσεις, με αποτέλεσμα επανειλημμένως να καταστρέφονται οι εκτάσεις των ανθρώπων για να μη σπάσει το ανάχωμα από την άλλη πλευρά και πλημμυρίσει ο κάμπος με τα χωριά προς την αποξηραμένη λίμνη των Γιαννιτσών, δηλαδή στη φυσική πορεία των υδάτων. Παρά ταύτα, δυστυχώς, το τραγικό αυτό γεγονός συνέβη το 1979 και είχαμε τρία θύματα τα οποία παρασύρθηκαν από τη δύναμη του νερού επειδή έσπασε το ανάχωμα.

Στο σημείο αυτό πρέπει να τονίσουμε τη ζωτική σημασία που έχει για την αποτελεσματικότητα της τάφρου το ανάχωμα το οποίο βρίσκεται έξω από την τάφρο. Συνοδεύει όλο το έργο με ένα μεγάλο όγκο χώματος για να μπορέσει να αποσοβήσει την κύρια και μεγάλη καταστροφή όταν το νερό ανέβει πάνω από την κοίτη της τάφρου. Άρα, πρέπει να ληφθεί μέριμνα και για τον έλεγχο και τη βελτίωση του αναχώματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, τελειώνω.

Πρέπει να υπενθυμίσουμε ότι πρόσφατα έσπασε το ανάχωμα του χειμάρρου Δροσερού που βρίσκεται στην αρχή της Τάφρου 66 και πλημμύρισε η περιοχή. Αυτό έγινε πριν από μερικούς μήνες, την άνοιξη. Δεν ξέραμε τι θα γινόταν αν έσπαγε κάπου αλλού το ανάχωμα.

Για τους λόγους αυτούς οι πολίτες ζητάνε τα αυτονόητα, δηλαδή τον άμεσο καθαρισμό της τάφρου, -αυτονόητο είναι- τον άμεσο καθαρισμό της κοίτης της τάφρου από τα δέντρα και τα φερτά υλικά σε όλο το μήκος της -γιατί είπαμε προηγουμένως ότι τμηματικά είναι σαν να μην κάνεις τίποτα- την εμβάθυνση της κοίτης, τον καθαρισμό του πρανές, την επιδιόρθωση και ενίσχυση του αναχώματος με αντιπλημμυρικά πλέγματα και τη συστηματική και συνεχόμενη προγραμματισμένη συντήρηση.

Απευθύνομαι σε εσάς, βέβαια, γιατί και η περιφέρεια παραπέμπει στο Υπουργείο διότι είναι ο άμεσος χρηματοδότης για να πραγματοποιηθούν τα έργα που πρέπει να γίνουν. Δηλαδή, πρέπει να χαθούν πάλι ανθρώπινες ζωές, να πλημμυρίσουν σπίτια για να προβούμε στις απαιτούμενες ενέργειες; Θα προβούμε στον καθαρισμό του έργου, στη συντήρησή του και σε όλα αυτά που είπαμε προηγουμένως που είναι απαραίτητα για να μην έχουμε τις ζημίες ή μήπως για να δικαιολογήσουμε την ανεπάρκεια του κρατικού μηχανισμού γι’ αυτά τα έργα για τις περιπτώσεις ανάγκης θα πούμε ότι τέτοια φαινόμενα τα βλέπουμε κάθε χίλια χρόνια, όπως είπε ένας Υπουργός της Κυβέρνησης;

Σας ευχαριστώ.

(Στο σημείο αυτό ο Βουλευτής κ. Κομνηνός Δελβερούδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε σας για τη δευτερολογία.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ένα λεπτό θα κάνω, κύριε Πρόεδρε.

Πρώτον η Μακεδονία και η κεντρική Μακεδονία δεν κείται μακράν. Ένας Μακεδόνας είναι στα κυβερνητικά έδρανα, δεύτερος Μακεδόνας εγώ, οπότε είναι κοντά η κεντρική Μακεδονία και η ανατολική Μακεδονία και Θράκη που βρίσκομαι.

Θα καταθέσω, λοιπόν, την απάντηση της κεντρικής Μακεδονίας. Απλά να ξεκαθαρίσουμε κάτι. Το κράτος είναι οργανωμένο. Υπάρχει πρωτοβάθμια αυτοδιοίκηση, υπάρχει δευτεροβάθμια αυτοδιοίκηση, υπάρχει το κεντρικό κράτος. Επαναλαμβάνω, χρηματοδότηση Υπουργείου Εσωτερικών, πλην των κεντρικών αυτοτελών πόρων, δεν δίνουμε στις περιφέρειες διότι δεν προβλέπεται από τη νομοθεσία. Το μόνο που έχουμε ως δυνατότητα και αυτό ύστερα από εισήγηση της Κεντρικής Επιτροπής Κρατικής Αρωγής είναι η χρηματοδότηση κυρίως για αποκαταστάσεις φυσικών καταστροφών τις οποίες τις δώσαμε, επιτρέψτε μου να πω πάρα πολύ, ιδίως τον τελευταίο μήνα μετά τα γεγονότα στη Θεσσαλία, αλλά και νωρίτερα στον Έβρο από τις πυρκαγιές ή στη Ρόδο. Τις δώσαμε με όσο το δυνατόν μεγαλύτερη ταχύτητα.

Η αλήθεια είναι, να το επιβεβαιώσω, ότι ένα κομμάτι της Τάφρου 66 είναι σκόπιμα πλημμυρική ζώνη και γι’ αυτό δεν επιτρέπεται μόνιμη καλλιέργεια παρά μόνο μονοετής ή δεντροκαλλιέργειες, ώστε να μπορεί να ανακουφιστεί ο φόρτος του νερού όποτε υπάρχει. Θα σας καταθέσω τη σχετική απάντηση της Περιφέρειας Κεντρικής Μακεδονίας. Επιμένω ότι πιστεύω πάρα πολύ στην αυτοδιοίκηση και γι’ αυτό η αυτοδιοίκηση πρέπει να κρίνει και να έχει τα εργαλεία που χρειάζεται ώστε να μπορέσει να αντιμετωπίσει μία σειρά προβλημάτων.

Σας ευχαριστώ πάρα πολύ για την ερώτηση.

(Στο σημείο αυτό ο Αναπληρωτής Υπουργός Εσωτερικών κ. Θεόδωρος Λιβάνιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 296/26-10-2023 επίκαιρη ερώτηση του δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας. «ΠΑΣΟΚ – Κίνημα Αλλαγής» κ. Εμμανουήλ (Μανώλη) Χριστοδουλάκη προς την Υπουργό Εσωτερικών, με θέμα: «Επίμονη αδιαφορία της Πολιτείας ως προς την μετακίνηση μαθητών στα ειδικά σχολεία της Ανατολικής Αττικής».

Έχετε τον λόγο, κύριε Χριστοδουλάκη.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, φέρνουμε σήμερα στη Βουλή ένα θέμα που είναι πραγματικά ιδιαίτερα ευαίσθητο και αφορά τη μετακίνηση των μαθητών ΑΜΕΑ στα ειδικά σχολεία και συγκεκριμένα στα ειδικά σχολεία της Ανατολικής Αττικής. Μιλάμε για εννέα ειδικά σχολεία και εργαστήρια στις περιοχές που αφορούν το Κορωπί, τη Ραφήνα, τη Νέα Μάκρη και τον Ωρωπό.

Είναι προφανές ότι μιλάμε για ένα θέμα το οποίο, δυστυχώς, δεν είναι συγκυριακό, αλλά το οποίο εμφανίζει μία συστηματικότητα χωρίς να υπάρχει μέχρι στιγμής οποιαδήποτε προοπτική μόνιμης λύσης, αλλά και η ανάγκη ως πολιτεία κι όλοι εμείς που βρισκόμαστε και σήμερα εδώ όχι μόνο να δείξουμε τον απαιτούμενο σεβασμό στους μαθητές αυτούς, στους γονείς και στις οικογένειές τους, αλλά και την αναγκαία στήριξη για να αποφύγουμε την οποιαδήποτε περαιτέρω επιβάρυνση από τα βάρη και τις ευθύνες που έτσι κι αλλιώς φέρουν.

Είχε έρθει, λοιπόν, φέτος μία τροπολογία του Υπουργείου σας η οποία προέβλεπε τη δυνατότητα μίσθωσης οχημάτων από την Περιφέρεια Αττικής σε περίπτωση που οι σχετικοί διαγωνισμοί κρίνονταν άγονοι. Δυστυχώς, παρά την πρόβλεψη αυτή, μπήκε Νοέμβριος, περίπου δύο μήνες λειτουργίας των σχολείων, και ακόμα και σήμερα στα εννέα ειδικά σχολεία αυτά πάνω από εκατό μαθητές δεν έχουν τη δυνατότητα πρόσβασης στα ειδικά τους σχολεία, με αποτέλεσμα το αυτονόητο, οι περισσότεροι από αυτούς στη συντριπτική πλειοψηφία να μην πηγαίνουν στα σχολεία και στα μαθήματά της, να κάθεται σπίτι, με ό,τι αυτό σημαίνει για την περαιτέρω επιβάρυνση της οικογένειας. Θέση αρχής, λοιπόν, η πολιτεία να εγγυάται την απρόσκοπτη καθολική πρόσβαση όλων στην εκπαίδευση.

Δεύτερη θέση αρχής, ειδικά όταν θέλουμε να έχουμε μπροστά μας και δίπλα μας μία ουσιαστικά και βαθιά συμπεριληπτική κοινωνία, η πολιτεία αυτή να αντιμετωπίζει γνήσια ισότιμα και ειλικρινά ισότιμα τα άτομα με αναπηρία και κατ’ επέκταση να εγγυηθούμε όλοι εμείς την απρόσκοπτη και απροϋπόθετη πρόσβαση των ατόμων με αναπηρία στην εκπαίδευση, των μαθητών ΑΜΕΑ, των μαθητών με μαθησιακές δυσκολίες.

Με βάση αυτά, λοιπόν, ερωτάται ο Υπουργός: Πρώτον, σε ποιες ενέργειες προτίθεστε να προβείτε έτσι ώστε να εφαρμοστεί η τροπολογία που εσείς οι ίδιοι περάσατε για να λυθεί το ζήτημα αυτό μετά από δύο μήνες σχολικής λειτουργίας και δεύτερον, σε περίπτωση περαιτέρω καθυστέρησης της εφαρμογής της τροπολογίας και του νόμου, σε ποιες ενέργειες προτίθεται να προβεί το Υπουργείο για να σταματήσει επιτέλους η διαιώνιση ενός κρίσιμου, προβληματικού, προσβλητικού ζητήματος για τους μαθητές με ειδικές ανάγκες και με αναπηρία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Αν είχα, κύριε Χριστοδουλάκη, τα Πρακτικά όσων είπατε θα μπορούσα να πω κατά λέξη ότι συμφωνώ απόλυτα σε όλο το πλαίσιο της τοποθέτησής σας και νομίζω ότι πολύ δύσκολα θα βρούμε και άνθρωπο μέσα στην Αίθουσα που θα διαφωνήσει.

Η μεταφορά μαθητών είναι ίσως -ορισμένες φορές απορώ για να είμαι ειλικρινής και γιατί- ένα από τα πιο πολύπλοκα πράγματα που έχει να κάνει στον ετήσιο κύκλο της μία περιφέρεια, αν και είναι μία διαδικασία η οποία επαναλαμβάνεται ανά έτος χωρίς να είναι κάτι το απρόβλεπτο. Κάθε Σεπτέμβριο ξέρουμε ότι αρχίζει το σχολείο και ξέρουμε ότι κάθε Ιούνιο τελειώνει.

Η αλήθεια είναι ότι σε όλη την Ελλάδα, συμπεριλαμβανομένης της Περιφέρειας Αττικής, υπήρξαν πολλά προβλήματα στους διαγωνισμούς. Μπορώ να σας αναφέρω χαρακτηριστικά την Περιφέρεια Ιονίων Νήσων, την Περιφέρεια Κεντρικής Μακεδονίας, όπου κάθε χρόνο έρχεται ο νομοθέτης και τι κάνει; Δίνει κάποιες εξαιρετικές διαδικασίες προκειμένου να αντιμετωπιστεί το πραγματικό πρόβλημα, τα παιδιά πρέπει να πηγαίνουν στο σχολείο και να πηγαίνουν στο σχολείο με αξιοπρεπή τρόπο.

Γι’ αυτόν τον λόγο στο δεύτερο-τρίτο νομοθέτημα της νέας κοινοβουλευτικής θητείας ήρθαν μία σειρά διατάξεων που μέσες άκρες λέει ότι όταν σε εξέλιξη βρίσκεται ο διαγωνισμός και υπάρχει προσωρινός ανάδοχος, τότε μπορείς να πας με τον προσωρινό ανάδοχο και να του δώσεις να εκτελέσει το μεταφορικό έργο, αλλά χωρίς να περιμένουμε την οριστική κατακύρωση.

Δυστυχώς, ακόμα και αυτό σε πολλές περιπτώσεις δεν λειτούργησε και γι’ αυτόν τον λόγο επανήλθαμε στο ν.5056 με νεότερη διάταξη, ώστε εάν δεν υπάρχει ενδιαφέρον -γιατί πολλές φορές δεν υπάρχει ενδιαφέρον και από αυτούς που εκτελούν το συγκεκριμένο έργο στο να μεταφέρουν τα παιδιά- να μπορέσουμε να πάμε σε μίσθωση οδηγών, δηλαδή, σε πρόσληψη οδηγών με σύμβαση ορισμένου χρόνου και μάλιστα με κατεπείγουσες διαδικασίες αλλά και μίσθωση οχημάτων.

Έχουμε προβληματιστεί πάρα πολύ και πρέπει να βρούμε μια οριστική λύση σε αυτό το θέμα, το οποίο μπορούμε να το δούμε σε δύο άξονες. Ο ένας άξονας είναι να γίνει αναθεώρηση του κόστους των δρομολογίων. Το κόστος αυτή τη στιγμή είναι 186 εκατομμύρια σε όλες τις περιφέρειες. Η Περιφέρεια Αττικής -αν θυμάμαι καλά- είναι κοντά στα 22 εκατομμύρια που παίρνει ανά έτος ως Κεντρικούς Αυτοτελείς Πόρους, ως ΚΑΠ, για τη μεταφορά μαθητών. Το πρώτο κομμάτι, λοιπόν, είναι να δούμε, και με βάση την εκτίναξη του κόστους των καυσίμων, μια αναθεώρηση και μια αύξηση του προϋπολογισμού.

Το δεύτερο είναι -δεν αφορά τόσο την ανατολική Αττική- να απλοποιήσουμε λίγο τη διαδικασία, μεταφέροντας τη συγκεκριμένη αρμοδιότητα απευθείας στους νησιωτικούς δήμους, όπου υπάρχει ένας δήμος ανά νησί και εκεί είναι πολύ πιο εύκολο. Για παράδειγμα ο Δήμος Αμοργού να βγάλει ένα πρόγραμμα μεταφοράς μαθητών, όχι μόνο εάν υπάρχουν ΑΜΕΑ στο συγκεκριμένο νησί, αλλά και της μεταφοράς των μαθητών για τα δημοτικά, τα νηπιαγωγεία, τα γυμνάσια και λύκεια, ώστε να μπορέσει να γίνουν πολύ πιο γρήγορα και να απεμπλακούν από τους μεγάλους και χρονοβόρους διαγωνισμούς.

Ελπίζω πολύ σύντομα μέχρι το τέλος του έτους να έχουμε καταλήξει στην αναθεώρηση του κόστους προκειμένου να γίνει πιο προσιτό ή να γίνει πιο ενδιαφέρον ο διαγωνισμός, να κινήσει το ενδιαφέρον των προμηθευτών. Κλείνοντας αυτό που μπορούμε να κάνουμε είναι να είμαστε σε συνεχή επικοινωνία με την Περιφέρεια Αττικής, προκειμένου να αξιοποιήσουμε κάθε δυνατό τρόπο. Δεν μπορεί να μένει αυτή η εκκρεμότητα άλλο. Θα επαναλάβω και αυτό που είπα πριν, ότι η αυτοδιοίκηση κρίνει και δρα με τον τρόπο που πρέπει.

Νομίζω ότι η βούληση του νομοθέτη ήταν ξεκάθαρη να διευκολύνει τις διαδικασίες. Γι’ αυτό πρέπει κατά τη γνώμη μου να κινηθεί όσο το δυνατόν πιο γρήγορα προκειμένου να κλείσει αυτή εκκρεμότητα στην ανατολική Αττική αλλά και οι υπόλοιπες περιφέρειες στο σύνολο της χώρας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Χριστουδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, κατ’ αρχάς, χαίρομαι -και το λέω ειλικρινά- που τουλάχιστον συμφωνούμε στο αυτονόητο της σοβαρότητας του ζητήματος και οι δύο πλευρές, εννοώ της Συμπολίτευσης και της Αντιπολίτευσης.

Δεύτερον, όμως, οφείλουμε να βάλουμε μία παράμετρο που είναι πάρα πολύ σημαντική, είναι η παράμετρος του χρόνου. Καταλαβαίνω το διαδικαστικό σκέλος, αλλά αυτό δεν αφορά τις οικογένειες. Μια οικογένεια που έχει ένα παιδί με μαθησιακές δυσκολίες στο σπίτι, πιστέψτε με -και επειδή συναντήθηκα με εκπροσώπους του συλλόγου γονέων και κηδεμόνων του ΕΝΕΓΥΛ στο Κορωπί- έχει ένα συντριπτικά επιπρόσθετο βάρος που είναι μεγάλο κόστος για την οικογένειά της, ειδικά όταν αυτό αφορά πάνω από εκατό μαθητές στην ανατολική Αττική. Αλλά είναι ένα ζήτημα που δεν αφορά μόνο την ανατολική Αττική. Αφορά όλη την υπόλοιπη Ελλάδα.

Είπατε σωστά ότι υπάρχει ένα θέμα που αφορά το συμβατικό τίμημα που προβλέπεται διαγωνιστικά. Το γεγονός ότι αυτό είναι οριζόντιο για γενικά και ειδικά σχολεία είναι ένα πρόβλημα, γιατί στα ειδικά σχολεία υπάρχει επιπρόσθετη πρόβλεψη της ανάγκης καταρτισμένου συνοδού στα δρομολόγια αυτά είτε ενός είτε δύο και άρα επιβάρυνσης του μελλοντικού δυνητικού προμηθευτή, που καθιστά ακριβώς τη διαγωνιστική διαδικασία λιγότερο συμφέρουσα είτε σε σχέση με τα γενικά σχολεία είτε ακόμα και με τουριστικές δραστηριότητες, ειδικά σε μια τουριστικά διευρυμένη σεζόν όπως είναι στην Ελλάδα.

Ένα δεύτερο θέμα που θέλω να επισημάνω είναι το εξής: Υπάρχει ένας άνθρωπος ο οποίος εμπλέκεται εν μέρει με διπλή ιδιότητα στο ζήτημα αυτό. Είναι ο καινούργιος Περιφερειάρχης ο κ. Χαρδαλιάς και πρώην Υφυπουργός Άμυνας.

Και γιατί το λέω αυτό; Το λέω αυτό γιατί με δηλώσεις του ίδιου τον Σεπτέμβριο του 2022 τον είδαμε να επιχαίρει για τη συνεισφορά και τη βοήθεια του στρατού στη μετακίνηση μαθητών στα ειδικά σχολεία της Αττικής. Υπάρχει ένα συγκεκριμένο παράδειγμα στην Ηλιούπολη. Δεν το λέω μόνο για να ασκήσω κριτική, για το τι έχει γίνει μέχρι σήμερα. Το λέω για να προσθέσω και εγώ και ως πρόταση την ανάγκη πιθανώς αυτή η λύση προσωρινού χαρακτήρα να επιστρατευτεί, ώστε έστω και επιδερμικά αλλά άμεσα να λυθεί προσωρινά το ζήτημα, μέχρι να δούμε τα στοιχεία μιας μόνιμης λύσης που πρέπει να υπάρξει.

Εμείς δεν είμαστε εδώ μόνο για να λέμε τι δεν κάνετε καλά. Εμείς είμαστε εδώ για να λέμε τι θεωρούμε εμείς ότι πρέπει να γίνει, επιδιώκοντας αυτό να υιοθετηθεί. Επίσης, κωδικοποιημένα, λοιπόν, είναι ανάγκη να προμηθευτείτε τα σχολικά λεωφορεία πιθανώς και εσείς. Αυτά να συντηρούνται από τους δήμους σε επίπεδο καθημερινότητας και να τα οδηγούν ακόμα και άνθρωποι και μέλη του στρατιωτικού προσωπικού. Είναι ανάγκη να υπάρξουν προσλήψεις μόνιμου προσωπικού σε ό,τι αφορά τους συνοδούς, τα οποία μέλη αυτά θα είναι καταρτισμένα για να ανταποκριθούν στις αυξημένες ανάγκες που έχουν οι μαθητές με μαθησιακές δυσκολίες που πηγαίνουν στα ειδικά σχολεία.

Και είναι ανάγκη να απεμπλακεί το σκέλος της διαγωνιστικής διαδικασίας και η προκήρυξη του διαγωνισμού για τα ειδικά σχολεία ξεχωριστά με προσαύξηση του απαιτούμενου τιμήματος για να γίνει αυτή η διαδικασία πολύ πιο ανταγωνιστική και αν δεν είναι καρποφόρα να υπάρχει δυνατότητα η περιφέρεια αμελλητί να προβεί σε διαδικασίες μίσθωσης leasing.

Γιατί το λέω αυτό; Γιατί οφείλουμε να συμφωνήσουμε όλοι ότι αυτή η κατάσταση για κανέναν από εμάς δεν μπορεί άλλο να είναι ανεκτή. Οφείλουμε να συμφωνήσουμε όλοι ότι κανείς άλλος μαθητής δεν μπορεί να μην έχει πρόσβαση στα σχολεία και στα ειδικά σχολεία. Και οφείλουμε να συμφωνήσουμε όλοι ότι κανένας άλλος γονιός και καμμία άλλη οικογένεια, δεν πρέπει να υφίσταται κανένα επιπλέον βάρος από αυτά που ήδη έχει.

Με αυτές τις σκέψεις, θετικά ευελπιστώντας στην ταχύτερη δυνατή ανταπόκριση του Υπουργείου, τις καταθέτουμε και είμαστε στη διάθεσή σας και εμείς να βάλουμε οποιοδήποτε λιθαράκι χρειάζεται όχι για να καρπωθεί κάποιος από εμάς πολιτικά οφέλη αλλά πολύ περισσότερο ώστε άμεσα αυτές οι οικογένειες να λύσουν ένα πάρα πολύ σοβαρό ζήτημα για την οικογένεια τους και στην ανατολική Αττική και σε όλη την υπόλοιπη Ελλάδα. Είναι ένα πρόβλημα που δυστυχώς μέχρι σήμερα διαιωνίζεται.

Ευχαριστώ και πάλι.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Θα είμαι και εγώ σύντομος σαν τον κ. Χριστοδουλάκη.

Όταν μετά τις εκλογές του Ιουνίου μου έκανε την τιμή ο Πρωθυπουργός να μου αναθέσει τη θέση του Αναπληρωτή Υπουργού Εσωτερικών ήταν σε εξέλιξη οι διαγωνισμοί. Αντιλαμβάνεστε ότι εάν γινόταν εντός των πρώτων ημερών μια αναθεώρηση του τιμήματος, στους διαγωνισμούς που είχαν κατοχυρωθεί θα υπαναχωρούσαν αυτομάτως οι ανάδοχοι, οπότε θα πέφταμε πάλι σε έναν φαύλο κύκλο.

Εγώ έχω εστιάσει πάρα πολύ, εκτός από το να λυθεί άμεσα το πρόβλημα στο συγκεκριμένο πεδίο που είναι απαραίτητο και εκ των ουκ άνευ, στο νέο σχολικό έτος, στο σχολικό έτος 2024 - 25. Πρέπει να βρούμε λύσεις. Μεταξύ των οποίων μελετάμε και αυτό που έχετε πει για απεμπλοκή των σημερινών μεταφορέων, αύξηση του κόστους ξεχωριστά για τα ΑΜΕΑ, αλλά κυρίως για τη δυνατότητα παροχής οχημάτων σε περιφέρειες μαζί με ένα προσωπικό ακόμα και έντεκα μηνών -ας είναι και σε βάση έντεκα μηνών- προκειμένου να γίνει αυτό το έργο.

Στεναχωριέμαι όταν τα παιδιά αυτά τα οποία κάνουν ένα πραγματικά μεγάλο αγώνα για να βρίσκονται στο σχολείο, δεν έχουν τουλάχιστον τις κατάλληλες προϋποθέσεις μεταφοράς. Και είναι αλήθεια ότι όταν δεν υπάρχει ικανοποιητικό επίπεδο παροχής αυτής της υπηρεσίας, οι ίδιοι οι γονείς αναγκάζονται, αφήνοντας πολλές φορές τη δουλειά τους να πάνε τα παιδιά στο σχολείο.

Νομίζω ότι πολύ σύντομα θα έχουμε νέα και με πολλή χαρά θα συζητήσουμε με όλα τα κόμματα προκειμένου να καταλήξουμε στην βέλτιστη λύση, ώστε ένα πολύ δύσκολο θέμα να αντιμετωπιστεί με ένα τρόπο οριστικό, ολιστικό αλλά και με διαφάνεια.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την με αριθμό 289/26-10-2023 όγδοη επίκαιρη ερώτηση δευτέρου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Αικατερίνης (Κατερίνας) Νοτοπούλου, προς την Υπουργό Εσωτερικών, με θέμα: «Αποκλεισμός χιλιάδων παιδιών από τα κέντρα δημιουργικής απασχόλησης παιδιών (ΚΔΑΠ)».

Ορίστε, κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, είμαστε εδώ για να συζητήσουμε ένα εξαιρετικά σοβαρό θέμα, τον αποκλεισμό δεκάδων χιλιάδων παιδιών από τα ΚΔΑΠ, τα κέντρα δημιουργικής απασχόλησης, από τις σημαντικότερες δομές ψυχοκοινωνικής και παιδαγωγικής υποστήριξης, προσφέρουν τεράστιο έργο τόσο στα παιδιά που φιλοξενούν όσο και στις οικογένειές τους, σε ολόκληρη την ελληνική κοινωνία δηλαδή.

Ιδιαίτερα σήμερα με την ακρίβεια να ροκανίζει το εισόδημα της ελληνικής οικογένειας, τον πληθωρισμό να ανεβαίνει, την κατάσταση να επιδεινώνεται, η πανδημία, η κρίση η ενεργειακή, όλα αυτά οδηγούν ακόμα περισσότερους ανθρώπους να έχουν ανάγκη από αυτές τις υπηρεσίες.

Τι κάνετε λοιπόν εσείς, η Κυβέρνηση της Νέας Δημοκρατίας σε αυτό το εξαιρετικά ασφυκτικό περιβάλλον για την οικογένεια; Σύμφωνα με την ΕΕΤΑΑ από το σύνολο των εκατόν δεκαεννέα χιλιάδων εξακοσίων σαράντα έξι παιδιών που έχουν πλήρη φάκελο, voucher πήραν φέτος μόνο πενήντα έξι χιλιάδες οκτακόσια δεκαπέντε παιδιά, ενώ εκτός ΚΔΑΠ έμειναν κύριε Υπουργέ φέτος εξήντα δύο χιλιάδες οκτακόσια τριάντα ένα παιδιά. Σημειωτέον ότι έξι χιλιάδες επτακόσια δύο από αυτά βρίσκονται κάτω από τα όρια της φτώχειας.

Είναι μάλιστα, κύριε Υπουργέ, η τέταρτη συνεχής χρονιά που αναδεικνύουμε αυτό το ζήτημα. Να σας αναφέρω ενδεικτικά τι παραλάβαμε και τι παραλάβατε εσείς. Το 2015 - 2016 δεκαπέντε χιλιάδες εκατόν σαράντα πέντε παιδιά είχαν πρόσβαση, το 2019 - 2020 έφθασαν να καλύπτονται εξήντα δύο χιλιάδες εξακόσια ενενήντα ένα παιδιά από την κυβέρνηση του ΣΥΡΙΖΑ. Βλέπετε την αυξητική δυναμική, βλέπετε την αύξηση, παρά τις δύσκολες δημοσιονομικές συνθήκες. Σε τεσσεράμισι χρόνια αυξήσαμε δραστικά τον αριθμό των ωφελούμενων.

Τι κάνατε εσείς: Εσείς φροντίσατε να μειώσετε τον αριθμό κατά πολύ. Να σας πω ότι το 2019 από το σύνολο των εκατόν πενήντα πέντε χιλιάδες voucher, και για ΚΔΑΠ και για ΚΔΑΜ ΜΕΑ και για βρεφονηπιακούς, με 279 εκατομμύρια, τα διακόσια είκοσι ήταν από τους εθνικούς πόρους, όταν εμείς είχαμε παραλάβει μόνο τα 12 εκατομμύρια να είναι από εθνικούς πόρους, μόλις το κόστος να είναι 173 εκατομμύρια και τα voucher να είναι εβδομήντα εννέα χιλιάδες.

Επειδή λοιπόν η ζήτηση είναι ολοένα και αυξανόμενη και επειδή οι δυνατότητες υπάρχουν και υπάρχουν και από τα ΚΔΑΠ για να καλύψουν το σύνολο των παιδιών που έχουν ανάγκη τις υπηρεσίες αυτές, επειδή οι εργαζόμενοι βιώνουν εργασιακή ανασφάλεια πολλά χρόνια τώρα -έχουμε το καθεστώς εργαζομένων που είναι σε καθεστώς προσωρινής εργασίας ορισμένου χρόνου και δουλεύουν μια δεκαετία στις ίδιες δομές- κυρίως όμως επειδή είναι επιτακτική ανάγκη να τρέξουν τα προγράμματα, τι προτίθεστε να κάνετε, έτσι ώστε να καλυφθεί το σύνολο των παιδιών που πρέπει να μπούνε στα ΚΔΑΠ και να εξασφαλίσετε εργασιακή ασφάλεια για όλους αυτούς τους εργαζόμενους;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητή κυρία Νοτοπούλου, κατ’ αρχάς επειδή το είχατε ρωτήσει, να το πούμε, την Τρίτη 31 Οκτωβρίου, αν δεν κάνω λάθος, αναρτήθηκαν τα αποτελέσματα ανά δήμο από το πρόγραμμα στην ιστοσελίδα της ΕΕΤΑΑ, μόλις τελείωσε η επεξεργασία των ενστάσεων. Άρα αυτά είναι δημοσιευμένα στο site και στη διάθεση του κάθε ενδιαφερόμενου.

Χρηματοδότηση: 291.200.000 είναι το ποσό με το οποίο χρηματοδοτούνται από το πρόγραμμα δημοσίων επενδύσεων, 170 εκατομμύρια είναι το εθνικό ποσό, 121.500.000 από το συγχρηματοδοτούμενο σκέλος και από τον κρατικό προϋπολογισμό 50 εκατομμύρια, που γράφτηκαν το 2023 και το 2024, 20 και 30 εκατομμύρια ευρώ, ώστε να καλυφθεί αυτή η ανάγκη.

Ποιο είναι το πρόβλημα; Δυσκολεύει πάρα πολύ η χρηματοδότηση μέσω ευρωπαϊκών πόρων, ως πρόγραμμα εναρμόνισης -το γνωρίζουν όλοι- και γι’ αυτό η υποχώρηση της ευρωπαϊκής της συμμετοχής, της συμμετοχής από ευρωπαϊκούς πόρους, αντισταθμίζεται εν μέρει από τη γενναία αύξηση της εθνικής συμμετοχής, με επιβάρυνση του προγράμματος δημοσίων επενδύσεων και με επιβάρυνση του κρατικού προϋπολογισμού.

Τώρα, από εκεί και πέρα, το πρόγραμμα χρηματοδοτείται από το Υπουργείο Εργασίας μέχρι τις εκλογές του Ιουνίου και πλέον από το Υπουργείο Οικογένειας και Κοινωνικής Συμμετοχής κι είναι ένα πρόγραμμα στο οποίο ουσιαστικά όσο περισσότερα χρήματα βάζεις, τόσο προφανώς περισσότερα παιδιά θα πάρουν, γιατί συμμετέχουν και δημόσιες και ιδιωτικές δομές.

Άρα προφανώς η σημαντικότητα του προγράμματος είναι δεδομένη και προφανώς η θέληση είναι να καλύψουν όσο το δυνατόν περισσότερα παιδιά. Έχει αυξηθεί πάρα πολύ -το είπατε κι εσείς μέσες-άκρες, το περιγράψατε με στοιχεία- το ενδιαφέρον πλέον των γονέων για τα ΚΔΑΠ. Ενώ το πρόγραμμα τα πρώτα χρόνια ήταν περισσότερο προς τους παιδικούς σταθμούς, σταδιακά -και βοήθησε και η δίχρονη προσχολική εκπαίδευση- το ενδιαφέρον για τα ΚΔΑΠ έχει αυξηθεί. Φέτος πάντως, σε σχέση με πέρσι, είχε μια μικρή αύξηση το voucher, περίπου επτά χιλιάδες σαράντα πέντε παιδιά, και είναι πολύ βασικό ότι καλύφθηκε σχεδόν το σύνολο όποιων είχαν πλήρη φάκελο για τα ΚΔΑΠ ΜΕΑ, ώστε να μπορέσει και αυτή η ειδική κατηγορία να έχει πρόσβαση στο ΚΔΑΠ.

Όσον αφορά τώρα τους εργαζόμενους, το νομοθετικό πλαίσιο είναι ξεκάθαρο. Είναι το ίδιο που ίσχυε διαχρονικά από την έναρξη εφαρμογής του προγράμματος. Υπάρχει δυνατότητα συμβάσεων, οι οποίες μπορούν να ανανεωθούν. Το ίδιο είχε γίνει όταν ξεκίνησε το πρόγραμμα, το ίδιο έγινε και επί της κυβέρνησης ΣΥΡΙΖΑ και το ίδιο συνεχίζει και γίνεται μέχρι τώρα και αυτό θα συνεχίσει να γίνεται.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Υπουργέ, για την απάντηση. Νιώθω την ανάγκη όμως να ξαναμιλήσω με κάποια συγκεκριμένα δεδομένα. Αν το 2015 εμείς είχαμε παραλάβει πρόσβαση δεκαπέντε χιλιάδων εκατόν σαράντα πέντε παιδιών και το 2019 έφτασαν να πηγαίνουν εξήντα δύο χιλιάδες παιδιά σε δύσκολες συνθήκες, τότε αυτό σημαίνει ότι πάντα υπάρχει δυνατότητα εφόσον υπάρχει θέληση, ακόμη και στις πιο σκληρές δημοσιονομικές συνθήκες. Το 2022 υπήρχε μια τρομακτική μείωση στον αριθμό των παιδιών που βάλατε μέσα, σαράντα εννέα χιλιάδες πεντακόσια δεκαέξι παιδιά μπήκαν στα ΚΔΑΠ, το 2023 πενήντα έξι χιλιάδες παιδιά. Άρα κάτω από το 2019.

Κύριε Υπουργέ, κανένα παιδί δεν θα έπρεπε σήμερα να μείνει εκτός ΚΔΑΠ. Θα έπρεπε εσείς να συνεχίσετε αυτή τη δυναμική. Και φέτος λοιπόν παρατηρήθηκε η καθυστέρηση της χρηματοδότησης. Αυτό έχει να κάνει με το γεγονός πως δεν έχουν πληρωθεί ακόμα τα voucher της προηγούμενης περιόδου, Ιουνίου και Ιουλίου. Φέρατε προχθές μόλις τροπολογία. Την ψηφίσαμε, αλλά αυτό είναι μια αποσπασματική στρατηγική, που δεν λύνει το πρόβλημα και δημιουργεί διαρκώς ανασφάλεια.

Άρα λοιπόν εμείς σας καλούμε να σταματήσετε να αδιαφορείτε για τα κέντρα δημιουργικής απασχόλησης και κυρίως για τα παιδιά. Θα πρέπει να δημιουργηθεί ένας μόνιμος θεσμός. Αυτό σημαίνει ποιοτική αναβάθμιση των προγραμμάτων και των δράσεων, των υπηρεσιών. Σημαίνει τέλος στην εργασιακή ανασφάλεια. Σημαίνει ότι οι εργαζόμενοι πλέον περνάνε και στους δήμους και αυτό τους δίνει ίσως μια ελπίδα για περισσότερη ασφάλεια. Παραμένει η ασάφεια σε σχέση με τη σχέση εργασίας, παραμένει δηλαδή προσωρινή.

Κύριε Υπουργέ, θέλω να επιστήσω την προσοχή στο εξής. Είναι επιτακτική ανάγκη να θέσουμε σήμερα, την ώρα των πιο μεγάλων κρίσεων, το παιδί στο επίκεντρο των πολιτικών και ως πυλώνα άσκησης της πολιτικής να έχουμε το κοινωνικό κράτος.

Επιπλέον όμως δεν αρκούν πια τα μεγάλα λόγια. Αν θέλετε, είναι και λίγο υποκριτικά. Είναι υποκριτικό από τη μεριά της Κυβέρνησης να επικαλείται λύση στο δημογραφικό πρόβλημα, στήριξη της μητέρας ή της οικογένειας ή του παιδιού, όταν δεν εξασφαλίζει τα στοιχειώδη, όταν δηλαδή φέρνει άδικα και οριζόντια μέτρα, χαράτσι στους ελεύθερους επαγγελματίες οριζόντια και τους κατηγορεί ως φοροφυγάδες, όταν λεηλατεί την ελληνική κοινωνία με έμμεσους φόρους και αισχροκέρδεια, αλλά η πολιτεία δεν καλύπτει ούτε τα στοιχειώδη, ούτε πρόσβαση στα δημόσια αγαθά, υγεία, παιδεία.

Δεν μπορείτε να μιλάτε για αναπτυξιακή πολιτική ως Κυβέρνηση, όταν δεν εξασφαλίζετε την κοινωνική συνοχή.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Σας ευχαριστώ.

Μου κάνει εντύπωση κατ’ αρχάς ότι ένα αριστερό κόμμα είναι κατά της φορολογίας για κοινωνικό σκοπό. Εν πάση περιπτώσει. Η αλήθεια είναι ότι η φορολογία από το 2019 έχει μειωθεί αισθητά σχεδόν σε όλους τους κλάδους. Να θυμίσω την κατάργηση της ειδικής εισφοράς αλληλεγγύης, τη μείωση των ασφαλιστικών εισφορών, την αναπροσαρμογή της φορολογικής κλίμακας, πράγματα τα οποία έγιναν τα τελευταία χρόνια και έχουν δώσει τη δυνατότητα πραγματικής και ονομαστικής αύξησης των μισθών των εργαζομένων.

Η αλήθεια είναι ότι οι αιτήσεις που είχαν γίνει δεκτές στο σύνολο του προγράμματος, και παιδικοί σταθμοί και ΚΔΑΠ, όντως ήταν εβδομήντα εννέα χιλιάδες έως ογδόντα χιλιάδες τη σχολική περίοδο 2014 - 2015. Έφτασε το 2018 να είναι εκατόν είκοσι χιλιάδες, το 2020 εκατόν τριάντα μία χιλιάδες και φέτος εκατόν εβδομήντα οκτώ χιλιάδες περίπου. Άρα ο αριθμός αυξάνεται συνεχώς. Το μείγμα μεταξύ παιδικών σταθμών και ΚΔΑΠ μεταβάλλει και την ποσοστιαία αναλογία.

Πάντως το θέμα είναι ότι σε ένα πολύ βασικό ζήτημα, που αφορά κυρίως τον εργασιακό βίο, ιδίως των γυναικών, που είναι οι παιδικοί σταθμοί -διότι οι περισσότερες εργασίες είναι πρωινές- σχεδόν η συντριπτική πλειοψηφία των παιδιών και ιδίως όσων ανήκουν σε οικογένειες που έχουν χαμηλά και μεσαία εισοδήματα παίρνουν ένα voucher για τους παιδικούς σταθμούς, ώστε να μπορέσει το ζευγάρι το οποίο πρέπει και να εργαστεί αλλά και να φροντίσει τα παιδιά του να έχει μια δυνατότητα πρόσβασης στην προσχολική αγωγή.

Επομένως λοιπόν ο αριθμός λοιπόν συνεχώς αυξάνεται. Πρέπει να δούμε μια μεγάλη εθνική στρατηγική, να συμφωνήσουμε για το δημογραφικό, στο οποίο όσο βλέπουμε από τα στοιχεία της ΕΛΣΤΑΤ η απώλεια εβδομήντα πέντε χιλιάδων στον πληθυσμό της Ελλάδας κάθε χρόνο είναι το βασικό πρόβλημα της Ελλάδας. Σε μερικές δεκάδες χρόνια θα δημιουργήσει πολύ σύντομα ένα εκρηκτικό μείγμα, που δεν θα αφορά μόνο το ασφαλιστικό, αλλά αφορά και τον μέσο όρο ηλικίας των ανθρώπων που ζουν στη χώρα και το οποίο πρέπει να μας προβληματίσει όλους. Και γι’ αυτό πρέπει να δίνουμε ακόμη περισσότερα κίνητρα.

Δείγμα γραφής ήταν η σύσταση ενός Υπουργείου το οποίο έχει υπό την «ομπρέλα» του και τα άτομα με ειδικές ανάγκες και την ισότητα, αλλά και τα θέματα οικογένειας και κοινωνικής συνοχής, τα οποία είναι απαραίτητο να μπουν στην κορυφή της πολιτικής ατζέντας όλων των κομμάτων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τελευταία θα συζητηθεί η τέταρτη με αριθμό 302/30-10-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Για τη διασφάλιση της λειτουργίας της κινητής Μονάδας Ψυχικής Υγείας της Περιφερειακής Ενότητας (ΠΕ) Ηρακλείου».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Υγείας κ. Δημήτρης Βαρτζόπουλος.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κινητή Μονάδα Ψυχικής Υγείας Περιφερειακής Ενότητας Ηρακλείου, μια απαραίτητη μονάδα που επισκέπτεται επτά κέντρα υγείας του νομού, εξυπηρετεί πάνω από τέσσερις χιλιάδες ασθενείς της ενδοχώρας και έχει συμπληρώσει περίπου τριάντα χιλιάδες επισκέψεις. Έχει κλείσει, δηλαδή δεν λειτουργεί. Αυτή είναι η απόδειξη του ενδιαφέροντος από την πλευρά της Κυβέρνησης, της 7ης Υγειονομικής Περιφέρειας και της διοίκησης του Πανεπιστημιακού Γενικού Νοσοκομείου για την ψυχική υγεία στο νομό. Οι συμβάσεις των εργαζομένων ούτε ανανεώθηκαν, αλλά ούτε και πληρώθηκαν το μήνα Οκτώβριο, παρ’ όλο που προφορικά τούς διαβεβαίωναν για το αντίθετο. Το αποτέλεσμα είναι η διακοπή της λειτουργίας της μονάδας από τις 20 του Οκτώβρη. Βγήκε η νέα προκήρυξη, η οποία όμως ούτε αναδρομική ισχύ έχει και θα είναι και οκτάμηνη, ούτε καν δωδεκάμηνη, με σύμβαση μίσθωσης έργου, δηλαδή με μπλοκάκι κοινώς. Τέτοιου είδους συμβάσεις δεν λύνουν το πρόβλημα της λειτουργίας της μονάδας. Απλά το μεταθέτουν για άλλους οκτώ μήνες.

Οι συνέπειες από τη διακοπή λειτουργίας της μονάδας όλο αυτό το χρονικό διάστημα είναι τραγικές, αφού οι εναπομείνασες δομές ψυχικής υγείας στην Περιφερειακή Ενότητα Ηρακλείου είναι ανεπαρκέστατες λόγω της χρόνιας υποχρηματοδότησης και υποστελέχωσης. Συνεπώς η πλειοψηφία των ασθενών αυτών θα χρειαστεί να απευθυνθεί στις δημόσιες δομές της πόλης με τεράστια αναμονή, να στραφεί στον ιδιωτικό τομέα βάζοντας ακόμα πιο βαθιά το χέρι στην τσέπη ή να μείνει χωρίς παρακολούθηση, πράγμα φυσικά καταστροφικό για την πορεία και την πρόγνωση των ασθενών αυτών. Το πιο χαρακτηριστικό είναι ότι στα εξωτερικά ψυχιατρικά ιατρεία του ΠΑΓΝΗ δεν υπάρχει αυτήν τη στιγμή διαθέσιμο ραντεβού.

Επιβεβαιώνεται, λοιπόν, με τραγικό τρόπο η θέση του ΚΚΕ πως ο μόνος τρόπος να λειτουργούν τέτοιου είδους ευαίσθητες δομές ώστε να καλύπτουν τις ανάγκες του λαού μας, είναι μόνο μέσω ενός αναβαθμισμένου δημόσιου και δωρεάν πρωτοβάθμιου συστήματος υγείας πλήρως στελεχωμένου με μόνιμο προσωπικό όλων των ειδικοτήτων.

Ως εκ τούτου σας ρωτάμε, κύριε Υπουργέ, ποια μέτρα προτίθεται να πάρει η Κυβέρνηση για να σταματήσει επιτέλους αυτό το αίσχος των συμβάσεων με μπλοκάκι, εάν κρίνουμε ότι είναι απαραίτητη η κινητή μονάδα και η αδιάλειπτη παρουσία αυτών των εργαζομένων, να μονιμοποιηθούν κατά συνέπεια, να στελεχωθεί πλήρως η κινητή Μονάδα Ψυχικής Υγείας με όλο το αναγκαίο μόνιμο προσωπικό, να εξασφαλιστεί μόνιμη χρηματοδότηση και όχι να ψάχνουμε από δω και από κει, όπως έγινε την προηγούμενη φορά. Μόνιμη, λοιπόν, χρηματοδότηση από τον κρατικό προϋπολογισμό, ώστε να καλύπτονται οι μισθοί των εργαζομένων και τα λειτουργικά έξοδα της μονάδας και φυσικά να πληρωθούν τα δεδουλευμένα τους οι άνθρωποι για τον Οκτώβριο του 2023.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Kύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κύριε Πρόεδρε.

Κύριε συνάδελφε, θα πρέπει να βάλουμε τα πράγματα στη θέση τους, να δούμε ιστορικά τι ακριβώς συνέβη, έτσι ώστε να έχουμε μια πραγματική εικόνα τού τι συμβαίνει τώρα και τού τι θα μπορούσε να συμβεί αύριο.

Η κινητή μονάδα της Πανεπιστημιακής Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου συνεστήθη το 2017 με ενέργειες που είχαν ξεκινήσει από το 2015, πράγμα το οποίο σημαίνει ότι έχει μια ζωή αρκετών ετών. Θα πρέπει να συνειδητοποιήσουμε και οι δύο ότι λειτουργούσε στο πλαίσιο της κλινικής, με προσωπικό της κλινικής, το οποίο εκτός από το έργο της κλινικής αποφάσισε ότι είχε τη δυνατότητα και τη διάθεση -και μπράβο τους- να προσφέρει και έργο στα πλαίσια μιας κινητής μονάδας.

Το 2021, μετά από τους σεισμούς του Ηρακλείου, εκρίθη και εζητήθη από την Πανεπιστημιακή Ψυχιατρική Κλινική η αύξηση της δύναμης της κινητής μονάδας και η προκάτοχός μου, η κ. Ράπτη, είχε υπογράψει μια υπουργική απόφαση, η οποία επιχορηγούσε επιπλέον το Πανεπιστημιακό Νοσοκομείο του Ηρακλείου με 75.000 ευρώ, έτσι ώστε να προσληφθούν επιπλέον άνθρωποι για να εξυπηρετήσουν τις επιπλέον ανάγκες οι οποίες προέκυψαν από τον σεισμό.

Πραγματικά, όμως, όταν επισκέφτηκα την Ψυχιατρική Κλινική στο πλαίσιο μιας επίσκεψης άλλου σκοπού, στη συζήτηση που έγινε με τη διοίκηση του νοσοκομείου διαπιστώσαμε ότι ασχέτως των επιπλέον αναγκών, πραγματικά το έργο της κινητής μονάδας ήταν εξαιρετικά χρήσιμο και εκινείτο, όπως κινούνται όλες οι κινητές μονάδες που ξέρουν να κάνουν τη δουλειά τους, σε ένα πολύ καλό επίπεδο και σε μια πολύ σωστή κατεύθυνση.

Μάλιστα -το είχατε επισημάνει κι εσείς σε μια προηγούμενη ερώτησή σας προς τον Υπουργό- είχα θέσει το ζήτημα ότι εάν είχαν προβλέψει και είχαν υποβάλει αίτηση στο Υπουργείο για την ένταξη αυτής της δραστηριότητας στις δραστηριότητές τις χορηγούμενες από το Ταμείο Ανάκαμψης, θα μπορούσαμε να λύσουμε το θέμα για ένα χρονικό διάστημα πολλών ετών, κάτι που βεβαίως δεν έγινε όχι επειδή ξεχάστηκε από τη διοίκηση, αλλά επειδή ακριβώς δεν υπήρξε παρόμοιο έναυσμα, παρόμοια πρόταση από την Πανεπιστημιακή Κλινική.

Επειδή, όμως, πράγματι αναγνωρίσαμε ότι καλό είναι να υπάρχει και να δουλεύει στο μέγιστο κοινωνικό βαθμό, αποφασίσαμε να επιδοτηθεί εκ νέου το νοσοκομείο με 75.000 ευρώ, έτσι ώστε να μπορέσει να λειτουργήσει την επιπλέον δραστηριότητα της κινητής μονάδας, κύριε συνάδελφε -το λέω σαφώς και αργά για να γίνει κατανοητό- στα πλαίσια του δημοσιοϋπαλληλικού συστήματος του Εθνικού Συστήματος Υγείας, το οποίο επιτρέπει μόνον ορισμένες κινήσεις στα γνωστά πλαίσια του δημοσίου λογισμικού.

Ως εκ τούτου, κινήθηκαν οι απαραίτητες διαδικασίες για να δοθούν αυτά τα 75.000 ευρώ. Εκεί πραγματικά υπήρξε η εξής ατυχία. Οι διαδικασίες αυτές γίνονταν κατά τη διάρκεια του Σεπτεμβρίου που προέκυψε το θέμα της Θεσσαλίας. Ως εκ τούτου, οι υπηρεσίες οικονομικών, η Διεύθυνση Οικονομικών του Υπουργείου και η Διεύθυνση Ψυχικής Υγείας ήταν υποχρεωμένες σε πρώτη φάση να δουν τα διαθέσιμα ως διατιθέμενα για τις ανάγκες της Θεσσαλίας ποσά που ήταν εκατοντάδων χιλιάδων ευρώ και αυτό καθυστέρησε μία έως δύο εβδομάδες την έγκριση η οποία θα επέτρεπε στο ΠΑΓΝΗ να έχει στη διάθεσή του αυτά τα 75.000 ευρώ.

Όταν αυτό έφτασε στις 22 Σεπτεμβρίου στο ΠΑΓΝΗ, το ΠΑΓΝΗ κινήθηκε αμέσως, έγινε η συνεδρίαση του διοικητικού του συμβουλίου και εδόθησαν οι θέσεις προς προκήρυξη, αλλά φυσικά, όπως αντιλαμβάνεστε, αυτό είναι δυνατό να γίνει στο πλαίσιο λειτουργίας του ελληνικού δημοσίου σήμερα μόνο με τη διαδικασία είτε των συνεπικουρικών που καθυστερούν ένα και δύο έτη είτε της προκηρύξεως τη θέσεως με δελτίο παροχής υπηρεσιών, όπως και γίνεται.

Γνωρίζετε ότι μεθαύριο εκπνέει η προθεσμία και ως εκ τούτου θα έχουμε εντός της επόμενης εβδομάδας ξανά αυτούς οι οποίοι δούλεψαν και την περασμένη περίοδο. Αντιλαμβάνεστε, όμως, ότι αυτή τη στιγμή οι τρεις άνθρωποι οι οποίοι εξυπηρετούσαν την κινητή μονάδα συνεχώς και προέρχονται από την Πανεπιστημιακή Κλινική, το κάνουν στο πλαίσιο των καθηκόντων τους και συνεχίζουν βεβαίως και προσφέρουν.

Κατά συνέπεια, δεν έκλεισε η μονάδα. Διεκόπη η λειτουργία της επιπλέον ενισχύσεως, η οποία και θα επανέλθει εντός της επόμενης εβδομάδας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Βαρτζόπουλε, εγώ δεν περίμενα να πείτε τώρα στο τέλος αυτό που είπατε ότι δεν έχει κλείσει. Έχει κλείσει η μονάδα. Εδώ και δύο εβδομάδες είναι κλειστή, δηλαδή τώρα που μιλάμε δεν πάει κανείς εργαζόμενος στη μονάδα. Οι ασθενείς έχουν υποτροπιάσει. Έχει μείνει πίσω η αγωγή, τα ενέσιμά τους και αυτό φυσικά οδηγεί στην επανεισαγωγή τους.

Εν τω μεταξύ, τα ψυχικά νοσήματα αυξάνονται αλματωδώς λόγω της όξυνσης των κοινωνικών και οικονομικών συνθηκών του λαού μας. Το γνωρίζετε πάρα πολύ καλά.

Η μονάδα αυτή αντιμετωπίζει όλα τα περιστατικά ψυχικών νοσημάτων τα οποία αυξάνονται αλματωδώς λόγω της όξυνσης των κοινωνικών και οικονομικών συνθηκών. Εδώ μιλάμε για πλεονέκτημα της λειτουργίας της μονάδας, αλλά της απρόσκοπτης, αδιάλειπτης λειτουργίας της μονάδας με όλο το απαραίτητο δυναμικό, είτε είναι ψυχίατροι, είτε είναι ψυχολόγοι, είτε επιπλέον εξειδικευμένο προσωπικό που απαιτεί να έχει αυτή η μονάδα. Και το λέω αυτό με γνώση διότι ο πληθυσμός της ενδοχώρας δεν χρειάζεται να διανύσει χιλιόμετρα για να εξεταστεί. Είναι ένας μεγάλος νομός ο νομός Ηρακλείου. Συμβάλλει στην καταπολέμηση του στίγματος δεδομένου ότι η εξέταση γίνεται στα κέντρα υγείας. Δίνει τη δυνατότητα να βρεθούν οι εργαζόμενοι της μονάδας με τις οικογένειες των ασθενών. Να γίνεται διασύνδεση με τους γενικούς γιατρούς και τις κοινωνικές υπηρεσίες των δήμων και πολλά άλλα. Ενώ διενεργούνται και κατ’ οίκον επισκέψεις.

Γιατί τα λέω όλα αυτά; Αναφερθήκατε σε ένα ιστορικό. Το ιστορικό όμως δεν περιποιεί τιμή για την Κυβέρνηση αυτή, για την προηγούμενη της Νέας Δημοκρατίας και την προηγούμενη του ΣΥΡΙΖΑ, διότι από το 2020 η Κυβέρνηση της Νέας Δημοκρατίας και τότε δημιουργούσε προϋποθέσεις σταδιακής αποδυνάμωσής της με την αποσύνδεση των συμβάσεων των εργαζομένων από τον δημόσιο κρατικό φορέα -όπως είπατε ανήκαν στη δύναμη του Πανεπιστημιακού Γενικού Νοσοκομείου με χρηματοδότηση από τον κρατικό προϋπολογισμό- με αποτέλεσμα να μην ανανεώνονται οι συμβάσεις από ένα σημείο και μετά και να φτάσουμε στο σημείο να ξεχάσετε να χρηματοδοτήσετε 75.000 ευρώ από το Ταμείο Ανάκαμψης. Είναι για γέλια. Από το 2013, αρχή λειτουργίας της μονάδας, οι εργαζόμενοι στο σύνολό τους προέρχονταν από την Ψυχιατρική Κλινική του ΠΑΓΝΗ.

Τα λέω όλα αυτά διότι όλα όσα συμβαίνουν με τη μονάδα συνιστούν προάγγελο απαξίωσης κλεισίματος της μονάδας. Οι χιλιάδες ασθενών που λάμβαναν δωρεάν τις υπηρεσίες ψυχικής υγείας θα πρέπει να αναζητήσουν περίθαλψη σε άλλες δημόσιες δομές, σε ιδιώτες γιατρούς. Και κυρίως να διανύσουν τόσα χιλιόμετρα μέχρι το Ηράκλειο προκειμένου να εξυπηρετηθούν.

Παρακολουθώ ότι πάτε σε αναδιάρθρωση των υπηρεσιών ψυχικής υγείας. Επιτρέψτε μου. Η πολιτική της Κυβέρνησης για την περίπτωση της κινητής μονάδας της ψυχιατρικής κλινικής του πανεπιστημιακού νοσοκομείου και της παιδοψυχιατρικής συνιστά αποδιάρθρωση των υπηρεσιών ψυχικής υγείας. Περί αυτού πρόκειται. Είναι κατά την άποψή μας το αποτέλεσμα της εμπορευματοποίησης της υγείας και της πρόνοιας από τη σημερινή και την προηγούμενη Κυβέρνηση έτσι ώστε σταδιακά να υπονομευθεί ο δημόσιος και δωρεάν χαρακτήρας της υγείας. Κατά συνέπεια, πρέπει να απαντήσετε στο ερώτημα αν θα ενισχυθεί η κινητή μονάδα ψυχικής υγείας με επιπλέον προσωπικό. Θα τους μονιμοποιήσετε; Θα πάρετε επιπλέον εξειδικευμένο προσωπικό για τη λειτουργία της κινητής μονάδας αν εκτιμάτε ότι είναι απαραίτητη η λειτουργία της στις σημερινές συνθήκες; Θα τους δώσετε τα δεδουλευμένα; Θα υπάρχει μόνιμη απρόσκοπτη κρατική χρηματοδότηση για τη λειτουργία της μονάδας από τον κρατικό προϋπολογισμό; Αυτά είναι τα σημαντικά ζητήματα που πρέπει να απασχολήσουν για τα οποία φυσικά η Κυβέρνηση δεν δίνει απάντηση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, πραγματικά χαίρομαι γιατί υπάρχει ένα ιδιαίτερο ενδιαφέρον για την ψυχική υγεία. Κι αυτό μου δίνει ελπίδα ότι στο άμεσο μέλλον θα μπορέσουμε να συνεργαστούμε γιατί όπως ορθότατα διαπιστώσατε επίκεινται σοβαρές νομοθετικές πρωτοβουλίες από πλευράς μας για την εν γένει αναδιάταξη του χώρου.

Επιτρέψτε μου, να σας πω το εξής. Κι εμείς θα θέλαμε πραγματικά να υπήρχε πολύ περισσότερο προσωπικό και να μην είχαμε καμμία απολύτως έλλειψη σε οποιαδήποτε ειδικότητα και σε οποιαδήποτε περιοχή. Αντιλαμβάνεστε όμως ότι αυτό εξαρτάται από δύο παράγοντες. Ο ένας είναι τα μέσα τα οποία έχουμε στη διάθεσή μας. Δεν θέλω να επεκταθώ επ’ αυτού. Νομίζω ότι είναι σαφές αυτό το οποίο λέω. Η δημοσιονομική κατάσταση της χώρας τα τελευταία δέκα χρόνια επιτρέπει αυτά τα οποία επιτρέπει.

Το δεύτερο βλέπω ότι το λέτε και το ξαναλέτε. Και πολύ θα ήθελα κάποια στιγμή να λέμε τα πράγματα επί του πραγματικού. Λέτε να τους μονιμοποιήσουμε. Κύριε συνάδελφε, αυτό είναι παράνομο. Είναι απολύτως παράνομο και αντιβαίνει στον δημοσιοϋπαλληλικό χαρακτήρα του Εθνικού Συστήματος Υγείας. Ζητάτε να το ιδιωτικοποιήσουμε, ζητάτε να αλλάξουμε τις εργασιακές σχέσεις. Ζητάτε να αλλάξουμε τη δημοσία φύση του Εθνικού Συστήματος Υγείας. Απαγορεύεται να τους μονιμοποιήσουμε. Απαγορεύεται εκ του Συντάγματος. Αν το Κομμουνιστικό Κόμμα Ελλάδας θέλει να αλλάξουμε το Σύνταγμα για να το κάνουμε περισσότερο φιλελεύθερο να το συζητήσουμε. Ευχαρίστως. Αλλά αυτή τη στιγμή, αν αύριο το πρωί πω ότι θέλω να πάρω προσωπικό για την κινητή μονάδα και προκηρύξω τις θέσεις, προσωπικό, κύριε συνάδελφε, θα έχω σε δυο έτη τουλάχιστον.

Εν πάση περιπτώσει, αυτά είναι ορισμένα ζητήματα τα οποία και σε εσάς είναι γνωστά και σε μένα είναι γνωστά. Επειδή όμως πραγματικά βλέπω πολύ καλή διάθεση θα ήθελα να σας παρακαλέσω, όταν θα σας ζητήσω άμεσα εντός των επόμενων εβδομάδων να στείλετε εκπρόσωπο από το Κομμουνιστικό Κόμμα που ασχολείται, να ανταποκριθείτε. Να συζητήσουμε πριν από τη συζήτηση εδώ στη Βουλή εν εκτάσει αυτό το θέμα της ουσιαστικής εφαρμογής ψυχιατρικής μεταρρύθμισης στη χώρα ύστερα από τριάντα χρόνια στις λεπτομέρειές του.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 19.16΄ λύεται η συνεδρίαση για την προσεχή Τετάρτη 8 Νοεμβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**